**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2023 ԹՎԱԿԱՆԻ ԱՌԱՋԻՆ ԿԻՍԱՄՅԱԿԻ ՊԵՏԱԿԱՆ ԲՅՈՒՋԵԻ ԿԱՏԱՐՄԱՆ ՎԵՐԼՈՒԾՈՒԹՅՈՒՆ**

**ԲՈՎԱՆԴԱԿՈՒԹՅՈՒՆ**

[ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2023 ԹՎԱԿԱՆԻ ԱՌԱՋԻՆ ԿԻՍԱՄՅԱԿԻ ՊԵՏԱԿԱՆ ԲՅՈՒՋԵԻ ԿԱՏԱՐՄԱՆ ԱՄՓՈՓԱԳԻՐ 3](#_Toc142496099)

[ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՄԱԿՐՈՏՆՏԵՍԱԿԱՆ ԵՎ ՀԱՐԿԱԲՅՈՒՋԵՏԱՅԻՆ ԶԱՐԳԱՑՈՒՄՆԵՐԸ 2023 ԹՎԱԿԱՆԻ ԱՌԱՋԻՆ ԿԻՍԱՄՅԱԿՈՒՄ 8](#_Toc142496100)

[ՄԱԿՐՈՏՆՏԵՍԱԿԱՆ ԶԱՐԳԱՑՈՒՄՆԵՐ 8](#_Toc142496101)

[Արտաքին միջավայրի զարգացումներ 8](#_Toc142496102)

[ՀՀ մակրոտնտեսական զարգացումներ 11](#_Toc142496103)

[ՀԱՐԿԱԲՅՈՒՋԵՏԱՅԻՆ ՔԱՂԱՔԱԿԱՆՈՒԹՅԱՆ ՀԻՄՆԱԿԱՆ ԶԱՐԳԱՑՈՒՄՆԵՐԸ 32](#_Toc142496104)

[ՀՀ ՊԵՏԱԿԱՆ ԲՅՈՒՋԵԻ 2023 ԹՎԱԿԱՆԻ ԱՌԱՋԻՆ ԿԻՍԱՄՅԱԿԻ ՑՈՒՑԱՆԻՇՆԵՐԸ 40](#_Toc142496105)

[ՀՀ ՊԵՏԱԿԱՆ ԲՅՈՒՋԵԻ ԵԿԱՄՈՒՏՆԵՐԸ 2023 ԹՎԱԿԱՆԻ ԱՌԱՋԻՆ ԿԻՍԱՄՅԱԿՈՒՄ 41](#_Toc142496106)

[Հարկային եկամուտներ և պետական տուրքեր 42](#_Toc142496107)

[Պաշտոնական դրամաշնորհներ 48](#_Toc142496108)

[Այլ եկամուտներ 49](#_Toc142496109)

[ՀՀ ՊԵՏԱԿԱՆ ԲՅՈՒՋԵԻ ԾԱԽՍԵՐԸ 2023 ԹՎԱԿԱՆԻ ԱՌԱՋԻՆ ԿԻՍԱՄՅԱԿՈՒՄ 53](#_Toc142496110)

[ՀՀ պետական բյուջեի ծախսերը ծրագրային դասակարգմամբ 60](#_Toc142496111)

[ՀՀ 2023 ԹՎԱԿԱՆԻ ԱՌԱՋԻՆ ԿԻՍԱՄՅԱԿԻ ՊԵՏԱԿԱՆ ԲՅՈՒՋԵԻ ՀԱՎԵԼՈՒՐԴԸ 133](#_Toc142496129)

[ՀՀ ՊԵՏԱԿԱՆ ՊԱՐՏՔԸ 141](#_Toc142496130)

# ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2023 ԹՎԱԿԱՆԻ ԱՌԱՋԻՆ ԿԻՍԱՄՅԱԿԻ ՊԵՏԱԿԱՆ ԲՅՈՒՋԵԻ ԿԱՏԱՐՄԱՆ ԱՄՓՈՓԱԳԻՐ

**ՄԱԿՐՈՏՆՏԵՍԱԿԱՆ ԵՎ ՀԱՐԿԱԲՅՈՒՋԵՏԱՅԻՆ ԱՄՓՈՓԱԳԻՐ**

1. 2023 թվականի առաջին կիսամյակում համաշխարհային մատակարարման շղթաների աստիճանական վերականգնման, Չինաստանի տնտեսության վերականգնման, ինչպես նաև կենտրոնական բանկերի կողմից կիրառվող զսպող դրամավարկային քաղաքականության արդյունքում ՀՀ հիմնական գործընկեր երկրներում գրանցվել են ներուժային աճերից ցածր տնտեսական աճեր, իսկ ՌԴ-ում տնտեսական աճը վերջին ամիսներին մտել է դրական տիրույթ: Գնաճային ճնշումները թուլացել են՝ պայմանավորված համաշխարհային մատակարարման շղթաների վերականգնմամբ, ինչպես նաև կենտրոնական բանկերի կողմից վարվող խստացող դրամավարկային քաղաքականությամբ, որի պայմաններում նկատվում է գնաճի տեմպերի դանդաղում:
2. Դեպի Հայաստան մարդկանց ներհոսքով, զբոսաշրջության զգալի ավելացման, տեղեկատվական տեխնոլոգիաների ոլորտի ընկերությունների՝ ՀՀ տեղափոխման, ինչպես նաև ՀՀ-ից դեպի Ռուսաստան արտահանման պահանջարկի ավելացման արդյունքում ձևավորված տնտեսական ակտիվության աճի բարձր տեմպերը շարունակվել են նաև 2023 թվականի առաջին կիսամյակում։ Արդյունքում հունվար-հունիսին գրանցվել է 11.4% տնտեսական ակտիվության աճ` պայմանավորված հիմնականում ծառայությունների աճով: Տնտեսության մյուս ճյուղերում նույնպես գրանցվել է թողարկման ծավալների աճ:
3. 2023 թվականի առաջին կիսամյակում ներքին բարձր պահանջարկի և արտաքին որոշ շուկաներում ՀՀ ապրանքների նկատմամբ պահանջարկի ավելացման պայմաններում արտաքին առևտուրը նշանակալի աճ է գրանցել. ապրանքների արտահանումն աճել է 72.8%-ով, իսկ ներմուծումը՝ 73%-ով։
4. 2023 թվականի առաջին կիսամյակում 12-ամսյա գնաճը կտրուկ դանդաղել է և մտել բացասական տիրույթ՝ հունիսին կազմելով -0.5%, սակայն տնտեսությունում բարձր պահանջարկը, աշխատավարձերի աճի բարձր տեմպերն ու գնաճային սպասումները պահպանվում են։ Վերջինս հիմք ընդունելով՝ ԿԲ-ն նվազեցրել է քաղաքականության տոկոսադրույքն ընդամենը 0.25 տոկոսային կետով։
5. 2023 թվականի առաջին կիսամյակում բանկային համակարգի վարկերի և ավանդների ծավալների աճերը շարունակել են արագանալ։ Վարկերի աճին շարունակել է ամենամեծ նպաստումն ունենալ հիպոտեկային վարկերի աճը՝ օժանդակություն ստանալով եկամտային հարկի վերադարձի պետական ծրագրից։ Ավանդները վարկերին առաջանցիկ բարձր աճի տեմպեր են գրանցել՝ արտացոլելով ինչպես ոչ ռեզիդենտների ավանդների ներհոսքի կտրուկ արագացումը, այնպես էլ ռեզիդենտ ձեռնարկությունների և ֆիզիկական անձանց՝ հիմնականում ցպահանջ ավանդների աճը։
6. 2023 թվականի առաջին կիսամյակում բանկային տոկոսադրույքները նախորդ տարվա նույն ժամանակահատվածի համեմատ հիմնականում չափավոր ավելացել են, ինչը կարող է պայմանավորված լինել ինչպես վերաֆինանսավորման տոկոսադրույքի բարձրացմամբ, այնպես էլ պորտֆելի կառուցվածքի փոփոխություններով (տնտեսության ոլորտներին տրվող վարկերի կշռի նվազում և հիպոտեկային ու սպառողական վարկերի կշռի աճ) և առանձին վարկատեսակների (հիմնականում՝ հիպոտեկային) նկատմամբ պահանջարկի շարունակական աճով։ Դրամային պարտատոմսերի և եվրոբոնդերի տոկոսադրույքներն ավելի բարձր մակարդակում են ձևավորվել, քան նախորդ տարվա նույն ժամանակահատվածում (մինչդեռ կիսամյակի ընթացքում դիտվել է նվազման միտում), իսկ երկրի ռիսկի հավելավճարը նվազել է մինչև ռուս-ուկրաինական պատերազմին նախորդող մակարդակները։
7. 2023 թվականի առաջին կիսամյակում հարկման բազաների աճի պայմաններում ՀՀ պետական բյուջեի հարկային եկամուտներն աճել են բարձր տեմպերով՝ կազմելով 1103.5 մլրդ դրամ և նախորդ տարվա նույն ժամանակահատվածի համեմատ աճելով 18.9%-ով: Ընդ որում, չնայած առաջին կիսամյակի տնտեսական ակտիվությանը, հարկերի հավաքագրման աճի տեմպերը փոքր ինչ դանդաղել են եկամտային հարկի դրույքաչափի նվազման և վերադարձի ծավալների աճի, ինչպես նաև մետաղական հանքանյութերի նկատմամբ արտահանման տուրքի գործողության դադարեցմամբ:
8. 2023 թվականի առաջին կիսամյակում նախորդ տարվա նույն ժամանակահատվածի համեմատ պետական բյուջեի եկամուտների գերակատարման և ծախսերի թերակատարման արդյունքում պետական բյուջեն եղել է հավելուրդային։ Իսկ հարկաբյուջետային քաղաքականության ազդեցությունն ամբողջական պահանջարկի վրա բարձր տնտեսական աճի պայմաններում գնահատվում է զսպող։

**ՀՀ ՊԵՏԱԿԱՆ ԲՅՈՒՋԵԻ ԿԱՏԱՐՄԱՆ ԱՄՓՈՓ ՑՈՒՑԱՆԻՇՆԵՐԸ**

1. ՀՀ կառավարության կողմից եռամսյակային համամասնություններով հաստատված ՀՀ 2023 թվականի առաջին կիսամյակի պետական բյուջեի եկամուտների և ծախսերի` Կառավարությանն օրենսդրությամբ վերապահված լիազորությունների շրջանակներում կատարված փոփոխությունների արդյունքում ձևավորված ծրագրային ցուցանիշները կատարվել են եկամուտների գծով՝ 105.1%‑ով՝ կազմելով 1,160.7 մլրդ դրամ, ծախսերի գծով՝ 83.4%-ով՝ կազմելով 1,026.4 մլրդ դրամ: Հարկ է նշել, որ հաշվետու ժամանակահատվածում ապահովվել է պետական բյուջեի ծախսային ծրագրերի շրջանակներում պետական մարմինների կողմից սահմանված կարգով ստանձնված պարտավորությունների ամբողջական և ժամանակին կատարումը:
2. Նախորդ տարվա առաջին կիսամյակի համեմատ պետական բյուջեի եկամուտներն աճել են 18.1%‑ով կամ 177.9 մլրդ դրամով՝ հիմնականում պայմանավորված հարկային եկամուտների աճով:
3. Նախորդ տարվա նույն ժամանակահատվածի համեմատ պետական բյուջեի ծախսերն աճել են 12.7%-ով կամ 116.0 մլրդ դրամով, ընդ որում, 12.1%-ով (98.6 մլրդ դրամով) աճել են ընթացիկ ծախսերը, 18%-ով (17.4 մլրդ դրամով)՝ ոչ ֆինանսական ակտիվների հետ գործառնությունները:

**ՀՀ պետական բյուջեի եկամուտները**

1. 2022 թվականի առաջին կիսամյակի համեմատ հարկային եկամուտների և պետական տուրքերի առաջանցիկ աճի արդյունքում բյուջեի եկամուտներում 0.7 տոկոսային կետով ավելացել է հարկային եկամուտների և պետական տուրքերի տեսակարար կշիռը, իսկ այլ եկամուտների և պաշտոնական դրամաշնորհների տեսակարար կշիռները նվազել են համապատասխանաբար 0.6 և 0.1 տոկոսային կետով:
2. 2023 թվականի առաջին կիսամյակի ընթացքում ՀՀ պետական բյուջե են մուտքագրվել 1,103.5 մլրդ դրամ հարկային եկամուտներ և պետական տուրքեր, որոնք 4%‑ով գերազանցել են ծրագրային ցուցանիշը: 2022 թվականի նույն ժամանակահատվածի համեմատ հարկային եկամուտներն ու պետական տուրքերն աճել են 18.9%‑ով կամ 175.6 մլրդ դրամով, որը հիմնականում պայմանավորված է շահութահարկի, ավելացված արժեքի հարկի և եկամտային հարկի գծով մուտքերի աճով:
3. 2023 թվականի առաջին կիսամյակի ընթացքում արտաքին աղբյուրներից ստացվել են շուրջ 4.1 մլրդ դրամ պաշտոնական դրամաշնորհներ՝ կազմելով առաջին կիսամյակի համար ծրագրված մուտքերի 48%‑ը և 6.6%-ով կամ 291.1 մլն դրամով զիջելով նախորդ տարվա նույն ժամանակահատվածի ցուցանիշը:
4. Հաշվետու ժամանակահատվածում ՀՀ պետական բյուջեի այլ եկամուտները կազմել են 53.1 մլրդ դրամ՝ 53.7%-ով գերազանցելով ծրագրված ցուցանիշը և 5.2%-ով գերազանցելով 2022 թվականի առաջին կիսամյակի ցուցանիշը:

**ՀՀ պետական բյուջեի ծախսերը**

1. ՀՀ 2023 թվականի պետական բյուջեի կատարումն ապահովող միջոցառումների վերաբերյալ ՀՀ կառավարության որոշմամբ առաջին կիսամյակում նախատեսվել էր թվով 169 ծրագրերի իրականացում 46 պետական մարմինների և ՀՀ կառավարության պատասխանատվության ներքո: ՀՀ կառավարության կողմից կատարված ճշտումների արդյունքում նախատեսված ծրագրերի թիվը կազմել է 172, որոնցից առաջին կիսամյակում փաստացի միջոցներ են օգտագործվել 166-ի գծով, ընդ որում ՀՀ կառավարության պատասխանատվությամբ 2 ծրագրերի շրջանակներում նախատեսված միջոցներն ըստ անհրաժեշտության վերաբաշխվել են համապատասխան ծրագրերին և միջոցառումներին:
2. ՀՀ 2023 թվականի պետական բյուջեի առաջին կիսամյակի փաստացի ծախսերի՝ 1,026.4 մլրդ դրամի 31.9%-ը բաժին է ընկել ՀՀ աշխատանքի և սոցիալական հարցերի նախարարության, 17.7%-ը՝ ՀՀ պաշտպանության նախարարության, 11.5%-ը՝ ՀՀ ֆինանսների նախարարության, 8.6%-ը՝ ՀՀ կրթության, գիտության, մշակույթի և սպորտի նախարարության, 7.9%‑ը՝ ՀՀ տարածքային կառավարման և ենթակառուցվածքների նախարարության, 5.6%-ը՝ ՀՀ առողջապահության նախարարության, 3.1%-ը՝ ՀՀ ոստիկանության, 2.4%‑ը՝ ՀՀ էկոնոմիկայի նախարարության պատասխանատվությամբ իրականացվող ծրագրերին:
3. 2022 թվականի առաջին կիսամյակի համեմատ ՀՀ պետական բյուջեի ծախսերի 12.7% կամ 116 մլրդ դրամ աճը հիմնականում պայմանավորված է ՀՀ աշխատանքի և սոցիալական հարցերի նախարարության ծախսերի 13.7% (39.4 մլրդ դրամ), ՀՀ պաշտպանության նախարարության ծախսերի 15.8% (24.8 մլրդ դրամ), ՀՀ ֆինանսների նախարարության ծախսերի 20% (19.6 մլրդ դրամ), ՀՀ բարձր տեխնոլոգիական արդյունաբերության նախարարության 284.2% (11 մլրդ դրամ), ՀՀ տարածքային կառավարման և ենթակառուցվածքների նախարարության ծախսերի 11.9% (8.6 մլրդ դրամ) և ՀՀ էկոնոմիկայի նախարարության ծախսերի 25.8% (5.1 մլրդ դրամ) աճով:
4. Ըստ տնտեսագիտական կառուցվածքի բյուջեի ծախսերի 88.8%-ը կամ 911.9 մլրդ դրամը բաժին է ընկել ընթացիկ ծախսերին, 11.2%-ը կամ 114.5 մլրդ դրամը՝ ոչ ֆինանսական ակտիվների հետ գործառնություններին, իսկ նախորդ տարվա առաջին կիսամյակի համեմատ 12.7% աճը հիմնականում պայմանավորված է սոցիալական նպաստների և կենսաթոշակների, դրամաշնորհների, տոկոսավճարների, ինչպես նաև ոչ ֆինանսական ակտիվների գծով (կապիտալ) ծախսերի աճով:
5. Ոչ ֆինանսական ակտիվների հետ գործառնությունների ցուցանիշի ծրագրից 47.7% (104.6 մլրդ դրամ) շեղումը և նախորդ տարվա նույն ժամանակահատվածի համեմատ 18% (17.4 մլրդ դրամ) աճը հիմնականում պայմանավորված են կապիտալ ծախսերով:
6. Հաշվետու ժամանակահատվածում կապիտալ ծախսերը կազմել են 116.9 մլրդ դրամ կամ ճշտված ծրագրի 52.6%-ը և 16.2%-ով (16.3 մլրդ դրամով) գերազանցել նախորդ տարվա նույն ժամանակահատվածի ցուցանիշը: Առանց ՀՀ պաշտպանության նախարարության կապիտալ ծախսերի՝ պետական բյուջեի կապիտալ ծախսերի գծով գրանցվել է 1.9% (760.4 մլն դրամ) նվազում:

**ՀՀ պետական բյուջեի հավելուրդը**

1. 2023 թվականի առաջին կիսամյակում ՀՀ պետական բյուջեն կատարվել է 134.3 մլրդ դրամ հավելուրդով՝ ծրագրված 125.5 մլրդ դրամ պակասուրդի և նախորդ տարվա նույն ժամանակահատվածի 72.4 մլրդ դրամ հավելուրդի դիմաց: Բյուջեի հավելուրդը հիմնականում պայմանավորված է եկամուտների գերակատարմամբ և ծախսերի համեմատաբար ցածր կատարողականով, որի արդյունքում ֆինանսավորման ներքին աղբյուրներում նախատեսված բյուջեի ազատ միջոցներն աճել են 168.4 մլրդ դրամով: Բացի այդ, ցածր ցուցանիշ է արձանագրվել արտաքին աղբյուրներից ստացվող վարկերի գծով, որոնք կազմել են 18.9 մլրդ դրամ կամ կիսամյակային ծրագրի 17.5%-ը:
2. Հաշվետու ժամանակահատվածում ֆինանսավորման ներքին աղբյուրները կազմել են -3.3 մլրդ դրամ (կատարողականը՝ -1.9%), արտաքին աղբյուրները՝ -131 մլրդ դրամ (կատարողականը՝ 262%):

**ՀՀ ՊԵՏԱԿԱՆ ՊԱՐՏՔԸ**

1. 2023 թվականի հունիսի 30-ի դրությամբ ՀՀ պետական պարտքը կազմել է 4,289.7 մլրդ դրամ (11,103.9 մլն ԱՄՆ դոլար): ՀՀ պետական պարտքում 2,487.2 մլրդ դրամը (6,438.1 մլն ԱՄՆ դոլարը) կազմել է արտաքին պարտքը, 1,802.5 մլրդ դրամը (4,665.9 մլն ԱՄՆ դոլար)՝ ներքին պարտքը:
2. ՀՀ դրամով և ԱՄՆ դոլարով արտահայտված` նախորդ տարեվերջի համեմատ ՀՀ պետական պարտքի ցուցանիշներն աճել են անհամաչափորեն` համապատասխանաբար 2.5%-ով և 4.4%-ով: Դա պայմանավորված է եղել 2022 թվականի վերջի և 2023 թվականի հունիսի վերջի դրությամբ ձևավորված ԱՄՆ դոլար/ՀՀ դրամ փոխարժեքների տարբերությամբ. փոփոխությունը կազմել է -1.8%՝ 393.57-ից նվազելով մինչև 386.32:
3. ՀՀ կառավարության պարտքը 2023 թվականի հունիսի 30-ի դրությամբ կազմել է 4,079.2 մլրդ դրամ (10,559.0 մլն ԱՄՆ դոլար), որից արտաքին պարտքը՝ 2,276.6 մլրդ դրամ (5,893.2 մլն ԱՄՆ դոլար), իսկ ներքին պարտքը՝ 1,802.5 մլրդ դրամ (4,665.9 մլն ԱՄՆ դոլար):
4. 2023 թվականի հունիսի 30-ի դրությամբ ՀՀ կառավարության պարտքը նախորդ տարեվերջի համեմատությամբ աճել է 109.5 մլրդ դրամով (472.7 մլն ԱՄՆ դոլարով), մասնավորապես՝ արտաքին պարտքը նվազել է 43.1 մլրդ դրամով (0.9 մլն ԱՄՆ դոլարով):

# ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՄԱԿՐՈՏՆՏԵՍԱԿԱՆ ԵՎ ՀԱՐԿԱԲՅՈՒՋԵՏԱՅԻՆ ԶԱՐԳԱՑՈՒՄՆԵՐԸ 2023 ԹՎԱԿԱՆԻ ԱՌԱՋԻՆ ԿԻՍԱՄՅԱԿՈՒՄ

## ՄԱԿՐՈՏՆՏԵՍԱԿԱՆ ԶԱՐԳԱՑՈՒՄՆԵՐ

## Արտաքին միջավայրի զարգացումներ

***Տնտեսական զարգացումներ:*** 2023 թվականի առաջին կիսամյակում հիմնական գործընկեր երկրներում տնտեսական աճը շարունակում է մնալ դրական տիրույթում, սակայն որոշ երկրներում նկատվում է աճի տեմպի դանդաղում, իսկ որոշներում՝ արագացում։ Աճը զսպող գործոններ են շարունակում մնալ ռուս-ուկրաինական հակամարտության բացասական հետևանքներն ու կենտրոնական բանկերի կողմից կիրառվող դրամավարկային քաղաքականության խստացումները: Տնտեսական ակտիվությանն առավելապես նպաստել է ծառայությունների ոլորտը, իսկ արդյունաբերության ոլորտի աճը զգալիորեն դանդաղել է[[1]](#footnote-1)։ 2023 թվականի առաջին կիսամյակում ԱՄՆ տնտեսությունը նախորդ տարվա համապատասխան ժամանակահատվածի նկատմամբ գրանցել է միջինում 2․2% աճ, ընդ որում՝ առաջին եռամսյակում աճը կազմել է 1.8%, իսկ երկրորդ եռամսյակում՝ 2.6%[[2]](#footnote-2)։ Եվրագոտու տնտեսությունն աճել է ավելի դանդաղ տեմպերով՝ 0.9%, ընդ որում՝ առաջին եռամսյակում՝ 1.1%-ով, երկրորդ եռամսյակում՝ 0.6%-ով[[3]](#footnote-3)։ Չինաստանում առաջին կիսամյակում միջինում գրանցվել է 5.4% աճ: ընդ որում՝ առաջին եռամսյակում գրանցվել է 4.5% տնտեսական աճ, իսկ երկրորդ եռամսյակում՝ 6.3%[[4]](#footnote-4)՝ Ռուսաստանի Դաշնությունում առաջին եռամսյակի 1․8% անկումից հետո ապրիլ-հունիս ամիսներին տնտեսական աճը միջինում կազմել է 4․7%, մասնավորապես, ապրիլին՝ 3.3%, մայիսին՝ 5.4%, հունիսին՝ 5.3%[[5]](#footnote-5)։ Առաջին կիսամյակի ընթացքում Ռուսաստանի տնտեսությունն աճել է միջինում 1.5%-ով, ինչն առավելապես պայմանավորված է մշակող արդյունաբերության (2.6%) գյուղատնտեսության (2.9%) և մանրածախ առևտրի (6.4%) աճերով։

1. Գործընկեր երկրների տնտեսական աճեր[[6]](#footnote-6), եռամսյակային, տ/տ, %

Ռուս-ուկրաինական հակամարտության պայմաններում 2022 թվականի մարտ ամսից արագացող գնաճը զսպելու նպատակով գործընկեր երկրների կենտրոնական բանկերի կողմից իրականացվող շարունակական զսպող քաղաքականության արդյունքում տարեսկզբից շարունակվում է գնաճի տեմպերի դանդաղումը: Ընդ որում, ԱՄՆ-ում և ԵԳ-ում գնաճը շարունակում է բարձր մնալ սահմանված թիրախներից, իսկ ՌԴ-ում և Չինաստանում գտնվում է թիրախային մակարդակից ներքև:

1. Գնաճն ու դրամավարկային քաղաքականության արձագանքը գործընկեր երկրներում[[7]](#footnote-7)

|  |
| --- |
| *Աղբյուրը՝ ԱՄՆ ԴՊՀ, ԵԿԲ, Չինաստանի ժողովրդական բանկ, ՌԴ ԿԲ* |

***Միջազգային գներ[[8]](#footnote-8)*:** 2023 թվականի առաջին կիսամյակում հումքային և պարենային ապրանքների շուկայում գնաճային ճնշումները թուլացել են՝ պայմանավորված համաշխարհային մատակարարման շղթաների վերականգնմամբ, կենտրոնական բանկերի կողմից վարվող խստացող դրամավարկային քաղաքականությամբ: Նավթի միջազգային գները 2023 թվականի առաջին կիսամյակում նախորդ տարվա համապատասխան ժամանակահատվածի նկատմամբ նվազել են միջինում 24.6%-ով՝ 2023 թվականի հունիսին կազմելով 74.8 ԱՄՆ դոլար մեկ բարելի դիմաց:

Պղնձի միջազգային գները նույնպես շարունակել են նվազել՝ կիսամյակի սկզբի համեմատ ավելի արագ տեմպերով. 2023 թվականի առաջին կիսամյակում պղնձի միջազգային գները նվազել են 10.7%-ով՝ հունիս ամսին կազմելով 8,396.5 ԱՄՆ դոլար մեկ տոննայի համար: Մոլիբդենի միջազգային գները փետրվարի կտրուկ աճից հետո նվազել են՝ մարտ ամսին կազմելով 53,149 ԱՄՆ դոլար մեկ տոննայի համար, սակայն 2023 թվականի հունվար-հունիսին նախորդ տարվա նույն ժամանակահատվածի համեմատ եղել են 45.7%-ով բարձր մակարդակում:

Պարենի միջազգային գները[[9]](#footnote-9) 2023 թվականի առաջին կիսամյակում շարունակաբար նվազել են՝ պայմանավորված որոշ ապրանքների (կաթնամթերք, հացահատիկ, բուսական յուղեր) միջազգային գների նվազմամբ, ինչպես նաև դրամավարկային քաղաքականության բարձր տոկոսադրույքներով:

1. Նավթի, մետաղների և պարենի գների զարգացումներ

|  |  |
| --- | --- |
| *Աղբյուրը՝ Համաշխարհային բանկ* | *Աղբյուրը՝ ՄԱԿ–ի պարենի և գյուղատնտեսության կազմակերպություն* |

## ՀՀ մակրոտնտեսական զարգացումներ

###### **Համախառն առաջարկ և պահանջարկ**

***Համախառն առաջարկ:*** Դեպի Հայաստան մարդկանց ներհոսքի, զբոսաշրջության զգալի ավելացման, տեղեկատվական տեխնոլոգիաների ոլորտի ընկերությունների ՀՀ տեղափոխման, ինչպես նաև ՀՀ-ից դեպի Ռուսաստան արտահանման պահանջարկի ավելացման արդյունքում ձևավորված տնտեսական ակտիվության աճի բարձր տեմպերը շարունակվել են նաև 2023 թվականի առաջին կիսամյակում։ Արդյունքում 2023 թվականի հունվար-հունիսին նախորդ տարվա նույն ժամանակահատվածի համեմատ գրանցվել է տնտեսական ակտիվության ցուցանիշի 11.4% աճ (Գծապատկերներ 1-4)։ Տնտեսական ակտիվության աճը հիմնականում պայմանավորված է եղել ծառայությունների աճով (նպաստումը` 5.5 տոկոսային կետ): Տնտեսության մյուս ճյուղերի աճերը ևս նպաստել են տնտեսական ակտիվությանը։

Տնտեսական դրական զարգացումներին իր նպաստումն է շարունակում ունենալ բնակարանային շինարարության ոլորտի բարձր աշխուժությունը, որին նպաստել են հիպոտեկային վարկերի տոկոսավճարների՝ եկամտահարկից վերադարձման պետական աջակցության ծրագիրը, ծրագրի աստիճանական Երևան քաղաքից դուրսբերման մասով կատարված օրենսդրական փոփոխությունները՝ ձևավորելով նորակառույց բնակարանների նկատմամբ բարձր պահանջարկ, ինչպես նաև օտարերկրացիների ներհոսքը:

***Արդյունաբերություն[[10]](#footnote-10)։*** 2023 թվականի առաջին կիսամյակում արդյունաբերության ճյուղում գրանցվել է 1.0% թողարկման աճ՝ հիմնականում պայմանավորված մշակող արդյունաբերության աճով (նպաստումը՝ 2.6 տոկոսային կետ): Միաժամանակ հանքագործական արդյունաբերություն և բացհանքերի շահագործում ենթաճյուղի նվազումը բացասաբար է ազդել (1.7 տոկոսային կետով) արդյունաբերության աճի վրա, ինչը պայմանավորված է եղել մետաղական հանքաքարի արդյունահանման նվազմամբ (նպաստումը` 1.8 տոկոսային կետ):

ՌԴ ներմուծման շուկաների սահմանափակումները շարունակել են նպաստել ՀՀ-ից դեպի ՌԴ մշակող արդյունաբերության արտահանման ավելացմանը, իսկ ծառայությունների և շինարարության ոլորտի դրական զարգացումները մեծացրել են մշակող արդյունաբերության որոշ տեսակների նկատմամբ պահանջարկը: Ենթաճյուղի աճը հիմնականում պայմանավորված է եղել այլ ոչ մետաղական հանքային արտադրատեսակների (նպաստումը` 2.8 տոկոսային կետ), ծխախոտային արտադրատեսակների (նպաստումը` 1.4 տոկոսային կետ), պոլիգրաֆիական գործունեության (նպաստումը` 1.4 տոկոսային կետ), ինչպես նաև ոսկերչական արտադրատեսակների (նպաստումը` 1.2 տոկոսային կետ) արտադրության ծավալների աճով:

***Գյուղատնտեսություն։*** 2023 թվականի առաջին կիսամյակում գյուղատնտեսության, անտառային տնտեսության և ձկնորսության համախառն արտադրանքն աճել է 1.6%-ով՝ պայմանավորված բուսաբուծության աճով (նպաստումը` 3.9 տոկոսային կետ)։ Բուսաբուծության աճն իր հերթին պայմանավորված է եղել կարտոֆիլի, պտղի և հատապտղի, ինչպես նաև բանջարեղենի բերքի աճով։ Միաժամանակ անասնաբուծության նվազումը 2.1 տոկոսային կետով հակազդել է ճյուղի աճին։ Անասնաբուծության նվազումն իր հերթին պայմանավորված է եղել կաթի և ձվի արտադրության, ինչպես նաև սպանդի համար գյուղատնտեսական կենդանու և թռչնի իրացման նվազմամբ, ինչի պատճառ է հանդիսացել տնային տնտեսությունների անասնագլխաքանակի նվազումը:

***Շինարարություն։*** Շինարարության ճյուղում գրանցված 17% աճը պայմանավորված է եղել հիմնականում կազմակերպությունների միջոցներով իրականացված շինարարության ծավալների աճերով (նպաստումը` 22.2 տոկոսային կետեր)։ Կազմակերպությունների միջոցներով իրականացված շինարարության ծավալների աճը պայմանավորվել է ներքին ներդրողների միջոցներով ֆինանսավորվող շինարարության աճով, որն իր հերթին վկայում է ներքին միջոցներով իրականացվող մասնավոր ներդրումների աճի մասին (պայմանավորված հիմնականում բնակարանային շինարարության ծավալների աճով, որին նպաստել է հիպոտեկային վարկերի տոկոսավճարների՝ եկամտահարկից վերադարձման պետական աջակցության ծրագիրը, ինչպես նաև օտարերկրյա քաղաքացիների մեծ ներհոսքի պայմաններում բնակարանային շուկայում առաջացած պահանջարկը)։ Մինչդեռ պետական բյուջեի միջոցներով ֆինանսավորվող շինարարության նվազումը հակազդել է շինարարության ընդհանուր աճին (7.2 տոկոսային կետ)՝ պայմանավորված ինչպես միջազգային վարկերով, այնպես էլ զուտ պետական բյուջեի միջոցներով ֆինանսավորվող շինարարության ծավալների նվազմամբ[[11]](#footnote-11):

Ըստ տնտեսական գործունեության տեսակների՝ շինարարության աճին հիմնականում նպաստել է անշարժ գույքի հետ կապված գործունեության (հիմնականում՝ բնակարանաշինություն) ոլորտում շինարարության ծավալների աճը: Մինչդեռ տրանսպորտ, էլեկտրականության, գազի, գոլորշու և լավորակ օդի մատակարարում, ինչպես նաև գյուղատնտեսություն, անտառային տնտեսություն և ձկնորսություն ենթաճյուղերում իրականացված շինարարության ծավալների նվազումներն էականորեն հակազդել են ընդհանուր շինարարության աճին։

***Ծառայություններ և առևտուր։*** Ծառայություններն աճել են 16.8%-ով՝հիմնականում պայմանավորված տեղեկատվություն և կապ (նպաստումը` 9.7 տոկոսային կետ), տրանսպորտ (նպաստումը` 4.1 տոկոսային կետ), ինչպես նաև կացության և հանրային սննդի կազմակերպում (նպաստումը` 2.2 տոկոսային կետ) ենթաճյուղերի աճերով: Ճյուղի աճի վրա բացասաբար է ազդել միայն ֆինանսական և ապահովագրական գործունեության նվազումը (նպաստումը` 1.1 տոկոսային կետ)՝ պայմանավորված հունիս ամսին ենթաճյուղի 30.3% նվազմամբ։ Ենթաճյուղի նվազմանը նպաստել է բանկերի գործունեության նվազումը։ Վերջինս տեղի է ունեցել անցյալ տարվա նույն ժամանակահատվածում ենթաճյուղի բարձր աճի բազայի վրա՝ որպես արտարժույթի ներհոսքից բարձր ոչ տոկոսային եկամուտների դանդաղման հետևանք։

Տեղեկատվություն և կապ, տրանսպորտ, ինչպես նաև կացության և հանրային սննդի կազմակերպում ենթաճյուղերի դրական զարգացումները պայմանավորված են եղել ՌԴ-ից ՏՏ ոլորտի աշխատակիցների և ընկերությունների՝ ՀՀ տեղափոխմամբ, ինչպես նաև դեպի Հայաստան միջազգային զբոսաշրջության բարձր աճի տեմպերով:

Առևտրի 23.6% աճը հիմնականում պայմանավորված է եղել մեծածախ առևտրի աճով (նպաստումը՝ 19.2 տոկոսային կետ)։ Մեծածախ առևտրի բարձր աճը պայմանավորված է տնտեսության մյուս հատվածներում առկա բարձր պահանջարկով, ինչպես նաև ապրանքների պաշարների կուտակմամբ: Առևտրի և ծառայությունների աճն ուղեկցվել է ներքին (մասնավորապես՝ մասնավոր սպառման) և արտաքին (մասնավորապես՝ ծառայությունների արտահանման) պահանջարկի աճերով:

Հաշվետու ժամանակահատվածում բեռնափոխադրումների և ուղևորափոխադրումների ծավալներն աճել են: Բեռնափոխադրումների ծավալի 7.3% աճը հիմնականում պայմանավորված է եղել ավտոմոբիլային բեռնափոխադրումների աճով (նպաստումը՝ 9․7 տոկոսային կետ): Վերջինս իր հերթին պայմանավորված է եղել ինչպես ներկրման, այնպես էլ ներհանրապետական բեռնափոխադրումների աճով։ Ուղևորափոխադրումների ծավալն աճել է 23.4%-ով՝ հիմնականում պայմանավորված ավտոմոբիլային ուղևորափոխադրումների աճով (նպաստումը՝ 19.7 տոկոսային կետ):

Զբոսաշրջիկների այցելությունների բարձր աճն (2023 թվականի առաջին կիսամյակում նախորդ տարվա նույն ժամանակահատվածի նկատմամբ 70.3%-ով) իր հերթին դրական ազդեցություն է ունեցել ծառայությունների որոշ տեսակների, առևտրի, ինչպես նաև ուղևորափոխադրումների վրա:

|  |  |
| --- | --- |
| ***Գծապատկեր 4.*** *ՏԱՑ և տնտեսության ճյուղերի իրական աճերը նախորդ տարվա նույն ժամանակահատվածի նկատմամբ (%)*  *Աղբյուրը՝ ՀՀ ՎԿ* | ***Գծապատկեր 5.*** *ՏԱՑ և տնտեսության ճյուղերի իրական աճերը նախորդ տարվա նույն ամսվա նկատմամբ (%)*  *Աղբյուրը՝ ՀՀ ՎԿ* |
| ***Գծապատկեր 6.*** *Տնտեսության ճյուղերի նպաստումները ՏԱՑ-ին (տ.կ.)[[12]](#footnote-12)*  *Աղբյուրը՝ ՀՀ ՎԿ, ՀՀ ՖՆ հաշվարկներ* | ***Գծապատկեր 7.*** *Տնտեսության ճյուղերի նպաստումները ՏԱՑ-ին (տ.կ.)*  *Աղբյուրը՝ ՀՀ ՎԿ, ՀՀ ՖՆ հաշվարկներ* |

***Համախառն պահանջարկ[[13]](#footnote-13):***Առաջին կիսամյակում տնտեսական ակտիվության աճն ուղեկցվել է ինչպես ներքին, այնպես էլ արտաքին պահանջարկի աճով:

***Սպառում։*** Հունվար-հունիսին սպառումն իրական արտահայտությամբ աճել է շուրջ 6.0%-ով՝ պայմանավորված մասնավոր հատվածի սպառման աճով, որին նպաստել են բնակչության տնօրինվող եկամտի աճը և սպառողական վարկավորման աճը: Մասնավոր սպառման աճին դրական նպաստում է ունեցել նաև դեպի Հայաստան զբոսաշրջության բարձր աճը:

***Ներդրումներ։*** Հունվար-հունիսին գնահատվում է կապիտալ ներդրումների[[14]](#footnote-14) նախորդ տարվա նույն ժամանակահատվածի նկատմամբ իրական արտահայտությամբ շուրջ 17.2% աճ՝ պայմանավորված մասնավոր ներդրումների աճով: Մասնավոր ներդրումների վրա դրական ազդեցություն են ունեցել հիպոտեկային և շինարարության վարկերի ծավալների աճը:

Ներդրումների աճը հիմնականում պայմանավորված է եղել անշարժ գույքի հետ կապված գործունեության, մշակող արդյունաբերության, ինչպես նաև մշակույթ, զվարճություններ և հանգիստ ոլորտներում կատարված ներդրումների աճերով[[15]](#footnote-15):

***Զուտ արտահանում։*** Ապրանքների և ծառայությունների արտահանման իրական ծավալների աճը գնահատվում է մոտ 56.4%` պայմանավորված արտաքին պահանջարկի աճով (ՏՏ, զբոսաշրջիկներին մատուցված ծառայությունների աճ), ինչպես նաև ՌԴ ներմուծման շուկաների սահմանափակման արդյունքում՝ դեպի ՌԴ արտահանման ծավալների աճով: Հաշվետու ժամանակահատվածում ապրանքների և ծառայությունների ներմուծման ծավալները նախորդ տարվա նույն ժամանակահատվածի համեմատ աճել են շուրջ 48.0%-ով` պայմանավորված տնտեսական ակտիվության և ներքին պահանջարկի աճով: Ներմուծման աճին դրական նպաստում է ունեցել նաև արժևորված ազգային արժույթը:

###### **Աշխատանքի շուկա**

Տնտեսական բարձր ակտիվության պայմաններում հունվար-հունիսին վարձու աշխատողների թիվը և աշխատավարձերն աճել են։ 2023 թվականի հունվար-հունիսին պաշտոնապես գրանցված գործազուրկների միջին ամսական թիվը նախորդ տարվա նույն ժամանակահատվածի նկատմամբ նվազել է 16.3%-ով՝ կազմելով 46,764 մարդ: Միևնույն ժամանակ վարձու աշխատողների թիվն աճել է շուրջ 5.7%-ով՝ կազմելով 710,345 մարդ։ Վարձու աշխատողների թվի աճին հիմնականում նպաստել են մշակող արդյունաբերության, տեղեկատվական տեխնոլոգիաների, շինարարության, մշակույթ, զվարճություններ և հանգիստ, ինչպես նաև կացության և հանրային սննդի կազմակերպման ոլորտներում աշխատողների թվի աճը։ Սա իր հերթին հիմնականում պայմանավորված է ՀՀ ժամանած զբոսաշրջիկների և աշխատանքային միգրանտների թվի ավելացմամբ, ինչպես նաև մշակող արդյունաբերության արտադրանքի նկատմամբ պահանջարկի աճով և շինարարության ոլորտի դրական զարգացումներով։

2023 թվականի առաջին եռամսյակում գործազրկության մակարդակը նախորդ տարվա նույն եռամսյակի նկատմամբ նվազել է 1.1 տոկոսային կետով՝ կազմելով 13.7%, գործազուրկների թիվը նվազել է 3.6%-ով, զբաղվածների թիվն՝ աճել 5.5%-ով։ Միաժամանակ, աշխատուժի առաջարկն աճել է 4.2%-ով։

2023 թվականի առաջին կիսամյակում միջին ամսական անվանական աշխատավարձը նախորդ տարվա նույն ժամանակահատվածի համեմատ աճել է 19.5%-ով` կազմելով 261,376 դրամ: Աշխատավարձի աճին հիմնականում նպաստել են տեղեկատվական տեխնոլոգիաների, մշակող արդյունաբերության, մեծածախ և մանրածախ առևտրի, ինչպես նաև մշակույթ, զվարճություններ և հանգիստ ոլորտների աշխատավարձերի աճը։ Միջին ամսական անվանական աշխատավարձը պետական հատվածում աճել է 9.2%-ով` կազմելով 192,109 դրամ, իսկ ոչ պետականում` 22.1%-ով և կազմել է 290,141 դրամ: Իրական աշխատավարձը՝ 4.2% գնաճի պայմաններում, 2022 թվականի նույն ժամանակահատվածի համեմատ աճել է 14.7%-ով:

|  |  |
| --- | --- |
| **Գծապատկեր 8.** Գործազրկության մակարդակ, գործազուրկներ, վարձու աշխատողներ և զբաղվածներ | **Գծապատկեր 9.** Միջին ամսական աշխատավարձի աճը նախորդ տարվա նույն ժամանակահատվածի նկատմամբ, % |
| *Աղբյուրը՝ ՀՀ ՎԿ* | *Աղբյուրը՝ ՀՀ ՎԿ* |

###### **Գնաճ և դրամավարկային քաղաքականություն**

2023 թվականի 1-ին կիսամյակի ընթացքում 12 ամսյա գնաճի տեմպերը կտրուկ դանդաղել են՝ հունիսին հասնելով -0.5%-ի, սակայն տնտեսությունում բարձր պահանջարկը, աշխատավարձերի աճի բարձր տեմպերն ու գնաճային սպասումները պահպանվում են, ինչը հիմք ընդունելով՝ ԿԲ-ն հաշվենկատ է գտնվել դրամավարկային քաղաքականության ուղղության փոփոխության հարցում՝ նվազեցնելով քաղաքականության տոկոսադրույքն ընդամենը 0.25 տոկոսային կետով: Գնաճի տեմպերի զգալի դանդաղումը պայմանավորվել է արտաքին հատվածից գնաճային ճնշումների թուլացման, նախորդ տարվա և ընթացիկ տարվա առաջին կիսամյակի ընթացքում փոխարժեքի արժևորման, ինչպես նաև իրականացված հետևողական զսպող դրամավարկային քաղաքականության ազդեցությամբ՝ միաժամանակ օժանդակություն ստանալով նախորդ տարվա գների բարձր բազայի գործոնից։ Վերջինիս, սակայն, հակակշռել է պահպանվող բարձր պահանջարկը, որի ազդեցությամբ ծառայությունների գնաճը ավելի դանդաղ տեմպով է նվազել։ Արդյունքում 12-ամսյա գնաճը հունիսին կազմել է -0.5%` գտնվելով ԿԲ նպատակային ցուցանիշից ցածր, իսկ միջին գնաճը առաջին կիսամյակում 4.2% (ծառայությունների դեպքում 12-ամսյա գնաճը կազմել է 3.9%, իսկ միջին գնաճը՝ 5.7%):

1. Գնաճի տեմպերը և ԿԲ տոկոսադրույքն ըստ ամիսների, 2019-2023թ․ հունիս, %

*Աղբյուրը՝ ՀՀ ԿԲ*

Միջին գնաճին առավելապես նպաստել է «Ծառայություններ» ապրանքախմբում արձանագրված 5.7% գների աճը (նպաստումը գնաճին` 1.8 տոկոսային կետ), ինչը հիմնականում պայմանավորված է եղել բնակարանների վարձավճարների, տրանսպորտի, առողջապահական ծառայությունների սակագների աճերով: «Սննդամթերք և ոչ ալկոհոլային խմիչքներ» ապրանքախմբում արձանագրվել է 2.9% միջին գնաճի ցուցանիշ (նպաստումը գնաճին՝ 1.2 տոկոսային կետ)` հիմնականում պայմանավորված առաջին անհրաժեշտության պարենային ապրանքների (միս, հացաբուլկեղեն և ձավարեղեն, մրգեր, կաթնամթերք և այլն) գների աճով: «Ալկոհոլային խմիչքներ, ծխախոտային արտադրատեսակներ» խմբում արձանագրվել է 8.6% գնաճ (նպաստումը գնաճին` 0.4 տոկոսային կետ), իսկ «Ոչ պարենային ապրանքներ» խմբում արձանագրվել է 3.3% գնաճ (նպաստումը գնաճին` 0.7 տոկոսային կետ), ինչը, ի թիվս այլ գործոնների, հիմնականում պայմանավորված է հագուստի և կոշիկի, տնային գործածության առարկաների, կենցաղային ապրանքների գների աճով:

1. Գնաճի նպաստումները խոշոր ապրանքախմբերով, տոկոսային կետ

*Աղբյուրը՝ ՀՀ ՎԿ և ՀՀ ՖՆ հաշվարկներ*

2023 թվականի առաջին կիսամյակի վերջին ԿԲ-ն նվազեցրել է քաղաքականության տոկոսադրույքը 0.25 տոկոսային կետով և սահմանել այն 10.5%` արձագանքելով գնաճային ճնշումների կտրուկ թուլացմանը։ Դրամավարկային քաղաքականության տոկոսադրույքի նվազեցումը, գնաճի արագ տեմպերով նվազումը և քաղաքականության հետագա մեղմացման սպասումները հանգեցրել են պետական պարտատոմսերի տոկոսադրույքների որոշակի նվազման։ Վարկերի և ավանդների տոկոսադրույքները շարունակել են կոշտ գտնվել և էական փոփոխություններ չեն կրել՝ պահպանվելով իրենց միջին մակարդակների շուրջ։

1. ՀՀ դրամով տոկոսադրույքների միտումները ՀՀ ֆինանսական շուկաներում, %

*Աղբյուրը՝ ՀՀ ԿԲ*

###### **Արտաքին առևտուր և զբոսաշրջություն**

***Արտաքին առևտուր* (դոլարային արտահայտությամբ)[[16]](#footnote-16)*:*** 2023 թվականի առաջին կիսամյակում գրանցվել է արտաքին ապրանքաշրջանառության երկնիշ աճ՝ պայմանավորված տնտեսական բարձր ակտիվությամբ և արտաքին որոշ շուկաներում ՀՀ ապրանքների նկատմամբ պահանջարկի ավելացմամբ։ Արտաքին ապրանքաշրջանառությունը 2023 թվականի առաջին կիսամյակում կազմել է 8,899.7 մլն ԱՄՆ դոլար` նախորդ տարվա նույն ժամանակահատվածի նկատմամբ աճելով 72.9%-ով։ Հաշվետու ժամանակահատվածում արձանագրվել է դոլարային արտահայտությամբ արտահանման և ներմուծման երկնիշ աճ. արտահանումն աճել է 72.8%-ով` կազմելով 3,266.6 մլն ԱՄՆ դոլար, իսկ ներմուծումը` 73%-ով՝ կազմելով 5,633.1մլն ԱՄՆ դոլար: 2023 թվականի առաջին կիսամյակում ապրանքների գծով արտաքին առևտրի բացասական մնացորդը նախորդ տարվա նկատմամբ խորացել է (73.2%-ով) և կազմել -2,366.4 մլն ԱՄՆ դոլար:

1. Առևտրային հաշվեկշռի դինամիկան հունվար-հունիս ամիսներին (մլն ԱՄՆ դոլար)[[17]](#footnote-17)

***Արտահանում:*** 2023 թվականի առաջին կիսամյակում ապրանքների արտահանումն աճել է 72.8%-ով՝ պայմանավորված արտաքին որոշ շուկաներում (հատկապես՝ ՌԴ-ում) ՀՀ ապրանքների նկատմամբ պահանջարկի աճով, ինչպես նաև արտահանման ներուժի ավելացմամբ։ Արտահանման աճին մեծ նպաստում է ունեցել իրական ծավալների շուրջ 26% աճը: Արտահանման աճին ապրանքախմբերի մեծամասնությունը դրական է նպաստել. մասնավորապես դրական են նպաստել «Մեքենաներ և սարքավորումներ» (26.4 տոկոսային կետով), «Թանկարժեք և կիսաթանկարժեք քարեր, թանկարժեք մետաղներ և դրանցից իրեր» (20.3 տոկոսային կետով), «Տրանսպորտային միջոցներ» (17.3 տոկոսային կետով), «Մանածագործական իրեր» (3.9 տոկոսային կետով), «Պատրաստի սննդի արտադրանք» (3.3 տոկոսային կետով) և այլն։ Բացասական նպաստում ունեցած ամենամեծ ապրանքախումբը «Հանքահումքային արտադրանքն» է (7.4 տոկոսային կետով)։

1. Ապրանքների արտահանման ամսական միտումները 2023 թվականի հունվար-հունիս ամիսներին

*Աղբյուրը՝ ՀՀ ՎԿ և ՀՀ ՖՆ հաշվարկներ*

***Ներմուծում:*** 2023 թվականի առաջին կիսամյակում արձանագրվել է ներմուծման բարձր երկնիշ աճ՝ պայմանավորված բարձր տնտեսական ակտիվության, պահանջարկի բարձր աճի և արտահանման հնարավորությունների մեծացման պայմաններում ներմուծվող ապրանքների բարձր պահանջարկով: 2023 թվականի առաջին կիսամյակում դոլարային արտահայտությամբ ապրանքների ներմուծման ծավալն աճել է 73%-ով՝ կազմելով 2583.3 մլն դոլար: Ընդ որում՝ գրանցվել է իրական ծավալների շուրջ 60.8% աճ, իսկ ներմուծվող ապրանքների գները նվազել են:

1. Ապրանքների ներմուծման ամսական միտումները 2023 թվականի հունվար-հունիս ամիսներին

*Աղբյուրը՝ ՀՀ ՎԿ և ՀՀ ՖՆ հաշվարկներ*

2023 թվականի առաջին կիսմայակում գրեթե բոլոր ապրանքախմբերում արձանագրվել է ներմուծման դոլարային արտահայտությամբ ծավալների աճ: Աճին ամենամեծ նպաստումն են ունեցել «Տրանսպորտի միջոցներ» (25.3 տոկոսային կետ), «Մեքենաներ, սարքավորումներ և մեխանիզմներ» (21.1 տոկոսային կետ), «Թանկարժեք և կիսաթանկարժեք քարեր, թանկարժեք մետաղներ և դրանցից իրեր» (13.2 տոկոսային կետ) և «Մանածագործական իրեր» (3.9 տոկոսային կետ) ապրանքախմբերը[[18]](#footnote-18)։

Էական բացասական նպաստում ունեցած խումբը «Հանքահումքային արտադրանքն» է, որը ներմուծման աճին հակազդել է 0.7 տոկոսային կետով։

Ըստ ապրանքների լայն տնտեսական դասակարգման[[19]](#footnote-19)՝ ներմուծման աճին նպաստել են «Կապիտալ ապրանքները» (21.0 տոկոսային կետով), «Միջանկյալ սպառման ապրանքները» (19.8 տոկոսային կետով, այդ թվում՝ արդյունաբերական մատակարարումները՝ 18.1 տոկոսային կետով), «Մարդատար ավտոմեքենաները» (19.6 տոկոսային կետով)[[20]](#footnote-20) և «Վերջնական սպառման ապրանքները» (12.5 տոկոսային կետով)։

***Արտաքին առևտուրն ըստ գործընկեր երկրների:***2023 թվականի առաջին կիսամյակում արտաքին առևտրաշրջանառության աշխարհագրական կառուցվածքը կրել է որոշակի փոփոխություն։ Արտաքին առևտրի կառուցվածքում ԵԱՏՄ-ի և այլ երկրների դերը բարձրացել է, իսկ ԵՄ-ի երկրների դերը՝ նվազել։ ՀՀ արտաքին առևտրաշրջանառության 37%-ը բաժին է ընկել ԱՊՀ (որից 36.1 տոկոսային կետը` ԵԱՏՄ), 15.9%-ը` ԵՄ և 47.1%-ը` այլ երկրներին: ՀՀ արտաքին առևտրաշրջանառության մեջ ԱՊՀ երկրների կշիռն ավելացել է 2.2 տոկոսային կետով, ԵԱՏՄ-ն՝ 2.5 տոկոսային կետով (ՌԴ՝ 2.6 ) և այլ երկրներինը՝ 0.9 տոկոսային կետով, իսկ ԵՄ-ի կշիռը նվազել է 3.1 տոկոսային կետով։

ՀՀ խոշոր առևտրային գործընկեր ՌԴ-ի հետ առևտրաշրջանառության ծավալները հաշվետու ժամանակաշրջանում սկսել են արագանալ, մասնավորապես՝ հաշվետու ժամանակահատվածում արտահանումը դեպի ՌԴ աճել է 3 անգամ, իսկ ՌԴ-ից ներմուծումը` 28.6%-ով: 2023 թվականի առաջին կիսամյակում ՌԴ-ի կշիռը կազմել է ՀՀ առևտրաշրջանառության 34.6%-ը: ՀՀ խոշոր առևտրային գործընկերների շրջանակում ընդգրկված են նաև Չինաստանը (11.4%), Արաբական Միացյալ Էմիրությունները (5.6%), ԱՄՆ-ն (4.4%), Իրանը (3.9%), Գերմանիան (3.9%) և այլն:

***Զբոսաշրջություն:*** 2023 թվականի հունվար-հունիս ամիսներին ՀՀ այցելած և ՀՀ-ից մեկնած զբոսաշրջիկների թվաքանակը նախորդ տարվա նույն ժամանակահատվածի համեմատ կտրուկ ավելացել է: 2023 թվականի առաջին կիսամյակում ՀՀ այցելած զբոսաշրջիկների թվաքանակը հատել է մեկ միլիոնի շեմը, նախորդ տարվա նույն կիսամյակի նկատմամբ աճելով 70.3%-ով (շուրջ 414 հազար մարդով), որին ՌԴ զբոսաշրջիկների (շուրջ 518 հազար մարդ) նպաստումը կազմել է շուրջ 46.9 տոկոսային կետ: Իսկ ՀՀ-ից մեկնած զբոսաշրջիկների թվաքանակը կազմել է ավելի քան 679 հազար մարդ՝ նախորդ տարվա նույն կիսամյակի նկատմամբ աճելով 97.7%-ով (կամ շուրջ 336 հազար մարդով):

1. ՀՀ այցելած զբոսաշրջիկների դինամիկան 2019-2022թթ. հունվար-հունիս ամիսներին, հազար մարդ

*Աղբյուրը՝ ՀՀ ՎԿ*

###### **Արժութային շուկա և փոխարժեքներ**

***Ֆիզիկական անձանց փոխանցումներ։*** Դեպի ՀՀ ֆիզիկական անձանց փոխանցումները 2023 թվականի առաջին կիսամյակում շարունակում են մնալ բարձր մակարդակի վրա, սակայն նախորդ տարվա համեմատ սկսել են նվազել։ ՀՀ բանկերի միջոցով ֆիզիկական անձանց անունով այլ երկրներից մուտք եղած և ՀՀ-ից արտերկիր կատարված առևտրային և ոչ առևտրային նպատակով զուտ փոխանցումները 2023 թվականի առաջին կիսամյակում կազմել են 897.7 մլն դոլար, նախորդ տարվա նույն ժամանակահատվածի համեմատ արձանագրելով 9.7% անկում: Ընդ որում՝ ՌԴ-ից զուտ փոխանցումները 2023 թվականի առաջին կիսամյակում կազմել են շուրջ 1.8 մլրդ դոլար՝ նախորդ տարվա նույն ժամանակահատվածի համեմատ աճելով շուրջ 91.9%-ով։ Արդյունքում՝ տարեսկզբին ավելացած արտարժույթի ծավալները սկսել են նվազել՝ դեռևս մնալով բարձր մակարդակի վրա՝ պահպանելով ՀՀ-ում արտարժույթի բարձր առաջարկը։

1. ՀՀ բանկերի միջոցով ֆիզիկական անձանց անունով արտերկրներից մուտք եղած և ՀՀ-ից ֆիզիկական անձանց կողմից արտերկիր կատարված զուտ փոխանցումներ, մլն ԱՄՆ դոլար

*Աղբյուրը՝ ՀՀ ԿԲ, ՀՀ ՖՆ հաշվարկներ*

***Արժութային շուկա։*** ՀՀ արժութային շուկայի շրջանառության ծավալները 2022 թվականի աննախադեպ բարձր ծավալների համեմատ սկսել են կրճատվել: Եթե հունվար ամսին արտարժույթի ներբանկային առքի և վաճառքի ծավալներն իրար ավելի մոտ են եղել, ապա, սկսած փետրվարից, առքը գերազանցել է վաճառքը՝ հիմնականում պայմանավորված ռուբլու ձեռքբերումներով, իսկ ապրիլից հունիս ամիսներին դոլարի զուտ առքը եղել է չնչին։ Նույն ժամանակահատվածում ՀՀ ԿԲ-ն արժութային շուկայում իրականացրել է միջամտություններ շուրջ 582 մլն ԱՄՆ դոլարի չափով՝ ավելորդ տատանողականությունը չեզոքացնելու նպատակով։

|  |  |
| --- | --- |
| ***Գծապատկեր 18.*** ՀՀ արժութային (ներբանկային) շուկայի շրջանառության տվյալներն ըստ դրամային համարժեքների, զուտ մլրդ դրամ | ***Գծապատկեր 19.*** Փոխարժեք և ԿԲ արձագանք |
|  |  |
| *Աղբյուրը՝ ՀՀ ԿԲ, ՀՀ ՖՆ հաշվարկներ* | *Աղբյուրը՝ ՀՀ ԿԲ, ՀՀ ՖՆ հաշվարկներ* |

***Երկկողմանի փոխարժեքներ։*** Հաշվետու ժամանակահատվածում ՀՀ դրամը ԱՄՆ դոլարի, ռուբլու և եվրոյի նկատմամբ շարունակում է դրսևորել արժևորման վարքագիծ` պայմանավորված արտարժույթի նշանակալի ներհոսքի հետևանքով արժույթի շուկայում ՀՀ դրամի վրա ի հայտ եկած ճնշումներով:

ԱՄՆ դոլարի, եվրոյի և ՌԴ ռուբլու նկատմամբ 2023 թվականի առաջին կիսամյակում նախորդ տարվա նույն ժամանակահատվածի նկատմամբ ՀՀ դրամն արժևորվել է համապատասխանաբար 20.1%-ով, 21.7%-ով և 24․9%-ով։

2023 թվականի առաջին կիսամյակում ՀՀ դրամը դոլարի նկատմամբ դրսևորել է հարաբերական կայուն վարքագիծ, և, սկսած մարտից, նկատվել է թույլ արժևորման միտում։ Առաջին կիսամյակում ՀՀ դրամի՝ դոլարի նկատմամբ ձևավորված միջին փոխարժեքը կազմել է 389․8 դրամ մեկ դոլարի դիմաց։

2023 թվականի առաջին կիսամյակում ՀՀ դրամը եվրոյի նկատմամբ դրսևորել է թույլ տատանողական վարքագիծ։ Հաշվետու ժամանակահատվածում եվրոյի նկատմամբ ձևավորված միջին փոխարժեքը կազմել է 421․5 դրամ մեկ եվրոյի դիմաց։

ՀՀ դրամի միջին փոխարժեքը ՌԴ ռուբլու նկատմամբ 2023 թվականի առաջին կիսամյակում նախորդ տարվա նույն ժամանակահատվածի համեմատությամբ արժևորվել է 24․9%-ով՝ միջազգային շուկայում ռուսական ռուբլու դիրքի թուլացմամբ պայմանավորված։ 2023 թվականի առաջին կիսամյակում ռուբլու նկատմամբ ձևավորված միջին փոխարժեքը կազմել է 5.1 դրամ մեկ ռուբլու դիմաց։

|  |  |
| --- | --- |
| ***Գծապատկեր 20.*** ՀՀ դրամի անվանական փոխարժեքի ամսական դինամիկան հիմնական արժույթների նկատմամբ (բարձրացումը՝ դրամի արժեզրկում) | ***Գծապատկեր 21.*** ՀՀ իրական և անվանական արդյունավետ փոխարժեքների դինամիկան (աճ՝ արժևորում) |
|  |  |
| *Աղբյուրը՝ ՀՀ ԿԲ* | *Աղբյուրը՝ ՀՀ ԿԲ, ՀՀ ՖՆ հաշվարկներ* |

***Արդյունավետ փոխարժեքներ:*** ՀՀ արտաքին առևտրի տեսանկյունից առավել կարևոր արժույթներից բաղկացած զամբյուղի նկատմամբ ՀՀ ազգային արժույթն անվանական արտահայտությամբ 2023 թվականի առաջին 5 ամիսներին արժևորվել է 42.0%-ով, իսկ իրական արտահայտությամբ՝ 35.5%-ով:

###### 

###### **Ֆինանսական շուկաներ[[21]](#footnote-21)**

***Վարկեր և ավանդներ:*** Բանկային համակարգի ֆինանսական միջնորդությունը 2023 թվականի առաջին կիսամյակում բնութագրվում է նախորդ տարվա համեմատությամբ վարկերի և ավանդների աճի տեմպերի էական արագացմամբ, որտեղ վարկերի աճը հիմնականում պայմանավորվում է հիպոտեկային և սպառողական վարկերի բարձր աճի տեմպերով, իսկ վարկերին առաջանցիկ ավանդների ծավալների աճը՝ ոչ ռեզիդենտների և ռեզիդենտների՝ հիմնականում ցպահանջ ավանդների աճերով։ Այս զարգացումների արդյունքում բանկերի իրացվելիության դիրքը բարելավվել է, սակայն հաշվի առնելով ավանդների ավելացման հիմնականում կարճաժամկետ (և արտարժութային), և վարկերի ավելացման՝ երկարաժամկետ (և դրամային) բնույթը, բանկերն առավել հաշվենկատ են գտնվում տնտեսությունում լրացուցիչ միջոցները տեղաբաշխելու առումով։

2023 թվականի առաջին կիսամյակում վարկերի ծավալների աճի տեմպը շարունակել է արագանալ։ 2023 թվականի հունիսին առևտրային բանկերի կողմից ռեզիդենտներին տրամադրված վարկերի ծավալների աճը նախորդ տարվա նույն ամսվա նկատմամբ կազմել է 15.1%[[22]](#footnote-22)՝ 2022 թվականի հունիսին արձանագրված 1.9%-ի համեմատ: Նշված ցուցանիշին 14.7 տոկոսային կետով նպաստել է դրամային վարկերի աճը, իսկ արտարժութային վարկերը նպաստել են 0.4 տոկոսային կետով: Փոխարժեքի արժևորման գործոնն աստիճանաբար առավել քիչ ազդեցություն է ունենում վարկերի աճի տեմպերում՝ հաշվի առնելով վերջինիս առկայությունը հաշվարկման բազայում։

1. Ռեզիդենտների վարկերի և ավանդների ծավալների աճը (նախորդ տարվա նկատմամբ, %)[[23]](#footnote-23)

*Աղբյուրը՝ ՀՀ ԿԲ և ՀՀ ՖՆ հաշվարկներ:*

Վարկերի աճը հիմնականում պայմանավորվել է հիպոտեկային (աճը՝ 32.8%, նպաստումը՝ 6.6 տոկոսային կետ), սպառողական (աճը՝ 16.2%, նպաստումը՝ 3.8 տոկոսային կետ), շինարարության (աճը՝ 21.9%, նպաստումը՝ 2.0 տոկոսային կետ), այլ (աճը՝ 26.9%, նպաստումը՝ 1.1 տոկոսային կետ), գյուղատնտեսության (աճը՝ 14.6%, նպաստումը՝ 0.9 տոկոսային կետ) վարկերով, ինչպես նաև առավել փոքր նպաստումներով առևտրի, տրանսպորտի և կապի, սպասարկման ոլորտների վարկերով։ Միաժամանակ, արդյունաբերության ոլորտին ուղղված վարկերը բացասական նպաստում են ունեցել (աճը՝ -4.2%, նպաստումը՝ -0.6 տոկոսային կետ) ընդհանուր վարկերի աճին, ինչը պայմանավորված է ինչպես մշակող արդյունաբերության, այնպես էլ մետաղական հանքաքարի արդյունահանմանն ուղղված վարկերի բացասական նպաստումներով:

2023 թվականի առաջին կիսամյակում ավանդների ծավալների աճի տեմպը ևս շարունակել է արագանալ՝ առաջանցիկ լինելով վարկերի աճի նկատմամբ։ Առևտրային բանկերի կողմից ռեզիդենտներից ներգրավված ավանդներն աճել են 23.9%‑ով, որին նպաստել է ինչպես տնային տնտեսությունների, այնպես էլ ձեռնարկությունների ավանդների աճը՝ համապատասխանաբար 10.5 և 6.1 տոկոսային կետերով։ Արժութային կառուցվածքի տեսակետից 9.0 տոկոսային կետով դրական նպաստում է ունեցել դրամային ավանդների աճը, իսկ արտարժութային ավանդների նպաստումը կազմել է 14.9 տոկոսային կետ: Ռեզիդենտների ավանդների աճի մեծ մասը տեղի է ունեցել ցպահանջ ավանդների հաշվին։ Վերջիններիս նպաստումը ռեզիդենտների ավանդային պորտֆելի աճին կազմել է 17.1 տոկոսային կետ, իսկ ժամկետային ավանդների նպաստումը՝ 6.8 տոկոսային կետ։

Ոչ ռեզիդենտների ավանդների աճի տեմպը 2022 թվականի տարեվերջի կտրուկ արագացումից հետո որոշակի դանդաղել է՝ 2023 թվականի առաջին կիսամյակի վերջին կազմելով 38.4%։ Ոչ ռեզիդենտների ավանդների աճը հիմնականում տեղի է ունեցել արտարժույթով ավանդների հաշվին, որոնց աճի տեմպը կազմել է 46.3%, իսկ դրանց նպաստումը՝ 36.5 տոկոսային կետ՝ արտահայտելով միջազգային այցելուներով, ինչպես նաև աշխատանքային նպատակներով տեղափոխված անձանցով պայմանավորված արտարժութային հոսքերը դեպի ՀՀ։

2023 թվականի առաջին կիսամյակի ընթացքում ավանդների դոլարայնացման մակարդակն աճել է 1.3 տոկոսային կետով` հունիսին կազմելով 51.7%, իսկ վարկերի դոլարայնացման մակարդակը՝ նվազել 4.3 տոկոսային կետով` կազմելով 35.7%: Միայն ռեզիդենտների ցուցանիշները դիտարկելու դեպքում, ավանդների դոլարայնացումը նախորդ տարվա համեմատ նվազել է 0.8 տոկոսային կետով՝ կազմելով 41%, իսկ վարկերի դոլարայնացումը նվազել է 4.8 տոկոսային կետով՝ կազմելով 34.2%։ Փոխարժեքի ազդեցությունը դոլարայնացման ցուցանիշների վրա փոքրացել է, և էական տարբերություններ չի արտացոլում։

1. ՀՀ բանկերի վարկային և ավանդային պորտֆելները, 2018թ.-ից 2023թ․ հունիս

*Աղբյուրը՝ ՀՀ ԿԲ, ՀՀ ՖՆ հաշվարկներ*

***Վարկերի և ավանդների տոկոսադրույքներ:*** 2023 թվականի առաջին կիսամյակում բանկային տոկոսադրույքները նախորդ տարվա նույն ժամանակահատվածի համեմատ հիմնականում չափավոր ավելացել են, ինչը կարող է պայմանավորված լինել ինչպես վերաֆինանսավորման տոկոսադրույքի բարձրացմամբ, այնպես էլ պորտֆելի կառուցվածքի փոփոխություններով (տնտեսության ոլորտներին տրվող վարկերի կշռի նվազում և հիպոտեկային ու սպառողական վարկերի կշռի աճ) և առանձին վարկատեսակների (հիմնականում՝ հիպոտեկային) նկատմամբ պահանջարկի շարունակական աճով։ 2023 թվականի առաջին կիսամյակում ՀՀ դրամով վարկավորման (մինչև մեկ տարի ժամկետով) միջին տարեկան տոկոսադրույքը կազմել է 12.3%՝ նախորդ տարվա նույն ժամանակահատվածի նկատմամբ աճելով 0.4 տոկոսային կետով: ՀՀ դրամային ավանդների (մինչև մեկ տարի ժամկետով) միջին տոկոսադրույքը կազմել է 8.3%՝ աճելով 0.6 տոկոսային կետով:

Արտարժույթով ավանդների (մինչև մեկ տարի ժամկետով) տոկոսադրույքն աճել է 0.3 տոկոսային կետով՝ կազմելով 2.3%, իսկ վարկերի տոկոսադրույքը նվազել է 0.2 տոկոսային կետով՝ կազմելով 7.6%:

Ֆինանսական շուկայում արտարժույթով և դրամով միջին կշռված մինչև 1 տարի ժամկետով տոկոսադրույքների միջև միջին սպրեդը 2023 թվականի առաջին կիսամյակում նախորդ տարվա նույն ժամանակահատվածի նկատմամբ աճել է 0.7 տոկոսային կետով և կազմել 5․5 տոկոս: Դրամով վարկերի և ավանդների միջև տոկոսադրույքների սպրեդն աճել է 0.8 տոկոսային կետով և կազմել 4%, իսկ արտարժույթով վարկերի և ավանդների սպրեդը նվազել է 0.5 տոկոսային կետով՝ կազմելով 5.3%:

***ՀՀ պետական պարտատոմսերի շուկա:*** ՀՀ պետական պարտատոմսերի շուկայում նախորդ տարվա նույն ժամանակահատվածի համեմատությամբ ՊՊ տեղաբաշխման միջին կշռված եկամտաբերություններն աճել են՝ պայմանավորված նույն ժամանակահատվածում ԿԲ կողմից քաղաքականության տոկոսադրույքի բարձրացմամբ, մինչդեռ նկատելի են տարեսկզբի համեմատ որոշակի նվազման միտումներ: Եթե 2022 թվականի առաջին կիսամյակում տեղաբաշխված պետական պարտատոմսերի միջին կշռված եկամտաբերությունը կազմել էր 10.71%, ապա 2023 թվականի նույն ժամանակահատվածում այն կազմել է 11.65% կամ շուրջ 0.9 տոկոսային կետով ավելի: Միաժամանակ, պայմանավորված դրամավարկային քաղաքականության կոշտացման ընթացքի կանգով, հետագա նվազման սպասումներով, ՊՊ շուկայում հարաբերական պահանջարկի բարձրացմամբ (որն օժանդակություն է գտնում բանկային համակարգում լրացուցիչ իրացվելիության կուտակմամբ և բարձր իրացվելի ակտիվների նկատմամբ պահանջարկի աճով) և հունիսին քաղաքականության տոկոսադրույքի նվազեցմամբ, կիսամյակի ընթացքում նկատելի են եղել դեպի ներքև տոկոսադրույքների ճշգրտման միտումներ։

2023 թվականի առաջին կիսամյակում տեղաբաշխված պետական պարտատոմսերի ծավալը կազմել է 319.3 մլրդ դրամ՝ 2022 թվականի նույն ժամանակահատվածի 245.1 մլրդ դրամի դիմաց, իսկ տեղաբաշխման միջին կշռված ժամկետայնությունը` 2021 օր՝ 2022 թվականի նույն ժամանակահատվածի 2213 օր ցուցանիշի համեմատ:

2023 թվականի առաջին կիսամյակում պետական (շուկայական) պարտատոմսերի նկատմամբ պահանջարկը գերազանցել է տեղաբաշխման ցուցանիշը 2.1 անգամ (2022 թվականի նույն ժամանակահատվածում՝ 1.96 անգամ), իսկ տեղաբաշխման ենթակա ծավալ/տեղաբաշխված ծավալ միջին հարաբերակցությունը կազմել է 1.1 (2022 թվականի նույն ժամանակահատվածում` 1.15):

1. ՀՀ պետական պարտատոմսերի առաջնային շուկայի զարգացումները 2018թ.‑ից 2023թ․ հունիս

*Աղբյուրը՝ ՀՀ ՖՆ*

***ՀՀ եվրապարտատոմսերի երկրորդային շուկա:*** ՀՀ եվրապարտատոմսերի երկրորդային շուկայում եկամտաբերությունները 2023 թվականի առաջին կիսամյակում նախորդ տարվա նույն կիսամյակի համեմատությամբ զգալիորեն բարձր մակարդակում են ձևավորվել՝ չնայած որ երկրի ռիսկի հավելավճարը զգալիորեն նվազել է դեպի մինչ ռուս-ուկրաինական պատերազմի մակարդակը։ Միջազգային կապիտալի շուկայում 2015 թվականին 7.5% եկամտաբերությամբ թողարկված պետական արտարժութային պարտատոմսերի եկամտաբերությունը 2023 թվականի առաջին կիսամյակում միջինում կազմել է 6.36%՝ 2022 թվականի նույն ժամանակահատվածում արձանագրված 6.32%-ի դիմաց, 2019 թվականին 4.2% եկամտաբերությամբ թողարկված պարտատոմսերի եկամտաբերությունը միջինում կազմել է 7.3%` 2022 թվականի առաջին կիսամյակում գրանցված 6.5%-ի դիմաց, իսկ 2021 թվականի փետրվարին 3.9% եկամտաբերությամբ թողարկված պարտատոմսերի եկամտաբերությունը միջինում կազմել է 7.4%` նախորդ տարվա նույն ժամանակահատվածի 6.8%-ի համեմատությամբ։

Պետք է նշել, որ զգալիորեն բարձրացել են նաև տոկոսադրույքները զարգացած երկրներում՝ պայմանավորված այդ երկրների կենտրոնական բանկերի կողմից իրականացվող դրամավարկային քաղաքականության կոշտացմամբ։ Այսպես, ԱՄՆ 10 տարի ժամկետայնությամբ պետական պարտատոմսերի եկամտաբերությունը միջինում կազմել է 3.6%` նախորդ տարվա նույն ժամանակահատվածի 2.5%-ի համեմատությամբ։ Զարգացած երկրներում (ԱՄՆ-ում, Մեծ Բրիտանիայում, Եվրամիությունում) տոկոսադրույքների բարձրացումը, ինչպես նաև ռուս-ուկրաինական համակամարտության առաջացրած ռիսկերը հանգեցրել են զարգացող երկրներից կապիտալի որոշակի արտահոսքի, ինչի արդյունքում 2021 թվականից սկսած բարձրացել են նաև զարգացող երկրների արտարժութային պարտատոմսերի ռիսկի հավելավճարները:

1. ՀՀ եվրոբոնդերի եկամտաբերությունները և ռիսկի հավելավճարը 2018թ.-ից 2023թ․ հունիս

*Աղբյուրը՝ ՀՀ ՖՆ և Բլումբերգ։*

ՀՀ երկրի ռիսկի հավելավճարը նախորդ տարվա առաջին կիսամյակի համեմատ էականորեն նվազել է, ինչը կարող է պայմանավորվել Հայաստանի տնտեսական միջավայրի բարելավմամբ և տնտեսական շոկի հաղթահարմանն ուղղված խելամիտ մակրոտնտեսական քաղաքականություն-ներով ու դրանց արդյունքներով, վերջիններով ամրապնդվող՝ ՀՀ սուվերեն վարկանիշի դրական զարգացումներով, ՀՀ բանկային համակարգի իրացվելիության դիրքի բարելավման արդյունքում ՀՀ եվրոբոնդերի նկատմամբ պահանջարկի աճով, ինչպես նաև զարգացող երկրների ռիսկի հավելաճարի` 2022 թվականի աճից հետո դեպի ներքև որոշակի ճշգրտմամբ։ Այսպես, 2025 թվականին մարվող եվրապարտատոմսերի ռիսկի հավելավճարը 2023 թվականի առաջին կիսամյակում կազմել է 203 բազիսային կետ՝ նախորդ տարվա նույն ժամանաահատվածի 401 տոկոսային կետ ցուցանիշի դիմաց, 2029 թվականին մարվող պարտատոմսերինը՝ 356 բազիսային կետ՝ նախորդ տարվա նույն ժամանակահատվածի 409 բազիսային կետ ցուցանիշի դիմաց, իսկ 2031 թվականին մարվող պարտատոմսերինը՝ 367 բազիսային կետ՝ նախորդ տարվա նույն ժամանակահատվածի 427 բազիսային կետ ցուցանիշի դիմաց։

## ՀԱՐԿԱԲՅՈՒՋԵՏԱՅԻՆ ՔԱՂԱՔԱԿԱՆՈՒԹՅԱՆ ՀԻՄՆԱԿԱՆ ԶԱՐԳԱՑՈՒՄՆԵՐԸ

2023 թվականի առաջին կիսամյակի բարձր տնտեսական աճի պայմաններում հարկաբյուջետային քաղաքականության ազդեցությունն ամբողջական պահանաջարկի վրա եղել է զսպող: Իր երկարաժամկետ միտումից բարձր տնտեսական աճի պայմաններում դրսևորվել է հարկային եկամուտների առաջանցիկ աճի տեմպ՝ պայմանավորելով թույլ զսպող ազդակը, իսկ բյուջեի ծախսերի աճն առավել չափավոր է եղել, ինչը հանգեցրել է ամբողջական պահանջարկի վրա վերջինիս չեզոք ազդեցության:

***Պետական բյուջեի եկամուտները:*** 2023 թվականի առաջին կիսամյակում ՀՀ պետական բյուջեի եկամուտները շարունակել են աճել բարձր տեմպերով՝ պայմանավորված հիմնականում բարձր տնտեսական աճի պայմաններում հարկման բազաների ընդլայնմամբ: 2023 թվականի հունվար-հունիս ամիսներին պետական բյուջեի ընդհանուր եկամուտները կազմել են 1160.7 մլրդ դրամ՝ նախորդ տարվա նույն ժամանակահատվածի համեմատ աճելով 18.1%-ով, իսկ հարկերը և տուրքերը կազմել են 1103.5 մլրդ դրամ՝ նախորդ տարվա նույն ժամանակահատվածի համեմատ աճելով 18.9%-ով: Հարկային եկամուտների աճը հիմնականում պայմանավորված է հարկման բազաների (հիմնականում նախորդ տարվա շահույթների, ներմուծման, սպառման և աշխատավարձերի) աճով: Միևնույն ժամանակ, հարկային եկամուտների աճին հակազդել են եկամտային հարկի դրույքաչափի նվազումը և վերադարձի ծավալների աճը, ինչպես նաև մետաղական հանքանյութերի նկատմամբ արտահանման տուրքի գործողության դադարեցումը (2022 թվականի սեպտեմբերի 1-ից):

1. Պետական բյուջեի հարկային եկամուտները 2019-2023թթ. առաջին կիսամյակում

***Պետական բյուջեի ծախսերը:*** Պետական բյուջեի ծախսերը 2023 թվականի առաջին կիսամյակում աճել են, սակայն ծրագրվածի համեմատ արձանագրվել է էական թերակատարում: 2023 թվականի առաջին կիսամյակում պետական բյուջեի ծախսերը կազմել են 1026.4 մլրդ դրամ՝ նախորդ տարվա նույն ժամանակահատվածի համեմատ աճելով 12.7%-ով: Նույն ժամանակահատվածում ընթացիկ ծախսերը կազմել են 911.9 մլրդ դրամ` նախորդ տարվա նույն ժամանակահատվածի համեմատ աճելով 12.1%‑ով:

|  |  |
| --- | --- |
| 1. Պետական բյուջեի ընթացիկ ծախսերը 2019-2023թթ. առաջին կիսամյակում | 1. Պետական բյուջեի ոչ ֆինանսական ակտիվների գծով ծախսերը 2019-2023թթ. |
|  |  |

Ոչ ֆինանսական ակտիվների հետ գործառնությունները կազմել են 114.5 մլրդ դրամ, որում ոչ ֆինանսական ակտիվների գծով ծախսերը (կապիտալ ծախսեր) կազմել են 116.9 մլրդ դրամ` նախորդ տարվա նույն ժամանակահատվածի նկատմամբ աճելով 16.2%‑ով: Ընթացիկ ծախսերում ներառված համայնքներին տրվող կապիտալ բնույթի սուբվենցիաների գծով ծախսերը կազմել են 7.6 մլրդ դրամ, որոնք նախորդ տարվա նույն ժամանակահատվածի նկատմամբ աճել են ավելի քան 2.2 անգամ: Ե՛վ ներքին, և՛ արտաքին միջոցների հաշվին իրականացված ոչ ֆինանսական ակտիվների գծով գործառնությունները թերակատարվել են, որոնց շրջանակներում օգտագործվել է վեց ամիսների ծրագրված միջոցների ընդամենը 52.3%-ը՝ նախորդ տարվա 58.2%-ի դիմաց (նշենք, որ ոչ ֆինանսական ակտիվների գծով ծախսերի ճշտված պլանը նախորդ տարվա նույն ժամանակահատվածի նկատմամբ շուրջ 30 տոկոսով (52.5 մլրդ դամով) ավելի բարձր է): Արտաքին ֆինանսավորմամբ կապիտալ ծախսերի ճշտված ծրագրի կատարողականը նախորդ տարվա նույն եժամանակահատվածի նկատմամբ բարելավվել է 11.8 տոկոսային կետով՝ կազմելով 44.4%՝ նախորդ տարվա նույն ժամանակահատվածի 32.6%-ի դիմաց, իսկ ներքին միջոցների հաշվին իրականացված կապիտալ ծրագրերի կատարողականը վատթարացել է: Կատարողականի համեմատաբար ցածր ցուցանիշները ցույց են տալիս, որ կապիտալ ծրագրերի կառավարման և իրականացման խնդիրը շարունակում է մնալ արդիական։ Միաժամանակ, պետք է նշել, որ կապիտալ ծախսերի կատարումը վերջին տարիներին ուղեկցվում է դրանց պլանավորված ծավալների շարունակական ավելացմամբ, ինչը զսպում է կատարողականի առավել արագ բարելավումը։

***Պետական աջակցության ծրագրերը:*** Սոցիալ-տնտեսական իրավիճակով պայմանավորված՝ հարկաբյուջետային քաղաքականության աջակցության միջոցառումների իրականացումը շարունակվել է նաև 2023 թվականին: Տնտեսության արդիականացման պետական ծրագրի ներքո, որը ներառում է արտադրական կարողությունների արդիականացման (նոր մեքենա-սարքավորումների ձեռքբերման նպատակով տրամադրված վարկերի/լիզինգի տոկոսադույքների սուբսիդավորում) և բարձր որակավորում ունեցող մասնագետների ներգրավման (բարձր որակավորում ունեցող մասնագետի աշխատավարձի և դրան հավասարեցված այլ վճարների 20-70% փոխհատուցում) միջոցառումները, տնտեսավարողներին որպես աջակցություն տրամադրվել է 2.7 մլրդ դրամ։ Իսկ «Պետական աջակցություն տեղեկատվական տեխնոլոգիաների ոլորտում գործունեություն իրականացնող առևտրային կազմակերպություններին և անհատ ձեռնարկատերերին» ծրագրի գծով, որով ՏՏ ոլորտի կազմակերպությունները օժանդակություն են ստանում նոր աշխատակիցների վճարած եկամտային հարկի 50%-ի չափով, փաստացի ծախսերը 2023 թվականի հունվար-հունիս ամիսներին կազմել են շուրջ 11.9 մլրդ դրամ:

Հաշվետու ժամանակահատվածում աճել են գյուղատնտեսության ոլորտի սուբսիդիաները՝ նախորդ տարվա նույն ժամանակահատվածի 14.6 մլրդ դրամից դառնալով 16.0 մլրդ դրամ՝ աճելով 9.4%-ով (որում ներառված են նաև գյուղատնտեսական վարկերի տոկոսադրույքների սուբսիդավորումը (4.8 մլրդ դրամ), ինտենսիվ այգեգործության զարգացման նպատակով սուբսիդավորումը (3.5 մլրդ դրամ), գյուղատնտեսական տեխնիկայի և ագրոպարենային ոլորտի սարքավորումների լիզինգի աջակցությունը (1.5 մլրդ դրամ) և գյուղատնտեսության ոլորտի սուբսիդավորման այլ ծրագրեր): 2023 թվականի հունվար-հունիսին աճել է ՀՀ պետական բյուջեից Արցախի Հանրապետությանը տրամադրված միջպետական վարկի ծավալը՝ կազմելով 103.6 մլրդ դրամ՝ նախորդ տարվա նույն ժամանակահատվածի 93.1 մլրդ դրամի համեմատ:

***Պետական բյուջեի հաշվեկշիռը:*** Վերոնշյալ զարգացումների արդյունքում պետական բյուջեն եղել է հավելուրդային: 2023 թվականի վեց ամիսներին ձևավորվել է պետական բյուջեի 134.3 մլրդ դրամ հավելուրդ՝ նախորդ տարվա նույն ժամանակահատվածի 72.4 մլրդ դրամ հավելուրդի դիմաց:

***Հարկաբյուջետային ազդակը:*** 2023 թվականի վեց ամիսների բարձր տնտեսական աճի պայմաններում հարկաբյուջետային քաղաքականության ազդեցությունն ամբողջական պահանջարկի վրա գնահատվում է զսպող: Համախառն պահանջարկի վրա հարկաբյուջետային քաղաքականությունը 2023 թվականի վեց ամիսներին նախորդ տարվա նույն ժամանակահատվածի նկատմամբ ունեցել է զսպող (-0.6) ազդեցություն` պայմանավորված եկամուտների թույլ զսպող (-0.4) և ծախսերի (-0.2) չեզոքին մոտ ազդեցություններով:

1. Հարկաբյուջետային ազդակը 2019-2023 թվականներին[[24]](#footnote-24)

**Աղյուսակ 1:** Տնտեսության ճյուղերի և ենթաճյուղերի, արտահանման և ներմուծման ապրանքախմբերի հիմնական ցուցանիշները

**Աղյուսակ 1.1:** Տնտեսության ճյուղերի և ենթաճյուղերի թողարկման ծավալների ցուցանիշները,

2023 թվականի հունվար-հունիս

|  |  |  |  |  |
| --- | --- | --- | --- | --- |
|  | Արժեք (մլրդ դրամ) | Կշիռը (%) | Աճի ինդեքս | Նպաստում (տոկոսային կետ)[[25]](#footnote-25) |
| Ամբողջ արդյունաբերություն, այդ թվում՝ | **1167.5** | **100.0** | **101.0** | **1.0** |
|  |  |  |  |  |
| հանքագործական արդյունաբերություն և բացահանքերի շահագործում | 228.6 | 19.6 | 93.1 | -1.7 |
| մշակող արդյունաբերություն | 765.1 | 65.5 | 104.3 | 2.6 |
| էլեկտրաէներգիայի, գազի, գոլորշու և լավորակ օդի մատակարարում | 159.7 | 13.7 | 100.2 | 0.0 |
| ջրամատակարարում, կոյուղի, թափոնների կառավարում և վերամշակում | 14.1 | 1.2 | 108.6 | 0.1 |

|  |  |  |  |  |
| --- | --- | --- | --- | --- |
|  | Արժեք (մլրդ դրամ) | Կշիռը (%) | Աճի ինդեքս | Նպաստում (տոկոսային կետ) |
| Գյուղատնտեսություն, անտառային տնտեսություն և ձկնորսություն | **307.2** | **100.0** | **101.6** | **1.6** |
| *այդ թվում`* |  |  |  |  |
| բուսաբուծություն | 103.6 | 33.7 | 110.4 | 3.9 |
| անասնաբուծություն | 175.0 | 57.0 | 96.1 | -2.1 |
| անտառային տնտեսություն | 0.9 | 0.3 | 127.3 | 0.06 |
| ձկնորսություն | 27.7 | 9.0 | 97.1 | -0.3 |

|  |  |  |  |  |
| --- | --- | --- | --- | --- |
| *ըստ ֆինանսավորման աղբյուրների* | Արժեք (մլրդ դրամ) | Կշիռը (%) | Աճի ինդեքս | Նպաստում (տոկոսային կետ) |
| Շինարարություն | **174.2** | **100.0** | **117.0** | **17.0** |
| *այդ թվում`* |  |  |  |  |
| պետական բյուջեի, *այդ թվում՝* | 26.8 | 15.4 | 71.5 | -7.2 |
| *միջազգային վարկերի* | 7.2 | 4.1 | 51.0 | -4.6 |
| համայնքների միջոցների | 8.8 | 5.1 | 160.6 | 2.2 |
| մարդասիրական օգնության միջոցների | 2.3 | 1.3 | 153.6 | 0.5 |
| կազմակերպությունների միջոցների, *այդ թվում՝* | 101.9 | 58.5 | 147.9 | 22.2 |
| *օտարերկրյա ներդրողների* | 1.8 | 1.0 | 35.8 | -2.1 |
| բնակչության միջոցների | 34.4 | 19.7 | 96.7 | -0.8 |

|  |  |  |  |  |
| --- | --- | --- | --- | --- |
|  | Արժեք (մլրդ դրամ) | Կշիռը (%) | Աճի ինդեքս | Նպաստում (տոկոսային կետ) |
| Առևտուր | **2280.9** | **100.0** | **123.6** | **23.6** |
| *այդ թվում`* |  |  |  |  |
| մանրածախ առևտուր | 770.8 | 33.8 | 105.2 | 2.1 |
| մեծածախ առևտուր | 1394.2 | 61.1 | 134.2 | 19.2 |
| ավտոմեքենաների առևտուր | 115.8 | 5.1 | 161.5 | 2.3 |

|  |  |  |  |  |
| --- | --- | --- | --- | --- |
|  | Արժեք (մլրդ դրամ) | Կշիռը (%) | Աճի ինդեքս | Նպաստում (տոկոսային կետ) |
| Ծառայություններ | **1431.3** | **100.0** | **116.8** | **16.8** |
| *այդ թվում`* |  |  |  |  |
| կացության և հանրային սննդի կազմակերպում | 141.7 | 9.9 | 123.8 | 2.2 |
| մշակույթ, զվարճություններ և հանգիստ | 133.6 | 9.3 | 106.2 | 0.7 |
| կրթություն | 36.7 | 2.6 | 111.7 | 0.3 |
| առողջապահություն և բնակչության սոցիալական սպասարկում | 68.7 | 4.8 | 104.1 | 0.2 |
| անշարժ գույքի հետ կապված գործունեություն | 56.6 | 4.0 | 100.4 | 0.0 |
| տեղեկատվություն և կապ | 303.5 | 21.2 | 156.8 | 9.7 |
| տրանսպորտ | 191.3 | 13.4 | 134.5 | 4.1 |
| վարչարարական և օժանդակ գործունեություն | 42.9 | 3.0 | 103.9 | 0.1 |
| մասնագիտ., գիտական և տեխ. գործունեություն | 63.4 | 4.4 | 110.4 | 0.5 |
| ֆինանսական և ապահովագրական գործունեություն | 380.9 | 26.6 | 96.5 | -1.1 |
| սպասարկման այլ ծառայություններ | 12.0 | 0.8 | 106.2 | 0.1 |

**Աղյուսակ 1.2.** Արտահանման ապրանքային կառուցվածքը և նպաստումները 2023 թվականի առաջին կիսամյակի արտահանման աճին

|  |  |  |  |  |
| --- | --- | --- | --- | --- |
| **ԱՐՏԱՀԱՆՈՒՄ** | **Ծավալ (մլն ԱՄՆ դոլար)** | **Կշիռ (տոկոս)** | **Աճ (տոկոս)** | **Նպաստում (տոկոսային կետ)** |
| Ընդամեննը | 3267 | 100.0 | 72.8 | 72.8 |
| Կենդանիներ և կենդանական ծագման արտադրանք | 46 | 1.4 | -19.4 | -0.6 |
| Բուսական ծագման արտադրանք | 83 | 2.5 | -20.2 | -1.1 |
| Յուղեր և ճարպեր | 1 | 0.0 | -28.9 | 0.0 |
| Պատրաստի սննդի արտադրանք | 417 | 12.8 | 17.7 | 3.3 |
| Հանքահումքային մթերք | 412 | 12.6 | -25.3 | -7.4 |
| Քիմիական արտադրության ապրանքներ | 66 | 2.0 | 145.3 | 2.1 |
| Պլաստմասսա, կաուչուկ, ռետին | 37 | 1.1 | 141.4 | 1.2 |
| Կաշի և դրանից իրեր | 9 | 0.3 | 114.6 | 0.2 |
| Փայտ և փայտյա իրեր | 7 | 0.2 | 544.3 | 0.3 |
| Թուղթ և թղթյա իրեր | 3 | 0.1 | 9.9 | 0.0 |
| Մանածագործական իրեր | 164 | 5.0 | 82.6 | 3.9 |
| Կոշկեղեն, հովանոցներ, գլխարկ | 21 | 0.6 | 536.8 | 0.9 |
| Իրեր քարից, գիպսից, ցեմենտից | 18 | 0.6 | 41.0 | 0.3 |
| Թանկարժեք քարեր և մետաղներ | 688 | 21.0 | 126.1 | 20.3 |
| Ոչ թանկարժեք մետաղներ և իրեր դրանցից | 277 | 8.5 | 18.7 | 2.3 |
| Մեքենաներ և սարքավորումներ | 567 | 17.4 | 735.5 | 26.4 |
| Տրանսպորտային միջոցներ | 352 | 10.8 | 1380.7 | 17.3 |
| Սարքեր և ապարատներ | 71 | 2.2 | 182.4 | 2.4 |
| Ընդամենը տարբեր արդյունաբերական ապրանքներ | 27 | 0.8 | 181.1 | 0.9 |
| Արվեստի ստեղծագործություններ, հնաոճ իրեր | 1 | 1 | 1 | 1 |

**Աղյուսակ 1.3.** Ներմուծման ապրանքային կառուցվածքը և նպաստումները 2023 թվականի առաջին կիսամյակի ներմուծման աճին

|  |  |  |  |  |
| --- | --- | --- | --- | --- |
| **ՆԵՐՄՈՒԾՈՒՄ** | **Ծավալ (մլն ԱՄՆ դոլար)** | **Կշիռ (տոկոս)** | **Աճ (տոկոս)** | **Նպաստում (տոկոսային կետ)** |
| **Ընդամեննը** | 5632.5 | 100 | 73.0 | 73.0 |
| Կենդանիներ և կենդանական ծագման արտադրանք | 121.2 | 2.2 | 17.9 | 0.6 |
| Բուսական ծագման արտադրանք | 183.0 | 3.2 | -0.7 | 0.0 |
| Յուղեր և ճարպեր | 31.4 | 0.6 | -31.6 | -0.4 |
| Պատրաստի սննդի արտադրանք | 279.4 | 5.0 | 30.7 | 2.0 |
| Հանքահումքային մթերք | 543.1 | 9.6 | -4.1 | -0.7 |
| Քիմիական արտադրության ապրանքներ | 316.9 | 5.6 | 15.3 | 1.3 |
| Պլաստմասսա, կաուչուկ, ռետին | 170.7 | 3.0 | 28.5 | 1.2 |
| Կաշի և դրանից իրեր | 18.6 | 0.3 | 63.8 | 0.2 |
| Փայտ և փայտյա իրեր | 44.8 | 0.8 | 13.1 | 0.2 |
| Թուղթ և թղթյա իրեր | 82.7 | 1.5 | 40.7 | 0.7 |
| Մանածագործական իրեր | 285.4 | 5.1 | 79.6 | 3.9 |
| Կոշկեղեն, հովանոցներ, գլխարկ | 51.4 | 0.9 | 48.4 | 0.5 |
| Իրեր քարից, գիպսից, ցեմենտից | 81.8 | 1.5 | 36.8 | 0.7 |
| Թանկարժեք քարեր և մետաղներ | 636.4 | 11.3 | 206.7 | 13.2 |
| Ոչ թանկարժեք մետաղներ և իրեր դրանցից | 289.2 | 5.1 | 12.2 | 1.0 |
| Մեքենաներ և սարքավորումներ | 1196.6 | 21.2 | 135.0 | 21.1 |
| Տրանսպորտային միջոցներ | 1067.2 | 18.9 | 340.9 | 25.3 |
| Սարքեր և ապարատներ | 124.8 | 2.2 | 77.9 | 1.7 |
| Ընդամենը տարբեր արդյունաբերական ապրանքներ | 107.5 | 1.9 | 39.8 | 0.9 |
| Արվեստի ստեղծագործություններ, հնաոճ իրեր | 0.4 | 0.0 | -95.2 | -0.3 |

**Աղյուսակ 1.4.** Ներմուծումն ըստ ապրանքների լայն տնտեսական՝ BEC դասակարգչի և նպաստումները, 2023 թվականի առաջին կիսամյակ

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | **Ծավալ (մլն ԱՄՆ դոլար)** | | **Կշիռ (տոկոս)** | | **Աճ (տոկոս)** | | **Նպաստում**  **(տոկոսային կետ)** | |
|  |  |  | **2022** | **2023** | **2022** | **2023** | **2022** | **2023** |
| Ընդամենը | 3,256.8 | 5,632.9 | 100.0 | 100.0 | 48.1 | 73.0 | 48.1 | 73.0 |
| Վերջնական սպառման ապրանքներ | 799.6 | 1,207.9 | 24.6 | 21.4 | 34.6 | 51.1 | 9.3 | 12.5 |
| Միջանկյալ սպառման ապրանքներ | 1,824.5 | 2,469.9 | 56.0 | 43.8 | 49.6 | 35.4 | 27.5 | 19.8 |
| Կապիտալ ապրանքներ | 499.4 | 1,184.6 | 15.3 | 21.0 | 44.7 | 137.2 | 7.0 | 21.0 |
| Ավտոմեքենա մարդատար | 133.2 | 770.6 | 4.1 | 13.7 | 235.0 | 478.4 | 4.2 | 19.6 |

# ՀՀ ՊԵՏԱԿԱՆ ԲՅՈՒՋԵԻ 2023 ԹՎԱԿԱՆԻ ԱՌԱՋԻՆ ԿԻՍԱՄՅԱԿԻ ՑՈՒՑԱՆԻՇՆԵՐԸ[[26]](#footnote-26)

«Հայաստանի Հանրապետության 2023 թվականի պետական բյուջեի մասին» ՀՀ օրենքով (այսուհետ՝ Օրենք) պետական բյուջեի տարեկան եկամուտները սահմանվել էին 2,302.0 մլրդ դրամ, ծախսերը՝ շուրջ 2,591.0 մլրդ դրամ, պակասուրդը՝ 288.9 մլրդ դրամ: Առաջին կիսամյակի hամար ՀՀ կառավարության կողմից հաստատված կիսամյակային համամասնություններով եկամուտների, ծախսերի և պակասուրդի մեծությունները սահմանվել էին համապատասխանաբար 1,096.2 մլրդ դրամ, 1,189.3 մլրդ դրամ և 93 մլրդ դրամ: Կիսամյակի ընթացքում պետական բյուջեի ցուցանիշներում ՀՀ կառավարության լիազորությունների շրջանակներում կատարվել են փոփոխություններ՝ ներառելով նաև պետության դրամական միջոցների համախմբված հաշվառման նպատակով Օրենքի 9-րդ հոդվածի 2‑րդ կետով սահմանված՝ առանց սահմանափակման պետական բյուջեից կատարվող վճարումները և վերջիններիս արդյունքում ձևավորված եկամուտները:

2023 թվականի առաջին կիսամյակում ՀՀ պետական բյուջեի եկամուտները կազմել են շուրջ 1,160.7 մլրդ դրամ, ծախսերը` 1,026.4 մլրդ դրամ, հավելուրդը՝ 134.3 մլրդ դրամ: Բյուջեի եկամուտների գծով արձանագրվել է կիսամյակային ծրագրային ցուցանիշի գերակատարում, մինչդեռ ծախսերը զիջել են ծրագրված ցուցանիշը, արդյունքում նախատեսված պակասուրդի փոխարեն արձանագրվել է հավելուրդ: Նախորդ տարվա առաջին կիսամյակի համեմատ պետական բյուջեի եկամուտների 18.1% (177.9 մլրդ դրամ) աճը հիմնականում պայմանավորված է հարկային եկամուտների աճով, իսկ ծախսերի 12.7% (116 մլրդ դրամ) աճը՝ հիմնականում նպաստների, կենսաթոշակների, դրամաշնորհների, տոկոսավճարների և կապիտալ ծախսերի աճով:

1. *ՀՀ պետական բյուջեի ցուցանիշները (մլրդ դրամ)*

|  |  |  |  |  |  |  |  |
| --- | --- | --- | --- | --- | --- | --- | --- |
|  | **2022թ. առաջին կիսամյակի փաստ** | **2023թ. տարեկան ճշտված պլան** | **2023թ.**  **առաջին կիսամյակի ճշտված պլան** | **2023թ. առաջին կիսամյակի փաստ** | **Կատարո-ղականը տարեկան ճշտված պլանի նկատմամբ**  **(%)** | **Կատարո-ղականը առաջին կիսամյակի ճշտված պլանի նկատմամբ**  **(%)** | **2023թ. առաջին կիսամյակը 2022թ. առաջին կիսամյակի նկատմամբ**  **(%)** |
| Եկամուտներ | 982.8 | 2,311.5 | 1,104.6 | 1,161.1 | 50.2 | 105.1 | 118.1 |
| Ծախսեր | 910.3 | 2,595.6 | 1,230.1 | 1,026.4 | 39.5 | 83.4 | 112.7 |
| Պակասուրդ (հավելուրդ) | (72.4) | 284.0 | 125.5 | (134.7) | (47.3) | (107.0) | 185.5 |

# ՀՀ ՊԵՏԱԿԱՆ ԲՅՈՒՋԵԻ ԵԿԱՄՈՒՏՆԵՐԸ 2023 ԹՎԱԿԱՆԻ ԱՌԱՋԻՆ ԿԻՍԱՄՅԱԿՈՒՄ

2023 թվականի առաջին կիսամյակի ընթացքում ստացվել են շուրջ 1,160.7 մլրդ դրամ փաստացի եկամուտներ` 5.1%‑ով գերազանցելով կիսամյակային ճշտված ծրագրով կանխատեսված ցուցանիշը: Նշված գումարից շուրջ 1,156.6 մլրդ դրամը կազմել են ներքին աղբյուրներից ստացված եկամուտները` ապահովելով ծրագրի 105.5%‑ը, 4.1 մլրդ դրամը ստացվել է պաշտոնական դրամաշնորհների տեսքով, որոնք 52%-ով զիջել են ծրագրված ցուցանիշը: 2022 թվականի առաջին կիսամյակի համեմատ պետական բյուջեի եկամուտներն աճել են 18.1%‑ով կամ 177.9 մլրդ դրամով, որը հիմնականում պայմանավորված է հարկային եկամուտների աճով:

1. *ՀՀ պետական բյուջեի եկամուտները (մլրդ դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2022թ. առաջին կիսամ-յակի փաստ** | **2023թ.**  **առաջին կիսամ-յակի ճշտված պլան** | **2023թ. առաջին կիսամ-յակի փաստ** | **Կատարո-ղականը առաջին կիսամյակի ճշտված պլանի նկատմամբ**  **(%)** | **2023թ. առաջին կիսամյակը 2022թ. առաջին կիսամյակինկատմամբ**  **(%)** | **2023թ. և 2022թ. տարբե-րությունը** |
| **Պետական բյուջեի եկամուտներ** | **982.8** | **1,104.6** | **1,160.7** | **105.1** | **118.1** | **177.9** |
| Հարկային եկամուտներ և պետական տուրքեր | 927.9 | 1,061.5 | 1,103.5 | 104.0 | 118.9 | 175.6 |
| Պաշտոնական դրամաշնորհներ | 4.4 | 8.5 | 4.1 | 48.0 | 93.4 | (0.3) |
| Այլ եկամուտներ | 50.5 | 34.5 | 53.1 | 153.7 | 105.2 | 2.6 |
| **Կշիռն ընդամենը եկամուտների մեջ (%)** | **100.0** | **100.0** | **100.0** |  |  |  |
| Հարկեր և տուրքեր | 94.4 | 96.1 | 95.1 |  |  |  |
| Պաշտոնական դրամաշնորհներ | 0.4 | 0.8 | 0.4 |  |  |  |
| Այլ եկամուտներ | 5.1 | 3.1 | 4.6 |  |  |  |

2022 թվականի առաջին կիսամյակի համեմատ հարկային եկամուտների և պետական տուրքերի առաջանցիկ աճի արդյունքում բյուջեի եկամուտներում 0.7 տոկոսային կետով ավելացել է հարկային եկամուտների և պետական տուրքերի տեսակարար կշիռը, իսկ այլ եկամուտների և պաշտոնական դրամաշնորհների տեսակարար կշիռները նվազել են համապատասխանաբար 0.6 և 0.1 տոկոսային կետով:

## Հարկային եկամուտներ և պետական տուրքեր[[27]](#footnote-27)

Կառավարության սկզբնական ծրագրով 2023 թվականի առաջին կիսամյակի համար սահմանվել էր 1,054.0 մլրդ դրամ հարկերի ու տուրքերի ստացում: Կառավարության լիազորությունների շրջանակներում կատարված փոփոխությունների արդյունքում 2023 թվականի առաջին կիսամյակի ճշտված ծրագիրը կազմել է 1,061.5 մլրդ դրամ, որի դիմաց ՀՀ պետական բյուջե են մուտքագրվել 1,103.5 մլրդ դրամ հարկային եկամուտներ և պետական տուրքեր, որոնք 4%‑ով գերազանցել են ծրագրային ցուցանիշը:

2022 թվականի նույն ժամանակահատվածի համեմատ հարկային եկամուտներն ու պետական տուրքերն աճել են 18.9%‑ով կամ 175.6 մլրդ դրամով, որը հիմնականում պայմանավորված է շահութահարկի, ավելացված արժեքի հարկի և եկամտային հարկի գծով մուտքերի աճով:

2023 թվականի առաջին կիսամյակում պետական բյուջե մուտքագրված առանձին հարկատեսակների վերաբերյալ տեղեկատվությունը ներկայացված է Աղյուսակ 4-ում:

1. *ՀՀ պետական բյուջեի հարկային եկամուտների և պետական տուրքերի փաստացի ցուցանիշները (մլրդ դրամ)*

|  |  |  |  |  |
| --- | --- | --- | --- | --- |
|  | **2022թ. առաջին կիսամյակի փաստ** | **2023թ. առաջին կիսամյակի փաստ** | **2023թ. առաջին կիսամյակը**  **2022թ. առաջին կիսամյակի նկատմամբ**  **(%)** | **2023թ. և 2022թ. տարբե-րությունը** |
| **Հարկային եկամուտներ և պետական տուրքեր** | **927.9** | **1,103.5** | **118.9** | **175.6** |
| **1. Հարկային եկամուտներ** | **867.8** | **1,075.3** | **123.9** | **207.5** |
| ԱԱՀ | 287.8 | 345.6 | 120.1 | 57.9 |
| Ակցիզային հարկ | 49.3 | 61.5 | 124.7 | 12.2 |
| Շահութահարկ | 162.6 | 235.6 | 144.9 | 73.0 |
| Մաքսատուրք | 15.5 | 35.4 | 228.8 | 19.9 |
| Եկամտային հարկ | 227.3 | 270.2 | 118.9 | 43.0 |
| Շրջանառության հարկ | 18.3 | 24.3 | 133.0 | 6.0 |
| Սոցիալական վճար (կուտակային կենսաթոշակի գծով) | 29.8 | 43.7 | 146.9 | 14.0 |
| Բնապահպանական հարկ և բնօգտագործման վճար | 52.9 | 22.9 | 43.3 | (30.0) |
| Այլ հարկեր | 24.4 | 36.0 | 147.5 | 11.6 |
| **2. Պետական տուրք** | **60.1** | **28.2** | **46.9** | **(31.9)** |
| **Կշիռն ընդամենը հարկերի և տուրքերի մեջ (%)** |  |  |  |  |
| **1. Հարկային եկամուտներ** | **93.5** | **97.4** |  |  |
| ԱԱՀ | 31.0 | 31.3 |  |  |
| Ակցիզային հարկ | 5.3 | 5.6 |  |  |
| Շահութահարկ | 17.5 | 21.4 |  |  |
| Մաքսատուրք | 1.7 | 3.2 |  |  |
| Եկամտային հարկ | 24.5 | 24.5 |  |  |
| Շրջանառության հարկ | 2.0 | 2.2 |  |  |
| Սոցիալական վճար (կուտակային կենսաթոշակից) | 3.2 | 4.0 |  |  |
| Բնապահպանական հարկ և բնօգտագործման վճար | 5.7 | 2.1 |  |  |
| Այլ հարկեր | 2.6 | 3.3 |  |  |
| **2. Պետական տուրք** | **6.5** | **2.6** |  |  |

Հաշվետու ժամանակահատվածի հարկային եկամուտների և պետական տուրքերի 31.3%‑ն ապահովվել է *ավելացված արժեքի հարկի* հաշվին: Նախորդ տարվա նույն ժամանակահատվածի համեմատ ավելացված արժեքի հարկի մուտքերի 20.1% աճը պայմանավորված է ԵԱՏՄ անդամ չհանդիսացող պետություններից ներմուծվող ապրանքներից ստացված մուտքերի աճով:

1. *ԱԱՀ-ի գծով ՀՀ պետական բյուջեի մուտքերը (մլրդ դրամ)*

|  |  |  |  |  |
| --- | --- | --- | --- | --- |
|  | **2022թ. առաջին կիսամյակի փաստ** | **2023թ. առաջին կիսամյակի փաստ** | **2023թ. առաջին կիսամյակը**  **2022թ. առաջին կիսամյակի նկատմամբ**  **(%)** | **2023թ. և 2022թ. տարբե-րությունը** |
| **Ավելացված արժեքի հարկ** | **287.8** | **345.6** | **120.1** | **57.9** |
| Ներմուծումից, այդ թվում՝ | 173.2 | 245.6 | 141.8 | 72.3 |
| * ԵԱՏՄ երկրներից | 68.3 | 64.1 | 93.9 | (4.2) |
| Ներքին շրջանառությունից | 114.5 | 100.1 | 87.4 | (14.5) |

2023 թվականի առաջին կիսամյակում պետական բյուջե մուտքագրված հարկային եկամուտների ու պետական տուրքերի 5.6%-ն ապահովվել է *ակցիզային հարկի* հաշվին: Նախորդ տարվա նույն ժամանակահատվածի համեմատ ակցիզային հարկի մուտքերի 24.7% աճը հիմնականում պայմանավորված է ներմուծվող ենթաակցիզային ապրանքների գծով մուտքերի աճով:

1. *Ակցիզային հարկի գծով ՀՀ պետական բյուջեի մուտքերը (մլրդ դրամ)*

|  |  |  |  |  |
| --- | --- | --- | --- | --- |
|  | **2022թ. առաջին կիսամյակի փաստ** | **2023թ. առաջին կիսամյակի փաստ** | **2023թ. առաջին կիսամյակը**  **2022թ. առաջին կիսամյակի նկատմամբ**  **(%)** | **2023թ. և 2022թ. տարբե-րությունը** |
| **Ակցիզային հարկ** | **49.3** | **61.5** | **124.7** | **12.2** |
| Ներմուծվող ենթաակցիզային ապրանքներից | 22.5 | 32.1 | 142.4 | 9.6 |
| ՀՀ-ում արտադրվող ենթաակցիզային ապրանքներից | 26.8 | 29.4 | 109.8 | 2.6 |

Հաշվետու ժամանակահատվածում 270.2 մլրդ դրամ են կազմել *եկամտային հարկի* մուտքերը՝ ապահովելով հարկային եկամուտների և պետական տուրքերի 24.5%-ը: Նախորդ տարվա նույն ժամանակահատվածի համեմատ եկամտային հարկի մուտքերն աճել են 18.9%-ով կամ շուրջ 43 մլրդ դրամով: Հարկ է նշել, որ 2023 թվականի առաջին կիսամյակում պետական բյուջեի հարկային եկամուտների ցուցանիշի վրա նվազեցնող ազդեցություն է ունեցել հիպոտեկային վարկի սպասարկման համար վճարվող (տոկոսների մասով) գումարների աճը: Հաշվետու ժամանակահատվածում բնակարան ձեռքբերելու կամ անհատական բնակելի տուն կառուցելու նպատակով հիպոտեկային վարկի սպասարկման համար վճարվող տոկոսների մասով վարկառուներին և համավարկառուներին է վերադարձվել 24 մլրդ դրամ եկամտային հարկ, որը նախորդ տարվա առաջին կիսամյակի համեմատ աճել է 48.2%‑ով կամ 7.8 մլրդ դրամով:

2023 թվականի առաջին կիսամյակում պետական բյուջե մուտքագրված հարկային եկամուտների ու պետական տուրքերի 3.2%-ն ապահովվել է *մաք­սա­տուրքի* հաշվին՝ կազմելով 35.4 մլրդ դրամ: 2022 թվականի առաջին կիսամյակի համեմատ մաքսատուրքի 2.3 անգամ (ավելի քան 19.9 մլրդ դրամ) աճը հիմնականում պայմանավորված է ՌԴ կողմից փոխանցված մաքսատուրքի աճով:

Հաշվետու ժամանակահատվածում կուտակային կենսաթոշակային բաղադրիչի մասնակիցների կողմից պետական բյուջե է փոխանցվել 43.7 մլրդ դրամ *սոցիալական վճար*` ապահովելով հարկային եկամուտների և պետական տուրքերի 4%-ը և 46.9%-ով կամ շուրջ 14 մլրդ դրամով գերազանցելով նախորդ տարվա նույն ժամանակահատվածի ցուցանիշը: Աճը հիմնականում պայմանավորված է «Կուտակային կենսաթոշակների մասին» ՀՀ օրենքում կատարված փոփոխությունների համաձայն 2023 թվականի հունվարի 1-ից սոցիալական վճարի անհատի մասնաբաժնում աշխատողի մասնակցության դրույքաչափի՝ 4.5%‑ից 5% բարձրացմամբ և մասնակիցների թվի աճով:

Հաշվետու ժամանակահատվածում *բնապահպանական հարկի և բնօգտագործման վճարների* գծով մուտքերը կազմել են 22.9 մլրդ դրամ՝ ապահովելով պետական բյուջեի հարկային եկամուտների և պետական տուրքերի 2.1%‑ը: Նախորդ տարվա նույն ժամանակահատվածի համեմատ բնապահպանական հարկի և բնօգտագործման վճարների գծով մուտքերը նվազել են 56.7%-ով կամ 30 մլն դրամով, որը հիմնականում պայմանավորված է արդյունահանված մետաղական օգտակար հանածոների և դրանց վերամշակման արդյունքում ստացված արտադրանքի իրացման համար վճարվող ռոյալթիի գծով մուտքերի 68.8% (32.4 մլրդ դրամ) նվազմամբ: Միևնույն ժամանակ, ՀՀ ներմուծվող շրջակա միջավայրին վնաս պատճառող ապրանքների համար գանձված բնապահպանական հարկի և օգտակար հանածոների արդյունահանման դիմաց ստացված բնօգտագործման վճարների գծով արձանագրվել է համապատասխանաբար 74.6% (1.7 մլրդ դրամ) և 25.6% (592.3 մլն դրամ) աճ:

2023 թվականի առաջին կիսամյակում ՀՀ պետական բյուջե են մուտքագրվել ընդհանուր առմամբ 36 մլրդ դրամ *այլ հարկեր*՝ կազմելով պետական բյուջեի հարկային եկամուտների և պետական տուրքերի 3.3%-ը: Մասնավորապես` 20.6 մլրդ դրամ են կազմել «Հայաստանի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցման մասին» ՀՀ օրենքով սահմանված դրոշմանիշային վճարները, 6.4 մլրդ դրամ՝ ռադիոհաճախականության օգտագործման պարտադիր վճարը, 4.3 մլրդ դրամ՝ ԵԱՏՄ անդամ չհանդիսացող պետություններից միջազգային փոստային կամ սուրհանդակային առաքումներով կամ որպես ուղեկցող բեռ ներմուծվող ապրանքների համար ՀՀ մաքսային մարմինների կողմից գանձվող միասնական մաքսային վճարը, 2.6 մլրդ դրամ՝ ճանապարհային հարկը, 1.5 մլրդ դրամ` հարկային օրենսդրության խախտման համար սահմանված տուգանքները և 557.7 մլն դրամ՝ հանրային ծառայությունների կարգավորման պարտադիր վճարները: Նախորդ տարվա առաջին կիսամյակի համեմատ այլ հարկերի փաստացի ցուցանիշն աճել է 47.5%-ով կամ 11.6 մլրդ դրամով: Աճը հիմնականում պայմանավորված է ռադիոհաճախականության օգտագործման պարտադիր վճարի (3.9 մլրդ դրամով), դրոշմանիշային վճարների (3.5 մլրդ դրամով) և ԵԱՏՄ անդամ չհանդիսացող պետություններից միջազգային փոստային կամ սուրհանդակային առաքումներով կամ որպես ուղեկցող բեռ ներմուծվող ապրանքների համար ՀՀ մաքսային մարմինների կողմից գանձվող միասնական մաքսային վճարի (3.4 մլրդ դրամով) գծով մուտքերի աճով:

2023 թվականի առաջին կիսամյակում ՀՀ պետական բյուջե են մուտքագրվել շուրջ 28.2 մլրդ դրամ *պետական տուրքեր`* 27.5%‑ով գերազանցելով կիսամյակային ծրագրային ցուցանիշը: Վերջինս հիմնականում պայմանավորված է օրենքով սահմանված այլ ծառայությունների և գործողությունների և լիցենզավորման ենթակա կամ թույլտվություններով գործունեություն իրականացնելու նպատակով լիցենզիաներ, արտոնագրեր (թույլտվություններ) տալու համար գանձվող տուրքերի կատարողականով: Հիմնականում նշված տուրքերի նվազմամբ է պայմանավորված նախորդ տարվա առաջին կիսամյակի համեմատ պետական տուրքերի գծով մուտքերի 53.1%-ով կամ 31.9 մլրդ դրամով նվազումը:

Առանձին պետական տուրքերի վերաբերյալ տեղեկատվությունը ներկայացված է Աղյուսակ 7‑ում:

1. *Պետական տուրքերի գծով ՀՀ պետական բյուջեի մուտքերը (մլրդ դրամ)*

|  |  |  |  |  |  |
| --- | --- | --- | --- | --- | --- |
|  | **2022թ. առաջին կիսամ-յակի փաստ** | **2023թ. առաջին կիսամ-յակի ճշտված պլան** | **2023թ. առաջին կիսամ-յակի փաստ** | **Կատարո-ղականն առաջին**  **կիսամյակի ճշտված պլանի նկատմամբ (%)** | **2023թ. առաջին կիսամյակը 2022թ. առաջին կիսամյակի նկատմամբ (%)** |
| **Պետական տուրքեր** | **60.1** | **22.1** | **28.2** | **127.5** | **46.9** |
| Դատարան տրվող հայցադիմումների, դիմումների, դատարանի դատական ակտերի դեմ վերաքննիչ և վճռաբեկ բողոքների համար, ինչպես նաև դատարանի կողմից տրվող փաստաթղթերի պատճեններ (կրկնօրինակներ), գործում առկա լուսանկարների (լուսաժապավենների), ձայնագրությունների, տեսագրությունների և դրանց էլեկտրոնային կրիչների բնօրինակից պատճենահանված կրիչ և դատական նիստի համակարգչային ձայնագրման կրկնօրինակ տալու համար | 1.5 | 1.5 | 1.4 | 95.0 | 95.9 |
| Հյուպատոսական ծառայությունների կամ գործողությունների համար | 1.2 | 1.2 | 1.5 | 118.0 | 123.2 |
| Պետական գրանցման համար | 2.3 | 2.6 | 2.9 | 111.1 | 123.4 |
| Ֆիզիկական անձանց տրվող իրավաբանական նշանակություն ունեցող փաստաթղթերի, որոշակի ծառայությունների կամ գործողությունների համար | 1.4 | 1.4 | 1.5 | 103.3 | 107.7 |
| Լիցենզավորման ենթակա կամ թույլտվություններով գործունեություն իրականացնելու նպատակով լիցենզիաներ, արտոնագրեր (թույլտվություններ) տալու համար | 46.2 | 8.0 | 10.9 | 136.1 | 23.6 |
| Օրենքով սահմանված այլ ծառայությունների և գործողությունների համար | 7.3 | 7.1 | 9.8 | 138.0 | 133.4 |
| Այլ պետական տուրքեր[[28]](#footnote-28) | 0.2 | 0.2 | 0.2 | 102.2 | 104.7 |

Հաշվետու ժամանակահատվածում *պետական գրանցումների* համար պետական բյուջե է մուտքագրվել շուրջ 2.9 մլրդ դրամ` 11.1%-ով (288.6 մլն դրամով) գերազանցելով կանխատեսված ցուցանիշը և 23.4%-ով (546.3 մլն դրամով)՝ նախորդ տարվա նույն ժամանակահատվածի փաստացի մուտքերը: Կանխատեսված և նախորդ տարվա առաջին կիսամյակի փաստացի ցուցանիշների գերազանցումը հիմնականում պայմանավորված է գույքի նկատմամբ իրավունքների պետական գրանցում կատարելու համար բյուջե մուտքագրված տուրքերով, որոնք կազմել են շուրջ 1.2 մլրդ դրամ՝ 64.8%-ով (457 մլն դրամով) գերազանցելով կանխատեսված ցուցանիշը և 81.9%-ով (523 մլն դրամով)՝ նախորդ տարվա նույն ժամանակահատվածի փաստացի մուտքերը:

2023 թվականի առաջին կիսամյակում պետական բյուջե մուտքագրված պետական տուրքերի 38.7%-ը ստացվել է *լիցենզավորման ենթակա կամ թույլտվություններով գործունեություն իրականացնելու նպատակով լիցենզիաներ, արտոնագրեր (թույլտվություններ) տալու* համար, որոնց գծով պետական բյուջե է մուտքագրվել 10.9 մլրդ դրամ` 36.1%‑ով (2.9 մլրդ դրամով) գերազանցելով կանխատեսված ցուցանիշը: Ծրագրվածից ավել մուտքերի ստացումը հիմնականում պայմանավորված է վիճակախաղերի, շահումներով խաղերի և մետաղադրամով և (կամ) թղթադրամով շահագործվող ավտոմատների միջոցով սննդի առևտրի և խաղերի բնագավառում իրականացվող գործունեության և մաքսային բնագավառում իրականացվող գործունեության լիցենզավորման համար գանձվող տուրքերի կատարողականով, որոնք կազմել են համապատասխանաբար 5.3 մլրդ դրամ և 3.2 մլրդ դրամ՝ 42.3%‑ով (1.6 մլրդ դրամով) և 62%-ով (1.2 մլրդ դրամով) գերազանցելով կանխատեսված ցուցանիշները: Նախորդ տարվա առաջին կիսամյակի համեմատ լիցենզավորման ենթակա կամ թույլտվություններով գործունեություն իրականացնելու նպատակով լիցենզիաներ, արտոնագրեր (թույլտվություններ) տալու համար գանձված տուրքերը նվազել են 76.4%‑ով կամ 35.2 մլրդ դրամով, որը հիմնականում պայմանավորված է պղնձի և մոլիբդենի խտահանքեր արտահանելու լիցենզիաներ կամ թույլտվություններ կամ հավաստագրեր տրամադրելու համար գանձվող պետական տուրքի չեղարկմամբ: Վերջինս սահմանվել էր «Պետական տուրքի մասին» ՀՀ օրենքով 2021 թվականի սեպտեմբերից և կիրառվել մինչև 2022 թվականի սեպտեմբերի 10-ը: Նշենք, որ 2022 թվականի առաջին կիսամյակում նշված տուրքի գծով պետական բյուջե էր մուտքագրվել շուրջ 40.7 մլրդ դրամ: Միևնույն ժամանակ, նախորդ տարվա առաջին կիսամյակի համեմատ համապատասխանաբար 5 անգամ (4.3 մլրդ դրամ) և 62.3% (1.2 մլրդ դրամ) աճ է գրանցվել վիճակախաղերի, շահումներով խաղերի և մետաղադրամով և (կամ) թղթադրամով շահագործվող ավտոմատների միջոցով սննդի առևտրի և խաղերի բնագավառում իրականացվող գործունեության ու մաքսային բնագավառում իրականացվող գործունեության լիցենզավորման համար գանձվող տուրքերի գծով:

2023 թվականի առաջին կիսամյակում պետական տուրքերի 34.7%-ը ստացվել է *օրենքով սահմանված այլ ծառայությունների և գործողությունների* դիմաց՝ կազմելով 9.8 մլրդ դրամ, որը 38%‑ով (2.7 մլրդ դրամով) գերազանցել է կանխատեսված ցուցանիշը և 33.4%-ով (2.4 մլրդ դրամով)՝ նախորդ տարվա նույն ժամանակահատվածի փաստացի մուտքերը: Կանխատեսված և նախորդ տարվա առաջին կիսամյակի փաստացի ցուցանիշների գերազանցումը հիմնականում պայմանավորված է ՀՀ-ից օդային տրանսպորտի միջոցներով ֆիզիկական անձանց (օդային ուղևորների) ելքի համար բյուջե մուտքագրված տուրքերով, որոնք կազմել են 7.6 մլրդ դրամ՝ 53.5%‑ով (2.6 մլրդ դրամով) գերազանցելով կանխատեսված ցուցանիշը և 48.8%-ով (2.5 մլրդ դրամով)՝ նախորդ տարվա նույն ժամանակահատվածի փաստացի մուտքերը:

## Պաշտոնական դրամաշնորհներ

2023 թվականի առաջին կիսամյակի ընթացքում արտաքին աղբյուրներից տրամադրվել են շուրջ 4.1 մլրդ դրամ պաշտոնական դրամաշնորհներ` կազմելով առաջին կիսամյակում ծրագրված մուտքերի 48%-ը, այսինքն` կանխատեսվածից պակաս է ստացվել 4.4 մլրդ դրամ:

1. *Պաշտոնական դրամաշնորհներ (մլրդ դրամ)*

|  |  |  |  |  |  |
| --- | --- | --- | --- | --- | --- |
|  | **2022թ. առաջին կիսամյակի փաստ** | **2023թ. առաջին կիսամ-յակի ճշտված պլան** | **2023թ. առաջին կիսամ-յակի փաստ** | **Կատարո-ղականն առաջին կիսամյակի ճշտված պլանի նկատմամբ (%)** | **2023թ. առաջին կիսամյակի 2022թ. առաջին կիսամյակի նկատմամբ (%)** |
| ***Պաշտոնական դրամաշնորհներ,*** այդ թվում` | **4.4** | **8.5** | **4.1** | **48.0** | **93.4** |
| Նպատակային դրամաշնորհներ | 4.0 | 8.5 | 4.1 | 48.0 | 101.5 |
| Բյուջետային աջակցության դրամաշնորհներ | 0.4 | 0.0 | 0.0 | - | - |

Միջոցները տրամադրվել են նպատակային ծրագրերի շրջանակներում, որոնց կատարողականով է պայմանավորված ցածր ցուցանիշը: Նպատակային ծրագրերից 7-ի շրջանակներում նախատեսված 3 մլրդ դրամ դրամաշնորհները չեն ստացվել, իսկ 10 ծրագրերի շրջանակներում նախատեսված միջոցները ստացվել են մասնակիորեն՝ 59.3%-ով, որոնք կազմել են 2.7 մլրդ դրամ: 3 ծրագրերի շրջանակներում ստացված դրամաշնորհները գերազանցել են ծրագիրը 38.1%-ով՝ կազմելով 1.4 մլրդ դրամ:

1. Նպատակային դրամաշնորհներն ըստ դոնորների (մլն դրամ)

2023 թվականի առաջին կիսամյակում պետական բյուջե մուտքագրված պաշտոնական դրամաշնորհները 6.6%-ով կամ 291.1 մլն դրամով զիջել են նախորդ տարվա նույն ժամանակահատվածի ցուցանիշը, որը հիմնականում պայմանավորված է 2022 թվականի առաջին կիսամյակում Եվրամիության բյուջետային աջակցության ծրագրերի շրջանակներում 352.6 մլն դրամի ստացմամբ:

## Այլ եկամուտներ

Հաշվետու ժամանակահատվածում ՀՀ պետական բյուջեի այլ եկամուտները կազմել են շուրջ 53.1 մլրդ դրամ՝ 53.7%-ով գերազանցելով առաջին կիսամյակի ծրագրված ցուցանիշը: Վերջինս հիմնականում պայմանավորված է բանկերում և այլ ֆինանսավարկային հաստատություններում բյուջեի ժամանակավոր ազատ միջոցների տեղաբաշխումից ու դեպոզիտներից ստացված տոկոսավճարների, ապրանքների մատակարարումից և ծառայությունների մատուցումից ստացված մուտքերի և իրավախախտումների համար գործադիր, դատական մարմինների կողմից կիրառվող պատժամիջոցներից մուտքերի կիսամյակային ծրագրային ցուցանիշների գերազանցմամբ: Նախորդ տարվա նույն ժամանակահատվածի համեմատ այլ եկամուտների 5.2% (2.6 մլրդ դրամ) աճը հիմնականում ձևավորվել է բանկերում ու այլ ֆինանսավարկային հաստատություններում բյուջեի ժամանակավոր ազատ միջոցների տեղաբաշխումից ու դեպոզիտներից ստացված տոկոսավճարների և իրավախախտումների համար կիրառվող պատժամիջոցներից ստացված մուտքերի աճի և օրենքով ու իրավական այլ ակտերով սահմանված՝ պետական բյուջե մուտքագրվող այլ եկամուտների նվազման արդյունքում:

Այլ եկամուտների առանձին բաղադրիչների վերաբերյալ տեղեկատվությունը ներկայացված է Աղյուսակ 9-ում:

1. *Այլ եկամուտների գծով ՀՀ պետական բյուջեի մուտքերը (մլն դրամ)*

|  |  |  |  |  |  |
| --- | --- | --- | --- | --- | --- |
|  | **2022թ. առաջին կիսամ-յակի փաստ** | **2023թ. առաջին կիսամ-յակի ճշտված պլան** | **2023թ. առաջին կիսամ-յակի փաստ** | **Կատարո-ղականն առաջին կիսամյակի ճշտված պլանի նկատմամբ (%)** | **2023թ. առաջին կիսամյակը 2022թ. առաջին կիսամյակի նկատմամբ (%)** |
| **Այլ եկամուտներ** | **50,477.9** | **34,525.1** | **53,079.8** | **153.7** | **105.2** |
| Պետական սեփականություն հանդիսացող գույքի վարձակալու-թյունից եկամուտներ | 1,449.9 | 2,226.5 | 1,624.4 | 73.0 | 112.0 |
| Տոկոսավճարներ և շահաբաժիններ, այդ թվում՝ | 15,925.2 | 8,190.0 | 20,991.5 | 256.3 | 131.8 |
| * բանկերում և այլ ֆինանսա-վարկային հաստատություններում բյուջեի ժամանակավոր ազատ միջոցների տեղաբաշխումից և դեպոզիտներից ստացվող տոկոսավճարներ | 15,835.6 | 8,100.0 | 20,894.1 | 258.0 | 131.9 |
| * իրավաբանական անձանց կապիտալում կատարված ներդրումներից ստացվող շահաբաժիններ | 89.6 | 90.0 | 97.4 | 108.3 | 108.8 |
| Պետության կողմից տրված վարկերի օգտագործման դիմաց վճարներ (տոկոսներ), այդ թվում՝ | 5,784.2 | 6,563.5 | 6,517.5 | 99.3 | 112.7 |
| * ռեզիդենտներին տրամադրված վարկերի օգտագործման տոկոսավճարներ | 5,757.5 | 6,546.5 | 6,500.8 | 99.3 | 112.9 |
| * ոչ ռեզիդենտներին տրամադրված վարկերի օգտագործման տոկոսավճարներ | 26.7 | 17.0 | 16.7 | 98.0 | 62.5 |
| Այլ կատեգորիաներում չդասակարգված տրանսֆերտներ | 198.3 | 26.8 | 26.9 | 100.3 | 13.5 |
| Իրավախախտումների համար գործադիր, դատական մարմինների կողմից կիրառվող պատժամիջոցներից մուտքեր | 8,598.3 | 6,980.8 | 10,630.8 | 152.3 | 123.6 |
| Ապրանքների մատակարարումից և ծառայությունների մատուցումից եկամուտներ | 10,692.9 | 9,259.8 | 11,420.8 | 123.3 | 106.8 |
| Օրենքով և իրավական այլ ակտերով սահմանված՝ պետական բյուջե մուտքագրվող այլ եկամուտներ | 7,829.1 | 1,277.7 | 1,868.0 | 146.2 | 23.9 |

Հաշվետու ժամանակահատվածում բանկերում և այլ ֆինանսավարկային հաստատություններում բյուջեի ժամանակավոր ազատ միջոցների տեղաբաշխումից և դեպոզիտներից ստացվել են շուրջ 20.9 մլրդ դրամ տոկոսավճարներ, որոնք 2.6 անգամ (12.8 մլրդ դրամով) գերազանցել են կիսամյակային ծրագրային ցուցանիշը և 31.9%-ով (5.1 մրդ դրամով)՝ նախորդ տարվա նույն ժամանակահատվածի ցուցանիշը: Ծրագրված ցուցանիշի գերազանցումը պայմանավորված է 2023 թվականի առաջին կիսամյակի ընթացքում պետական բյուջեի մուտքերի գերակատարմամբ և ելքերի կիսամյակային ծրագրային ցուցանիշի համեմատաբար ցածր կատարողականով, որոնց պայմաններում առաջացել են լրացուցիչ ժամանակավոր ազատ դրամական միջոցներ, որոնք ներդրվել են՝ ապահովելով լրացուցիչ տոկոսային եկամուտներ: Տոկոսագումարների գերակատարմանը նպաստել են նաև ավանդի ներդրման տոկոսադրույքի աճը և արժեթղթերի թողարկումից ու տեղաբաշխումից զուտ մուտքերի ծրագրային ցուցանիշի նկատմամբ գերակատարումը: Նախորդ տարվա առաջին կիսամյակի համեմատ ավանդների միջին կշռված տոկոսադրույքի 1.8 տոկոսային կետով աճը, ինչպես նաև 194.0 մլրդ դրամով (առանց վաղաժամկետ մարված ավանդների) ավել ավանդների ներդրումն ապահովել են նախորդ տարվա նույն ժամանակահատվածի համեմատ զուտ տոկոսագումարների 5.1 մլրդ դրամով ավել մուտքեր: 2023 թվականի առաջին կիսամյակում ներդրված ավանդների միջին կշռված տոկոսադրույքը կազմել է 10.78%` 2023 թվականի բյուջեի հաշվարկների հիմքում դրված 6.69%-ի և 2022 թվականի առաջին կիսամյակի 8.98%-ի դիմաց: 2023 թվականի առաջին կիսամյակում կնքվել է թվով 130 ավանդային պայմանագիր` 1,065.0 մլրդ դրամ ընդհանուր գումարով (նախորդ տարվա նույն ժամանակահատվածում կնքվել էր 101 ավանդային պայմանագիր` 842.0 մլրդ դրամ ընդհանուր գումարով): Հաշվետու ժամանակահատվածում ներդրված ավանդների միջին մեծությունը կազմել է մոտ 8.4 մլրդ դրամ, որը գրեթե չի տարբերվում նախորդ տարվա նույն ժամանակահատվածի համանուն ցուցանիշից:

2023 թվականի առաջին կիսամյակի ընթացքում իրավախախտումների համար գործադիր, դատական մարմինների կողմից կիրառվող պատժամիջոցներից ստացված մուտքերի՝ ծրագրված ցուցանիշի 52.3% գերազանցումը և նախորդ տարվա նույն ժամանակահատվածի համեմատ 23.6% աճը հիմնականում պայմանավորված են ճանապարհային երթևեկության կանոնները խախտելու համար ՀՀ ոստիկանության կողմից կիրառված պատժամիջոցների արդյունքում գանձված գումարների աճով, որոնք կազմել են 8.5 մլրդ դրամ՝ 42.9%-ով (2.5 մլրդ դրամով) գերազանցելով ծրագրված ցուցանիշը և 19.6%‑ով (1.4 մլրդ դրամով)՝ նախորդ տարվա նույն ժամանակահատվածի ցուցանիշը: Մուտքերի բարձր ցուցանիշը մասամբ ապահովվել է նաև ՀՀ պետական եկամուտների կոմիտեի կողմից կիրառված պատժամիջոցներից գանձվող մուտքերի հաշվին, որոնք կազմել են 772.9 մլն դրամ՝ 2.1 անգամ (405.3 մլն դրամով) գերազանցելով ծրագրված ցուցանիշը և 2 անգամ (389 մլն դրամով)՝ նախորդ տարվա առաջին կիսամյակի ցուցանիշը: Մուտքերի բարձր մակարդակ է գրանցվել նաև ՀՀ արդարադատության նախարության կողմից կիրառված պատժամիջոցների դիմաց գանձված գումարների գծով, որոնք կազմել են 232.9 մլն դրամ՝ 13.3 անգամ գերազանցելով ծրագրված ցուցանիշը և 11.4 անգամ՝ նախորդ տարվա փաստացի ցուցանիշը՝ պայմանավորված պրոբացիայի ծառայության կողմից գանձված տուգանքներով, որոնք նախատեսված չեն:

Հաշվետու ժամանակահատվածում ապրանքների մատակարարումից և ծառայությունների մատուցումից ստացված մուտքերի՝ ծրագրված ցուցանիշի 23.3%-ով գերազանցումը և նախորդ տարվա նույն ժամանակահատվածի համեմատ 6.8%-ով աճը հիմնականում պայմանավորված է ՀՀ ոստիկանության և ՀՀ արդարադատության նախարարության կողմից ապահովված եկամուտների բարձր մակարդակով: Մասնավորապես՝ ՀՀ ոստիկանության կողմից մատուցված ծառայություններից ստացված մուտքերը կազմել են շուրջ 5 մլրդ դրամ՝ 30.1%-ով (1.2 մլրդ դրամով) գերազանցելով ծրագրված ցուցանիշը և 6%-ով (282.5 մլն դրամով)՝ նախորդ տարվա նույն ժամանակահատվածի ցուցանիշը, իսկ ՀՀ արդարադատության նախարարության կողմից ծառայությունների մատուցումից ստացված եկամուտները կազմել են 2.5 մլրդ դրամ՝ 63.6%‑ով (980.9 մլն դրամով) գերազանցելով ծրագրված ցուցանիշը և 24.5%-ով (496.5 մլն դրամով)՝ նախորդ տարվա նույն ժամանակահատվածի ցուցանիշը:

# ՀՀ ՊԵՏԱԿԱՆ ԲՅՈՒՋԵԻ ԾԱԽՍԵՐԸ 2023 ԹՎԱԿԱՆԻ ԱՌԱՋԻՆ ԿԻՍԱՄՅԱԿՈՒՄ

2023 թվականի առաջին կիսամյակում ՀՀ պետական բյուջեի փաստացի ծախսերը կազմել են 1,026.4 մլրդ դրամ: Պետական բյուջեի ծախսերի առաջին կիսամյակի ճշտված ծրագիրը կատարվել է 83.4%-ով, շեղման ընդհանուր գումարի 48.6%-ը բաժին է ընկել ընթացիկ ծախսերին, 51.4%-ը` ոչ ֆինանսական ակտիվների հետ գործառնություններին:

Ըստ ֆինանսավորման աղբյուրների պետական բյուջեի ներքին աղբյուրների հաշվին կատարվել է ծախսերի 98.1%-ը կամ 1,007.3 մլրդ դրամը, որոնց կիսամյակային ծրագիրը կատարվել է 84.9%-ով: Բյուջեի ծախսերի 1.9%-ը՝ 19.1 մլրդ դրամը ֆինանսավորվել է արտաքին աղբյուրներից, որը կազմել է ծրագրի 43.4%‑ը[[29]](#footnote-29): Հարկ է նշել, 2023 թվականի առաջին կիսամյակում ապահովվել է պետական բյուջեի ծախսային ծրագրերի շրջանակներում պետական մարմինների կողմից սահմանված կարգով ստանձնված պարտավորությունների ամբողջական և ժամանակին կատարումը:

2023 թվականի առաջին կիսամյակում ՀՀ պետական բյուջեի ծախսերը նախորդ տարվա նույն ժամանակահատվածի համեմատ աճել են 12.7%-ով կամ ավելի քան 116 մլրդ դրամով՝ հիմնականում պայմանավորված սոցիալական նպաստների և կենսաթոշակների, դրամաշնորհների, տոկոսավճարների, ինչպես նաև ոչ ֆինանսական ակտիվների գծով (կապիտալ) ծախսերի աճով:

1. *ՀՀ պետական բյուջեի ծախսերը (մլրդ դրամ)[[30]](#footnote-30)*

|  |  |  |  |
| --- | --- | --- | --- |
|  | **2022թ. առաջին կիսամյակի փաստ** | **2023թ. առաջին կիսամյակի ճշտված պլան** | **2023թ. առաջին կիսամյակի փաստ** |
| **Ընդամենը ծախսեր** | **910.3** | **1,230.1** | **1,026.4** |
| Ընթացիկ ծախսեր | 813.3 | 1,011.0 | 911.9 |
| Ոչ ֆինանսական ակտիվների հետ գործառնություններ | 97.0 | 219.1 | 114.5 |
|  |  |  |  |
| **Կշիռն ընդամենը ծախսերի մեջ** |  |  |  |
| Ընթացիկ ծախսեր | 89.3 | 82.2 | 88.8 |
| Ոչ ֆինանսական ակտիվների հետ գործառնություններ | 10.7 | 17.8 | 11.2 |

Ընթացիկ ծախսերի բաղադրիչների վերաբերյալ տվյալները ներկայացված են Աղյուսակ 11-ում:

1. *ՀՀ պետական բյուջեի ընթացիկ ծախսերը (մլրդ դրամ)*

|  |  |  |  |  |  |
| --- | --- | --- | --- | --- | --- |
|  | **2022թ. առաջին կիսամյակի փաստ** | **2023թ. առաջին կիսամյակի ճշտված պլան** | **2023թ. առաջին կիսամյակի փաստ** | **Կատարո-ղականն առաջին կիսամյակի ճշտված պլանի նկատմամբ**  **(%)** | **2023թ. առաջին կիսամյակը 2022թ. առաջին կիսամյակի նկատմամբ**  **(%)** |
| **Ընթացիկ ծախսեր** | **813.3** | **1,011.0** | **911.9** | **90.2** | **112.1** |
| Աշխատավարձ | 82.0 | 95.2 | 90.1 | 94.7 | 109.9 |
| Ծառայությունների և ապրանքների ձեռքբերում | 68.2 | 95.9 | 77.9 | 81.3 | 114.2 |
| Տոկոսավճարներ | 96.9 | 129.3 | 116.5 | 90.1 | 120.3 |
| Սուբսիդիաներ | 66.4 | 74.4 | 69.0 | 92.7 | 103.9 |
| Դրամաշնորհներ | 97.0 | 142.1 | 120.9 | 85.1 | 124.6 |
| Սոցիալական նպաստներ և կենսաթոշակներ | 286.6 | 334.7 | 325.1 | 97.1 | 113.4 |
| Այլ ծախսեր | 116.2 | 139.5 | 112.4 | 80.6 | 96.8 |
| **Կշիռն ընթացիկ ծախսերում (%)** |  |  |  |  |  |
| Աշխատավարձ | 10.1 | 9.4 | 9.9 |  |  |
| Ծառայությունների և ապրանքների ձեռք բերում | 8.4 | 9.5 | 8.5 |  |  |
| Տոկոսավճարներ | 11.9 | 12.8 | 12.8 |  |  |
| Սուբսիդիաներ | 8.2 | 7.4 | 7.6 |  |  |
| Դրամաշնորհներ | 11.9 | 14.1 | 13.3 |  |  |
| Սոցիալական նպաստներ և կենսաթոշակներ | 35.2 | 33.1 | 35.6 |  |  |
| Այլ ծախսեր | 14.3 | 13.8 | 12.3 |  |  |

2023 թվականի առաջին կիսամյակում ՀՀ կառավարության պարտքի սպասարկման փաստացի ծախսերը կազմել են 116.5 մլրդ դրամ կամ ծրագրի 90.1%-ը: Ընդ որում, շեղում է արձանագրվել ինչպես ներքին, այնպես էլ արտաքին տոկոսավճարների գծով:

Պետական գանձապետական պարտատոմսերի սպասարկման գծով շեղումը պայմանավորված է եղել նրանով, որ նախատեսված հետգնումները չեն իրականացվել, ինչպես նաև հունվարին 10 տարի մարման ժամկետով երկարաժամկետ պարտատոմսերի թերտեղաբաշխմամբ:

Արտաքին վարկերի սպասարկման ծախսերի շեղումը ծրագրված ցուցանիշի նկատմամբ պայմանավորված է եղել հետևյալ գործոններով.

* + - * 6-ամսյա EURIBOR, SOFR և SDR տոկոսադրույքի կանխատեսումային և 2023 թվականի առաջին կիսամյակի վճարումների համար կիրառված փաստացի դրույքաչափերի տարբերություն,
      * 2022թ. և 2023թ. առաջին կիսամյակների ընթացքում մի շարք վարկերի գծով մասհանումների պլանային ցուցանիշի էական թերակատարում,
      * SDR-ի՝ ԱՄՆ դոլարի նկատմամբ կանխատեսումային և փաստացի ձևավորված փոխարժեքների տարբերություն,
      * արտարժույթների նկատմամբ ՀՀ դրամի կանխատեսումային և փաստացի ձևավորված փոխարժեքների տարբերություն: 2023 թվականի առաջին կիսամյակի ընթացքում կիրառված ԱՄՆ դոլար / ՀՀ դրամ միջին կշռված փաստացի փոխարժեքը կազմել է 390.98, մինչդեռ 2023 թվականի պետական բյուջեի ծրագրավորման ընթացքում արտարժութային մուտքերի և ելքերի փոխարկման համար կիրառվել է 395.19 փոխարժեքը (01.11.2022թ. դրությամբ ՀՀ կենտրոնական բանկի կողմից հրապարակված միջին փոխարժեք):

Արտարժութային պետական պարտատոմսերի սպասարկման գծով շեղումը պայմանավորված է եղել ԱՄՆ դոլարի նկատմամբ ՀՀ դրամի կանխատեսումային և փաստացի ձևավորված փոխարժեքների տարբերությամբ: 2023 թվականի առաջին կիսամյակի ընթացքում կիրառված ԱՄՆ դոլար / ՀՀ դրամ միջին կշռված փաստացի փոխարժեքը կազմել է 392.64, մինչդեռ 2023 թվականի պետական բյուջեի ծրագրավորման ընթացքում արտարժութային մուտքերի և ելքերի փոխարկման համար կիրառվել է 395.19 փոխարժեքը (01.11.2022թ. դրությամբ ՀՀ կենտրոնական բանկի կողմից հրապարակված միջին փոխարժեք):

Հաշվի առնելով այն, որ արտարժութային պետական պարտատոմսերի սպասարկման գծով արժեկտրոնների վճարման պահին անհնար է տարանջատել արտարժութային պետական պարտատոմսերն ըստ ռեզիդենտության և ըստ այդմ դասակարգել արտարժութային պետական պարտատոմսերի գծով տոկոսավճարներն ըստ ներքին և արտաքին տոկոսավճարների՝ այդ տոկոսավճարներն ամբողջությամբ արտացոլվում են արտաքին տոկոսավճարներում:

2022 թվականի առաջին կիսամյակի համեմատ պարտքի սպասարկման ծախսերն աճել են 19.6 մլրդ դրամով կամ 20.3%-ով, ինչը պայմանավորված է եղել շրջանառության մեջ գտնվող արտարժութային և գանձապետական պարտատոմսերի ծավալների աճով:

Կառավարության պարտքի կառուցվածքում գանձապետական պարտատոմսերի կշռի աճը նպաստել է կառավարության ընդհանուր պարտքի միջին կշռված անվանական տոկոսադրույքի աճին: Այսպես՝ 2023թ. հունիսի 30-ի դրությամբ պարտքի միջին կշռված անվանական տոկոսադրույքը կազմել է 6.8% և նախորդ տարվա նույն ժամանակահատվածի համեմատ աճել է 1.3 տոկոսային կետով:

Արտաքին վարկերի գծով տվյալ ցուցանիշն աճել է 1.5 տոկոսային կետով: Հարկ է նշել, որ.

* + - * 2022թ. հունվարից Համաշխարհային բանկն ու Ասիական զարգացման բանկն անցում կատարեցին SOFR տոկոսադրույքի հիման վրա վարկերի սպասարկմանը (ԱՄՆ դոլարով վարկերի համար)՝ 6-ամսյա ԱՄՆ դոլարի LIBOR-ի փոխարեն: SOFR տոկոսադրույքի միջին ցուցանիշը 2023թ. հունվար-հունիս ամիսների համար կազմել է 4.73%, մինչդեռ նախորդ տարվա նույն ժամանակաշրջանի նույն ցուցանիշը կազմել էր 0.398%,
      * 2023թ. առաջին կիսամյակում արտաքին վարկերի սպասարկման հաշվարկներում կիրառված 6-ամսյա EURIBOR դրույքաչափը կազմել է 3.38%, նույն ցուցանիշը 2022թ. առաջին կիսամյակի համար կազմել էր -0.286%,
      * COVID-19-ի համավարակով պայմանավորված` Համաշխարհային բանկի և ՀՀ ֆինանսների նախարարության միջև ձեռք էր բերվել պայմանավորվածություն առ այն, որ Համաշխարհային բանկը ևս մեկ տարի (2021թ. հուլիսի 1-ից մինչև 2022թ. հուլիսի 1-ը) ժամկետով չեղարկել էր Զարգացման միջազգային ընկերակցության կողմից ՀՀ կառավարությանը տրամադրված վարկերի համար «արագացված մարման դրույթի» շրջանակներում 2014 թվականի հուլիսի 1-ից կիրառված լրացուցիչ 1.7% տոկոսադրույքը: Պայմանավորվածության ժամկետն ավարտվել է 2022թ. հուլիսի 1‑ին, դրանով իսկ պայմանավորված՝ ԶՄԸ վարկերի միջին տոկոսադրույքը 2023թ. հունիսի 30-ի դրությամբ նախորդ տարվա նույն ժամանակաշրջանի համեմատ աճել է 1.28%-ով:

Շրջանառության մեջ գտնվող պետական գանձապետական պարտատոմսերի միջին կշռված եկամտաբերությունն աճել է 0.5 տոկոսային կետով՝ պայմանավորված ֆինանսական շուկայում ընդհանուր տոկոսադրույքների բարձրացմամբ:

1. *Կառավարության պարտքի սպասարկման ծախսերը (մլրդ դրամ)*

|  |  |  |  |  |  |
| --- | --- | --- | --- | --- | --- |
|  | **2022թ. առաջին կիսամյակի փաստ** | **2023թ. առաջին կիսամյակի ճշտված պլան** | **2023թ. առաջին կիսամյակի  փաստ** | **Կատարո-ղականն առաջին կիսամյակի ճշտված պլանի նկատմամբ**  **(%)** | **2023թ. առաջին կիսամյակը 2022թ. առաջին կիսամյակի նկատմամբ**  **(%)** |
| **Տոկոսավճարներ,** այդ թվում՝ | **96.9** | **129.3** | **116.5** | **90.1** | **120.3** |
| Ներքին տոկոսավճարներ | 60.6 | 75.9 | 72.7 | 95.8 | 120.0 |
| Արտաքին տոկոսավճարներ | 36.3 | 53.4 | 43.8 | 82.0 | 120.7 |

2022 թվականի առաջին կիսամյակի համեմատ պետական բյուջեից տրամադրված սուբսիդիաների աճը հիմնականում պայմանավորված է Գյուղատնտեսության արդիականացման ծրագրի շրջանակներում Հայաստանի Հանրապետությունում ինտենսիվ այգեգործության զարգացման նպատակով տրամադրված սուբսիդիաների աճով, որոնք կազմել են 3.5 մլրդ դրամ՝ նախորդ տարվա նույն ժամանակահատվածի 350 մլն դրամի դիմաց:

Նախորդ տարվա առաջին կիսամյակի համեմատ պետական բյուջեից տրամադրված դրամաշնորհների աճը հիմնականում պայմանավորված է 2023 թվականի հունվար-հունիս ամիսներին տեղեկատվական տեխնոլոգիաների ոլորտում գործունեություն իրականացնող առևտրային կազմակերպություններին և անհատ ձեռնարկատերերին շուրջ 11.9 մլրդ դրամ պետական աջակցության տրամադրմամբ, ինչպես նաև ՀՀ պաշտպանության ժամանակ զինծառայողների կյանքին կամ առողջությանը պատճառված վնասների հատուցման, ՀՀ մարզերին ենթակառուցվածքների զարգացման նպատակով տրամադրված սուբվենցիաների և համայնքներին տրամադրվող ֆինանսական համահարթեցման դոտացիաների գծով ծախսերի աճով: Մասնավորապես՝ զինծառայողների կյանքին կամ առողջությանը պատճառված վնասների հատուցման ծախսերը կազմել են 19.5 մլրդ դրամ՝ 25.1%-ով (3.9 մլրդ դրամով) գերազանցելով նախորդ տարվա նույն ժամանակահատվածի ցուցանիշը:

1. *ՀՀ պետական բյուջեից տրամադրված դրամաշնորհները (մլրդ դրամ)*

|  |  |  |  |  |  |
| --- | --- | --- | --- | --- | --- |
|  | **2022թ. առաջին կիսամյակի փաստ** | **2023թ. առաջին կիսամյակի ճշտված պլան** | **2023թ. առաջին կիսամյակի  փաստ** | **Կատարո-ղականն առաջին կիսամյակի ճշտված պլանի նկատմամբ**  **(%)** | **2023թ. առաջին կիսամյակը 2022թ. առաջին կիսամյակի նկատմամբ**  **(%)** |
| **Դրամաշնորհներ,** այդ թվում՝ | **97.0** | **142.1** | **120.9** | **85.1** | **124.6** |
| Միջազգային կազմակերպություններին | 2.4 | 1.7 | 1.6 | 94.9 | 68.5 |
| Պետական հատվածի այլ մակարդակներին (ընթացիկ), այդ թվում` | 90.0 | 125.3 | 110.2 | 88.0 | 122.5 |
| - Համայնքների բյուջեներին համահարթեցման սկզբունքով տրվող դոտացիաներ | 32.1 | 34.9 | 34.9 | 100.0 | 108.5 |
| - Այլ ընթացիկ դրամաշնորհներ | 54.9 | 87.0 | 73.2 | 84.1 | 133.4 |
| Պետական հատվածի այլ մակարդակներին (կապիտալ) | 4.6 | 15.1 | 9.0 | 59.8 | 195.2 |

Նախորդ տարվա նույն ժամանակահատվածի համեմատ կենսաթոշակների գծով ծախսերի աճը հիմնականում պայմանավորված է 2022 թվականի սեպտեմբերի 1-ից կենսաթոշակների չափերի բարձրացմամբ և կուտակային կենսաթոշակային համակարգի մասնակիցների կենսաթոշակային հաշիվներին հատկացումների աճով: Նախորդ տարվա նույն ժամանակահատվածի համեմատ նպաստների գծով ծախսերի աճը հիմնականում արձանագրվել է ընտանիքում 3 և ավելի երեխա ունեցող ընտանիքներին դրամական աջակցության, Հայաստանի Հանրապետությունում աշնանացան ցորենի արտադրության խթանման նպատակով փոխհատուցման տրամադրման, ծերության, հաշմանդամության, կերակրողին կորցնելու դեպքում տրվող նպաստների և մինչև 2 տարեկան երեխայի խնամքի նպաստի տրամադրման ծախսերում: Բացի այդ, հաշվետու ժամանակահատվածում 2 մլրդ դրամ նպաստ է հատկացվել անկանխիկ եղանակով վճարումներից կենսաթոշակառուներին հետվճարի տրամադրման նպատակով, որի գծով նախորդ տարվա հունվար-հունիս ամիսներին միջոցներ չէին հատկացվել:

1. *ՀՀ պետական բյուջեից տրամադրված նպաստները և կենսաթոշակները (մլրդ դրամ)*

|  |  |  |  |  |  |
| --- | --- | --- | --- | --- | --- |
|  | **2022թ. առաջին կիսամյակի փաստ** | **2023թ. առաջին կիսամյակի ճշտված պլան** | **2023թ. առաջին կիսամյակի փաստ** | **Կատարո-ղականն առաջին կիսամյակի ճշտված պլանի նկատմամբ**  **(%)** | **2023թ. առաջին կիսամյակը 2022թ. առաջին կիսամյակի նկատմամբ**  **(%)** |
| **Սոցիալական նպաստներ և կենսաթոշակներ,** այդ թվում` | **286.6** | **334.7** | **325.1** | **97.1** | **113.4** |
| Նպաստներ | 92.1 | 114.2 | 108.3 | 94.9 | 117.6 |
| Կենսաթոշակներ | 194.5 | 220.5 | 216.7 | 98.3 | 111.4 |

Ոչ ֆինանսական ակտիվների հետ գործառնությունների ցածր ցուցանիշը պայմանավորված է կապիտալ ծախսերի կատարողականով: Վերջինիս վրա զգալի ազդեցություն է գործել ՀՀ պաշտպանության նախարարության շենքային պայմանների բարելավման միջոցառման ծախսերի կատարողականը, որոնք կազմել են 78.4 մլրդ դրամ՝ 40.7%-ով զիջելով ծրագրված ցուցանիշը: Նախորդ տարվա նույն ժամանակահատվածի համեմատ կապիտալ ծախսերն աճել են 16.2%-ով կամ 16.3 մլրդ դրամով՝ հիմնականում պայմանավորված ՀՀ պաշտպանության նախարարության շենքային պայմանների բարելավման միջոցառման ծախսերի աճով:

Աղյուսակ 15-ում ներկայացված են կապիտալ ծախսերն ըստ ֆինանսավորման աղբյուրների:

1. *ՀՀ պետական բյուջեի կապիտալ ծախսերն ըստ ֆինանսավորման աղբյուրների (մլրդ դրամ)*

|  |  |  |  |  |  |
| --- | --- | --- | --- | --- | --- |
|  | **2022թ. առաջին կիսամ-յակի փաստ** | **2023թ. առաջին կիսամ-յակի ճշտված պլան** | **2023թ. առաջին կիսամ-յակի  փաստ** | **Կատարո-ղականն առաջին կիսամյակի ճշտված պլանի նկատմամբ**  **(%)** | **2023թ. առաջին կիսամյակը 2022թ. առաջին կիսամյակի նկատմամբ**  **(%)** |
| **Ոչ ֆինանսական ակտիվների գծով ծախսեր (կապիտալ ծախսեր), այդ թվում՝** | **100.6** | **222.2** | **116.9** | **52.6** | **116.2** |
| Արտաքին աջակցությամբ իրականացվող ծրագրեր (ներառյալ ՀՀ կառավարության համաֆինանսավորումները) | 21.6 | 43.8 | 20.4 | 46.6 | 94.4 |
| Ներքին ռեսուրսների հաշվին իրականացվող ծրագրեր, այդ թվում՝ | 79.0 | 178.4 | 96.5 | 54.1 | 122.2 |
| * *ՀՀ պաշտպանության նախարարության ծրագրեր* | 61.5 | 133.4 | 78.6 | 58.9 | 127.8 |
| * *Այլ ծրագրեր* | 17.5 | 44.9 | 17.9 | 39.9 | 102.6 |

Ոչ ֆինանսական ակտիվների օտարումից հաշվետու ժամանակահատվածում ստացվել են ավելի քան 2.4 մլրդ դրամ մուտքեր՝ կիսամյակային ծրագրով նախատեսված 3.1 մլրդ դրամի և 2022 թվականի նույն ժամանակահատվածում ստացված 3.6 մլրդ դրամի դիմաց:

1. *ՀՀ պետական բյուջեի ոչ ֆինանսական ակտիվների հետ գործառնությունները (մլրդ դրամ)*

|  |  |  |  |  |  |
| --- | --- | --- | --- | --- | --- |
|  | **2022թ. առաջին կիսամյակի փաստ** | **2023թ. առաջին կիսամյակի ճշտված պլան** | **2023թ. առաջին կիսամյակի փաստ** | **Կատարո-ղականն առաջին կիսամյակի ճշտված պլանի նկատմամբ**  **(%)** | **2023թ. առաջին կիսամյակը 2022թ. առաջին կիսամյակի նկատմամբ**  **(%)** |
| **Ոչ ֆինանսական ակտիվների հետ գործառնություններ,** այդ թվում՝ | **97.1** | **219.1** | **114.5** | **52.3** | **118.0** |
| Ոչ ֆինանսական ակտիվների գծով ծախսեր, այդ թվում՝ | 100.6 | 222.2 | 116.9 | 52.6 | 116.2 |
| * շենքեր և շինություններ | 84.9 | 193.9 | 105.1 | 54.2 | 123.8 |
| * մեքենաների և սարքավորում-ների ձեռք բերում, պահպանում և հիմնանորոգում | 14.0 | 23.5 | 9.8 | 41.8 | 70.4 |
| * այլ հիմնական միջոցներ | 1.7 | 4.6 | 2.0 | 42.9 | 114.1 |
| Ոչ ֆինանսական ակտիվների օտարումից մուտքեր | (3.6) | (3.1) | (2.4) | 79.9 | 68.7 |

## ՀՀ պետական բյուջեի ծախսերը ծրագրային դասակարգմամբ[[31]](#footnote-31)

ՀՀ 2023 թվականի պետական բյուջեի կատարումն ապահովող միջոցառումների վերաբերյալ ՀՀ կառավարության որոշմամբ առաջին կիսամյակում նախատեսվել էր թվով 169 ծրագրերի իրականացում 46 պետական մարմինների և ՀՀ կառավարության պատասխանատվության ներքո: ՀՀ կառավարության կողմից կատարված ճշտումների արդյունքում նախատեսված ծրագրերի թիվը կազմել է 172, որոնցից առաջին կիսամյակում փաստացի միջոցներ են օգտագործվել 166-ի գծով, ընդ որում ՀՀ կառավարության պատասխանատվությամբ 2 ծրագրերի շրջանակներում նախատեսված միջոցներն ըստ անհրաժեշտության վերաբաշխվել են համապատասխան ծրագրերին և միջոցառումներին: Ծրագրերի շրջանակներում առաջին կիսամյակում նախատեսված 928 միջոցառումներից (առանց ՀՀ կառավարության պատասխանատվությամբ նախատեսված 3 միջոցառումների) ամբողջությամբ կամ մասնակիորեն կատարվել են 797-ը կամ 85.9%-ը:

2023 թվականի առաջին կիսամյակում ՀՀ պետական բյուջեի ծախսերը կազմել են 1,026.4 մլրդ դրամ կամ ծրագրված ցուցանիշի 83.4%-ը: Շեղումը կազմել է 203.7 մլրդ դրամ, որը հիմնականում արձանագրվել է ՀՀ պաշտպանության (80.4 մլրդ դրամ), ՀՀ տարածքային կառավարման և ենթակառուցվածքների (29.2 մլրդ դրամ), ՀՀ կրթության, գիտության, մշակույթի և սպորտի (21.2 մլրդ դրամ), ՀՀ ֆինանսների (13.5 մլրդ դրամ), ՀՀ աշխատանքի և սոցիալական հարցերի (11.5 մլրդ դրամ), ՀՀ առողջապահության (9.4 մլրդ դրամ), ՀՀ էկոնոմիկայի (7.9 մլրդ դրամ) նախարարությունների և ՀՀ ոստիկանության (9.3 մլրդ դրամ) պատասխանատվությամբ իրականացվող ծրագրերում:

Պետական բյուջեի փաստացի ծախսերում ամենամեծ տեսակարար կշիռներն ունեցել են ՀՀ աշխատանքի և սոցիալական հարցերի նախարարության (31.9%), ՀՀ պաշտպանության նախարարության (17.7%) և ՀՀ ֆինանսների նախարարության (11.5%) պատասխանատվությամբ իրականացվող ծրագրերը:

2022 թվականի առաջին կիսամյակի համեմատ ՀՀ պետական բյուջեի ծախսերն աճել են 12.7%‑ով կամ 116 մլրդ դրամով, որը հիմնականում պայմանավորված է ՀՀ աշխատանքի և սոցիալական հարցերի նախարարության ծախսերի 13.7% (39.4 մլրդ դրամ), ՀՀ պաշտպանության նախարարության ծախսերի 15.8% (24.8 մլրդ դրամ), ՀՀ ֆինանսների նախարարության ծախսերի 20% (19.6 մլրդ դրամ), ՀՀ բարձր տեխնոլոգիական արդյունաբերության նախարարության 284.2% (11 մլրդ դրամ), ՀՀ տարածքային կառավարման և ենթակառուցվածքների նախարարության ծախսերի 11.9% (8.6 մլրդ դրամ) և ՀՀ էկոնոմիկայի նախարարության ծախսերի 25.8% (5.1 մլրդ դրամ) աճով:

1. *ՀՀ պետական բյուջեի ծախսերն ըստ պատասխանատու մարմինների (մլրդ դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2022թ. առաջին կիսամյակի փաստ** | **2023թ. առաջին կիսամյակի ճշտված պլան** | **2023թ. առաջին կիսամյակի փաստ** | **Կատարո-ղականն առաջին կիսամյակի ճշտված պլանի նկատմամբ (%)** | **2023թ. առաջին կիսամյակը 2022թ. առաջին կիսամյակի նկատմամբ (%)** | **2023թ. և 2022թ. տարբե-րությունը** |
| **ԸՆԴԱՄԵՆԸ ԾԱԽՍԵՐ** | **910.3** | **1,230.1** | **1,026.4** | **83.4** | **112.7** | **116.0** |
| ՀՀ ՏԿԵՆ | 72.4 | 110.2 | 81.0 | 73.5 | 111.9 | 8.6 |
| ՀՀ առողջապահության նախարարություն | 57.8 | 66.5 | 57.2 | 85.9 | 98.9 | (0.6) |
| ՀՀ էկոնոմիկայի նախարարություն | 19.7 | 32.8 | 24.8 | 75.8 | 125.8 | 5.1 |
| ՀՀ ԿԳՄՍՆ | 85.7 | 109.2 | 88.0 | 80.6 | 102.7 | 2.3 |
| ՀՀ պաշտպանության նախարարություն | 156.7 | 261.9 | 181.5 | 69.3 | 115.8 | 24.8 |
| ՀՀ աշխատանքի և սոցիալական հարցերի նախարարություն | 287.6 | 338.5 | 327.0 | 96.6 | 113.7 | 39.4 |
| ՀՀ ֆինանսների նախարարություն | 98.3 | 131.4 | 117.9 | 89.7 | 120.0 | 19.6 |
| ՀՀ ոստիկանություն | 35.8 | 40.6 | 31.4 | 77.2 | 87.5 | (4.5) |
| ՀՀ արդարադատության նախարարություն | 8.8 | 10.7 | 10.1 | 93.8 | 113.7 | 1.2 |
| ՀՀ բարձր տեխնոլոգիական արդյունաբերության նախարարություն | 3.9 | 19.2 | 14.9 | 77.3 | 384.2 | 11.0 |
| ՀՀ ազգային անվտանգության ծառայություն | 20.3 | 23.0 | 20.7 | 90.2 | 102.2 | 0.4 |
| ՀՀ ոստիկանություն | 35.8 | 40.6 | 31.4 | 77.2 | 87.5 | (4.5) |
| Այլ պետական մարմիններ | 27.4 | 45.4 | 40.6 | 89.5 | 148.1 | 13.2 |

*Հանրապետության նախագահի աշխատակազմի* պատասխանատվությամբ *Հանրապետու-թյան նախագահի լիազորությունների իրականացման ապահովման* ծախսերը 2023 թվականի առաջին կիսամյակում կատարվել են 90.4%‑ով՝ կազմելով 675.5 մլն դրամ: Հանրապետության նախագահի աշխատակազմին հատկացված միջոցների գերակշիռ մասն ուղղվել է Հանրապետության նախագահի գործունեության և ներկայացուցչականության ապահովման միջոցառմանը, որի շրջանակներում օգտագործվել է 659.3 մլն դրամ՝ ապահովելով 90.6% կատարողական, որը պայմանավորված է հաստիքների թերհամալրմամբ և որոշ ծախսերի տնտեսմամբ: Նախորդ տարվա առաջին կիսամյակի համեմատ հանրապետության նախագահի աշխատակազմի ծախսերն աճել են 22.2%-ով կամ 122.6 մլն դրամով, որը հիմնականում արձանագրվել է հանրապետության նախագահի գործունեության և ներկայացուցչականության ապահովման միջոցառման աշխատանքի վարձատրության և գործուղումների գծով ծախսերում:

*ՀՀ Ազգային ժողովի ծախսերը* 2023 թվականի առաջին կիսամյակում կատարվել են 80.6%-ով՝ կազմելով 2.6 մլրդ դրամ: Մասնավորապես՝ 84.4% կամ 2.3 մլրդ դրամ է կազմել ՀՀ Ազգային ժողովի գործունեության ապահովման, օրենսդրական, վերլուծական և ներկայացուցչական ծառայությունների գծով ծախսերի կատարողականը՝ պայմանավորված էներգետիկ ծառայությունների, գործուղման և ներկայացուցչական ծախսերի տնտեսմամբ և ապրանքների, աշխատանքների ու ծառայությունների ձեռքբերման հետ կապված գնման գործընթացներով:

207.1 մլն դրամ աջակցություն է տրամադրվել կուսակցություններին և կուսակցությունների դաշինքներին, որը կատարվել է 79.5%-ով` պայմանավորված ներկայացված վճարման փաստաթղթերով։

Գրեթե չեն օգտագործվել ՀՀ Ազգային ժողովի շենքային պայմանների բարելավման համար հատկացված միջոցները․ նախատեսված 93 մլն դրամի դիմաց ծախսերը կազմել են 800 հազ․ դրամ՝ պայմանավորված նախատեսված ապրանքների, աշխատանքների և ծառայությունների ձեռքբերման համար իրականացվող գնման գործընթացներով:

Նախորդ տարվա առաջին կիսամյակի համեմատ ՀՀ Ազգային ժողովի ծախսերն աճել են 6.5%‑ով կամ 156.9 մլն դրամ՝ հիմնականում պայմանավորված ՀՀ Ազգային ժողովի գործունեության ապահովման, օրենսդրական, վերլուծական և ներկայացուցչական ծառայությունների միջոցառման շրջանակներում աշխատավարձի և գործուղումների գծով ծախսերի աճով:

*ՀՀ Վարչապետի աշխատակազմի* պատասխանատվությամբ 2023 թվականի առաջին կիսամյակում կատարվել է պետական բյուջեի 9 ծրագիր՝ նախատեսված 11-ի փոխարեն: Ծախսերը կազմել են շուրջ 7.9 մլրդ դրամ կամ ծրագրի 72.9%‑ը: Ծրագրված ցուցանիշից շեղումը հիմնականում պայմանավորված է ՀՀ Վարչապետի լիազորությունների իրականացման ապահովման, Տեսչական վերահսկողության ու Միջազգային դատարաններում, միջազգային արբիտրաժներում և այլ միջազգային ատյաններում ՀՀ շահերի ներկայացման և պաշտպանության, դրանց կողմից ընդունված վճիռների և որոշումների կատարման ապահովման ծրագրերի կատարողականով: Նախորդ տարվա առաջին կիսամյակի համեմատ ՀՀ Վարչապետի աշխատակազմի պատասխանատվությամբ իրականացվող ծրագրերի գծով ծախսերն աճել են 1.1%‑ով կամ 84.3 մլն դրամով: Հարկ է նշել, որ 2023 թվականից գյուղատնտեսական կենդանիների հիվանդությունների լաբորատոր ախտորոշման և կենդանական ծագում ունեցող հումքի և նյութի լաբորատոր փորձաքննության ու դաբաղ հիվանդության շճահետազոտության միջոցառումները ՀՀ Էկոնոմիկայի նախարարության Անասնաբուժական ծառայությունների ծրագրից փոխանցվել են ՀՀ վարչապետի աշխատակազմին՝ Տեսչական վերահսկողության ծրագրին: Ուստի 2022 թվականի առաջին կիսամյակի համադրելի ցուցանիշի համեմատ ՀՀ Վարչապետի աշխատակազմի պատասխանատվությամբ իրականացվող ծախսերի գծով արձանագրվել է 0.9% կամ 69.7 մլն դրամ նվազում:

1. *2023թ. առաջին կիսամյակում ՀՀ Վարչապետի աշխատակազմի կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2022թ. առաջին կիսամյակի փաստ**  **(2023թ. հետ համադրելի)** | **2023թ. առաջին կիսամյակի ճշտված պլան** | **2023թ. առաջին կիսամյակի փաստ** | **Կատարո-ղականն առաջին կիսամյակի ճշտված պլանի նկատմամբ (%)** | **2023թ. առաջին կիսամյակը 2022թ. առաջին կիսամյակի նկատմամբ (%)** | **2023թ. և 2022թ. տարբե-րությունը** |
| **ԸՆԴԱՄԵՆԸ** | **7,933.8** | **10,782.9** | **7,864.1** | **72.9** | **99.1** | **(69.7)** |
| Պետական հատվածի արդիականացման ծրագիր | 1,229.1 | 182.0 | 83.5 | 45.9 | 6.8 | (1,145.6) |
| ՀՀ Վարչապետի լիազորությունների իրականացման ապահովում | 3,301.1 | 4,632.1 | 3,051.5 | 65.9 | 92.4 | (249.7) |
| Տեսչական վերահսկողության ծրագիր | 2,228.1 | 3,074.0 | 2,461.4 | 80.1 | 110.5 | 233.3 |
| Միջազգային դատարաններում, միջազգային արբիտրաժներում և այլ միջազգային ատյաններում ՀՀ շահերի ներկայացում և պաշտպանություն , դրանց կողմից ընդունված վճիռների և որոշումների կատարման ապահովում | 602.5 | 1,906.3 | 1,480.4 | 77.7 | 245.7 | 877.9 |
| Այլ ծրագրեր | 573.0 | 988.5 | 787.3 | 79.7 | 137.4 | 214.4 |

Հաշվետու կիսամյակում *ՀՀ Վարչապետի լիազորությունների իրականացման ապահովման* ծրագրի շրջանակներում օգտագործվել է շուրջ 3.1 մլրդ դրամ՝ ապահովելով 65.9% կատարողական: Շեղումը հիմնականում պայմանավորված է Հայաստանի Հանրապետությունում և արտերկրում ներդրումային և ՊՄԳ ծրագրերի իրականացմանը պետական աջակցության համար նախատեսված 1.1 մլրդ դրամ միջոցները չօգտագործելու հանգամանքով: Վերջինս պայմանավորված է նրանով, որ 2022 թվականին կատարված աշխատանքների վերաբերյալ «Հայաստանի պետական հետաքրքրությունների ֆոնդ» ՓԲԸ-ի կողմից ներկայացված հաշվետվությունը և 2023 թվականի դրամաշնորհի տրամադրման վերաբերյալ պայմանագրի նախագիծը գտնվում են քննարկման փուլում: ՀՀ Վարչապետի լիազորությունների իրականացման ապահովման ծրագրի շրջանակներում իրականացվել են տասներկու միջոցառումներ, որոնցից վեցի համար նախատեսված 833.3 մլն դրամ միջոցներն օգտագործվել են ամբողջությամբ:

Վարչապետի լիազորությունների իրականացման ապահովման ծրագրում ընդգրկված ծառայությունների, ծրագրերի համակարգման միջոցառման ծախսերը կազմել են 2.1 մլրդ դրամ կամ ծրագրված ցուցանիշի 83.3%-ը՝ պայմանավորված ապրանքների և ծառայությունների ձեռքբերման համար նախատեսված միջոցների մասնակի օգտագործմամբ:

Նախորդ տարվա առաջին կիսամյակի համեմատ ՀՀ Վարչապետի լիազորությունների իրականացման ապահովման ծրագրի ծախսերը նվազել են 7.6%-ով կամ 249.7 մլն դրամով, որը հիմնականում պայմանավորված է 2022 թվականի առաջին կիսամյակում Հայաստանի Հանրապետությունում և արտերկրում ներդրումային և ՊՄԳ ծրագրերի իրականացմանը պետական աջակցության համար նախատեսված միջոցները չօգտագործելու հանգամանքով: Միևնույն ժամանակ, նախորդ տարվա առաջին կիսամյակի համեմատ 24.8%-ով կամ 420.8 մլն դրամով աճել են ծառայությունների, ծրագրերի համակարգման միջոցառման ծախսերը:

*Տեսչական վերահսկողության* ծրագրի շրջանակներում հաշվետու ժամանակահատվածում օգտագործվել է շուրջ 2.5 մլրդ դրամ կամ նախատեսված միջոցների 80.1%-ը: Ծրագրի շրջանակներում իրականացվել են քսան միջոցառումներ, որոնք ուղղվել են տարբեր բնագավառներում տեսչական մարմինների պահպանմանը և կարողությունների զարգացմանն ու տեխնիկական հագեցվածության ապահովմանը: Շեղումը հիմնականում առաջացել է առողջապահության, սննդամթերքի անվտանգության, քաղաքաշինության և ճարտարապետության ու բնապահպանության բնագավառներում վերահսկողության ծառայությունների գծով ծախսերում՝ պայմանավորված տեսչական մարմինների աշխատակազմերի հաստիքների ոչ լրիվ համալրմամբ, գործընկեր կազմակերպությունների կողմից վճարման համար հիմք հանդիսացող փաստաթղթերի՝ հաշվետու ժամանակահատվածում չներկայացմամբ, ինչպես նաև մրցույթների արդյունքում ապրանքների և ծառայությունների՝ նախատեսվածից ցածր գներով ձեռքբերմամբ: Նախորդ տարվա առաջին կիսամյակի համադրելի ցուցանիշի համեմատ Տեսչական վերահսկողության ծրագրի գծով ծախսերն աճել են 10.5%‑ով կամ 233.3 մլն դրամով, որը հիմնականում պայմանավորված է բնապահպանության ու քաղաքաշինության և ճարտարապետության բնագավառներում վերահսկողության ծառայությունների գծով ծախսերի համապատասխանաբար 17.6% (61.4 մլն դրամ) և 7% (29 մլն դրամ) աճով, ինչպես նաև բնապահպանության և ընդերքի տեսչական մարմնի կարողությունների զարգացման ու տեխնիկական հագեցվածության ապահովման միջոցառման ծախսերի 17.6 անգամ (49.4 մլն դրամ) աճով:

*Միջազգային դատարաններում, միջազգային արբիտրաժներում և այլ միջազգային ատյաններում ՀՀ շահերի ներկայացման և պաշտպանության, դրանց կողմից ընդունված վճիռների և որոշումների կատարման ապահովման* ծրագրի ծախսերը կազմել են շուրջ 1.5 մլրդ դրամ կամ ծրագրային ցուցանիշի 77.7%-ը: Շեղումը հիմնականում պայմանավորված է Հայաստանի Հանրապետության շահերի ներկայացմանն ու պաշտպանությանն ուղղված փաստաբանական, իրավաբանական ծառայությունների ծախսերի կատարողականով: Հաշվետու ժամանակահատվածում նշված միջոցառման շրջանակներում մատուցվել են իրավական, խորհրդատվական և տեղեկատվական 4 ծառայություններ՝ նախատեսված 9‑ի փոխարեն, որը պայմանավորված է հաշվետու ժամանակահատվածում ներկայացված վճարման փաստաթղթերով: Նշված միջոցառման շրջանակներում օգտագործվել է շուրջ 1.4 մլրդ դրամ կամ նախատեսված միջոցների 78.1%-ը:

Հաշվետու ժամանակահատվածում Մարդու իրավունքների եվրոպական դատարանի վճիռների և որոշումների հիման վրա արդարացի ֆինանսական հատուցումների տրամադրման միջոցառման շրջանակներում նախատեսված միջոցներն ամբողջությամբ օգտագործվել են՝ կազմելով 82.9 մլն դրամ:

Նախորդ տարվա առաջին կիսամյակի համեմատ Միջազգային դատարաններում, միջազգային արբիտրաժներում և այլ միջազգային ատյաններում ՀՀ շահերի ներկայացման և պաշտպանության, դրանց կողմից ընդունված վճիռների և որոշումների կատարման ապահովման ծրագրի ծախսերն աճել են 2.5 անգամ կամ շուրջ 877.9 մլն դրամով, որը հիմնականում պայմանավորված է Հայաստանի Հանրապետության շահերի ներկայացմանն ու պաշտպանությանն ուղղված փաստաբանական, իրավաբանական ծառայությունների գծով ծախսերի 2.5 անգամ (830 մլն դրամ) աճով:

ՀՀ Վարչապետի աշխատակազմի կողմից իրականացված այլ ծրագրերից 2023 թվականի առաջին կիսամյակում *Հանրային իրազեկման* ծրագրի շրջանակներում օգտագործվել է շուրջ 552.3 մլն դրամ կամ նախատեսված միջոցների 86.8%-ը: Շեղումը հիմնականում պայմանավորված է նրանով, որ չեն օգտագործվել «Հանրային կապերի և տեղեկատվության կենտրոն» ՊՈԱԿ-ի շենքային պայմաննների բարելավման ապահովման նպատակով նախատեսված 74.8 մլն դրամ միջոցները՝ պայմանավորված գործընկեր կազմակերպությունների կողմից վճարման համար հիմք հանդիսացող փաստաթղթերը հուլիս ամսին ներկայացվելու հանգամանքով: Ծրագրի շրջանակներում իրականացվել են 5 միջոցառումներ, որոնցից 4-ի համար նախատեսված 506.5 մլն դրամն ամբողջությամբ օգտագործվել է: Հատկացված միջոցներից 230.3 մլն դրամն ուղղվել է կառավարության գործունեության լուսաբանման, թեմատիկ վերլուծությունների և ԶԼՄ‑ների ամենօրյա մշտադիտարկման նպատակով հանրային իրազեկման և հասարակական-քաղաքագիտական հետազոտությունների միջոցառման իրականացմանը: Միջոցառման շրջանակներում նախատեսված արդյունքային ցուցանիշների գծով արձանագրված գերակատարումները պայմանավորված են ՀՀ շահերին առնչվող միջազգային, ներքաղաքական և արտաքին քաղաքական ակտիվ գործընթացներով, ինչպես նաև զեկուցման ենթակա հրատապ թեմաների աճով: Որոշ ցուցանիշների գծով արձանագրվել է թերակատարում՝ պայմանավորված նրանով, որ Լաչինի միջանցքի փակման թեմայի լուսաբանումը և դրա շուրջ զարգացումներին անդրադարձը եղել է լուսաբանման առաջնային պլանում, արդյունքում որոշ թողարկումներ ժամանակավորապես կասեցվել են: Շուրջ 128.5 մլն դրամ ուղղվել է ԱՊՀ երկրներում հեռուստառադիոծրագրերի հեռարձակման համար «Միր» միջպետական հեռուստառադիոընկե-րության ՀՀ մասնաբաժնի վճարմանը, որն օգտագործվել է նախատեսված ծավալով:

Նախորդ տարվա առաջին կիսամյակի համեմատ Հանրային իրազեկման ծրագրի ծախսերն աճել են 42.8%-ով կամ 165.6 մլն դրամով` հիմնականում պայմանավորված տեղեկատվության ձեռքբերման, պահպանման և արխիվացման ծառայությունների միջոցառման ծախսերի 3 անգամ (66.9 մլն դրամ) աճով, ինչպես նաև հաշվետու ժամանակահատվածում ընտրությունների գործընթացի հրապարակայնությունն ապահովելու նպատակով տեսանկարահանման և միաժամանակյա համացանցային հեռարձակման ծառայությունների ձեռքբերմանը միջոցների հատկացմամբ (48.1 մլն դրամ), որի համար 2022 թվականի առաջին կիսամյակում միջոցներ չէին նախատեսվել:

*ՀՀ սահմանադրական դատարանի* *գործունեության ապահովմանը* 2023 թվականի առաջին կիսամյակում տրամադրվել է 347 մլն դրամ՝ ապահովելով 89.8% կատարողական: Միջոցները հիմնականում ուղղվել են ՀՀ սահմանադրական դատարանի գործունեության և սահմանադրական արդարադատության ապահովման միջոցառմանը, որի ծախսերը կազմել են 333.8 մլն դրամ կամ ծրագրված ցուցանիշի 90.4%-ը` պայմանավորված տնտեսումներով: 2022 թվականի նույն ժամանակահատվածի համեմատ ՀՀ սահմանադրական դատարանի ծախսերն աճել են 23.2%-ով կամ 65.4 մլն դրամով, որը մեծ մասամբ պայմանավորված է աշխատանքի վարձատրության և վարչական սարքավորումների ձեռքբերման ծախսերի աճով:

*Բարձրագույն դատական խորհրդին* 2023 թվականի առաջին կիսամյակում ՀՀ պետական բյուջեից *Դատական իշխանության գործունեության ապահովման և իրականացման* ծրագրի շրջանակներում տրամադրվել է 6.4 մլրդ դրամ՝ ապահովելով 91% կատարողական: Գրեթե բոլոր միջոցառումներում առկա շեղումները հիմնականում պայմանավորված են թափուր հաստիքների առկայությամբ և խնայողություններով: 2022 թվականի նույն ժամանակահատվածի համեմատ Բարձրագույն դատական խորհրդի ծախսերն աճել են 25%‑ով կամ 1.3 մլրդ դրամով՝ հիմնականում պայմանավորված դատավորների աշխատանքի վարձատրության ծախսերի աճով:

*ՀՀ դատախազությանը* 2023 թվականի առաջին կիսամյակում տրամադրվել է ավելի քան 3.5 մլրդ դրամ՝ ապահովելով ծրագրված ցուցանիշի 91.6%-ը*:* Միջոցների գերակշիռ մասը՝ 3.2 մլրդ դրամը, տրամադրվել է Դատավարական ղեկավարման և դատախազական հսկողության ծրագրին, որը կատարվել է 92.4%-ով: Նախորդ տարվա առաջին կիսամյակի համեմատ ՀՀ դատախազության ծախսերն աճել են 28.9%‑ով կամ 794.1 մլն դրամով՝ հիմնականում պայմանավորված Քրեական հետապնդման, դատավարական ղեկավարման և դատախազական հսկողության ծառայությունների տրամադրման ծախսերի 33.2% (800.2 մլն դրամ) աճով։ Վերջինս հիմնականում պայմանավորված է աշխատանքի վարձատրության ծախսերի աճով:

*ՀՀ տարածքային կառավարման և ենթակառուցվածքների նախարարության* պատասխանա-տվությամբ 2023 թվականի առաջին կիսամյակի ընթացքում կատարվել է պետական բյուջեի 23 ծրագիր, որոնց գծով ծախսերը կազմել են 81 մլրդ դրամ կամ ծրագրված ցուցանիշի 73.5%‑ը: Ծրագրից շեղումը հիմնականում պայմանավորված է Քաղաքային զարգացման, Ոռոգման համակարգի առողջացման, Ճանապարհային ցանցի բարելավման և Տարածքային զարգացման ծրագրերի կատարողականով: 2022 թվականի նույն ժամանակահատվածի համեմատ ծախսերի աճը հիմնականում պայմանավորված է Տարածքային զարգացման ծրագրի շրջանակներում կատարված ծախսերի աճով:

1. *2023թ. առաջին կիսամյակում ՀՀ տարածքային կառավարման և ենթակառուցվածքների նախարարության կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2022թ. առաջին կիսամ-յակի փաստ** | **2023թ. առաջին կիսամ-յակի ճշտված պլան** | **2023թ. առաջին կիսամ-յակի փաստ** | **Կատարո-ղականն առաջին կիսամյակի ճշտված պլանի նկատմամբ (%)** | **2023թ. առաջին կիսամյակը 2022թ. առաջին կիսամյակի նկատմամբ (%)** | **2023թ. և 2022թ. տարբե-րությունը** |
| **ԸՆԴԱՄԵՆԸ** | **72,398.6** | **110,206.2** | **81,011.0** | **73.5** | **111.9** | **8,612.4** |
| Ոռոգման համակարգի առողջացում | 6,946.2 | 15,119.4 | 6,980.6 | 46.2 | 100.5 | 34.4 |
| Ճանապարհային ցանցի բարելավում | 17,427.1 | 19,442.6 | 14,980.5 | 77.0 | 86.0 | (2,446.6) |
| Ջրամատակարարաման և ջրահեռացման բարելավում | 1,511.1 | 3,080.9 | 2,056.3 | 66.7 | 136.1 | 545.2 |
| Պետական գույքի կառավարում | (2,951.6) | (2,412.5) | (1,883.2) | 78.1 | 63.8 | 1,068.4 |
| Քաղաքային զարգացում | 5,230.4 | 13,840.2 | 5,093.0 | 36.8 | 97.4 | (137.5) |
| Դպրոցների սեյսմիկ անվտանգության մակարդակի բարձրացում | 3,825.9 | 5,778.9 | 4,686.2 | 81.1 | 122.5 | 860.3 |
| Տարածքային զարգացում | 36,220.5 | 47,654.4 | 44,803.0 | 94.0 | 123.7 | 8,582.5 |
| Այլ ծրագրեր | 4,188.9 | 7,702.2 | 4,294.5 | 55.8 | 102.5 | 105.6 |

2023 թվականի առաջին կիսամյակի ընթացքում *Ոռոգման համակարգի առողջացման* ծրագրի շրջանակներում օգտագործվել է նախատեսված միջոցների 46.2%-ը՝ շուրջ 7 մլրդ դրամ: Ծրագրի կատարողականը հիմնականում պայմանավորված է տվյալ բնագավառում արտաքին աջակցությամբ իրականացվող վարկային և դրամաշնորհային ծրագրերի կատարողականով: Մասնավորապես.

* Եվրասիական զարգացման բանկի աջակցությամբ իրականացվող ոռոգման համակարգերի զարգացման ծրագրի շրջանակներում առաջին կիսամյակում հիմնանորոգվել է նախատեսված 35.9 կմ երկարությամբ ոռոգման ցանցը: Ծրագրի շրջանակներում օգտագործվել է 2.5 մլրդ դրամ կամ նախատեսված միջոցների 90.7%-ը` պայմանավորված ներկայացված կատարողականներով.
* Ֆրանսիայի Հանրապետության կառավարության աջակցությամբ իրականացվող Վեդու ջրամբարի կառուցման վարկային ծրագրի շրջանակներում կառուցվել է 5.7 մ երկարությամբ պատվարի կավային միջուկ՝ նախատեսված 16 մ-ի դիմաց՝ պայմանավորված եղանակային անբարենպաստ պայմաններով, իսկ նախատեսված 5 մ ոռոգման ներտնտեսային ցանցի նորոգումը չի իրականացվել՝ պայմանավորված կապալառուի ընտրության մրցույթները գնահատման փուլում գտնվելու հանգամանքով: Ծրագրի շրջանակներում օգտագործվել է հատկացված միջոցների 55.7%‑ը՝ 946.8 մլն դրամ.
* Գերմանիայի զարգացման վարկերի բանկի աջակցությամբ իրականացվող Ախուրյան գետի ջրային ռեսուրսների ինտեգրացված կառավարման վարկային ծրագրի շրջանակներում օգտագործվել է նախատեսված միջոցների 3.7%-ը՝ 241.1 մլն դրամ, ինչը հիմնականում պայմանավորված է այն հանգամանքով, որ պայմանագիրը կնքվել է ապրիլին, իսկ աշխատանքները սկսվել են հունիսից, և կատարողական ակտեր դեռևս չեն ներկայացվել:

Հաշվետու ժամանակահատվածում 1.9 մլրդ դրամ՝ նախատեսված գումարի 97.5%-ի չափով ֆինանսական աջակցություն է տրամադրվել ոռոգման ծառայություններ մատուցող ընկերություններին: Վճարումները կատարվել են ՋՕԸ-երի մոտ առաջացած պարտավորություններին համապատասխան, որոնց կողմից ոռոգվել է 75,993.0 հա հողատարածք՝ նախատեսված 91,500.0 հա-ի դիմաց, ինչը պայմանավորված է պայմանագրերի կնքման գործընթացով: 714.6 մլն դրամ կամ ծրագրվածի 89.3%-ի չափով ֆինանսական աջակցություն է տրամադրվել Ոռոգում-ջրառ իրականացնող կազմակերպություններին, որոնց միջոցով ապահովվել է 329.6 մլն մ3 ջրամատակարարում. սուբսիդիայի վճարումը կատարվել է «Ջրառ» ՓԲԸ-ի կողմից ներկայացված հայտերի հիման վրա: Փոքր և միջին ջրամբարների կառուցման համար նախատեսված 333.3 մլն դրամը չի օգտագործվել՝ նախագծանախահաշվային փաստաթղթերի ձեռք բերման աշխատանքների ժամանակատարությամբ պայմանավորված:

2022 թվականի նույն ժամանակահատվածի համեմատ Ոռոգման համակարգի առողջացման ծրագրի ծախսերն էական փոփոխություն չեն կրել:

*Ճանապարհային ցանցի բարելավման* ծրագրին 2023 թվականի առաջին կիսամյակում ուղղվել է շուրջ 15 մլրդ դրամ՝ կազմելով ծրագրված ցուցանիշի 77%-ը:

Հյուսիս-հարավ միջանցքի զարգացման ծրագրի` տարբեր դոնորների աջակցությամբ իրականացվող միջոցառումների շրջանակներում օգտագործվել է նախատեսված միջոցների 63.3%‑ը` 2.7 մլրդ դրամ: Մասնավորապես՝ ծրագրի Եվրասիական զարգացման բանկի աջակցությամբ իրականացվող բաղադրիչի շրջանակներում օգտագործվել է 876.9 մլն դրամ (ծրագրվածի 60.5%-ը)՝ հիմնականում պայմանավորված Հողերի օտարման և տարաբնակեցման ծրագրի (ՀՕՏԾ) շրջանակներում պայմանագրերի գրանցման և փոխհատուցման ծախսերով, որոնց վճարումները կկատարվեն երրորդ եռամսյակում: Միաժամանակ հունիս ամսվա կոմունալ վճարումները կատարվել են հուլիսին: Հյուսիս-հարավ միջանցքի զարգացման ծրագրի` Ասիական զարգացման բանկի աջակցությամբ իրականացվող բաղադրիչի շրջանակներում օգտագործվել է նախատեսված միջոցների 73.5%-ը՝ 1.5 մլրդ դրամ՝ պայմանավորված կապալառուի նկատմամբ հաշվարկված տույժով՝ աշխատանքները սահմանված ժամկետից ուշ հանձնելու համար, որը պահվել է վճարման ենթակա գումարներից: Բաղադրիչի շրջանակներում իրականացվել են Թալին-Լանջիկ 71+500կմ-90+200կմ ճանապարհահատվածի կառուցման աշխատանքները: Եվրոպական ներդրումային բանկի աջակցությամբ իրականացվող Հյուսիս-հարավ միջանցքի զարգացման դրամաշնորհային ծրագրի շրջանակներում վերականգնվել է 18 կմ ճանապարհահատված, որի համար նախատեսված 355 մլն դրամը չի օգտագործվել՝ պայմանավորված այն հանգամանքով, որ դրամաշնորհային միջոցները ստացվել են հունիսի 26-ին, և վճարումները տեղափոխվել են հաջորդ եռամսյակ:

Հայաստան-Վրաստան սահմանային տարածաշրջանային ճանապարհի (Մ6 Վանաձոր-Բագրատաշեն) բարելավման ծրագրի շրջանակներում տարբեր դոնորների աջակցությամբ իրականացվող միջոցառումների շրջանակներում օգտագործվել է 1.3 մլրդ դրամ կամ նախատեսված միջոցների 82.4%-ը: Տարբերությունը հիմնականում պայմանավորված է պայմանագրերում կատարվող փոփոխություններով, որոնք գտնվել են քննարկման փուլում:

Միջպետական և հանրապետական նշանակության ավտոճանապարհների պահպանման և անվտանգ երթևեկության ծառայությունների շրջանակներում հաշվետու ժամանակահատվածում իրականացվել են ամառային և ձմեռային պահպանման ենթակա համապատասխանաբար 2614.8 կմ և 3229.6 կմ ավտոմոբիլային ճանապարհների, ընդհանուր օգտագործման ավտոմոբիլային ճանապարհների վրա գտնվող և առանձին պահպանման հանձնվող տրանսպորտային օբյեկտների (3 թունելների և 5 կամուրջների) ընթացիկ պահպանման և մետաղական արգելափակոցների (765.3 կմ) պահպանման ու վերականգնման աշխատանքներ: Միջոցառման ծախսերը կազմել են 2.8 մլրդ դրամ կամ ծրագրվածի 84.9%-ը: Շեղումը հիմնականում պայմանավորված է նրանով, որ որոշ կատարողականներ ներկայացվել են հունիսի վերջին, և վճարումները տեղափոխվել են հաջորդ ամիս:

Մարզային նշանակության ավտոճանապարհների պահպանման և անվտանգ երթևեկության ծառայությունների միջոցառման շրջանակներում հաշվետու ժամանակահատվածում իրականացվել են 1938.3 կմ ձմեռային և 1161.5 կմ ամառային պահպանման ենթակա ավտոճանապարհների պահպանման և շահագործման աշխատանքներ: Այդ նպատակով օգտագործվել է նախատեսված միջոցների 89.9%-ը՝ 831.7 մլն դրամ: Շեղումը հիմնականում պայմանավորված է նրանով, որ որոշ կատարողականներ ներկայացվել են հունիսի վերջին, և վճարումները տեղափոխվել են հաջորդ ամիս:

Պետական նշանակության ավտոճանապարհների հիմնանորոգման միջոցառման շրջանակներում 2023 թվականի առաջին կիսամյակում օգտագործվել է նախատեսված միջոցների 81.4%-ը՝ 6.8 մլրդ դրամ: Շեղումը հիմնականում պայմանավորված է նրանով, որ որոշ կատարողականներ ներկայացվել են հունիսի վերջին, և վճարումները տեղափոխվել են հաջորդ ամիս:

2022 թվականի առաջին կիսամյակի համեմատ Ճանապարհային ցանցի բարելավման ծրագրի շրջանակներում կատարված ծախսերը նվազել են 14%-ով կամ 2.4 մլրդ դրամով՝ հիմնականում պայմանավորված արտաքին աջակցությամբ իրականացվող ծրագրերի շրջանակներում կատարված ծախսերի նվազմամբ։

2023 թվականի առաջին կիսամյակի ընթացքում *Ջրամատակարարման և ջրահեռացման բարելավման* ծրագրի շրջանակներում օգտագործվել է նախատեսված միջոցների 66.7%-ը՝ շուրջ 2.1 մլրդ դրամ: Ծրագրի ցածր կատարողականը զգալիորեն պայմանավորված է Ջրամատակարարման և ջրահեռացման համակարգի հիմնանորոգման միջոցառման կատարողականով, որը կազմել է 54.7%՝ 624.6 մլն դրամ: Ցածր կատարողականը պայմանավորված է այն հանգամանքով, որ կատարողական ակտերի մի մասը ներկայացվել է հունիս ամսվա վերջում: 403.1 մլն դրամ օգտագործվել է Խմելու ջրի մատակարարման և ջրահեռացման ծառայությունների սուբսիդավորման նպատակով՝ կազմելով ծրագրի 76.3%-ը: Հաշվետու ժամանակահատվածում «Վեոլիա Ջուր» ՓԲԸ-ի կողմից մատակարարվել է 52.47 մլն մ3 ջուր և հեռացվել 40.9 մլն մ3 կեղտաջուր: Վճարումները կատարվել են ներկայացված փաստացի կատարողականների հիման վրա:

Հաշվետու ժամանակահատվածում 517.5 մլն դրամ է օգտագործվել Եվրոպական ներդրումային բանկի աջակցությամբ իրականացվող ջրամատակարարման և ջրահեռացման ենթակառուցվածքների վերականգնման ծրագրի երրորդ փուլի շրջանակներում, որը կազմել է ծրագրված ցուցանիշի 91.3%-ը: Ծրագրի շրջանակներում նորոգվել է 24.3 կմ երկարությամբ ջրագիծ, 1.1 կմ երկարությամբ կոյուղագիծ և 606 հատ տնային միացում: 315.1 մլն դրամ օգտագործվել է Գերմանիայի զարգացման վարկերի բանկի աջակցությամբ իրականացվող ջրամատակարարման և ջրահեռացման ենթակառուցվածքների վերականգնման ծրագրի երրորդ փուլի շրջանակներում, որը կազմել է ծրագրված ցուցանիշի 83.8%-ը: Ծրագրի շրջանակներում նորոգվել է 8.1 կմ երկարությամբ ջրագիծ, 1.19 կմ երկարությամբ կոյուղագիծ և 520 հատ տնային միացում: Նշված երկու ծրագրում շեղումը պայմանավորված է նրանով, որ արտարժույթի ցածր փոխարժեքի հետևանքով կապալառու ընկերությունները հրաժարվել են աշխատանքների կատարումից: ՀՀ կառավարության 01.06.2023թ. N 877-Ա որոշման հիման վրա աշխատանքները մայիսին վերսկսվել են:

Նախորդ տարվա առաջին կիսամյակի համեմատ Ջրամատակարարման և ջրահեռացման բարելավման ծրագրի ծախսերն աճել են 36.1%-ով կամ 545.2 մլն դրամով՝ հիմնականում պայմանավորված ջրամատակարարման և ջրահեռացման համակարգի հիմնանորոգման ու խմելու ջրի մատակարարման և ջրահեռացման ծառայությունների սուբսիդավորման նպատակով 2023 թվականին հատկացված միջոցներով, որոնք 2022 թվականին նախատեսված չէին:

*Պետական գույքի կառավարման* ծրագրի գծով փաստացի ցուցանիշը կազմել է -1.9 մլրդ դրամ՝ ծրագրված ցուցանիշի 78.1%-ը, որը պայմանավորված է ոչ ֆինանսական ակտիվների օտարումից ծրագրվածից պակաս մուտքերով: 2023 թվականի առաջին կիսամյակի ընթացքում Պետական գույքի կառավարման ծրագրի շրջանակներում կատարվել են 559.5 մլն դրամ ծախսեր՝ կազմելով ծրագրված ցուցանիշի 86.6%-ը, որը հիմնականում պայմանավորված է Պետական գույքի կառավարման կոմիտեի կոմունալ ծախսերի տնտեսմամբ: Ոչ ֆինանսական ակտիվների օտարումից ստացվել է ավելի քան 2.4 մլրդ դրամ՝ 79.9%-ով ապահովելով կանխատեսված ցուցանիշը: Շեղումը պայմանավորված է պետական սեփականություն հանդիսացող գույքի օտարման գործարքների թվով՝ ներկայացված հայտերից 290‑ի աճուրդը չի կայացել մասնակից չլինելու պատճառով: Նախորդ տարվա ցուցանիշի համեմատ Պետական գույքի կառավարման ծրագրի ծախսերը նվազել են 7.2%-ով, իսկ ոչ ֆինանսական ակտիվների օտարումից մուտքերը՝ 31.3%-ով:

*Քաղաքային զարգացման* ծրագրի շրջանակներում 2023 թվականի առաջին կիսամյակի ընթացքում օգտագործվել է նախատեսված միջոցների 36.8%-ը՝ 5.1 մլրդ դրամ: Ծրագրի կատարողականը հիմնականում պայմանավորված է տվյալ բնագավառում արտաքին աջակցությամբ իրականացվող վարկային և դրամաշնորհային ծրագրերի կատարողականով:

Ասիական զարգացման բանկի աջակցությամբ իրականացվող քաղաքային ենթակառուցվածքների և քաղաքի կայուն զարգացման ներդրումային ծրագրի շրջանակներում ծախսերը կազմել են 719.2 մլն դրամ կամ առաջին կիսամյակի համար նախատեսվածի 22.8%-ը, որը հիմնականում պայմանավորված է կապալառու կազմակերպության սնանկ ճանաչվելու հետևանքով պայմանագրի խզմամբ: Նոր պայմանագրի առկայության դեպքում կիրականացվեն համապատասխան վճարումներ:

Արևելյան Եվրոպայի էներգախնայողության և շրջակա միջավայրի գործընկերության տարածաշրջանային հիմնադրամի աջակցությամբ իրականացվող Երևան քաղաքի հանրային տրանսպորտի նոր երթուղային ցանցի շարժակազմի ներդրման ֆինանսական աջակցության դրամաշնորհային ծրագրի շրջանակներում օգտագործվել է շուրջ 1.5 մլրդ դրամ՝ 6%-ով գերազանցելով ծրագրված ցուցանիշը, որը պայմանավորված է արտարժույթի հաստատված և փաստացի փոխարժեքների տարբերությամբ: Ծրագրի շրջանակներում նախատեսված ավտոբուսները ձեռք են բերվել ամբողջ ծավալով:

Ասիական զարգացման բանկի աջակցությամբ իրականացվող քաղաքային կանաչ զարգացման ներդրումային ծրագրի շրջանակներում նախատեսված 3.7 մլրդ դրամը, որը հատկացվել էր Իսակով-Արշակունյաց ճանապարհահատվածի կառուցմանը, չի օգտագործվել՝ պայմանավորված նրանով, որ վարկային համաձայնագիրը չի կնքվել և գտնվել է բանակցային փուլում:

Նախատեսված ծավալով տրամադրվել է Երևանի մետրոպոլիտենով ուղևորափոխադրման ծառայությունների գծով պետության կողմից համայնքի ղեկավարին պատվիրակված լիազորությունների իրականացման համար նախատեսված 1.3 մլրդ դրամ սուբսիդիան: Հաշվետու ժամանակահատվածում մետրոպոլիտենից օգտվող ողևորների թիվը կազմել է 12,204,955:

Նախորդ տարվա համեմատ Քաղաքային զարգացման ծրագրի շրջանակներում կատարված ծախսերը նվազել են 2.6%-ով կամ 137.5 մլն դրամով՝ հիմնականում պայմանավորված 2022 թվականի առաջին կիսամյակում Երևան քաղաքի փողոցների ճանապարհաշինարարական աշխատանքների, Երևան քաղաքի փողոցների արտաքին լուսավորության ծառայությունների և վերգետնյա էլեկտրատրանսպորտով ուղևորափոխադրումների ծառայությունների մատուցման նպատակով համապատասխանաբար 1.1 մլրդ դրամի, 800 մլն դրամի և 315 մլն դրամի տրամադրմամբ, որոնց 2023 թվականի պետական բյուջեից միջոցներ չեն հատկացվել։ Միևնույն ժամանակ, Արևելյան Եվրոպայի էներգախնայողության և շրջակա միջավայրի գործընկերության տարածաշրջանային հիմնադրամի աջակցությամբ իրականացվող Երևան քաղաքի հանրային տրանսպորտի նոր երթուղային ցանցի շարժակազմի ներդրման ֆինանսական աջակցության դրամաշնորհային ծրագրի շրջանակներում օգտագործվել է 1.5 մլրդ դրամ, որի գծով 2022 թվականի առաջին կիսամյակում միջոցներ չէին հատկացվել:

*Դպրոցների սեյսմիկ անվտանգության մակարդակի բարձրացման ծրագիրն* իրականացվել է Ասիական զարգացման բանկի աջակցությամբ: Ծրագիրն օժանդակում է Աղետների ռիսկի նվազեցման ազգային ծրագրի իրականացմանը՝ բարելավելով դպրոցների սեյսմիկ անվտանգությունը, որպեսզի նվազեցվեն դպրոցներում հնարավոր զոհերը և վնասները երկրաշարժերի ժամանակ։ Ծրագրի շրջանակներում շինարարական աշխատանքներ են իրականացվել 22 դպրոցներում: Դպրոցների սեյսմիկ անվտանգության մակարդակի բարձրացման ծրագրի շրջանակներում օգտագործվել է 4.7 մլրդ դրամ՝ ապահովելով ծրագրային ցուցանիշի 81.1% կատարողական: Շեղումը հիմնականում պայմանավորված է նրանով, որ վարկային միջոցների մնացորդը չի բավարարել կատարված շինարարական աշխատանքների դիմաց վճարումներ իրականացնելու համար, ուստի վճարումները տեղափոխվել են հաջորդ եռամսյակ։ Նախորդ տարվա նույն ժամանակահատվածի համեմատ Դպրոցների սեյսմիկ անվտանգության մակարդակի բարձրացման ծրագրի շրջանակներում կատարված ծախսերն աճել են 22.5%-ով կամ 860.3 մլն դրամով:

*Տարածքային զարգացման ծրագրի* շրջանակներում օգտագործվել է նախատեսված միջոցների 94%-ը՝ 44.8 մլրդ դրամ: Շեղումը հիմնականում պայմանավորված է ենթակառուցվածքների զարգացման նպատակով ՀՀ մարզերին տրամադրված սուբվենցիաների կատարողականով: Սուբվենցիոն ծրագրերն ուղղված են համայնքներում կապիտալ ներդրումներին, մասնավորապես՝ համայնքներում փողոցների, այգիների, պուրակների բարեկարգմանը, համայնքային շենքերի, մշակութային տների, մանկապարտեզների, խմելու, կոյուղու, ոռոգման համակարգերի կառուցմանն ու նորոգմանը, գիշերային լուսավորության անցկացմանը, բազմաբնակարան շենքերի ընդհանուր բաժնային սեփականության գույքի վերանորոգմանը։ Նշված միջոցառման շրջանակներում օգտագործվել է նախատեսված միջոցների 78.3%-ը կամ ավելի քան 7 մլրդ դրամ` պայմանավորված նրանով, որ համայնքների կողմից կատարողական ակտերն ամբողջությամբ չեն ներկայացվել: Նախատեսված 55 համայնքից փաստաթղթերը ներկայացվել են 53-ի կողմից՝ 88 ծրագրերի համար՝ նախատեսված 95-ի փոխարեն:

Տարածքային զարգացման ծրագրին հատկացված միջոցների հիմանական մասը՝ 34.9 մլրդ դրամը կազմել է տեղական ինքնակառավարման մարմիններին ֆինանսական աջակցությունը՝ պետական բյուջեից համայնքների բյուջեներին ֆինանսական համահարթեցման սկզբունքով տրվող դոտացիաները, որոնք տրամադրվել են նախատեսված ծավալով:

Նախորդ տարվա համեմատ Տարածքային զարգացման ծրագրի շրջանակներում կատարված ծախսերն աճել են 23.7%-ով կամ 8.6 մլրդ դրամով: Աճը հիմնականում պայմանավորված է ֆինանսական համահարթեցման սկզբունքով տրվող դոտացիաների և ենթակառուցվածքների զարգացման նպատակով ՀՀ մարզերին տրամադրված սուբվենցիաների աճով, ինչպես նաև Երևան քաղաքին քաղաքային ենթակառուցվածքների պահպանման նպատակով 1.3 մլրդ դրամ (62.6%) սուբվենցիաների տրամադրմամբ, որի համար 2022 թվականի պետական բյուջեից միջոցներ չէին հատկացվել:

2023 թվականի առաջին կիսամյակում ՀՀ տարածքային կառավարման և ենթակառուցվածքների նախարարության պատասխանատվությամբ իրականացվող այլ ծրագրերից *Որոտան-Արփա-Սևան թունելի ջրային համակարգի կառավարման* ծրագրի շրջանակներում օգտագործվել է 798.3 մլն դրամ՝ ապահովելով կիսամյակային ծրագրի 85.5% կատարողական: Շեղումը հիմնականում պայմանավորված է հավատարմագրային կառավարման տարեկան վճարի գումարի ավելացմամբ, որի հիման վրա ՀՀ կառավարության որոշմամբ հատկացվել է լրացուցիչ գումար: Կնքվել է հավատարմագրային կառավարման պայմանագիր, որի հիման վրա առաջին վճարումը կատարվել է հուլիսին: Ծրագրի շրջանակներում իրականացվել է Արփա-Սևան թունելի 106 գծմ երեսարկների վերակառուցում:

*Սոցիալական ներդրումների և տեղական զարգացման ծրագրի* իրականացման համար օգտագործվել է 617.7 մլն դրամ՝ ապահովելով 30.2% կատարողական: Շեղումը հիմնականում պայմանավորված է Համաշխարհային բանկի աջակցությամբ իրականացվող Սոցիալական ներդրումների և տեղական զարգացման ծրագրի լրացուցիչ ֆինանսավորման ծրագրի կատարողականով: Նշված ծախսերը կատարվել են 30%-ով՝ կազմելով 512.8 մլն դրամ՝ պայմանավորված վարկային ծրագրի ժամկետի երկարաձգմամբ: Նախորդ տարվա նույն ժամանակահատվածի համեմատ Սոցիալական ներդրումների և տեղական զարգացման ծրագրի ծախսերը նվազել են 52.5%-ով կամ 681.7 մլն դրամով:

*ՀՀ առողջապահության նախարարության* պատասխանատվությամբ 2023 թվականի առաջին կիսամյակի ընթացքում կատարվել են 12 ծրագրեր, որոնց ուղղվել է շուրջ 57.2 մլրդ դրամ՝ ապահովելով ծրագրված ցուցանիշի 85.9%-ը, ընդ որում, բոլոր ծրագրերում արձանագրվել են շեղումներ։ 2022 թվականի նույն ժամանակահատվածի համեմատ առողջապահության նախարարության ծախսերը նվազել են 1.1%-ով կամ 622 մլն դրամով՝ հիմնականում պայմանավորված Հանրային առողջության պահպանման ծրագրի շրջանակներում կատարված ծախսերի նվազմամբ: Միևնույն ժամանակ զգալիորեն աճել են «Սոցիալապես անապահով և առանձին խմբերի անձանց բժշկական օգնություն» և «Ոչ վարակիչ հիվանդությունների բժշկական օգնության ապահովում» ծրագրերի շրջանակներում կատարված ծախսերը՝ համապատասխանա-բար 24.5%-ով (3.1 մլրդ դրամով) և 37%-ով (2.3 մլրդ դրամով):

1. *2023թ. առաջին կիսամյակում ՀՀ առողջապահության նախարարության կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2022թ. առաջին կիսամյակի փաստ** | **2023թ.**  **առաջին կիսամյակի ճշտված պլան** | **2023թ. առաջին կիսամյակի փաստ** | **Կատարո-ղականն առաջին կիսամյակի ճշտված պլանի նկատմամբ**  **(%)** | **2023թ առաջին կիսամյակը 2022թ. առաջին կիսամյակի նկատմամբ**  **(%)** | **2023թ. և 2022թ. տարբե-րությունը** |
| **ԸՆԴԱՄԵՆԸ** | **57,798.2** | **66,532.7** | **57,176.2** | **85.9** | **98.9** | **(622.0)** |
| Հանրային առողջության պահպանում | 11,472.4 | 4,361.3 | 2,977.5 | 68.3 | 26.0 | (8,494.9) |
| Առողջության առաջնային պահպանում | 11,630.8 | 13,888.8 | 12,658.6 | 91.1 | 108.8 | 1,027.8 |
| Մոր և մանկան առողջության պահպանում | 7,299.5 | 9,632.8 | 8,816.9 | 91.5 | 120.8 | 1,517.4 |
| Ոչ վարակիչ հիվանդությունների բժշկական օգնության ապահովում | 6,350.7 | 9,214.1 | 8,699.5 | 94.4 | 137.0 | 2,348.8 |
| Սոցիալապես անապահով և առանձին խմբերի անձանց բժշկական օգնություն | 12,686.1 | 17,059.8 | 15,792.0 | 92.6 | 124.5 | 3,105.9 |
| Այլ ծրագրեր | 8,358.8 | 12,375.8 | 8,231.7 | 66.5 | 98.5 | (127.1) |

2023 թվականի առաջին կիսամյակում շուրջ 3 մլրդ դրամ տրամադրվել է *Հանրային առողջության պահպանման* ծրագրին` ապահովելով 68.3% կատարողական: Շեղումը հիմնականում պայմանավորված է ծրագրի ծախսերում մեծ տեսակարար կշիռ ունեցող «Իմունականխարգելման ազգային ծրագիր» միջոցառման կատարողականով, որը կազմել է շուրջ 1.9 մլրդ դրամ կամ 62.6%: Վերջինս պայմանավորված է կնքված պայմանագրերի համաձայն պատվաստանյութերի մատակարարման ժամանակացույցերով: Իմունականխարգելման ազգային ծրագրի շրջանակներում հաշվետու ժամանակահատվածում իրականացվել է 456816 պատվաստում՝ կանխատեսված 420000-ի դիմաց։ Պատվաստումների՝ կանխատեսվածի համեմատ բարձր փաստացի թիվը պայմանավորված է բնակչության շրջանում պատվաստումների նկատմամբ բարձր պահանջով:

Նախորդ տարվա նույն ժամանակահատվածի համեմատ Հանրային առողջության պահպանման ծրագրի ծախսերը նվազել են 74%-ով կամ 8.5 մլրդ դրամով՝ հիմնականում պայմանավորված Հայաստանի Հանրապետությունում կորոնավիրուսային վարակի (COVID-19) կանխարգելման, վերահսկման, բուժման և այլ համալիր միջոցառումների գծով ծախսերի 97.9% (8.4 մլրդ դրամ) նվազմամբ:

Հաշվետու ժամանակահատվածում *Առողջության առաջնային պահպանման* ծրագրի շրջանակներում օգտագործվել է 12.7 մլրդ դրամ` կազմելով ծրագրված ցուցանիշի 91.1%‑ը և 8.8%-ով կամ 1 մլրդ դրամով գերազանցելով նախորդ տարվա նույն ժամանակահատվածի ցուցանիշը: Ծրագրային ցուցանիշից շեղումը և նախորդ տարվա առաջին կիսամյակի համեմատ ծախսերի աճը հիմնականում պայմանավորված է ծրագրի ծախսերում ամենաբարձր տեսակարար կշիռն ունեցող՝ ամբուլատոր-պոլիկլինիկական բժշկական օգնության ծառայությունների ծախսերի կատարողականով, որը կազմել է 12.5 մլրդ դրամ կամ 91.4%: Վերջինս հիմնականում պայմանավորված է 2023 թվականին ԱԱՊ օղակում բուժանձնակազմի գործունեությունը գնահատող նոր ցուցանիշների կիրառմամբ, որն իրականացվում է եռամսակային կտրվածքով, որի արդյունքում առողջության առաջնային պահպանման ծառայություններ մատուցող բժշկական անձնակազմի կատարողականի վրա հիմնված լրացուցիչ վարձատրությունները տեղափոխվել են հաջորդ եռամսյակ: Միջոցառման շրջանակներում բնակչության առողջության առաջնային պահպանման կազմակերպություններում գրանցված անձանց թիվը կազմել է 3130.8 հազար` կանխատեսված 3077.4 հազարի դիմաց, այդ թվում՝ 18 և ավելի բարձր տարիքի՝ 2411.3 հազար անձ՝ կանխատեսված 2364.8 հազարի դիմաց, մինչև 18 տարեկան 719.5 հազար երեխա՝ կանխատեսված 712.6 հազարի դիմաց: Միջոցառման շրջանակներում նաև դպրոցում բժշկական օգնություն և սպասարկում է ստացել 391.7 հազար աշակերտ՝ կանխատեսված 389.7 հազարի դիմաց, անվճար և արտոնյալ պայմաններով դեղեր ստանալու իրավունք ունեցող անձանց թիվը համապատասխանել է կանխատեսված ցուցանիշին՝ կազմելով 864 հազար: Ամբուլատոր-պոլիկլինիկական բժշկական հաստատություններում իրականացվել են նաև հղիների նախածննդյան և հետծննդյան հսկողության ընթացքում լաբորատոր-գործիքային ախտորոշիչ 338117 հետազոտություններ՝ կանխատեսված 379834-ի դիմաց։ Կանխատեսվածից ցածր ցուցանիշը պայմանավորված է դիմելիությամբ։

2023 թվականի առաջին կիսամյակի ընթացքում *Մոր և մանկան առողջության պահպանման* ծրագրի շրջանակներում օգտագործվել է ավելի քան 8.8 մլրդ դրամ` ապահովելով 91.5% կատարողական: Շեղումը հիմնականում պայմանավորված է երեխաներին բժշկական օգնության ծառայությունների և մանկաբարձական բժշկական օգնության ծառայությունների միջոցառումների կատարողականով: Ծրագրում ընդգրկված են հինգ միջոցառումներ, որոնց բոլորի գծով արձանագրվել են շեղումներ՝ հիմնականում պայմանավորված որոշ կազմակերպություններում բժշկական օգնության դեպքերի՝ կանխատեսվածից ցածր ցուցանիշներով:

Երեխաներին բժշկական օգնության ծառայությունների միջոցառման շրջանակներում հաշվետու ժամանակահատվածում երեխաների բժշկական օգնության գծով ծառայություններից օգտվելու դեպքերի թիվը կազմել է 43347` կանխատեսված 44313-ի դիմաց, ցերեկային ստացիոնար և կարճաժամկետ կամ փոքր ծավալի բուժօգնության դեպքերի թիվը կազմել է 4818` կանխատեսված 4431-ի դիմաց։ 2023 թվականի առաջին կիսամյակի ընթացքում երեխաներին բժշկական օգնության ծառայությունների ձեռքբերմանն ուղղվել է ավելի քան 4.5 մլրդ դրամ կամ նախատեսվածի 90.5%-ը:

Մանկաբարձական բժշկական օգնության ծառայությունների ձեռքբերման միջոցառման շրջանակներում հաշվետու ժամանակահատվածում մանկաբարձական բժշկական օգնության ծառայություններից օգտվելու դեպքերի թիվը կազմել է 26057` կանխատեսված 27966-ի դիմաց, ծնունդների թիվը կազմել է 18065՝ կանխատեսված 19561-ի դիմաց, իսկ կեսարյան հատումների թիվը՝ 6005՝ կանխատեսված 7186-ի դիմաց: 2023 թվականի առաջին կիսամյակում մանկաբարձական բժշկական օգնության ծառայությունների ձեռքբերման ծախսերը կատարվել են 92.3%-ով և կազմել 3.1 մլրդ դրամ:

Նախորդ տարվա նույն ժամանակահատվածի համեմատ Մոր և մանկան առողջության պահպանման ծրագրի գծով ծախսերն աճել են 20.8%-ով կամ 1.5 մլրդ դրամով՝ հիմնականում պայմանավորված անպտուղ զույգերի համար վերարտադրողական օժանդակ տեխնոլոգիաների կիրառմամբ բժշկական օգնության և երեխաներին բժշկական օգնության ծառայությունների ծախսերի համապատասխանաբար 13.8 անգամ (721.9 մլն դրամ) և 11.4% (466.9 մլն դրամ) աճով:

*Ոչ վարակիչ հիվանդությունների բժշկական օգնության ապահովման* ծրագրի շրջանակներում օգտագործվել է շուրջ 8.7 մլրդ դրամ` կազմելով ծրագրված ցուցանիշի 94.4%-ը: Ծրագրում ընդգրկված են հինգ միջոցառումներ, որոնցից 2-ը կատարվել են ամբողջությամբ, մյուսներում արձանագրված որոշակի շեղումները հիմնականում պայմանավորված են առանձին կազմակերպություններում դեպքերի ցածր ցուցանիշով, իսկ դեպքերի գերակատարում ունեցող հիմնարկները ֆինանսավորվել են նախատեսվածի չափով` փաստացի կատարողականներից պակաս:

Ուռուցքաբանական և արյունաբանական հիվանդությունների բժշկական օգնության ծառայությունների շրջանակներում բուժօգնության դեպքերի թիվը կազմել է 17881՝ կանխատեսված 19716-ի դիմաց, իսկ վիրաբուժական միջամտությունների թիվը կազմել է 3915՝ կանխատեսված 4035-ի դիմաց: Ուռուցքաբանական և արյունաբանական հիվանդությունների բժշկական օգնության ծառայություններին տրամադրվել է 2.7 մլրդ դրամ՝ կազմելով ծրագրված ցուցանիշի 96.7%-ը:

Անհետաձգելի բժշկական օգնության միջոցառման շրջանակներում պետության կողմից երաշխավորված անվճար հիվանդանոցային բժշկական օգնության և սպասարկման շրջանակներում անհետաձգելի բուժօգնության դեպքերի թիվը կազմել է 13262՝ կանխատեսված 14547-ի դիմաց: Կանխատեսվածի համեմատ փաստացի ցածր արդյունքային ցուցանիշները պայմանավորված են բուժհաստատություններ դիմելիության նվազմամբ: Անհետաձգելի բժշկական օգնության ծառայությունների գծով ծախսերը կատարվել են 89.6%-ով՝ կազմելով 2.1 մլրդ դրամ:

Հոգեկան և նարկոլոգիական հիվանդների բժշկական օգնության ծառայությունների միջոցառման շրջանակներում բուժօգնության դեպքերի թիվը կազմել է 7328` կանխատեսված 4384-ի դիմաց: Հոգեկան և նարկոլոգիական հիվանդների բժշկական օգնության ծառայությունների միջոցառմանը տրամադրվել է 1.5 մլրդ դրամ՝ կազմելով ծրագրային ցուցանիշի 89.2%‑ը:

Հեմոդիալիզի և պերիտոնիալ դիալիզի անցկացման ծառայությունների շրջանակներում հաշվետու ժամանակահատվածում իրականացվել է 92122 սեանս` կանխատեսված 90700-ի դիմաց: Հեմոդիալիզի և պերիտոնիալ դիալիզի անցկացման ծառայությունների համար նախատեսված 1.6 մլրդ դրամն ամբողջությամբ օգտագործվել է:

Նախորդ տարվա առաջին կիսամյակի համեմատ Ոչ վարակիչ հիվանդությունների բժշկական օգնության ապահովման ծրագրի ծախսերն աճել են 37%-ով կամ 2.3 մլրդ դրամով, ընդ որում, 5 միջոցառումներից 4-ի գծով արձանագրվել է ծախսերի աճ:

2023 թվականի առաջին կիսամյակի ընթացքում շուրջ 15.8 մլրդ դրամ է տրամադրվել *Սոցիալապես անապահով և առանձին խմբերի անձանց բժշկական օգնության* ծրագրին՝ ապահովելով 92.6% կատարողական: Ծրագրում ընդգրկված են 6 միջոցառումներ, որոնցից 1-ը չի կատարվել, մյուսներում արձանագրվել են շեղումներ:

«Սոցիալապես անապահով և հատուկ խմբերում ընդգրկվածներին տրամադրվող բժշկական օգնության ծառայություններ» միջոցառման շրջանակներում պետության կողմից երաշխավորված անվճար հիվանդանոցային բժշկական օգնության դեպքերի թիվը կազմել է 118098` կանխատեսված 139616-ի դիմաց: 2023 թվականի առաջին կիսամյակում միջոցառմանը տրամադրվել է 11.2 մլրդ դրամ` ապահովելով 93.2% կատարողական: Շեղումը հիմնականում պայմանավորված է առանձին կազմակերպություններում բուժօգնության դեպքերի ցածր ցուցանիշով:

Զինծառայողների, ինչպես նաև փրկարար ծառայողների և նրանց ընտանիքների անդամների համար բժշկական օգնության ծառայությունների գծով պետության կողմից երաշխավորված անվճար հիվանդանոցային բժշկական օգնության և սպասարկման շրջանակներում տրամադրված բուժօգնության դեպքերի թիվը կազմել է 27259՝ կանխատեսված 31070-ի դիմաց: Միջոցառումն իրականացվում է չսահմանափակվող բյուջեի սկզբունքով: Զինծառայողների, ինչպես նաև փրկարար ծառայողների և նրանց ընտանիքների անդամների համար բժշկական օգնության ծառայությունների ծախսերը կազմել են 2.5 մլրդ դրամ` ապահովելով 89% կատարողական: Կանխատեսվածի համեմատ փաստացի ցածր ֆինանսական և արդյունքային ցուցանիշները պայմանավորված են հիվանդների փաստացի դիմելիությամբ:

Նախորդ տարվա առաջին կիսամյակի համեմատ Սոցիալապես անապահով և առանձին խմբերի անձանց բժշկական օգնության ծրագրի գծով ծախսերն աճել են 24.5%-ով կամ 3.1 մլրդ դրամով՝ հիմնականում պայմանավորված «Սոցիալապես անապահով և հատուկ խմբերում ընդգրկվածներին տրամադրվող բժշկական օգնության ծառայություններ» և «Պետական հիմնարկների և կազմակերպությունների աշխատողների բժշկական օգնության և սպասարկման ծառայություններ» միջոցառումների ծախսերի համապատասխանաբար 26.1% (2.3 մլրդ դրամ) և 83.9% (809.9 մլն դրամ) աճով:

ՀՀ առողջապահության նախարարության կողմից իրականացվող այլ ծրագրերից *Շտապ բժշկական օգնության* ծրագրի ծախսերը հաշվետու ժամանակահատվածում կազմել են շուրջ 2.3 մլրդ դրամ կամ ծրագրային ցուցանիշի 94.2%-ը: Ծրագրային ցուցանիշից շեղումը հիմնականում պայմանավորված է առանձին կազմակերպություններում բուժօգնության դեպքերի ցածր ցուցանիշով: Շտապ բժշկական օգնության ծրագրի շրջանակներում հաշվետու ժամանակահատվածում սպասարկվել է 287.6 հազար կանչ` կանխատեսված 309.5 հազարի դիմաց: Օդային ճանապարհով սպասարկվել է սանիտարական ավիացիայի 34 կանչ՝ կանխատեսված 54‑ի դիմաց, մարզից Երևան կամ այլ տարածաշրջանային հիվանդանոցներ տեղափոխվել է 5005 հիվանդ՝ կանխատեսված 9154‑ի դիմաց: Շտապ բժշկական օգնության ծրագրի ծախսերը 15%‑ով կամ 298.7 մլն դրամով գերազանցել են նախորդ տարվա նույն ժամանակահատվածի ցուցանիշը:

*ՀՀ արդարադատության նախարարությանը* 2023 թվականի առաջին կիսամյակում ՀՀ պետական բյուջեից տրամադրվել է շուրջ 10.1 մլրդ դրամ՝ կազմելով կիսամյակային ծրագրի 93.8%‑ը: Նախարարության պատասխանատվությամբ հաշվետու ժամանակահատվածում իրականացվել է 8 ծրագիր: Շեղումը հիմնականում պայմանավորված է «Քրեակատարողական ծառայություններ» և «Հակակոռուպցիոն քաղաքականության մշակում, ծրագրերի համակարգում և մոնիտորինգի իրականացում» ծրագրերի կատարողականով: Նախորդ տարվա նույն ժամանակահատվածի համեմատ ՀՀ արդարադատության նախարարության ծախսերն աճել են 13.7%-ով կամ 1.2 մլրդ դրամով: Նշենք, որ նախկինում ՀՀ ԿԳՄՍ նախարարության պատասխանատվությամբ իրականացվող Ազգային արխիվի ծրագրի «Արխիվային ծառայություններ» միջոցառումը 2023 թվականին փոխանցվել է ՀՀ արդարադատության նախարարությանը՝ ներառվելով «Իրավական իրազեկում և տեղեկատվության ապահովում» ծրագրում: Ուստի 2022 թվականի առաջին կիսամյակի համադրելի ցուցանիշի համեմատ ՀՀ արդարադատության նախարարության ծախսերի գծով արձանագրվել է 10.5% (952.8 մլն դրամ) աճ՝ հիմնականում պայմանավորված «Հարկադիր կատարման ծառայություններ», «Քրեակատարողական ծառայություններ» և «Դատական և հանրային պաշտպանություն» ծրագրերի գծով ծախսերի աճով:

1. *2023թ. առաջին կիսամյակում ՀՀ արդարադատության նախարարության կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2022թ. առաջին կիսամյակի փաստ (2023թ. հետ համադրելի)** | **2023թ. առաջին կիսամ-յակի ճշտված պլան** | **2023թ. առաջին կիսամ-յակի փաստ** | **Կատարո-ղականն առաջին կիսամյակի ճշտված պլանի նկատմամբ (%)** | **2023թ. առաջին կիսամյակը 2022թ. առաջին կիսամյակի նկատմամբ (%)** | **2023թ. և 2022թ. տարբե-րությունը** |
| **ԸՆԴԱՄԵՆԸ** | **9,098.0** | **10,717.1** | **10,050.8** | **93.8** | **110.5** | **952.8** |
| Դատական և հանրային պաշտպանություն | 506.1 | 747.7 | 741.2 | 99.1 | 146.5 | 235.1 |
| Քրեակատարողական ծառայություններ | 5,659.1 | 6,331.1 | 5,981.2 | 94.5 | 105.7 | 322.1 |
| Հարկադիր կատարման ծառայություններ | 1,061.9 | 1,486.4 | 1,407.7 | 94.7 | 132.6 | 345.7 |
| Հակակոռուպցիոն քաղաքականության մշակում,ծրագրերի համակարգում և մոնիտորինգի իրականացում | 239.6 | 202.1 | 83.5 | 41.3 | 34.8 | (156.1) |
| Այլ ծրագրեր | 1,631.2 | 1,949.9 | 1,837.2 | 94.2 | 112.6 | 206.0 |

Հաշվետու ժամանակահատվածում 741.2 մլն դրամ ուղղվել է *Դատական և հանրային պաշտպանության* ծրագրին, որը կատարվել է 99.1%-ով: Հաշվետու ժամանակահատվածում ծրագրին կատարված հատկացումների զգալի մասը (435.9 մլն դրամ, ծրագրված ցուցանիշի 99.1%‑ը) ուղղվել է «Փորձաքննությունների ծառայությունների տրամադրում» միջոցառմանը, որի շրջանակներում իրականացվել է ընդհանուր առմամբ 10081 փորձաքննություն՝ կանխատեսված 6696-ի դիմաց: Նախորդ տարվա առաջին կիսամյակի համեմատ Դատական և հանրային պաշտպանության ծրագրի ծախսերն աճել են 46.5%‑ով կամ 235.1 մլն դրամով՝ հիմնականում պայմանավորված Փորձաքննությունների ծառայությունների տրամադրման ծախսերի 51% (147.1 մլն դրամով) աճով: Զգալի՝ 46% աճ է գրանցվել նաև հանրային պաշտպանության ծառայությունների գծով ծախսերում, որոնք կատարվել են նախատեսված ծավալով՝ կազմելով 274.3 մլն դրամ:

*Քրեակատարողական ծառայությունների* ծրագրին 2023 թվականի առաջին կիսամյակում տրամադրվել է շուրջ 6 մլրդ դրամ կամ նախատեսված միջոցների 94.5%-ը: Շեղումը հիմնականում պայմանավորված է «Քրեակատարողական ծառայություններ» միջոցառման կատարողականով: Նախորդ տարվա առաջին կիսամյակի համեմատ Քրեակատարողական ծառայությունների ծրագրի ծախսերն աճել են 5.7%‑ով (322.1 մլն դրամով)՝ հիմնականում պայմանավորված «Քրեակատարողական ծառայություններ» միջոցառման ծախսերի 13.3% (586.8 մլն դրամ) աճով և ՀՀ արդարադատության նախարարության պրոբացիայի ծառայության կարողությունների զարգացման և տեխնիկական հագեցվածության ապահովման նպատակով 221.3 մլն դրամ միջոցների հատկացմամբ, որի համար 2022 թվականի առաջին կիսամյակում միջոցներ չէին նախատեսվել:

Ծրագրին կատարված հատկացումների գերակշիռ մասն ուղղվել է «Քրեակատարողական ծառայություններ» միջոցառմանը, որի շրջանակներում իրականացվել է 2423 դատապարտյալների և կալանքի տակ գտնվող անձանց վերահսկողություն, կալանավայրերում դատապարտյալների կացության ապահովում, դատապարտյալների սոցիալ-հոգեբանական վերականգնում և ուսուցում՝ կանխատեսված 2500-ի դիմաց: Միջոցառման ծախսերը կատարվել են 95.7%-ով՝ կազմելով 5 մլրդ դրամ, որը պայմանավորված է թափուր հաստիքների առկայությամբ, շարունակական ծախսերի համար նախատեսված միջոցների տնտեսմամբ և գնումների գործընթացի արդյունքում առաջացած խնայողություններով:

*Հարկադիր կատարման ծառայությունների* ծրագրի շրջանակներում հաշվետու ժամանակահատվածում օգտագործվել է նախատեսված միջոցների 94.7%-ը՝ 1.4 մլրդ դրամ: Շեղումը պայմանավորված է ՀՀ արդարադատության նախարարության հարկադիր կատարումն ապահովող ծառայությունում առկա թափուր հաստիքներով և որոշ ապրանքների ու ծառայությունների գնումների գործընթացի արդյունքում առաջացած խնայողություններով, ինչպես նաև Հարկադիր կատարման ծառայության տեխնիկական հագեցվածության բարելավման նպատակով ձեռք բերվող սարքավորումների մատակարարումը կնքված պայմանագրերի համաձայն հաջորդ եռամսյակ տեղափոխվելու հանգամանքով: Ծրագրի ծախսերը նախորդ տարվա առաջին կիսամյակի համեմատ աճել են 32.6%‑ով (345.7 մլն դրամով):

*Հակակոռուպցիոն քաղաքականության մշակման, ծրագրերի համակարգման և մոնիտորինգի իրականացման ծրագրի* շրջանակներում Հակակոռուպցիոն դատարանի շենքային պայմանների ապահովման համար 2023 թվականի առաջին կիսամյակում օգտագործվել է 83.5 մլն դրամ՝ ապահովելով ծրագրի 41.8%-ը: Աշխատանքներն ընթանում են բնականոն հունով, իսկ ծախսերի ցածր կատարողականը պայմանավորված է կապալառուի կողմից կատարողական ակտ չներկայացվելու հանգամանքով:

*ՀՀ Էկոնոմիկայի նախարարության* պատասխանատվությամբ 2023 թվականի առաջին կիսամյակում կատարվել է պետական բյուջեի 11 ծրագիր: Ծախսերը կազմել են ավելի քան 24.8 մլրդ դրամ կամ ծրագրված ցուցանիշի 75.8%‑ը: Շեղումը հիմնականում պայմանավորված է Ներդրումների և արտահանման խթանման, Գյուղատնտեսության խթանման և Գյուղատնտեսության արդիականացման ծրագրերի կատարողականով: Նախորդ տարվա առաջին կիսամյակի համեմատ ՀՀ Էկոնոմիկայի նախարարության պատասխանատվությամբ իրականացվող ծրագրերի գծով ծախսերն աճել են 25.8%‑ով կամ շուրջ 5.1 մլրդ դրամով: 2023 թվականից լաբորատոր փորձարկումների միջոցով գյուղատնտեսական կենդանիների հիվանդությունների լաբորատոր ախտորոշման և կենդանական ծագում ունեցող հումքի և նյութի լաբորատոր փորձաքննության ու դաբաղ հիվանդության շճահետազոտության միջոցառումները ՀՀ Էկոնոմիկայի նախարարության Անասնաբուժական ծառայությունների ծրագրից փոխանցվել են ՀՀ վարչապետի աշխատակազմին՝ Տեսչական վերահսկողության ծրագրին: Ուստի 2022 թվականի առաջին կիսամյակի համադրելի ցուցանիշի համեմատ ՀՀ Էկոնոմիկայի նախարարության պատասխանատվությամբ իրականացվող ծրագրերի գծով ծախսերի աճը կազմում է 26.8% կամ 5.2 մլրդ դրամ, որը հիմնականում պայմանավորված է Գյուղատնտեսության արդիականացման, Բուսաբուծության խթանման և բույսերի պաշտպանության ու Զբոսաշրջության զարգացման ծրագրերի շրջանակներում կատարված ծախսերի աճով:

1. *2023թ. առաջին կիսամակում ՀՀ էկոնոմիկայի նախարարության կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2022թ. առաջին կիսամյակի փաստ**  **(2023թ. հետ համադրելի)** | **2023թ. առաջին կիսամ-յակի ճշտված պլան** | **2023թ. առաջին կիսամ-յակի փաստ** | **Կատարո-ղականն առաջին կիսամյակի ճշտված պլանի նկատմամբ (%)** | **2023թ. առաջին կիսամյակը 2022թ. առաջին կիսամյակի նկատմամբ (%)** | **2023թ. և 2022թ. տարբե-րությունը** |
| **ԸՆԴԱՄԵՆԸ** | **19,595.4** | **32,779.1** | **24,843.9** | **75.8** | **126.8** | **5,248.4** |
| Գյուղատնտեսության խթանման ծրագիր | 10,347.3 | 8,864.8 | 7,651.4 | 86.3 | 73.9 | (2,695.9) |
| Բուսաբուծության խթանում և բույսերի պաշտպանություն | 60.1 | 2,900.8 | 2,758.9 | 95.1 | 4,592.0 | 2,698.8 |
| Գյուղական ենթակառուցվածքնե-րի վերականգնում և զարգացում | 906.8 | 196.7 | 31.4 | 16.0 | 3.5 | (875.4) |
| Գիտելիքահենք, նորարարական տնտեսությանը և փոքր ու միջին ձեռնարկատիրությանը աջակցություն | 2,382.4 | 3,766.9 | 2,925.7 | 77.7 | 122.8 | 543.4 |
| Ներդրումների և արտահանման խթանման ծրագիր | 121.5 | 3,305.5 | 194.0 | 5.9 | 159.7 | 72.5 |
| Գյուղատնտեսության արդիականացման ծրագիր | 2,710.1 | 7,359.0 | 6,337.4 | 86.1 | 233.8 | 3,627.2 |
| Զբոսաշրջության զարգացման ծրագիր | 794.0 | 2,720.4 | 2,397.9 | 88.1 | 302.0 | 1,603.9 |
| Այլ ծրագրեր | 2,266.1 | 3,664.9 | 2,547.2 | 69.5 | 112.4 | 281.1 |

Հաշվետու ժամանակահատվածում *Գյուղատնտեսության խթանման* ծրագրի ծախսերը կազմել են շուրջ 7.7 մլրդ դրամ կամ նախատեսված միջոցների 86.3%-ը: Ծրագրի շրջանակներում իրականացվել են յոթ միջոցառումներ: Շեղումը հիմնականում արձանագրվել է Հողային բարեփոխումների փորձնական ծրագրի և նույն ծրագրին աջակցության միջոցառումներում, որոնց շրջանակներում ընդհանուր առմամբ օգտագործվել է նախատեսված միջոցների 6.3%-ը՝ 50 մլն դրամ: Շեղումը հիմնականում պայմանավորված է նրանով, որ ծրագրի իրականացման համար նախատեսվել էր ընդգրկել բարձր որակավորում ունեցող կադրեր, որոնք, սակայն, ֆինանսական միջոցների սղության պատճառով չեն ներգրավվել, բացի այդ ժառանգության գործարքների հետ կապված ի հայտ են եկել մի շարք խնդիրներ:

Գյուղատնտեսության խթանման ծրագրի կատարողականը պայմանավորված է նաև կոնյակի սպիրտի իրացման (արտահանման) աջակցության ծրագրի կատարողականով: Միջոցառման շրջանակներում աջակցություն է տրամադրվել մեծածավալ (100 հազար լիտրից ավելի) կոնյակի սպիրտ իրացնող 6 տնտեսավարողների՝ նրանց կողմից վճարված լրացուցիչ պետական տուրքի չափով: 2023 թվականի առաջին կիսամյակում 100 հազար լիտրը գերազանցող մասի իրացման իրավունք է ստացել 2394.4 հազար լիտր կոնյակի սպիրտ՝ նախատեսված 6000 հազար լիտրի փոխարեն: Ծախսերը կազմել են 239.4 մլն դրամ կամ ծրագրային ցուցանիշի 40.6%-ը: Կանխատեսվածից ցածր ցուցանիշները պայմանավորված են հայկական կոնյակի սպիրտի տարանցիկ փոխադրումների ժամանակ վրացական կողմից ստեղծված խոչընդոտներով, ինչպես նաև արտարժույթի կանխատեսված և փաստացի փոխարժեքների տարբերությամբ:

Հաշվետու ժամանակահատվածում գյուղատնտեսական վարկերի տոկոսադրույքների սուբսիդավորման միջոցառման շահառուների թիվը համապատասխանել է նախատեսվածին՝ կազմելով 40396, որոնք նախորդ տարիներից սուբսիդավորվող տնտեսավարող սուբյեկտներն են: Միջոցառման ծախսերը կազմել են շուրջ 4.8 մլրդ դրամ՝ ապահովելով 98.9% կատարողական: Շեղումը հիմնականում պայմանավորված է վարկերի մարման գրաֆիկների փոփոխությամբ:

Գյուղատնտեսական հումքի մթերումների (գնումների) նպատակով ագրովերամշակման ոլորտին տրամադրվող վարկերի տոկոսադրույքների սուբսիդավորման միջոցառման շրջանակներում շահառուների թիվը նախատեսված 178-ի փոխարեն կազմել է 273, որից 248-ը նախորդ տարիներից սուբսիդավորվող տնտեսավարող սուբյեկտներն են: Ցուցանիշի գերազանցումը պայմանավորված է պտուղ-բանջարեղենի և կաթի մթերումների իրականացման նպատակով ներգրավվող վարկերի նկատմամբ բարձր պահանջարկով: Միջոցառման շրջանակներում նախատեսված 1.7 մլրդ դրամի միջոցներն ամբողջությամբ օգտագործվել են:

Նախորդ տարվա առաջին կիսամյակի համեմատ Գյուղատնտեսության խթանման ծրագրի ծախսերը նվազել են 26.1%-ով կամ 2.7 մլրդ դրամով, որը հիմնականում պայմանավորված է 2022 թվականի առաջին կիսամյակում ՀՀ-ում հողօգտագործողներին մատչելի գներով ազոտական, ֆոսֆորական և կալիումական պարարտանյութերի ձեռքբերմանն աջակցության միջոցառման շրջանակներում շուրջ 2 մլրդ դրարի հատկացմամբ, որը 2023 թվականի հաշվետու ժամանակահատվածում չի նախատեսվել, ինչպես նաև գյուղատնտեսական վարկերի տոկոսադրույքների սուբսիդավորման ծախսերի 18.8% (1.1 մլրդ դրամ) նվազմամբ:

2023 թվականի առաջին կիսամյակում *Բուսաբուծության խթանման և բույսերի պաշտպանության* ծրագրի շրջանակներում օգտագործվել է շուրջ 2.8 մլրդ դրամ կամ նախատեսված միջոցների 95.1%-ը: Բուսաբուծության խթանման և բույսերի պաշտպանության ծրագրի շրջանակներում իրականացվել են չորս միջոցառումներ: Շեղումը հիմնականում պայմանավորված է «Հայաստանի Հանրապետությունում աշնանացան ցորենի ցանքատարածությունների մոնիթորինգի իրականացմանն աջակցություն» միջոցառման համար նախատեսված շուրջ 102.5 մլն դրամի միջոցները չօգտագործելու հանգամանքով: Վերջինս պայմանավորված է նրանով, որ համայնքների կողմից չեն ներկայացվել փոխհատուցման ենթակա ցանքատարածությունների չափերը:

Հաշվետու ժամանակահատվածում ՀՀ-ում աշնանացան ցորենի արտադրության խթանման նպատակով փոխհատուցման տրամադրման միջոցառման շրջանակներում աշնանացան ցորենի հավաստագրված սերմով ապահովված ցանքատարածությունները կազմել են 8256.8 հա՝ նախատեսված 10500-ի փոխարեն, չհավաստագրված սերմով ապահովված ցանքատարածությունները՝ 24547.0 հա՝ նախատեսված 21000 հա-ի փոխարեն: Ցուցանիշների շեղումները պայմանավորված են այն հանգամանքով, որ շահառուները նախընտրել են չհավաստագրված սերմերով ցանքը: Միջոցառման շրջանականերում օգտագործվել է 2.7 մլրդ դրամ՝ ապահովելով 99.2% կատարողական: 2023 թվականի առաջին կիսամյակում նշված միջոցառումն իրականացվել է առաջին անգամ: Հիմնականում նշված միջոցառման ծախսերով է պայմանավորված նախորդ տարվա առաջին կիսամյակի համեմատ Բուսաբուծության խթանման և բույսերի պաշտպանության ծրագրի ծախսերի 45.9 անգամ (2.7 մլրդ դրամ) աճը:

2023 թվականի առաջին կիսամյակում *Գյուղական ենթակառուցվածքների վերականգնման և զարգացման* ծրագրի շրջանակներում օգտագործվել է 31.4 մլն դրամ կամ նախատեսված միջոցների 16%‑ը: Ծրագիրն իրականացվում է միջազգային կազմակերպությունների և օտարերկրյա պետությունների աջակցությամբ: Շեղումը պայմանավորված է Զարգացման ֆրանսիական գործակալության աջակցությամբ իրականացվող ՀՀ Արարատի և Արմավիրի մարզերում ոռոգվող գյուղատնտեսության զարգացման դրամաշնորհային ծրագրի կատարողականով: Ծրագրի համակարգման և ղեկավարման մասով կատարողականը կազմել է 7.9% կամ 7.9 մլն դրամ, իսկ ծրագրի իրականացման համար աշխատանքային պայմանների ապահովման նպատակով վարչական սարքավորումների ձեռքբերման համար նախատեսված 20 մլն դրամ միջոցները չեն օգտագործվել: Ցածր կատարողականը պայմանավորված է նրանով, որ միջազգային համաձայնագրերում որոշակի փոփոխությունների հետևանքով չեղարկվել են ծրագրի օպերատորի և խորհրդատուի մրցույթները, արդյունքում հիմնական աշխատանքները և անհրաժեշտ սարքավորումների ձեռքբերումը չեն իրականացվել:

Նախորդ տարվա առաջին կիսամյակի համեմատ Գյուղական ենթակառուցվածքների վերականգնման և զարգացման ծրագրի ծախսերը նվազել են 96.5%-ով կամ 875.4 մլն դրամով՝ հիմնականում պայմանավորված 2022 թվականի առաջին կիսամյակում Համաշխարհային բանկի աջակցությամբ իրականացվող Համայնքների գյուղատնտեսական ռեսուրսների կառավարման և մրցունակության երկրորդ ծրագրի շրջանակներում 697.9 մլն դրամ միջոցների հատկացմամբ, որը 2022 թվականին ավարտվել է:

Հաշվետու կիսամյակում *Գիտելիքահենք, նորարարական տնտեսությանը և փոքր ու միջին ձեռնարկատիրությանն աջակցության* ծրագրի շրջանակներում օգտագործվել է 2.9 մլրդ դրամ կամ նախատեսված միջոցների 77.7%-ը: Շեղումը հիմնականում պայմանավորված է տնտեսության արդիականացման միջոցառմանը պետական աջակցության ծախսերի կատարողականով: Միջոցառման շրջանակներում արտադրական հնարավորությունների արդիականացման և նոր տեխնոլոգիաների ներմուծման խթանման նպատակով մատչելի պայմաններով վարկերի տրամադրման միջոցով կանխատեսված 1000-ի փոխարեն աջակցություն է ստացել 1129 տնտեսավարող, որից 548-ը նախորդ տարիներից սուբսիդավորվող տնտեսավարող սուբյեկտներն են: Ծրագրի շրջանակներում ձեռք են բերվել 985 միավոր սարքավորումներ և սարքավորման բաղկացուցիչներ՝ նախատեսված 250-ի դիմաց: Ցուցանիշի գերազանցումը պայմանավորված է միջոցառման նկատմամբ բարձր պահանջարկով: Միջոցառման ծախսերը կազմել են 2.7 մլրդ դրամ՝ ապահովելով 83.2% կատարողական: Շեղումը պայմանավորված է նրանով, որ սուբսիդավորվող վարկերը տրամադրվել են նախատեսվածից փոքր ծավալներով: Հիմնականում նշված միջոցառման շրջանակներում կատարված ծախսերի աճով է պայմանավորված նախորդ տարվա առաջին կիսամյակի համեմատ Գիտելիքահենք, նորարարական տնտեսությանը և փոքր ու միջին ձեռնարկատիրությանն աջակցության ծրագրի ծախսերի 22.8% (543.4 մլն դրամ) աճը:

2023 թվականի առաջին կիսամյակում *Ներդրումների և արտահանման խթանման* ծրագրի շրջանակներում օգտագործվել է շուրջ 194 մլն դրամ կամ նախատեսված միջոցների 5.9%-ը: Շեղումը հիմնականում պայմանավորված է ներդրումներ իրականացնող կազմակերպություններին ենթակառուցվածքների կառուցման ձևաչափով oժանդակելու համար նախատեսված 2.5 մլրդ դրամ միջոցները չօգտագործելու հանգամանքով: Վերջինս պայմանավորված է նրանով, որ ծրագրի շրջանակներում աջակցություն տրամադրելու համար յուրաքանչյուր հայտի մասով ընդունվում է կառավարության անհատական որոշում: Հաշվետու ժամանակահատվածում կառավարության կողմից հաստատվել են 2 հայտեր, որոնք դեռ ֆինանսավորման չեն ներկայացվել, և թվով 7 հայտեր գտնվել են քննարկման փուլում:

Ներդրումների և արտահանման խթանման ծրագրի շրջանակներում իրականացվել են երկու միջոցառումներ, որոնց գծով առկա են շեղումներ: Մասնավորապես՝ ՀՀ արտահանմանն ուղղված արդյունաբերական քաղաքականության ռազմավարությամբ նախատեսված միջոցառումների շրջանակներում նախատեսված ողջ ծավալով կազմակերպվել և իրականացվել է արտերկրում հայկական արտադրանքի վերաբերյալ գովազդի և հասարակական կարծիքի ձևավորման (PR) 1 միջոցառում, ապահովվել է մասնակցությունը 3 միջազգային ցուցահանդեսների, նախատեսված 2-ի դիմաց 4 գործարար համաժողովների (ֆորումների), ինչպես նաև այլ համանման միջոցառումների մասնակցությունը և (կամ) կազմակերպումը: Ծախսերը կազմել են շուրջ 134 մլն դրամ կամ ծրագրված ցուցանիշի 80%-ը՝ պայմանավորված նրանով, որ վճարումների մի մասը կատարվել է հուլիսին:

Հայաստանի Հանրապետությունում ներդրումային ծրագրերի խթանման, իրականացման և հետներդրումային սպասարկման պետական աջակցության միջոցառման շրջանակներում ամբողջությամբ ապահովվել են նախատեսված արդյունքային ցուցանիշները: Ծախսերը կազմել են 60 մլն դրամ կամ ծրագրված ցուցանիշի 43.5%-ը` հիմնականում պայմանավորված հունիս ամսին կատարված աշխատանքների վերաբերյալ հիմնավորող փաստաթղթերի հաշվետու ժամանակահատվածում չներկայացման հանգամանքով:

Նախորդ տարվա առաջին կիսամյակի համեմատ Ներդրումների և արտահանման խթանման ծրագրի ծախսերն աճել են 59.7%-ով կամ 72.5 մլն դրամով, որը հիմնականում պայմանավորված է Հայաստանի Հանրապետությունում ներդրումային ծրագրերի խթանման, իրականացման և հետներդրումային սպասարկման պետական աջակցության միջոցառման համար միջոցների հատկացմամբ, որոնք 2022 թվականի առաջին կիսամյակում միջոցառման շրջանակներում համապատասխան պայմանագիրը չկնքելու հետևանքով չէին օգտագործվել:

2023 թվականի առաջին կիսամյակում *Գյուղատնտեսության արդիականացման* ծրագրի շրջանակներում օգտագործվել է 6.3 մլրդ դրամ՝ ապահովելով 86.1% կատարողական: Շեղումը հիմնականում պայմանավորված է Հայաստանի Հանրապետությունում ինտենսիվ այգեգործության զարգացման նպատակով ծախսերի փոխհատուցման և Հայաստանի Հանրապետությունում խաղողի, ժամանակակից տեխնոլոգիաներով մշակվող ինտենսիվ պտղատու այգիների և հատապտղանոցների հիմնման համար պետական աջակցության միջոցառումներին հատկացված համապատասխանաբար 428.2 մլն դրամ և 244.9 մլն դրամ գումարները չօգտագործելու հանգամանքով: Միջոցները չեն օգտագործվել՝ պայմանավորված նրանով, որ միջոցառումների շրջանակներում հարուցված է քրեական վարույթ և ՀՀ հակակոռուպցիոն կոմիտեից ու ՀՀ քննչական կոմիտեից ստացվել են համապատասխան գրություններ փոխհատուցումներ չհատկացնելու վերաբերյալ:

Հաշվետու ժամանակահատվածում Հայաստանի Հանրապետությունում ինտենսիվ այգեգործության զարգացման նպատակով տրամադրվող վարկերի տոկոսադրույքների սուբսիդավորման միջոցառման շրջանակներում նախատեսված 1576.8 հա-ի դիմաց փաստացի հիմնվել են 2730.73 հա ինտենսիվ պտղատու այգիներ, որից 2102.3 հա-ը՝ նախորդ տարիներին հիմնված այգիներն են, նախատեսված 117.2 հա-ի դիմաց տեղակայվել են 76.3 հա կարկտապաշտպան ցանցային համակարգեր, որից 50.2 հա-ը տեղակայվել է նախորդ տարիներին, նախատեսված 24.4 հա-ի դիմաց 3.18 հա տարածքի վրա մշակվել են բարձրարժեք մշակաբույսերի ցանքատարածություններ, նախատեսված 434.5 հա-ի դիմաց ներդրվել են 547.77 հա ոռոգման արդիական համակարգեր, որից 411.97 հա-ը՝ նախորդ տարիներին: Միջոցառման շրջանակներում նախատեսված արդյունքային ցուցանիշների գծով արձանագրված գերակատարումները պայմանավորված են ծրագրի նկատմամբ մեծ հետաքրքրությամբ: Որոշ ցուցանիշների գծով արձանագրվել է թերակատարում՝ պայմանավորված սեզոնայնությամբ: Միջոցառմանն ուղղվել է 3.5 մլրդ դրամ՝ ապահովելով 100% կատարողական:

Հայաստանի Հանրապետությունում խաղողի, ժամանակակից տեխնոլոգիաներով մշակվող ինտենսիվ պտղատու այգիների և հատապտղանոցների հիմնման համար վարկային տոկոսադրույքների սուբսիդավորման միջոցառման շրջանակներում իրականացվել է 1446.1 հա նախորդ տարիներին հիմնված ինտենսիվ պտղատու այգիների համար նպատակային վարկերի տոկոսադրույքների սուբսիդավորում: Միջոցառման ծախսերը կազմել են ավելի քան 1.1 մլրդ դրամ՝ ապահովելով 95.5% կատարողական՝ պայմանավորված նրանով, որ հունիս ամսին կատարված աշխատանքների վերաբերյալ հիմնավորող փաստաթղթերը հաշվետու ժամանակահատվածում չեն ներկայացվել:

Հաշվետու ժամանակահատվածում Հայաստանի Հանրապետության ագրոպարենային ոլորտի սարքավորումների ֆինանսական վարձակալության՝ լիզինգի պետական աջակցության միջոցառման շահառուների թիվը նախատեսված 614-ի փոխարեն կազմել է 681, որից 615-ը նախորդ տարիներից սուբսիդավորվող տնտեսավարող սուբյեկտներն են: Ծրագրված ցուցանիշի գերազանցումը պայմանավորված է ծրագրի նկատմամբ մեծ պահանջարկով: Միջոցառմանն ուղղվել է 1.1 մլրդ դրամ՝ ապահովելով 100% կատարողական:

Նախորդ տարվա առաջին կիսամյակի համեմատ Գյուղատնտեսության արդիականացման ծրագրի ծախսերն աճել են 2.3 անգամ կամ 3.6 մլրդ դրամով, որը հիմնականում պայմանավորված է Հայաստանի Հանրապետությունում ինտենսիվ այգեգործության զարգացման նպատակով սուբսիդավորման 10 անգամ (3.2 մլրդ դրամ) աճով:

2023 թվականի առաջին կիսամյակում *Զբոսաշրջության զարգացման* ծրագրի ծախսերը կազմել են շուրջ 2.4 մլրդ դրամ՝ ապահովելով 88.1% կատարողական: Շեղումը հիմնականում պայմանավորված է Համաշխարհային բանկի աջակցությամբ իրականացվող տեղական տնտեսության և ենթակառուցվածքների զարգացման ծրագրի կատարողականով, որը կազմել է 91.8% կամ 1.9 մլրդ դրամ: Ծրագրի կառավարման մասով կատարողականը կազմել է 66% կամ 24.6 մլն դրամ, որը պայմանավորված է աշխատակազմի ոչ լրիվ համալրման հետևանքով միջոցների տնտեսմամբ, ինչպես նաև գործառնական ծախսերի տնտեսմամբ: Ծրագրի շրջանակներում ՀՀ տարբեր մարզերում զբոսաշրջության հետ կապված ենթակառուցվածքների բարելավմանն ուղղված միջոցառումների գծով ծախսերը կազմել են շուրջ 1.9 մլրդ դրամ՝ ապահովելով 92.3% կատարողական: Շեղումը պայմանավորված է նրանով, որ ծրագրերի տեխնիկական պայմանների ուշ ստացման հետևանքով նախատեսված նախագծային աշխատանքներն ուշ են իրականացվել, բացի այդ խորհրդատուի կողմից հաշվետվությունների մի մասը ներկայացվել է թերություններով, իսկ մյուս մասը չի ներկայացվել, արդյունքում վճարումների մի մասը տեղափոխվել է հաջորդ եռամսյակ:

Զբոսաշրջիկների համար Հայաստանի գրավչությունը բարձրացնելուն ուղղված միջոցառումների իրականացման նպատակով զբոսաշրջության զարգացմանն աջակցության միջոցառման շրջանակներում սահմանված գրեթե բոլոր արդյունքային ցուցանիշները կատարվել են նախատեսված ողջ ծավալով, որոշ արդյունքային ցուցանիշների գծով արձանագրված գերակատարումները պայմանավորված են զբոսաշրջության հոսքերի ավելացումն ապահովելու նպատակով Հայաստանում իրականացվող փառատոնների շրջանակի ընդլայնմամբ, ինչպես նաև Հայաստանում զբոսաշրջային ակտիվ սեզոնի ընթացքում վերապատրաստված մասնագետների բավարար քանակ ապահովելու անհրաժեշտությամբ: Միջոցառման շրջանակներում օգտագործվել է 309.3 մլն դրամ կամ նախատեսված միջոների 79.3%-ը: Շեղումը հիմնականում պայմանավորված է ԱԱՀ-ի վճարման նպատակով նախատեսված գումարը չօգտագործելու հանգամանքով, քանի որ մրցույթներում հաղթող ճանաչված կազմակերպություններն ԱԱՀ վճարող չեն հանդիսացել:

Գերմանիայի միջազգային համագործակցության ընկերության աջակցությամբ իրականացվող «Նորարարական տուրիզմի և տեխնոլոգիաների զարգացում Հայաստանի համար» դրամաշնորհային ծրագրի շրջանակներում կազմակերպվել են 6 մարքեթինգային արշավներ, 2 շնորհանդեսներ, համաժողովներ, աշխատաժողովներ, 30 ճանաչողական այցեր: Միջոցառման ծախսերը կազմել են 102.8 մլն դրամ կամ ծրագրված ցուցանիշի 62.3%-ը: Շեղումը հիմնականում պայմանավորված է ԱԱՀ-ի վճարման նպատակով նախատեսված գումարը չօգտագործելու հանգամանքով, ինչպես նաև տնտեսումներով:

Նախորդ տարվա առաջին կիսամյակի համեմատ Զբոսաշրջության զարգացման ծրագրի ծախսերն աճել են 3 անգամ կամ 1.6 մլրդ դրամով, ինչը հիմնականում պայմանավորված է Համաշխարհային բանկի աջակցությամբ իրականացվող տեղական տնտեսության և ենթակառուցվածքների զարգացման ծրագրի շրջանակներում կատարված ծախսերի 2.9 անգամ (1.2 մլրդ դրամ) աճով:

Հաշվետու ժամանակահատվածում ՀՀ էկոնոմիկայի նախարարության կողմից իրականացված այլ ծրագրերից *Անասնաբուժական ծառայությունների* ծրագրի շրջանակներում օգտագործվել է շուրջ 1.1 մլրդ դրամ կամ նախատեսված միջոցների 62.9%‑ը: Շեղումը հիմնականում պայմանավորված է գյուղատնտեսական կենդանիների պատվաստման միջոցառման կատարողականով, որը կազմել 62.4% կամ 835.7 մլն դրամ: Վերջինս պայմանավորված է նրանով, որ հունիս ամսին կատարված աշխատանքների վերաբերյալ հիմնավորող փաստաթղթերը հաշվետու ժամանակահատվածում չեն ներկայացվել: Միջոցառման շրջանակներում իրականացվել են 452342 ախտորոշման և 3128067 կանխարգելիչ (պատվաստումներ) միջոցառումներ՝ նախատեսված համապատասխանաբար 390882-ի և 4822060-ի դիմաց: Նշենք, որ ախտորոշման միջոցառումների ցուցանիշի գծով արձանագրված գերակատարումը պայմանավորված է անասնահամաճարակային իրավիճակի պահպանման հանգամանքով:

Հայաստանի Հանրապետությունում խոշոր եղջերավոր կենդանիների համարակալման և հաշվառման միջոցառման շրջանակներում իրականացվել են 328489 հատ համարակալման միջոցառումներ՝ նախատեսված համապատասխանաբար 521750-ի դիմաց՝ պայմանավորված փաստացի անասնագլխաքանակով: Ծախսերը կազմել են ավելի քան 216.1 մլն դրամ կամ ծրագրային ցուցանիշի 64.6%-ը՝ հիմնականում պայմանավորված հունիս ամսին կատարված աշխատանքների վերաբերյալ հիմնավորող փաստաթղթերը հաշվետու ժամանակահատվածում չներկայացվելու հանգամանքով:

Նախորդ տարվա առաջին կիսամյակի համեմատ Անասնաբուժական ծառայությունների ծրագրի ծախսերն աճել են 42.3%-ով կամ 312.5 մլն դրամով՝ հիմնականում պայմանավորված Հայաստանի Հանրապետությունում խոշոր եղջերավոր կենդանիների համարակալման և հաշվառման համար միջոցների հատկացմամբ, որոնք 2022 թվականի առաջին կիսամյակում չէին օգտագործվել:

*ՀՀ արտաքին գործերի նախարարության* պատասխանատվությամբ 2023 թվականի առաջին կիսամյակում կատարվել է պետական բյուջեի 6 ծրագիր, որոնց գծով ծախսերը կազմել են 7.5 մլրդ դրամ կամ ծրագրված ցուցանիշի 92.2%‑ը: Ծրագրված ցուցանիշից շեղումը և նախորդ տարվա նույն ժամանակահատվածի համեմատ նախարարության ծախսերի նվազումը 11.6%‑ով կամ 984.1 մլն դրամով հիմնականում պայմանավորված է Օտարերկրյա պետություններում ՀՀ դիվանագիտական ծառայության մարմինների գործունեության կազմակերպման ու իրականացման ծախսերի նվազմամբ:

1. *2023թ. առաջին կիսամյակում ՀՀ արտաքին գործերի նախարարության կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2022թ. առաջին կիսամ-յակի փաստ** | **2023թ. առաջին կիսամ-յակի ճշտված պլան** | **2023թ. առաջին կիսամ-յակի փաստ** | **Կատարո-ղականն առաջին կիսամյակի ճշտված պլանի նկատմամբ (%)** | **2023թ. առաջին կիսամյակը 2022թ. առաջին կիսամյյակի նկատմամբ (%)** | **2023թ. և 2022թ. տարբե-րությունը** |
| **ԸՆԴԱՄԵՆԸ** | **8,510.0** | **8,158.4** | **7,525.8** | **92.2** | **88.4** | **(984.1)** |
| Համագործակցություն միջազգային կազմակերպությունների հետ | 1,113.4 | 1,069.2 | 1,066.8 | 99.8 | 95.8 | (46.7) |
| Օտարերկրյա պետություններում ՀՀ դիվանագիտական ծառայության մարմինների գործունեության կազմակերպում և իրականացում | 6,016.3 | 5,585.7 | 5,165.5 | 92.5 | 85.9 | (850.8) |
| Այլ ծրագրեր | 1,380.3 | 1503.6 | 1,293.6 | 86.0 | 93.7 | (86.7) |

2023 թվականի առաջին կիսամյակում *Օտարերկրյա պետություններում ՀՀ դիվանագիտական ծառայության մարմինների գործունեության կազմակերպման և իրականացման* ծրագրի շրջանականերում ծախսերը կազմել են 5.2 մլրդ դրամ՝ 92.5%-ով ապահովելով ծրագրի կատարումը: Տարբերությունը հիմնականում պայմանավորված է ապահովագրական ծախսերի տնտեսմամբ, դիվանագիտական անձնակազմի ռոտացիայով և դեսպանությունների պահպանման համար կատարվող մի շարք վճարումներ հաջորդ եռամսյակում կատարելու հանգամանքով: Նախորդ տարվա նույն ժամանակահատվածի համեմատ տվյալ ծրագրի ծախսերը նվազել են 14.1%-ով կամ 850.8 մլն դրամով:

Հաշվետու ժամանակահատվածում շուրջ 1.1 մլրդ դրամ ուղղվել է *Միջազգային կազմակերպությունների հետ համագործակցության* ծրագրին` 99.8%-ով ապահովելով ծրագրային ցուցանիշը: Ծրագրի շրջանակներում օգտագործված միջոցները հիմնականում ուղղվել են միջազգային կազմակերպություններին ՀՀ անդամակցության վճարներին: Նախորդ տարվա առաջին կիսամյակի համեմատ Միջազգային կազմակերպությունների հետ համագործակցության ծրագրի ծախսերը նվազել են 4.2%-ով կամ 46.7 մլն դրամով։

2023 թվականի առաջին կիսամյակում ՀՀ արտաքին գործերի նախարարության պատասխանատվությամբ իրականացվող այլ ծրագրերին տրամադրված միջոցներից 993.3 մլն դրամն ուղղվել է *Արտաքին գործերի ոլորտում Կառավարության քաղաքականության մշակման և իրականացման* ծրագրին, որի կատարողականը կազմել է 83.9%: Շեղումը «Կառավարության արտաքին քաղաքականության մշակում և իրագործման ապահովում» միջոցառման գծով է, որի շրջանակներում օգտագործվել է նախատեսված միջոցների 83.7%-ը՝ 980.4 մլն դրամ: Ծրագրված ցուցանիշներից շեղումը պայմանավորված է ռոտացիայի արդյունքում աշխատանքի վարձատրության համար նախատեսված միջոցների տնտեսմամբ և մի շարք ապրանքների և ծառայությունների համար վճարումները հաջորդ եռամսյակ տեղափոխվելու հանգամանքով: Նախորդ տարվա առաջին կիսամյակի համեմատ ծրագրի ծախսերը մնացել են գրեթե անփոփոխ:

*Հայաստանի Հանրապետությունում և օտարերկրյա պետություններում արարողակարգային միջոցառումների իրականացման* նպատակով օգտագործվել է 141.5 մլն դրամ՝ կազմելով ծրագրային ցուցանիշի 87.8%-ը, որը պայմանավորված է թափուր հաստիքների առկայությամբ, կապի ծառայությունների գծով, ինչպես նաև օտարերկրյա պատվիրակությունների՝ ՀՀ կատարած այցերի ընթացքում առաջացած խնայողություններով։ Նախորդ տարվա նույն ժամանակահատվածի համեմատ ծրագրի ծախսերն աճել են 24.4%-ով (27.7 մլն դրամով):

*ՀՀ շրջակա միջավայրի նախարարության* պատասխանատվությամբ 2023 թվականի առաջին կիսամյակում կատարվել է պետական բյուջեի 6 ծրագիր, որոնց գծով ծախսերը կազմել են 3.3 մլրդ դրամ կամ ծրագրված ցուցանիշի 70.9%‑ը: Շեղումը հիմնականում պայմանավորված է «Բնական պաշարների և բնության հատուկ պահպանվող տարածքների կառավարում և պահպանում» և «Շրջակա միջավայրի վրա ազդեցության գնահատում և մոնիտորինգ» ծրագրերի կատարողականով: Նախորդ տարվա առաջին կիսամյակի համեմատ արձանագրվել է նախարարության պատասխանատվությամբ իրականացվող ծրագրերի շրջանակներում կատարված ծախսերի 20.9% (574 մլն դրամ) աճ՝ հիմնականում պայմանավորված «Բնական պաշարների և բնության հատուկ պահպանվող տարածքների կառավարում և պահպանում» և «Անտառների կառավարում» ծրագրերի շրջանակներում կատարված ծախսերի աճով:

1. *2023թ. առաջին կիսամյակում ՀՀ շրջակա միջավայրի նախարարության կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2022թ. առաջին կիսամ-յակի փաստ** | **2023թ. առաջին կիսամ-յակի ճշտված պլան** | **2023թ. առաջին կիսամ-յակի փաստ** | **Կատարո-ղականն առաջին կիսամյակի ճշտված պլանի նկատմամբ (%)** | **2023թ. առաջին կիսամյակը 2022թ. առաջին կիսամյակի նկատմամբ (%)** | **2023թ. և 2022թ. տարբե-րությունը** |
| **ԸՆԴԱՄԵՆԸ** | **2,746.9** | **4,686.5** | **3,320.8** | **70.9** | **120.9** | **574.0** |
| Շրջակա միջավայրի վրա ազդեցության գնահատում և մոնիթորինգ | 852.9 | 1,185.5 | 830.4 | 70.0 | 97.4 | (22.5) |
| Բնական պաշարների և բնության հատուկ պահպանվող տարածքների կառավարում և պահպանում | 568.5 | 1,520.2 | 818.3 | 53.8 | 143.9 | 249.8 |
| Անտառների կառավարում | 721.1 | 1,072.2 | 945.6 | 88.2 | 131.1 | 224.5 |
| Այլ ծրագրեր | 604.4 | 908.6 | 726.5 | 80.0 | 120.2 | 122.1 |

Հաշվետու ժամանակահատվածում *Շրջակա միջավայրի վրա ազդեցության գնահատման և մոնիտորինգի* ծրագրին հատկացված միջոցներն օգտագործվել են 70%-ով՝ կազմելով 830.4 մլն դրամ: Շեղումը հիմնականում պայմանավորված է «Հիդրոօդերևութաբանության և մոնիտորինգի կենտրոն» ՊՈԱԿ-ի տեխնիկական միջոցների արդիականացման և նոր սարքավորումների ձեռք բերման միջոցառման, «Անցում էլեկտրական շարժունակությանը Հայաստանում» դրամաշնորհային ծրագրի և «Շենքերի ոլորտում չափողականություն, հաշվետվողականություն և հավաստագրում (ՉՀՀ)» համակարգի ստեղծման և գիտելիքների կառավարման միջոցառման կատարողականով, որոնք կազմել են համապատասխանաբար 25%-ը (50 մլն դրամ), 11.7% (12.3 մլն դրամ) և 10.5% (9 մլն դրամ): «Հիդրոօդերևութաբանության և մոնիթորինգի կենտրոն» ՊՈԱԿ-ի տեխնիկական միջոցների արդիականացման և նոր սարքավորումների ձեռք բերման միջոցառման կատարողականը պայմանավորված է գնման պայմանագրով ապրանքների մատակարարման ժամկետով, որը նախատեսված է մինչև օգոստոսի 15-ը: «Անցում էլեկտրական շարժունակությանը Հայաստանում» դրամաշնորհային ծրագրի կատարողականը պայմանավորված է բյուջետային հայտի փոփոխության անհրաժեշտությամբ, ծրագրի արդյունավետությունն ապահովելու նպատակով ծրագրի ծառայությունների մատուցման բաղադրիչի շրջանակներում նախատեսված աշխատանքները 3-րդ և 4-րդ եռամսյակներ հետաձգելու, ինչպես նաև ծրագրի շրջանակներում նախատեսված՝ ՀՀ մարզերում էլեկտրամոբիլների լիցքավորման կայանների տեղադրումը մասնավոր կառույցի միջոցով իրականացնելու հանգամանքներով: «Շենքերի ոլորտում չափողականություն, հաշվետվողականություն և հավաստագրում (ՉՀՀ)» համակարգի ստեղծման և գիտելիքների կառավարման միջոցառման կատարողականը պայմանավորված է ծրագրի իրականացման ժամկետների երկարացմամբ:

Հիդրոօդերևութաբանության, շրջակա միջավայրի մոնիտորինգի և տեղեկատվության ապահովման միջոցառման գծով նախատեսված 727.9 մլն դրամն ամբողջությամբ օգտագործվել է, որի շրջանակներում իրականացվել է 59730 օդերևութաբանական դիտարկում, 36980 հիդրոլոգիական դիտարկում, 18660 մակերևութային ջրերի որակի մոնիտորինգի իրականացում, 37600 մթնոլորտային օդի որակի մոնիտորինգի իրականացում, 9420 ստորերկրյա քաղցրահամ ջրերի քանակի մոնիտորինգի իրականացում և այլն:

Նախորդ տարվա նույն ժամանակահատվածի համեմատ Շրջակա միջավայրի վրա ազդեցության գնահատման և մոնիտորինգի ծրագրի ծախսերը նվազել են 2.6%‑ով (22.5 մլն դրամով)՝ պայմանավորված հիդրոօդերևութաբանության, շրջակա միջավայրի մոնիտորինգի և տեղեկատվության ապահովման նպատակով հաշվետու տարում հատկացված միջոցների կրճատմամբ:

*Բնական պաշարների և բնության հատուկ պահպանվող տարածքների կառավարման և պահպանման* ծրագրի շրջանակներում հաշվետու ժամանակահատվածում նախատեսված միջոցներն օգտագործվել են 53.8%-ով և կազմել 818.3 մլն դրամ: Շեղումը հիմնականում պայմանավորված է Գերմանիայի զարգացման վարկերի բանկի (KFW) աջակցությամբ ՀՀ Սյունիքի մարզի բնության հատուկ պահպանվող տարածքների պահպանության դրամաշնորհային ծրագրի կատարողականով, որը կազմել է 3.3% կամ 19.8 մլն դրամ՝ պայմանավորված ՀՀ կառավարության համապատասխան որոշման ուշ ընդունմամբ, որոնց պատճառով աշխատանքներն ուշ են մեկնարկել:

Բնական պաշարների և բնության հատուկ պահպանվող տարածքների կառավարման և պահպանման ծրագրի շրջանակներում 520.6 մլն դրամ (ծրագրվածի 100%-ը) ուղղվել է բնության հատուկ պահպանվող տարածքների («Սևան», «Դիլիջան», «Արփի լիճ» ազգային պարկերի, «Խոսրովի անտառ» պետական արգելոցի, Արգելոցապարկային համալիր և Զանգեզուր կենսոլորտային համալիր ԲՀՊ տարածքների) պահպանությանը, դրանցում գիտական ուսումնասիրությունների և անտառատնտեսական աշխատանքների կատարմանը: Նշված միջոցառումների շրջանակներում հիմնականում ապահովվել են նախատեսված արդյունքային չափորոշիչները: Նախորդ տարվա առաջին կիսամյակի համեմատ Բնական պաշարների և բնության հատուկ պահպանվող տարածքների կառավարման և պահպանման ծրագրի ծախսերն աճել են 43.9%-ով կամ 249.8 մլն դրամով՝ հիմնականում պայմանավորված 2023 թվականի պետական բյուջեից Սևանի իշխանի պաշարների վերականգնման և ձկնաբուծության զարգացման հիմնադրամի առողջացմանն ուղղված 200 մլն դրամ (100%) աջակցության տրամադրմամբ:

Հաշվետու ժամանակահատվածում 945.6 մլն դրամ է օգտագործվել *Անտառների կառավարման* ծրագրի շրջանակներում՝ ապահովելով ծրագրված ցուցանիշի 88.2%-ը: Շեղումը հիմնականում պայմանավորված է անբարենպաստ եղանակային պայմանների հետևանքով անտառվերականգնման և անտառապատման աշխատանքների ցածր կատարողականով, որը կազմել է 34.3% կամ 37.7 մլն դրամ: Բացի այդ, անտառների վնասակար օրգանիզմների դեմ պայքարի համար օգտագործվել է նախատեսված միջոցների 74%-ը՝ 92.6 մլն դրամ: Հաշվետու ժամանակահատվածում վերոնշյալ 2 միջոցառումների շրջանակներում նախատեսված աշխատանքներն ամբողջությամբ կատարվել են, սակայն վճարման մի մասը տեղափոխվել է երրորդ եռամսյակ: Միջոցառման շրջանակներում իրականացվել է ավիացիոն պայքար վնասաուների դեմ 4120 հա տարածքի վրա:

Անտառների կառավարման ծրագրին հատկացված միջոցների զգալի մասը՝ 574.3 մլն դրամը, տրամադրվել է անտառպահպանական ծառայություններին՝ ապահովելով 100% կատարողական: Միջոցառման շրջանակներում ապահովվել է 342.4 հազար հա անտառային տարածքների պահպանումը:

Նախորդ տարվա առաջին կիսամյակի համեմատ Անտառների կառավարման ծրագրի ծախսերն աճել են 31.1%-ով կամ 224.5 մլն դրամով՝ հիմնականում պայմանավորված անտառների վնասակար օրգանիզմների դեմ պայքարի և անտառկառավարման պլանների կազմման նպատակով հատկացված միջոցների աճով:

ՀՀ շրջակա միջավայրի նախարարության պատասխանատվությամբ իրականացվող այլ ծրագրերին տրամադրված 726.5 մլն դրամից 494.6 մլն դրամն օգտագործվել է *Շրջակա միջավայրի ոլորտում պետական քաղաքականության մշակման, ծրագրերի համակարգման և մոնիտորինգի* ծրագրի շրջանակներում, որը կազմել է ծրագրված ցուցանիշի 87.7%-ը: Շեղումը հիմնականում պայմանավորված է շարունակական ծախսերի գծով վճարումները հուլիս ամսին կատարելու հանգամանքով: Նախորդ տարվա նույն ժամանակահատվածի համեմատ ծրագրի ծախսերն աճել են 14.3%-ով կամ 61.9 մլն դրամով՝ հիմնականում պայմանավորված «Շրջակա միջավայրի ոլորտում քաղաքականության մշակում, ծրագրերի համակարգում և մոնիտորինգ» միջոցառման ծախսերի աճով:

*ՀՀ կրթության, գիտության, մշակույթի և սպորտի նախարարության* պատասխանատվության ներքո 2023 թվականի առաջին կիսամյակի ընթացքում իրականացվել են 20 ծրագրեր, որոնց շրջանակներում օգտագործվել է շուրջ 88 մլրդ դրամ՝ ապահովելով ծրագրված ցուցանիշի 80.6% կատարողական: Առանձնապես խոշոր շեղումներ են արձանագրվել «Հանրակրթություն», «Գիտական և գիտատեխնիկական հետազոտությունների ծրագիր» «Ապահով դպրոց», «Կրթության որակի ապահովում» և «Մեծ նվաճումների սպորտ» ծրագրերում: Նախորդ տարվա համադրելի ցուցանիշի[[32]](#footnote-32) համեմատ նախարարության ծախսերի 3% (2.6 մլրդ դրամ) աճը հիմնականում պայմանավորված է Մեծ նվաճումների սպորտի և Հանրակրթության ծրագրերի շրջանակներում կատարված ծախսերի համապատասխանաբար 72.9% (1.5 մլրդ դրամ) և 2.2% (1 մլրդ դրամ) աճով:

1. *2023թ. առաջին կիսամյակում ՀՀ կրթության, գիտության, մշակույթի և սպորտի նախարարության կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2022թ. առաջին կիսամյակի փաստ (2023թ. հետ համադրելի)** | **2023թ. առաջին կիսամ-յակի ճշտված պլան** | **2023թ. առաջին կիսամ-յակի փաստ** | **Կատարո-ղականն առաջին կիսամյակի ճշտված պլանի նկատմամբ (%)** | **2023թ. առաջին կիսամյակը 2022թ. առաջին կիսամյակի նկատմամբ (%)** | **2023թ. և 2022թ. տարբե-րությունը** |
| **ԸՆԴԱՄԵՆԸ** | **85,431.3** | **109,168.9** | **87,983.0** | **80.6** | **103.0** | **2,551.7** |
| Մեծ նվաճումների սպորտ | 2,120.2 | 5,061.7 | 3,666.0 | 72.4 | 172.9 | 1,545.8 |
| Նախնական (արհեստագործական) և միջին մասնագիտական կրթություն | 4,876.1 | 5,590.5 | 4,988.2 | 89.2 | 102.3 | 112.1 |
| Բարձրագույն և հետբուհական մասնագիտական կրթության ծրագիր | 6,663.1 | 6,304.1 | 5,883.4 | 93.3 | 88.3 | (779.7) |
| Հանրակրթության ծրագիր | 47,045.5 | 54,220.0 | 48,060.7 | 88.6 | 102.2 | 1,015.3 |
| Գիտական և գիտատեխնիկական հետազոտությունների ծրագիր | 8,121.8 | 13,409.1 | 8,742.2 | 65.2 | 107.6 | 620.3 |
| Արվեստների ծրագիր | 4,747.0 | 5,208.0 | 4,418.4 | 84.8 | 93.1 | (328.6) |
| Այլ ծրագրեր | 11,857.7 | 19,375.6 | 12,224.1 | 63.1 | 103.1 | 366.4 |

Հաշվետու ժամանակահատվածում շուրջ 3.7 մլրդ դրամ է տրամադրվել *Մեծ նվաճումների սպորտի* *ծրագրին*՝ ապահովելով 72.4% կատարողական: Ծրագրի նկատմամբ շեղումը հիմնականում պայմանավորված է «ՀՀ առաջնություններին և միջազգային միջոցառումներին մասնակցության ապահովման համար մարզիկների նախապատրաստում և առաջնությունների անցկացում» և «Միջազգային մրցաշարերին մասնակցության և մասնագիտական մարզահագուստով ապահովման նպատակով մարզական ֆեդերացիաներին լրացուցիչ աջակցության հատկացում» միջոցառումների ծախսերի կատարողականով:

ՀՀ առաջնություններին և միջազգային միջոցառումներին մասնակցության ապահովման համար մարզիկների նախապատրաստման ու առաջնությունների անցկացման միջոցառման շրջանակներում առաջին կիսամյակի ընթացքում Հայաստանում գործող ֆեդերացիաների կողմից կազմակերպվել են ՀՀ 78 առաջնություններ, որոնց մասնակցել է 7320 մասնակից՝ կանխատեսված համապատասխանաբար 82-ի և 7800-ի դիմաց: Կազմակերպվել է նաև 102 ուսումնամարզական հավաք՝ 2012 մասնակցով՝ կանխատեսված համապատասխանաբար 104-ի և 2055-ի դիմաց, 119 միջազգային միջոցառում 1558 մասնակցով՝ կանխատեսված համապատասխանաբար 136-ի և 1716‑ի դիմաց: Նախատեսվածի համեմատ ՀՀ առաջնությունների, ուսումնամարզական հավաքների և միջազգային միջոցառումների և դրանց մասնակիցների փաստացի փոքր թիվը պայմանավորված է օրացուցային պլանի փոփոխության արդյունքում որոշ միջոցառումների հետաձգմամբ: Արդյունքում ՀՀ առաջնություններին և միջազգային միջոցառումներին մասնակցության ապահովման համար մարզիկների նախապատրաստման և առաջնությունների անցկացման ծախսերի կատարողականը կազմել է 76.5% կամ 1 մլրդ դրամ, որը նաև պայմանավորված է որոշ ծառայությունների դիմաց վճարումները հուլիսին կատարելու հանգամանքով:

Միջազգային մրցաշարերին մասնակցության և մասնագիտական մարզահագուստով ապահովման նպատակով մարզական ֆեդերացիաներին լրացուցիչ աջակցության հատկացման միջոցառման շրջանակներում առաջին կիսամյակի ընթացքում Հայաստանում գործող ֆեդերացիաների կողմից կազմակերպվել է ՀՀ 1 առաջնություն, որին մասնակցել է 69 մասնակից՝ կանխատեսված համապատասխանաբար 3-ի և 203-ի դիմաց: Կազմակերպվել է նաև 1 ուսումնամարզական հավաք՝ 12 մասնակցով՝ կանխատեսված համապատասխանաբար 3-ի և 34-ի դիմաց, 1 միջազգային միջոցառում 1 մասնակցով՝ կանխատեսված 4‑ի դիմաց: Միջոցառման շրջանակներում ձեռք է բերվել 48 մասնագիտական մարզահագուստ՝ կանխատեսված 421-ի դիմաց: Միջազգային մրցաշարերին մասնակցության և մասնագիտական մարզահագուստով ապահովման նպատակով մարզական ֆեդերացիաներին լրացուցիչ աջակցության հատկացման միջոցառման ծախսերը կազմել են 420.4 մլն դրամ՝ ապահովելով 40.3% կատարողական: Ծրագրված ցուցանիշից ծախսերի շեղումը և փաստացի ցածր արդյունքային ցուցանիշները հիմնականում պայմանավորված են օրացուցային պլանի փոփոխության արդյունքում որոշ միջոցառումների հետաձգմամբ, ինչպես նաև գնման գործընթացով՝ մասնագիտական մարզահագուստի մի մասի ձեռք բերման համար հայտարարված մրցույթների արդյունքներն ամփոփված չլինելու հանգամանքով։

Նախորդ տարվա առաջին կիսամյակի համեմատ Մեծ նվաճումների սպորտ ծրագրի ծախսերն աճել են 72.9%-ով կամ 1.5 մլրդ դրամով, որը հիմնականում պայմանավորված է 2023 թվականի ապրիլի 15-23-ը Երևանում կայացած ծանրամարտի մեծահասակների Եվրոպայի առաջնության անցկացման համար 1.2 մլրդ դրամ միջոցների հատկացմամբ, որը կազմել է ծրագրված ցուցանիշի 97.1%-ը:

Հաշվետու ժամանակահատվածում շուրջ 5 մլրդ դրամ է տրամադրվել *Նախնական (արհեստագործական) և միջին մասնագիտական կրթության* ծրագրին՝ ապահովելով 89.2% կատարողական: Ծրագրի նկատմամբ շեղումը հիմնականում պայմանավորված է նախնական մասնագիտական (արհեստագործական) և միջին մասնագիտական ուսումնական հաստատությունների շենքերի կառուցման և շենքային պայմանների բարելավման միջոցառումների ծախսերի ցածր կատարողականով, որը հիմնականում պայմանավորված է առանձին օբյեկտների գծով շրջակա միջավայրի վրա ազդեցության գնահատման փորձաքննության և շինարարության թույլտվության բացակայությամբ, նախագծնախահաշվային փաստաթղթերի գնման պահանջի վերացմամբ և գնման գործընթացները չավարտելու հանգամանքով, որի արդյունքում որոշ օբյեկտների մասով աշխատանքները չեն մեկնարկել, բացի այդ կատարված որոշ աշխատանքների դիմաց հաշվետու ժամանակահատվածում կատարողական ակտեր չեն ներկայացվել: Նախնական մասնագիտական (արհեստագործական) և միջին մասնագիտական ուսումնական հաստատությունների շենքերի կառուցմանը տրամադրվել է 120.9 մլն դրամ (նախատեսվածի 32.1%‑ը), նախնական մասնագիտական (արհեստագործական) և միջին մասնագիտական ուսումնական հաստատությունների շենքային պայմանների բարելավմանը՝ 62 մլն դրամ (նախատեսվածի 20.8%-ը):

Հաշվետու ժամանակահատվածում միջին մասնագիտական կրթության գծով ուսանողական նպաստների տրամադրման միջոցառման շրջանակներում նպաստ է տրամադրվել 16013 ուսանողի՝ կանխատեսված 21081-ի դիմաց, կարիերայի կենտրոնների ծառայություններից օգտվել են 21877 սովորողներ և շրջանավարտներ՝ կանխատեսված 16000-ի դիմաց: Հանրապետությունում 2023 թվականի առաջին կիսամյակում գործել է 67 միջին մասնագիտական պետական ուսումնական հաստատություն՝ նախատեսված 68-ի դիմաց, միջին մասնագիտական կրթական ծրագիր է իրականացվել 78 պետական ուսումնական հաստատությունների կողմից՝ նախատեսված 79-ի դիմաց, որը պայմանավորված է «Վանաձորի պետական գյուղատնտեսական քոլեջ» հիմնադրամի և «Հայաստանի ազգային ագրարային համալսարան» հիմնադրամի միավորմամբ: 2023 թվականի առաջին կիսամյակում միջին մասնագիտական կրթության գծով ուսանողական նպաստների համար նախատեսված 3.3 մլրդ դրամն ամբողջությամբ օգտագործվել է:

Նախնական մասնագիտական (արհեստագործական) կրթության գծով ուսանողական նպաստների տրամադրման միջոցառման շրջանակներում նպաստ է տրամադրվել 5472 ուսանողի՝ կանխատեսված 7593-ի դիմաց: Հանրապետությունում 2023 թվականի առաջին կիսամյակում գործել է 21 նախնական մասնագիտական (արհեստագործական) պետական ուսումնական հաստատություն, նախնական մասնագիտական (արհեստագործական) կրթական ծրագիր իրականացնող 56 պետական ուսումնական հաստատություն, կարիերայի կենտրոնների ծառայություններից օգտվել են 4724 սովորողներ՝ կանխատեսված 6545-ի դիմաց: 2023 թվականի առաջին կիսամյակում նախնական մասնագիտական (արհեստագործական) կրթության գծով ուսանողական նպաստների ծախսերը կազմել են ավելի քան 1 մլրդ դրամ՝ ապահովելով 93.5% կատարողական: Ծրագրված ցուցանիշից ծախսերի շեղումը հիմնականում պայմանավորված է 2022-2023 ուսումնական տարում կանխատեսվածից պակաս թվով ուսանողների ընդունելությամբ:

Նախորդ տարվա նույն ժամանակահատվածի համեմատ նախնական (արհեստագործական) և միջին մասնագիտական կրթության ծրագրի ծախսերն աճել են 2.3%‑ով կամ 112.1 մլն դրամով, որը հիմնականում պայմանավորված է նախնական մասնագիտական (արհեստագործական) և միջին մասնագիտական ուսումնական հաստատությունների շենքերի կառուցման նպատակով միջոցների հատկացմամբ, որոնց համար 2022 թվականին առաջին կիսամյակում միջոցներ չէին հատկացվել:

2023 թվականի առաջին կիսամյակի ընթացքում *Բարձրագույն և հետբուհական մասնագիտական կրթության* ծրագրին տրամադրվել է շուրջ 5.9 մլրդ դրամ` ապահովելով ծրագրված ցուցանիշի 93.3% կատարողական: Շեղումը զգալիորեն պայմանավորված է ծրագրի ծախսերում մեծ տեսակարար կշիռ ունեցող բարձրագույն մասնագիտական կրթության գծով ուսանողական նպաստների տրամադրման ծախսերի կատարողականով, որը կազմել է 94.4%՝ 4.7 մլրդ դրամ: Բարձրագույն մասնագիտական կրթության գծով ուսանողական նպաստ է ստացել 10504 ուսանող, որոնցից 649-ը ստացել է ուսման վարձավճարի լրիվ փոխհատուցում (կանխատեսված 800-ի դիմաց): Ծրագրված ցուցանիշից ծախսերի շեղումը պայմանավորված է ուսման վարձավճարի լրիվ փոխհատուցում ստացող ուսանողների` կանխատեսվածից փոքր թվով:

Բարձրագույն և հետբուհական մասնագիտական կրթության ծրագրի ցածր կատարողականը պայմանավորված է նաև նրանով, որ չեն օգտագործվել ծրագրում ընդգրկված «Բարձրագույն ուսումնական հաստատությունների և «Զեյթուն» ուսանողական ավան» հիմնադրամի շենքային պայմանների բարելավմանը հատկացված 78.1 մլն դրամ միջոցները՝ պայմանավորված կատարված աշխատանքների համար կատարողական ակտեր ներկայացված չլինելու հանգամանքով:

Նախորդ տարվա առաջին կիսամյակի համեմատ Բարձրագույն և հետբուհական մասնագիտական կրթության ծրագրի ծախսերը նվազել են 11.7%-ով կամ 779.7 մլն դրամով` հիմնականում պայմանավորված բարձրագույն մասնագիտական կրթության գծով ուսանողական նպաստների տրամադրման ծախսերի 10.4% (548.7 մլն դրամ) նվազմամբ:

2023 թվականի առաջին կիսամյակի ընթացքում շուրջ 48.1 մլրդ դրամ է օգտագործվել *Հանրակրթության* ծրագրի շրջանակներում՝ ապահովելով 88.6% կատարողական: Շեղումը հիմնականում պայմանավորված է ծրագրի ծախսերում մեծ տեսակարար կշիռ ունեցող տարրական, հիմնական և միջնակարգ ընդհանուր հանրակրթության և «Մոդուլային» տիպի մանկապարտեզների շենքային ապահովման միջոցառումների կատարողականով: «Մոդուլային» տիպի մանկապարտեզների շենքային ապահովման ծախսերը կատարվել են 20.7%-ով՝ կազմելով 404.9 մլն դրամ, իսկ միջոցառման շրջանակներում կառուցվող օբյեկտների թիվը կազմել է 4՝ նախատեսված 17-ի փոխարեն: Ցածր կատարողականը հիմնականում պայմանավորված է գնման գործընթացները չավարտելու հանգամանքով, որի արդյունքում 10 օբյեկտների մասով աշխատանքները չեն մեկնարկել, 1 օբյեկտի մասով շինարարության մրցույթը չի հայտարարվել՝ նախագծանախահաշվային փաստաթղթերը կիսամյակի վերջում ավարտված լինելու պատճառով, բացի այդ 2 օբյեկտի մասով կատարված աշխատանքների դիմաց հաշվետու ժամանակահատվածում կատարողական ակտեր չեն ներկայացվել:

Ընդհանուր հանրակրթության ծախսերը հաշվետու ժամանակահատվածում կատարվել են 92.1%-ով՝ կազմելով 43.3 մլրդ դրամ: Շեղումները հիմնականում պայմանավորված են աշակերտների փաստացի թվով, որը կանխատեսված 400035-ի դիմաց կազմել է 393050, ինչպես նաև տարեկան հատկացված գումարների եռամսյակային բաշխմամբ:

1. *Ընդհանուր հանրակրթության համակարգի ցուցանիշները*

|  |  |  |  |  |  |  |
| --- | --- | --- | --- | --- | --- | --- |
|  | **2022թ. առաջին կիսամ-յակում սովորող-ների փաստացի թիվ** | **2023թ. առաջին կիսամ-յակում սովորող-ների փաստացի թիվ** | **2023թ. առաջին կիսամյակի և 2022թ. առաջին կիսամյակի տարբե-րությունը** | **2022թ. առաջին կիսամ-յակի փաստ (մլն դրամ)** | **2023թ. առաջին կիսամ-յակի փաստ (մլն դրամ)** | **2023թ. առաջին կիսամյակը2022թ. առաջին կիսամյակի նկատմամբ (%)** |
| **Ընդհանուր հանրակրթություն** | **391677** | **393050** | **1373** | **42,774.8** | **43,256.5** | **101.1** |
| Տարրական | 151832 | 151600 | (232.0) | 16,024.7 | 16,384.8 | 102.2 |
| Հիմնական | 180685 | 182394 | 1,709.0 | 18,917.0 | 18,978.6 | 100.3 |
| Միջնակարգ | 59160 | 59056 | (104.0) | 7,833.0 | 7,893.1 | 100.8 |

Հատուկ հանրակրթության ծախսերը հաշվետու ժամանակահատվածում կատարվել են 98.4%‑ով՝ կազմելով 650.9 մլն դրամ: Շեղումը հիմնականում պայմանավորված է աշակերտների փաստացի թվով, որը կանխատեսված 654-ի դիմաց կազմել է 549:

1. *Հատուկ հանրակրթության համակարգի ցուցանիշները*

|  |  |  |  |  |  |  |
| --- | --- | --- | --- | --- | --- | --- |
|  | **2022թ. առաջին կիսամ-յակում սովորող-ների փաստացի թիվ** | **2023թ. առաջին կիսամ-յակում սովորող-ների փաստացի թիվ** | **2023թ. առաջին կիսամյակի և 2022թ. առաջին կիսամյակի տարբե-րությունը** | **2022թ. առաջին կիսամ-յակի փաստ**  **(մլն դրամ)** | **2023թ. առաջին կիսամ-յակի փաստ (մլն դրամ)** | **2023թ. առաջին կիսամյակը 2022թ. առաջին կիսամյակի նկատմամբ (%)** |
| **Հատուկ հանրակրթություն** | **533** | **549** | **16** | **579.8** | **650.9** | **112.2** |
| Տարրական | 159 | 156 | (3) | 185.0 | 188.5 | 101.9 |
| Հիմնական | 235 | 243 | 8 | 235.4 | 272.8 | 115.9 |
| Միջնակարգ | 139 | 150 | 11 | 159.4 | 189.5 | 118.9 |

Մասնագիտացված հանրակրթության ծախսերը հաշվետու ժամանակահատվածում կատարվել են 96.7%-ով՝ կազմելով ավելի քան 2 մլրդ դրամ: Շեղումը հիմնականում պայմանավորված է աշակերտների փաստացի թվով, որը կանխատեսված 3872-ի դիմաց կազմել է 3416:

1. *Մասնագիտացված հանրակրթության համակարգի ցուցանիշները*

|  |  |  |  |  |  |  |
| --- | --- | --- | --- | --- | --- | --- |
|  | **2022թ. առաջին կիսամ-յակում սովորող-ների փաստացի թիվ** | **2023թ. առաջին կիսամ-յակում սովորող-ների փաստացի թիվ** | **2023թ. առաջին կիսամյակի և 2022թ. առաջին կիսամյակի տարբե-րությունը** | **2022թ. առաջին կիսամ-յակի փաստ**  **(մլն դրամ)** | **2023թ. առաջին կիսամ-յակի փաստ (մլն դրամ)** | **2022թ. առաջին կիսամյակը 2021թ. առաջին կիսամյակի նկատմամբ (%)** |
| **Մասնագիտացված հանրակրթություն** | **3656** | **3416** | **(240)** | **1,737.4** | **2,004.4** | **115.4** |
| Տարրական | 299 | 212 | (87) | 109.1 | 134.0 | 122.8 |
| Հիմնական | 1827 | 1735 | (92) | 721.9 | 870.2 | 120.5 |
| Միջնակարգ | 1530 | 1469 | (61) | 906.5 | 1,000.2 | 110.3 |

Նախորդ տարվա նույն ժամանակահատվածի համեմատ Հանրակրթության ծրագրի ծախսերն աճել են 2.2%‑ով կամ ավելի քան 1 մլրդ դրամով՝ հիմնականում պայմանավորված տարրական ընդհանուր հանրակրթության և «Մոդուլային» տիպի մանկապարտեզների շենքային ապահովման ծախսերի համապատասխանաբար 2.2% (360.1 մլն դրամ) և 10.6 անգամ (366.6 մլն դրամ) աճով:

2023 թվականի առաջին կիսամյակում ավելի քան 8.7 մլրդ դրամ է տրամադրվել *Գիտական և գիտատեխնիկական հետազոտությունների* ծրագրին՝ ապահովելով 65.2% կատարողական: Ծրագրի նկատմամբ շեղումը հիմնականում պայմանավորված է «Գիտական կենտրոնների ժամանակակից սարքավորումներով վերազինում ու համատեղ օգտագործման գիտական սարքավորումների կենտրոնների ստեղծում» միջոցառման համար նախատեսված 1.9 մլրդ դրամը չօգտագործելու հանգամանքով: Վերջինս պայմանավորված է նրանով, որ գիտական կենտրոնների կողմից գույքի ձեռք բերման հայտերը ներկայացվել և ամփոփվել են առաջին կիսամյակի վերջում, որի արդյունքում գնումների գործընթացը կանխատեսված ժամկետից ուշ է մեկնարկել:

Հաշվետու ժամանակահատվածում «Գիտական ենթակառուցվածքի արդիականացում» միջոցառման շրջանակներում սահմանված գրեթե բոլոր արդյունքային ցուցանիշների գծով արձանագրվել է թերակատարում: Մասնավորապես՝ միջոցառման շրջանակներում ներգրավված է եղել թվով 35 կազմակերպություն՝ նախատեսված 57-ի փոխարեն, Հայաստանն անդամակցել է 4 միջազգային գիտական կառույցի: Միջոցառման գծով ծախսերը կազմել են 4.9 մլրդ դրամ կամ ծրագրված ցուցանիշի 87.2%‑ը: Ծրագրված ցուցանիշից ծախսերի շեղումը և փաստացի ցածր արդյունքային ցուցանիշները հիմնականում պայմանավորված են գիտական կազմակերպությունների կողմից ներկայացված հայտերի քանակով, գործուղումների՝ նախատեսվածից պակաս քանակով, ինչպես նաև որոշ մրցույթների չկայացմամբ:

Գիտական և գիտատեխնիկական պայմանագրային (թեմատիկ) հետազոտությունների միջոցառման շրջանակներում հաշվետու ժամանակահատվածում պետական բյուջեից ֆինանսավորվել է 531 գիտական թեմա՝ նախատեսված 350-ի փոխարեն, նախատեսվել և իրականացվել է 60 միջազգային գիտական ծրագիր: Փաստացի արդյունքային ցուցանիշների գերազանցումը կանխատեսվածների նկատմամբ պայմանավորված է նախորդ տարիներին գործող 181 թեմաները ավարտված չլինելու հանգամանքով: Գիտական և գիտատեխնիկական պայմանագրային (թեմատիկ) հետազոտությունների գծով ծախսերը կազմել են ավելի քան 2.3 մլրդ դրամ կամ ծրագրված ցուցանիշի 62%-ը, որը պայմանավորված է հետազոտություններ իրականացնող կազմակերպությունների կողմից տնտեսված գումարներով, ինչպես նաև թեմաների պայմանագրերի ավարտման ժամկետներով:

Նախորդ տարվա նույն ժամանակահատվածի համեմատԳիտական և գիտատեխնիկական հետազոտությունների ծրագրի ծախսերն աճել են 7.6%-ով կամ 620.3 մլն դրամով` հիմնականում պայմանավորված գիտական ենթակառուցվածքի արդիականացման ծախսերի 17.1% (712.9 մլն դրամ) աճով:

Հաշվետու ժամանակահատվածում *Արվեստների* ծրագրի շրջանակներում օգտագործվել է նախատեսված միջոցների 84.8%-ը՝ ավելի քան 4.4 մլրդ դրամ: Շեղումը հիմնականում պայմանավորված է «Մշակութային միջոցառումների իրականացում» և «Արամ Խաչատրյանի ծննդյան 120-ամյակին նվիրված հոբելյանական միջոցառումների իրականացում» միջոցառումների կատարողականով, ինչպես նաև թատրոնների և համերգային կազմակերպությունների շենքերի կապիտալ վերանորոգման համար ներդրումների նպատակով նախատեսված 106.1 մլն դրամը չօգտագործելու հանգամանքով: Վերջինիս շրջանակներում նախատեսված է 2 թատրոնների հիմնանորոգում, որոնցից մեկի շինարարական աշխատանքների գնման գործընթացը չի կայացել, քանի որ մշակված նախագծանախահաշվային փաստաթղթերը չեն համապատասխանել գործող նորմատիվատեխնիկական պահանջներին, իսկ մյուս օբյեկտի մասով կատարված աշխատանքների դիմաց հաշվետու ժամանակահատվածում կատարողական ակտեր չեն ներկայացվել:

2023 թվականի առաջին կիսամյակում մշակութային միջոցառումների շրջանակներում իրականացվել են թվով 23 ստեղծագործական նախագծեր և միջոցառումներ՝ նախատեսված 21‑ի փոխարեն, միջպետական համագործակցության պայմանագրերի շրջանակներում նախատեսվել և իրականացվել է 14 միջոցառում, սփյուռքի հետ համագործակցության շրջանակներում իրականացվել է 8 միջոցառում՝ նախատեսված 3-ի դիմաց, օտարերկրյա պետություններում հայ մշակույթի հանրահռչակման նպատակով աջակցություն է ցուցաբերվել 24 մշակութային միջազգային միջոցառումների ու նախագծերի՝ նախատեսված 19-ի դիմաց: Նախատեսվածից բարձր փաստացի արդյունքային ցուցանիշները հիմնականում պայմանավորված են երաժշտարվեստի և թատերարվեստի ոլորտներում համատեղ ստեղծագործական նախագծերի թվի ավելացմամբ, մարզային կյանքի աշխուժացմամբ, մշակութային կրթության ոլորտում գործող կազմակերպությունների ակտիվ գործունեությամբ, ինչպես նաև սփյուռքահայ համայնքի կողմից համատեղ ծրագրերի իրականացմամբ և հայաստանյան խմբերի հյուրախաղային գործունեությամբ: Մշակութային միջոցառումների իրականացմանը հաշվետու ժամանակահատվածում տրամադրվել է 788.2 մլն դրամ կամ նախատեսված միջոցների 73%-ը: Կատարողականը հիմնականում պայմանավորված է նրանով, որ, համաձայն կնքված պայմանագրերի, դրանց արժեքի 20%-ի դիմաց վճարումներն իրականացվում են համապատասխան հաշվետվությունները ներկայացվելուց հետո, բացի այդ, որոշ դրամաշնորհային պայմանագրեր գտնվել են կնքման փուլում:

Հաշվետու ժամանակահատվածում իրականացվել է Արամ Խաչատրյանի ծննդյան 120‑ամյակին նվիրված 1 հոբելյանական միջոցառում՝ նախատեսված 3-ի փոխարեն, որի համար ծախսվել է 47.7 մլն դրամ կամ նախատեսված միջոցների 15.8%-ը: Ծախսերի ցածր կատարողականը և փաստացի ցածր արդյունքային ցուցանիշը պայմանավորված են արտերկրի գործընկերների կողմից ծրագրված 2 միջոցառումների ժամկետների փոփոխությամբ:

Երաժշտարվեստի և պարարվեստի համերգների միջոցառման շրջանակներում առաջին կիսամյակի ընթացքում կազմակերպվել են 36 նոր համերգային համարներ՝ նախատեսված 17-ի դիմաց, 326 համերգներ՝ նախատեսված 228–ի դիմաց, հանդիսատեսի քանակը կազմել է 97543՝ կանխատեսված 81037‑ի դիմաց։ Նշված բարձր ցուցանիշները պայմանավորված են կազմակերպությունների ակտիվ գործունեությամբ և զբոսաշրջիկների թվի աճով: Երաժշտարվեստի և պարարվեստի համերգների միջոցառման համար նախատեսված ավելի քան 1.3 մլրդ դրամն օգտագործվել է ամբողջությամբ:

Թատերական ներկայացումների միջոցառման շրջանակներում 2023 թվականի առաջին կիսամյակի ընթացքում կայացել են 1501 ներկայացումներ՝ նախատեսված 1370-ի դիմաց, հանդիսատեսի թիվը կազմել է 236385՝ կանխատեսված 214566-ի դիմաց, իսկ նոր ներկայացումների քանակը կազմել է 33՝ նախատեսված 31-ի դիմաց: Փաստաց­­­­­­­­­­­­­­ի արդյունքային ցուցանիշների բարձ մակարդակը կանխատեսվածների նկատմամբ պայմանավորված է կազմակերպությունների ակտիվ գործունեությամբ, ներկայացումների քանակի ավելացմամբ և խաղացանկի նորացմամբ: Թատերական ներկայացումների ծախսերը կազմել են ավելի քան 1 մլրդ դրամ, որոնք օգտագործվել են 99.4%-ով:

Օպերային և բալետային արվեստի ներկայացումների միջոցառման շրջանակներում հաշվետու ժամանակահատվածում կայացել են 54 ներկայացումներ՝ նախատեսված 55-ի դիմաց, 2 նոր ներկայացումներ՝ կան­­­խատեսված 1-ի դիմաց, իսկ հանդիսատեսի թիվը կազմել է 23884` կանխատեսված 32368-ի դիմաց: Ցածր փաստացի արդյունքային ցուցանիշները պայմանավորված են փաստացի պահանջարկով: Օպերային և բալետային արվեստի ներկայացումներին հատկացվել է 651.8 մլն դրամ, որն ամբողջությամբ օգտագործվել է:

Նախորդ տարվա առաջին կիսամյակի համեմատ Արվեստների ծրագրի ծախսերը նվազել են 6.9%-ով կամ 328.6 մլն դրամով՝ հիմնականում պայմանավորված Կարեն Դեմիրճյանի անվան մարզահամերգային համալիրի կարողությունների զարգացման նպատակով 2022 թվականի առաջին ­­կիսամյակում 252.9 մլն դրամի հատկացմամբ:

ՀՀ ԿԳՄՍ նախարարության պատասխանատվությամբ իրականացվող այլ ծրագրերից 1.4 մլրդ դրամն օգտագործվել է *Մշակութային ժառանգության* ծրագրի շրջանակներում՝ ապահովելով 82.4% կատարողական: Շեղումը հիմնականում պայմանավորված է հուշարձանների ամրակայման, նորոգման և վերականգնման ծախսերի կատարողականով, ինչպես նաև թանգարանների և պատկերասրահների հիմնանորոգման համար ներդրումներին հատկացված շուրջ 73 մլն դրամի միջոցները չօգտագործելու հանգամանքով: Հուշարձանների ամրակայման, նորոգման և վերականգնման ծախսերը կատարվել են 32%-ով՝ կազմելով 53.4 մլն դրամ: Միջոցառման շրջանակներում կատարվել են 5 հուշարձանների ամրակայման, նորոգման և վերականգնման աշխատանքներ՝ նախատեսված 8-ի փոխարեն, ինչպես նաև 1 հուշարձանի ուսումնասիրման (այդ թվում՝ հետախուզում և պեղում) և նախագծման, փորձաքննության աշխատանքներ: Ցածր կատարողականը պայմանավորված է գնման գործընթացով և որոշ փաստաթղթերի բացակայությամբ, որի արդյունքում թվով 3 հուշարձանի վերականգնման աշխատանքերը չեն մեկնարկել, ինչպես նաև նրանով, որ չեն ներկայացվել նախագծանախահաշվային փաստաթղթերի փորձաքննության իրականացման համար փաստաթղթերը:

Թանգարանների և պատկերասրահների հիմնանորոգման համար ներդրումների միջոցառման շրջանակներում նախատեսված էր 2 թանգարանի հիմնանորոգում, որը չի իրականացվել՝ պայմանավորված շինարարության թույլտվության բացակայությամբ և թանգարանային նմուշների տեղափոխման աշխատանքները չավարտելու հանգամանքով:

Մշակութային ժառանգության ծրագրի գծով հատկացումների գերակշիռ մասը բաժին է ընկել թանգարանային ծառայությունների և ցուցահանդեսների միջոցառմանը, որի շրջանակներում կազմակերպվել է 189 ցուցահանդես՝ նախատեսված 123-ի դիմաց, թանգարանների այցելուների թիվը կազմել է 790386՝ կանխատեսված 672700-ի դիմաց, իսկ սպասարկվող ընթերցողների թիվը կազմել է 599՝ կանխատեսված 205-ի դիմաց։ Փաստացի բարձր արդյունքային ցուցանիշները հիմնականում պայմանավորված են զբոսաշրջիկների, ինչպես նաև առցանց այցելուների թվի էական աճով: Թանգարանային համալրման առարկաների թիվը կազմել է 8781` նախատեսված 2352-ի դիմաց, որը պայմանավորված է նվիրատվություններով, հնագիտական պեղումներով: Թանգարանային ծառայությունների և ցուցահանդեսների միջոցառման շրջանակներում օգտագործվել է 1.2 մլրդ դրամ՝ ապահովելով 99.3% կատարողական:

Նախորդ տարվա առաջին կիսամյակի համեմատ Մշակութային ժառանգության ծրագրի ծախսերն աճել են 7.9%-ով կամ 101.7 մլն դրամով` հիմնականում պայմանավորված հուշարձանների ամրակայման, նորոգման և վերականգնման գծով ծախսերի 23.3 անգամ (51.1 մլն դրամ) աճով, ինչպես նաև թանգարանային միջոցառումների իրականացմանն աջակցության նպատակով 2023 թվականի առաջին ­­կիսամյակում 21 մլն դրամի հատկացմամբ:

*ՀՀ պաշտպանության նախարարության* պատասխանատվությամբ 2023 թվականի առաջին կիսամյակում կատարվել է պետական բյուջեի 5 ծրագիր: Ծախսերը կազմել են 181.5 մլրդ դրամ կամ նախատեսված միջոցների 69.3%‑ը: Շեղումը հիմնականում պայմանավորված է ՀՀ պաշտպանության ապահովման ծրագրի կատարողականով: Վերջինով է հիմնականում պայմանավորված նաև նախորդ տարվա առաջին կիսամյակի համեմատ ՀՀ պաշտպանության նախարարության պատասխանատվությամբ իրականացվող ծախսերի 15.8% (24.8 մլրդ դրամ) աճը:

1. *2023թ. առաջին կիսամյակում ՀՀ պաշտպանության նախարարության կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2022թ. առաջին կիսամ-յակի փաստ** | **2023թ. առաջին կիսամյակի ճշտված պլան** | **2023թ. առաջին կիսամյակի փաստ** | **Կատարո-ղականն առաջին կիսամյակի ճշտված պլանի նկատմամբ (%)** | **2023թ. առաջին կիսամյակը 2022թ. առաջին կիսամյակի նկատմամբ (%)** | **2023թ. և 2022թ. տարբե-րությունը** |
| **ԸՆԴԱՄԵՆԸ** | **156,746.6** | **261,865.0** | **181,509.5** | **69.3** | **115.8** | **24,762.9** |
| ՀՀ պաշտպանության ապահովում | 155,643.3 | 258,278.8 | 180,311.9 | 69.8 | 115.8 | 24,668.6 |
| Այլ ծրագրեր | 1,103.3 | 3,586.2 | 1,197.6 | 33.4 | 108.5 | 94.3 |

Հաշվետու ժամանակահատվածում *ՀՀ պաշտպանության ապահովման* ծրագրի շրջանակներում օգտագործվել է 180.3 մլրդ դրամ կամ նախատեսված միջոցների 69.8%-ը: Շեղումը հիմնականում պայմանավորված է ՀՀ պաշտպանության նախարարության շենքային պայմանների բարելավման և ռազմական կարիքների բավարարման միջոցառումների կատարողականով: Հատկացված միջոցներն ուղղվել են հինգ միջոցառումների իրականացմանը: Ծրագրի շրջանակներում 100.8 մլրդ դրամ է ուղղվել ռազմական կարիքների բավարարմանը՝ ապահովելով 80.7% կատարողական, 78.4 մլրդ դրամ՝ ՀՀ պաշտպանության նախարարության շենքային պայմանների բարելավմանը՝ կազմելով նախատեսվածի 59.3%-ը: Կատարողականի նշված ցուցանիշները պայմանավորված են գնման գործընթացի արդյունքում պայմանագրերի՝ նախատեսվածից ցածր գներով, ինչպես նաև սահմանված հիմքերով և ընթացակարգերով հաշվառման մեջ պարտավորությունների ձևակերպումների բացակայությամբ: Նախորդ տարվա առաջին կիսամյակի համեմատ ՀՀ պաշտպանության ապահովման ծրագրի ծախսերն աճել են 15.8%-ով կամ 24.7 մլրդ դրամով՝ հիմնականում պայմանավորված ՀՀ պաշտպանության նախարարության շենքային պայմանների բարելավման ծախսերի 27.5% (16.9 մլրդ դրամ) աճով:

Այլ ծրագրերում ընդգրկված՝ *Ռազմաբժշկական սպասարկման և առողջապահական ծառայությունների* ծրագրի ծախսերը կազմել են 321.3 մլն դրամ կամ ծրագրված ցուցանիշի 12.7%-ը: Շեղումը հիմնականում պայմանավորված է զորամասային և հոսպիտալային օղակներում բուժօգնություն ստացողներին դեղորայքի տրամադրման ու հոսպիտալների և բուժկետերի բժշկական սարքավորումներով համալրման միջոցառումների կատարողականով: Առաջին միջոցառման ծախսերը կազմել են շուրջ 171.8 մլն դրամ կամ նախատեսվածի 13.2%-ը: Միջոցառման ցածր կատարողականը պայմանավորված է սահմանված հիմքերով և ընթացակարգերով հաշվառման մեջ պարտավորությունների ձևակերպումների բացակայությամբ: Միջոցառման շրջանակներում սահմանված գրեթե բոլոր արդյունքային չափորոշիչների գծով արձանագրվել են թերակատարումներ՝ պայմանավորված սուր ռեսպիրատոր հիվանդությունների բռնկման հետևանքով դիսպանսեր հիվանդների ընդունելության և պլանային հիվանդների ընդունելության նվազման հանգամանքով: 146.1 մլն դրամ ուղղվել է զորամասային և հոսպիտալային օղակներում բժշկական հետազոտությունների համար անհրաժեշտ սարքավորումների և գույքի ձեռքբերմանը, որը կատարվել է 12.8%-ով: Միջոցառման շրջանակներում ձեռք է բերվել 1 հատ բժշկական սարքավորում նախատեսված 83-ի դիմաց, որը պայմանավորված է մրցույթի տեխնիկական առաջադրանքի մշակման փուլի` նախատեսվածից երկար տևողությամբ: 2022 թվականի առաջին կիսամյակի համեմատ Ռազմաբժշկական սպասարկման և առողջապահական ծառայությունների ծրագրի ծախսերն աճել են 7.3%-ով կամ 21.9 մլն դրամով, ինչը հիմնականում պայմանավորված է հաշվետու ժամանակահատվածում զորամասային և հոսպիտալային օղակներում բուժօգնություն ստացողներին դեղորայքի տրամադրման ու հոսպիտալների և բուժկետերի բժշկական սարքավորումներով համալրման համար միջոցների հատկացմամբ, որոնց համար 2022 թվականի առաջին կիսամյակում միջոցներ չէին հատկացվել: Միևնույն ժամանակ, նախորդ տարվա կիսամյակում Հայաստանի Հանրապետությունից դուրս զինծառայողի բժշկական օգնության նպատակով հատկացվել էր 294.9 մլն դրամ, իսկ 2023 թվականին պետական բյուջեում նշված նպատակով միջոցներ չեն նախատեսվել:

2023 թվականին առաջին կիսամյակում *Միջազգային ռազմական համագործակցության* ծրագրի ծախսերը կազմել են շուրջ 312.2 մլն դրամ՝ ապահովելով 84.9% կատարողական: Միջոցներն օգտագործվել են 14 երկրներում ՀՀ 11 ռազմական կցորդների և միջազգային կազմակերպություններում ռազմական և ռազմաքաղաքական 6 ներկայացուցիչների պահպանման նպատակով: Նախորդ տարվա առաջին կիսամյակի համեմատ նշված ծախսերը նվազել են 18.1%-ով կամ 69 մլն դրամով:

*ՀՀ աշխատանքի և սոցիալական հարցերի նախարարության* պատասխանատվությամբ 2023 թվականի առաջին կիսամյակի ընթացքում կատարվել են 16 ծրագրեր, որոնց ուղղվել է շուրջ 327 մլրդ դրամ՝ ապահովելով ծրագրված ցուցանիշի 96.6%-ը, ընդ որում բոլոր ծրագրերում արձանագրվել են շեղումներ: Առավել խոշոր շեղումներն արձանագրվել են Կենսաթոշակային ապահովության, Բնակարանային ապահովման և Սոցիալական ապահովության ծրագրերում: 2022 թվականի նույն ժամանակահատվածի համեմատ աշխատանքի և սոցիալական հարցերի նախարարության ծախսերն աճել են 13.7%‑ով կամ 39.4 մլրդ դրամով՝ հիմնականում պայմանավորված Կենսաթոշակային ապահովության, Սոցիալական ապահովության և Ժողովրդագրական վիճակի բարելավման ծրագրերի շրջանակներում կատարված ծախսերի աճով:

1. *2023թ. առաջին կիսամյակում ՀՀ աշխատանքի և սոցիալական հարցերի նախարարության կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2022թ. առաջին կիսամ-յակի փաստ** | **2023թ. առաջին կիսամ-յակի ճշտված պլան** | **2023թ. առաջին կիսամ-յակի փաստ** | **Կատարո-ղականն առաջին կիսամյակի ճշտված պլանի նկատմամբ (%)** | **2023թ. առաջին կիսամյակ 2022թ. առաջին կիսամյակի նկատմամբ (%)** | **2023թ. և 2022թ. տարբե-րությունը** |
| **ԸՆԴԱՄԵՆԸ** | **287,552.0** | **338,493.1** | **326,969.6** | **96.6** | **113.7** | **39,417.6** |
| Անապահով սոցիալական խմբերին աջակցություն | 14,066.8 | 14,402.0 | 13,804.4 | 95.9 | 98.1 | (262.4) |
| Ժողովրդագրական վիճակի բարելավում | 17,514.3 | 25,201.8 | 24,819.9 | 98.5 | 141.7 | 7,305.6 |
| Սոցիալական աջակցություն անաշխատունակության դեպքում | 9,396.4 | 10,149.4 | 10,028.8 | 98.8 | 106.7 | 632.3 |
| Կենսաթոշակային ապահովություն | 195,096.8 | 220,897.0 | 217,159.4 | 98.3 | 111.3 | 22,062.5 |
| Սոցիալական ապահովություն | 34,004.8 | 43,795.7 | 42,550.0 | 97.2 | 125.1 | 8,545.2 |
| Այլ ծրագրեր | 17,472.9 | 24,047.3 | 18,607.2 | 77.4 | 106.5 | 1,134.3 |

2023 թվականի առաջին կիսամյակի ընթացքում ավելի քան 13.8 մլրդ դրամ է տրամադրվել *Անապահով սոցիալական խմբերին աջակցության* ծրագրին՝ ապահովելով 95.9% կատարողական և 1.9%‑ով կամ 262.4 մլն դրամով զիջելով նախորդ տարվա նույն ժամանակահատվածի ցուցանիշը: Ծրագրի նկատմամբ շեղումը և նախորդ տարվա համեմատ նվազումը հիմնականում պայմանավորված են ընտանիքի կենսամակարդակի բարձրացմանն ուղղված նպաստների գծով ծախսերի կատարողականով, որը կազմել է 96.3% կամ 13.7 մլրդ դրամ: Շեղումը պայմանավորված է նվազագույն կենսաթոշակի և նպաստի չափի բարձրացման հետևանքով ընտանիքի եկամուտների ավելացման, ինչպես նաև վարչարարության արդյունքում ընտանիքների անապահովության գնահատման համակարգում հաշվառված և 28.00-ից բարձր անապահովության միավոր ունեցող ընտանիքների թվի կրճատմամբ: Ընտանիքի կենսամակարդակի բարձրացմանն ուղղված նպաստների միջոցառման շրջանակներում հաշվետու ժամանակահատվածում նպաստ է ստացել 75686 ընտանիք՝ ծրագրված 76809-ի դիմաց:

*Ժողովրդագրական վիճակի բարելավման* ծրագրին 2023 թվականի առաջին կիսամյակում տրամադրվել է 24.8 մլրդ դրամ՝ ապահովելով ծրագրային ցուցանիշի 98.5%-ը: Ծրագրում ընդգրկված են 6 միջոցառումներ, որոնցից 5-ում արձանագրվել են շեղումներ:

Հաշվետու ժամանակահատվածում ծրագրին հատկացված միջոցների 40.1%-ը տրամադրվել է երեխայի ծննդյան միանվագ նպաստին, որի գծով ծախսերը կազմել են շուրջ 10 մլրդ դրամ՝ ապահովելով 99.1% կատարողական: Միջոցառման շրջանակներում շահառու նորածինների թիվը կազմել է 17990՝ կանխատեսված 18012-ի դիմաց:

2023 թվականի առաջին կիսամյակում մինչև 2 տարեկան երեխայի խնամքի նպաստ է ստացել 41519 քաղաքացի՝ կանխատեսված 46745-ի փոխարեն: Նշված միջոցառման գծով ծախսերը կազմել են 9.6 մլրդ դրամ՝ ապահովելով 98.4% կատարողական: Ծախսերի՝ ծրագրից շեղումը պայմանավորված է նպաստի իրավունք ձեռք բերածների և փաստացի նպաստ ստացածների թվի տարբերությամբ:

Հաշվետու ժամանակահատվածում «Դրամական աջակցություն ընտանիքում 3 և ավելի երեխա ունեցող ընտանիքներին» միջոցառման շրջանակներում դրամական աջակցություն է ստացել 13207 ընտանիք՝ կանխատեսված 14909-ի փոխարեն: Նշված միջոցառման գծով ծախսերը կազմել են 4.2 մլրդ դրամ՝ ապահովելով 98.2% կատարողական: Ծախսերի՝ ծրագրից շեղումը պայմանավորված է կանխատեսվածի համեմատ 3 և ավելի երեխա ունեցող ընտանիքների փաստացի թվի տարբերությամբ:

Նախորդ տարվա առաջին կիսամյակի համեմատ Ժողովրդագրական վիճակի բարելավման ծրագրի ծախսերն աճել են 41.7%-ով կամ 7.3 մլրդ դրամով՝ հիմնականում պայմանավորված ընտանիքում 3 և ավելի երեխա ունեցող ընտանիքներին դրամական աջակցության ծախսերի 7.4 անգամ (3.7 մլրդ դրամ) աճով, ինչպես նաև մինչև 2 տարեկան երեխայի խնամքի նպաստի գծով ծախսերի 32.6% (2.4 մլրդ դրամ) աճով, որը պայմանավորված է շահառուների կազմում չաշխատող, քաղաքաբնակ, ինչպես նաև վարձու աշխատող հանդիսացող, բայց խնամքի արձակուրդում չգտնվող մայրերին (2023 թվականի հունվարի 1-ին և դրանից հետո ծնված երեխաների խնամքի կապակցությամբ) ընդգրկելու հանգամանքով:

*Անաշխատունակության դեպքում սոցիալական աջակցության* ծրագրին հաշվետու ժամանակահատվածում տրամադրվել է շուրջ 10 մլրդ դրամ՝ ապահովելով ծրագրված ցուցանիշի 98.8%‑ը, որը հիմնականում պայմանավորված է ժամանակավոր անաշխատունակության դեպքում տրամադրվող նպաստների գծով ծախսերի կատարողականով: Վերջիններս կազմել են 2.6 մլրդ դրամ՝ ապահովելով ծրագրված ցուցանիշի 95.9%-ը՝ պայմանավորված փաստացի պահանջով:

Հաշվետու ժամանակահատվածում մայրության նպաստ ստացող աշխատող անձանց թիվը կազմել է 7535՝ կանխատեսված 7656-ի դիմաց, իսկ չաշխատող անձանց թիվը՝ 9401՝ կանխատեսված 10357-ի դիմաց: Փաստացի արդյունքային ցուցանիշների շեղումը կանխատեսված ցուցանիշներից հիմնականում պայմանավորված է նպաստ ստացողների և կանխատեսվածի համեմատ պակաս փաստացի օրերի թվով: Մայրության նպաստի համար նախատեսված 7.3 մլրդ դրամն ամբողջությամբ օգտագործվել է:

Նախորդ տարվա առաջին կիսամյակի համեմատ Անաշխատունակության դեպքում սոցիալական աջակցության ծրագրի ծախսերն աճել են 6.7%-ով կամ 632.3 մլն դրամով՝ հիմնականում պայմանավորված մայրության նպաստի գծով ծախսերի 10.7% (704.4 մլն դրամ) աճով:

2023 թվականի առաջին կիսամյակի ընթացքում ՀՀ ԱՍՀՆ-ին հատկացված միջոցների գերակշիռ մասը՝ 217.2 մլրդ դրամ, տրամադրվել է *Կենսաթոշակային ապահովության* ծրագրի ֆինանսավորմանը՝ կազմելով ծրագրված ցուցանիշի 98.3%-ը: Շեղումը հիմնականում պայմանավորված է կուտակային կենսաթոշակային համակարգի մասնակիցների հաշիվներին հատկացումների կատարողականով, որը կազմել է 95%՝ 66.5 մլրդ դրամ: Հաշվետու ժամանակահատվածում կուտակային կենսաթոշակային համակարգի մասնակիցների թիվը կազմել է 500586՝ կանխատեսված 411524-ի դիմաց:

Կենսաթոշակային ապահովության ծրագրի միջոցների գերակշիռ մասը հատկացվել է աշխատանքային կենսաթոշակներին: Հաշվետու ժամանակահատվածում կենսաթոշակառուների թիվը կազմել է 445574՝ կանխատեսված 461068-ի դիմաց: Փաստացի արդյունքային ցուցանիշի շեղումը կանխատեսվածի նկատմամբ պայմանավորված է կենսաթոշակի իրավունք ձեռք բերած կենսաթոշակառուների թվի և վճարման ցուցակներում ներառված կենսաթոշակառուների թվի տարբերությամբ: Աշխատանքային կենսաթոշակներին հատկացված միջոցներն ամբողջությամբ օգտագործվել են՝ կազմելով շուրջ 129.4 մլրդ դրամ:

2023 թվականի առաջին կիսամյակի ընթացքում սպայական անձնակազմի և նրանց ընտանիքների անդամների կենսաթոշակների միջոցառման շրջանակներում կենսաթոշակ է ստացել 34760 անձ՝ կանխատեսված 35620-ի դիմաց: Ծախսերը կազմել են 18.9 մլրդ դրամ կամ ծրագրված ցուցանիշի 99.1%-ը:

Նախորդ տարվա առաջին կիսամյակի համեմատ Կենսաթոշակային ապահովության ծրագրի ծախսերն աճել են 11.3%‑ով կամ 22.1 մլրդ դրամով, որը հիմնականում պայմանավորված է աշխատանքային կենսաթոշակների և կուտակային կենսաթոշակային համակարգի մասնակիցների կենսաթոշակային հաշիվներին հատկացումների համապատասխանաբար 9.4% (11.1 մլրդ դրամ) և 15.3% (8.8 մլրդ դրամ) աճով:

*Սոցիալական ապահովության* ծրագրի շրջանակներում 2023 թվականի առաջին կիսամյակում օգտագործվել է նախատեսված միջոցների 97.2%-ը՝ 42.5 մլրդ դրամ: Շեղումը հիմնականում պայմանավորված է Հայաստանի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցման ծախսերի կատարողականով, որոնք կազմել են շուրջ 19.5 մլրդ դրամ կամ ծրագրված ցուցանիշի 95.4%-ը, որը պայմանավորված է փաստացի պահանջով:

Ծրագրի շրջանակներում կենսաթոշակ, ծերության նպաստ, կերակրողին կորցնելու դեպքում նպաստ կամ հաշմանդամության նպաստ ստանալու իրավունք ունեցող անձանց մահվան դեպքում տրվող թաղման նպաստ է տրամադրվել 10711 անձի՝ կանխատեսված 12659-ի դիմաց: Նշված հատուցման նպատակով օգտագործվել է 2.1 մլրդ դրամ կամ նախատեսված միջոցների 92.9%-ը՝ պայմանավորված շահառուների փաստացի թվով:

Հաշվետու ժամանակահատվածում ծերության, հաշմանդամության, կերակրողին կորցնելու դեպքում նպաստներ են տրամադրվել 87442 նպաստառուների՝ կանխատեսված 87814-ի դիմաց, որը պայմանավորված է իրավունք ձեռք բերած նպաստառուների թվի և վճարման ցուցակներում ներառված նպաստառուների թվի տարբերությամբ: Միջոցառման շրջանակներում օգտագործվել է նախատեսված միջոցների 99.9%-ը՝ ավելի քան 18.4 մլրդ դրամ:

«Անկանխիկ եղանակով վճարումներից կենսաթոշակառուներին հետվճարի տրամադրում» միջոցառման շրջանակներում անկանխիկ եղանակով վճարումներ իրականացրած շահառուների թիվը կազմել է 91925՝ կանխատեսված 100000-ի փոխարեն, որոնց տրամադրված հետվճարները կազմել են շուրջ 2 մլրդ դրամ կամ նախատեսվածի 96%-ը:

Նախորդ տարվա նույն ժամանակահատվածի համեմատ Սոցիալական ապահովության ծրագրի ծախսերն աճել են 25.1%-ով կամ 8.5 մլրդ դրամով՝ հիմնականում պայմանավորված «Հայաստանի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցում» և «Ծերության, հաշմանդամության, կերակրողին կորցնելու դեպքում նպաստներ» միջոցառումների գծով ծախսերի համապատասխանաբար 25.1% (3.9 մլրդ դրամ) և 19.4% (3 մլրդ դրամ) աճով:

ՀՀ ԱՍՀՆ-ի կողմից իրականացվող այլ ծրագրերի շրջանակներում հաշվետու ժամանակահատվածում 5.4 մլրդ դրամ տրամադրվել է *Պարգևավճարների և պատվովճարների* ծրագրին՝ ապահովելով 98.3% կատարողական և 1.4%-ով (79 մլն դրամով) զիջելով նախորդ տարվա նույն ժամանակահատվածի ցուցանիշը: Ծրագրի նկատմամբ շեղումը և նախորդ տարվա համեմատ նվազումը հիմնականում պայմանավորված է զինծառայողներին, ՀՄՊ մասնակիցներին, այլ պետություններում մարտական գործողությունների մասնակիցներին, զոհված (մահացած) զինծառայողի ընտանիքի անդամներին, ընտանիքներին տրվող պարգևավճարների ծախսերով, որոնք կազմել են շուրջ 5.2 մլրդ դրամ կամ ծրագրված ցուցանիշի 98.5%-ը և 1.4%-ով (73.5 մլն դրամով) զիջել են նախորդ տարվա նույն ժամանակահատվածի ցուցանիշը: Միջոցառման շրջանակում պարգևավճար ստացող շահառուների փաստացի թիվը կանխատեսված 33822՝-ի դիմաց կազմել է 33631: Կատարողականը հիմնականում պայմանավորված է պարգևավճարի իրավունք ձեռք բերած շահառուների թվի համեմատ շահառուների փաստացի միջին թվով, ինչպես նաև տարեկան հատկացված գումարների եռամսյակային բաշխմամբ:

2023 թվականի առաջին կիսամյակում շուրջ 1.6 մլրդ դրամ է տրամադրվել *18 տարեկանից բարձր տարիքի անձանց խնամքի ծառայությունների* ծրագրին՝ ապահովելով 83.5% կատարողական և 22.8%‑ով կամ 290.1 մլն դրամով գերազանցելով նախորդ տարվա նույն ժամանակահատվածի ցուցանիշը: Ծրագրի նկատմամբ շեղումը և նախորդ տարվա համեմատ աճը հիմնականում պայմանավորված են ծրագրում մեծ տեսակարար կշիռ ունեցող «Տարեց և (կամ) հաշմանդամություն ունեցող անձանց շուրջօրյա խնամքի ծառայություններ» միջոցառման ծախսերով, որոնք կազմել են շուրջ 1.4 մլրդ դրամ կամ նախատեսվածի 86.7%-ը՝ պայմանավորված ձեռք բերված ծառայությունների՝ կանախատեսվածից ցածր արժեքով, ինչպես նաև հունիս ամսվա ընթացքում մատուցված ծառայությունների դիմաց կատարողական հաշվետվությունները հուլիսին ներկայացվելու հանգամանքով: Միջոցառման շրջանակներում շուրջօրյա խնամքի բնակչության սոցիալական պաշտպանության հաստատություններում խնամվող տարեցների և հաշմանդամություն ունեցող 18 տարին լրացած անձանց թիվը կազմել է 1178` կանխատեսված 1205-ի դիմաց: Շահառուների՝ կանխատեսվածից փոքր թիվը հիմնականում պայմանավորված է ցածր դիմելիությամբ և դիմողների՝ ընդունելության չափորոշիչներին չհամապատասխանելու, ինչպես նաև հանրապետությունից նրանց բացակայելու հանգամանքով: 2022 թվականի առաջին կիսամյակի համեմատ տարեց և (կամ) հաշմանդամություն ունեցող անձանց շուրջօրյա խնամքի ծառայությունների ծախսերն աճել են 24.5%-ով կամ 268.5 մլն դրամով:

Հաշվետու ժամանակահատվածում *Ընտանիքներին, կանանց և երեխաներին աջակցության* ծրագրի շրջանակներում օգտագործվել է ավելի քան 1.8 մլրդ դրամ՝ կազմելով ծրագրված ցուցանիշի 77%-ը: Ծրագրում ընդգրկված են տասներեք միջոցառումներ, որոնցից տասնմեկում արձանագրվել են շեղումներ, իսկ երկու միջոցառումների համար նախատեսված 11 մլն դրամը չի օգտագործվել:

Երեխաների շուրջօրյա խնամքի ծառայությունների միջոցառման շրջանակներում հաշվետու ժամանակահատվածում բնակչության սոցիալական պաշտպանության ընդհանուր տիպի և հատուկ/մասնագիտացված հաստատություններում խնամվող երեխաների թիվը կազմել է 581՝ կանխատեսված 615-ի փոխարեն: Կանխատեսվածից ցածր արդյունքային ցուցանիշը պայմանավորված է առանց ծնողական խնամքի մնացած երեխաներին այլընտրանքային խնամքի ծառայությունների տրամադրման և երեխաներին կենսաբանական ընտանիքներ վերադարձնելու գործընթացով: Երեխաների շուրջօրյա խնամքի ծառայություններին հաշվետու ժամանակահատվածում տրամադրվել է ծրագրված միջոցների 89.2%-ը՝ 1.1 մլրդ դրամ, որը պայմանավորված է շահառուների՝ կանխատեսվածից պակաս թվով, դրանով պայմանավորված՝ սննդի ու այլ ծառայությունների գծով ծախսերի տնտեսմամբ:

«Կյանքի դժվարին իրավիճակում հայտնված երեխաներին ժամանակավոր խնամքի տրամադրման ծառայություններ» միջոցառման շրջանակներում 3 ժամանակավոր խնամքի հաստատությունում խնամվել է 91 երեխա՝ կանխատեսված 125-ի դիմաց: Երեխաներին և ընտանիքներին աջակցության տրամադրման ծառայությունների շրջանակներում 2023 թվականի առաջին կիսամյակի ընթացքում 6 աջակցության կենտրոնում ցերեկային խնամք է ստացել 555 երեխա՝ կանխատեսված 600-ի դիմաց: Կյանքի դժվարին իրավիճակում հայտնված երեխաներին ժամանակավոր խնամքի տրամադրման ծառայություններին հատկացվել է շուրջ 143 մլն դրամ՝ կազմելով ծրագրված ցուցանիշի 55.2%-ը, երեխաներին և ընտանիքներին աջակցության տրամադրման ծառայություններին՝ 256.5 մլն դրամ՝ կազմելով ծրագրված ցուցանիշի 76.5%-ը: Ծախսերի կատարողականը պայմանավորված է շահառուների թվով, ինչպես նաև մատուցված ծառայությունների ծավալով:

Նախորդ տարվա նույն ժամանակահատվածի համեմատ Ընտանիքներին, կանանց և երեխաներին աջակցության ծրագրի ծախսերն աճել են 28.6%-ով կամ 406.2 մլն դրամով` հիմնականում պայմանավորված երեխաների շուրջօրյա խնամքի ծառայությունների գծով ծախսերի՝ 23.9% (221.8 մլն դրամ) և երեխաների ցերեկային խնամքի տրամադրման ծառայությունների գծով ծախսերի 3.5 անգամ (100.1 մլն դրամ) աճով:

*ՀՀ բարձր տեխնոլոգիական արդյունաբերության նախարարության* պատասխանատվությամբ 2023 թվականի առաջին կիսամյակում կատարվել է պետական բյուջեի 4 ծրագիր: Ծախսերը կազմել են շուրջ 14.9 մլրդ դրամ կամ ծրագրված ցուցանիշի 77.3%‑ը: Շեղումը հիմնականում պայմանավորված է Բարձր տեխնոլոգիական արդյունաբերության էկոհամակարգի և շուկայի զարգացման ու Պաշտպանության բնագավառում գիտական և գիտատեխնիկական նպատակային հետազոտությունների ծրագրերի կատարողականով: 2022 թվականի առաջին կիսամյակի համեմատ ՀՀ ԲՏԱՆ պատասխանատվությամբ իրականացվող ծրագրերի գծով ծախսերն աճել են 3.8 անգամ կամ 11 մլրդ դրամով, որը հիմնականում պայմանավորված է Բարձր տեխնոլոգիական արդյունաբերության էկոհամակարգի, թվայնացման և շուկայի զարգացման ծրագրի շրջանակներում կատարված ծախսերի 8.5 անգամ աճով:

1. *2023թ. առաջին կիսամյակում ՀՀ բարձր տեխնոլոգիական արդյունաբերության նախարարության կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2022թ. առաջին կիսամյակի փաստ** | **2023թ. առաջին կիսամյակի ճշտված պլան** | **2023թ. առաջին կիսամյակի փաստ** | **Կատարո-ղականն առաջին կիսամյակի ճշտված պլանի նկատմամբ (%)** | **2023թ. առաջին կիսամյակը 2022թ. առաջին կիսամյակի նկատմամբ (%)** | **2023թ. և 2022թ. տարբե-րությունը** |
| **ԸՆԴԱՄԵՆԸ** | **3,872.8** | **19,239.7** | **14,879.0** | **77.3** | **384.2** | **11,006.2** |
| Բարձր տեխնոլոգիական արդյունաբերության էկոհամակարգի և շուկայի զարգացման ծրագիր | 1,605.5 | 16,427.4 | 13,718.4 | 83.5 | 854.4 | 12,112.9 |
| Պաշտպանության բնագավառում գիտական և գիտատեխնիկական նպատակային հետազոտություններ | 1,517.8 | 1,382.2 | 83.1 | 6.0 | 5.5 | (1,434.7) |
| Այլ ծրագրեր | 749.4 | 1,430.0 | 1,077.4 | 75.3 | 143.8 | 328.0 |

Հաշվետու ժամանակահատվածում *Բարձր տեխնոլոգիական արդյունաբերության էկոհամակարգի և շուկայի զարգացման* ծրագրի շրջանակներում օգտագործվել է 13.7 մլրդ դրամ կամ նախատեսված միջոցների 83.5%-ը: Շեղումը հիմնականում պայմանավորված է Համաշխարհային բանկի աջակցությամբ իրականացվող առևտրի և ենթակառուցվածքների զարգացման վարկային ծրագրի կատարողականով, որի շրջանակներում օգտագործվել է նախատեսված միջոցների 53.5%‑ը՝ շուրջ 1.5 մլրդ դրամ: Ծրագրի՝ ծառայությունների մատուցման բաղադրիչի շրջանակներում նախատեսված 11-ի փոխարեն իրականացվել են նորարարության զարգացման և մարզային համաֆինանսավորվող 9 դրամաշնորհային ծրագրեր՝ պայմանավորված 2 ծրագրերի պայմանագրերում կատարված փոփոխություններով, որի հետևանքով աշխատանքները հետաձգվել են: Բացի այդ, արտահանողների զարգացման դրամաշնորհների նախատեսված 2 շահառուների կողմից փաստացի կատարված աշխատանքները չեն համապատասխանել բիզնես նախագծով առաջարկված աշխատանքներին, արդյունքում աշխատանքներն ու հաշվետվությունները չեն ընդունվել (Ներդրումների աջակցման կենտրոնի (ՆԱԿ) կողմից, և վճարումները չեն կատարվել: Միջոցառման ծախսերը կատարվել են 44.3%‑ով՝ կազմելով շուրջ 348.3 մլն դրամ: Վարկային ծրագրի շրջանակներում շենքերի և շինությունների շինարարության և հիմնանորոգման նպատակով ինժեներական քաղաքի տարածքի բարեկարգման և ենթակառուցվածքների կառուցման աշխատանքները կատարվել են նախատեսված ծավալով՝ 10%-ով: Նշված միջոցառման ծախսերը կազմել են 376.6 մլն դրամ կամ ծրագրված ցուցանիշի 33.2%‑ը: Շեղումը հիմնականում պայմանավորված է Աքսելատորի շենքի կառուցման մրցույթի հայտարարման ժամկետների հետաձգմամբ (2022 թվականի դեկտեմբեր ամսվա փոխարեն հայտարարվել է 2023 թվականի փետրվար ամին), որի հետևանքով հաշվետու ժամանակահատվածում նախատեսված կանխավճարի վճարումը տեղափոխվել է երրորդ եռամսյակ: Ծրագրի շրջանակներում սարքավորումների ձեռքբերման միջոցառման շրջանակներում Հայաստանի գերհամակարգչային համակարգի արդիականացման և տեղադրման աշխատանքները կատարվել են նախատեսված ծավալով՝ 40%-ով: Նախատեսված ողջ ծավալով՝ 100%-ով իրականացվել են կիբերանվտանգության ինկուբատորի լաբորատորիաների համար համակարգչային սարքավորումների ձեռքբերման աշխատանքները, իսկ Հայաստանի գերհամակարգչային համակարգի արդիականացման և տեղադրման աշխատանքները նախատեսված 55%-ի փոխարեն փաստացի կատարվել են 30%-ով՝ պայմանավորված գերհամակարգչի տեղադրման աշխատանքների հետաձգման հանգամանքով: Ըստ պայմանագրի, նախատեսված գերհամակարգիչը մատակարարվել և պահեստավորվել է ինժեներական քաղաքում, սակայն տեղադրման աշխատանքները հետաձգվել են, քանի որ չեն ավարտվել ինժեներական քաղաքում համապատասխան տարածքի շինարարական աշխատանքները: Արդյունքում հաշվետու ժամանակահատվածում վճարումները կատարվել են 91.3%‑ով՝ կազմելով 732.1 մլն դրամ:

2023 թվականի առաջին կիսամյակում տեղեկատվական տեխնոլոգիաների ոլորտում գործունեություն իրականացնող առևտրային կազմակերպություններին և անհատ ձեռնարկատերերին պետական աջակցության տրամադրման միջոցառման շրջանակներում աջակցություն են ստացել 301 առևտրային կազմակերպություններ և անհատ ձեռնարկատերեր՝ նախատեսված 361-ի դիմաց՝ պայմանավորված նրանով, որ հունիսի վերջին ՀՀ կառավարության որոշմամբ հատկացվել են լրացուցիչ միջոցներ, սակայն ժամանակի սղության հետևանքով պայմանագիր է կնքվել միայն 301 ընկերությունների հետ: Միջոցառման շրջանակներում ծախսերը կազմել են շուրջ 11.9 մլրդ դրամ՝ ապահովելով 92.5% կատարողական:

2022 թվականի առաջին կիսամյակի համեմատ Բարձր տեխնոլոգիական արդյունաբերության էկոհամակարգի, թվայնացման և շուկայի զարգացման ծրագրի շրջանակներում կատարված ծախսերն աճել են 8.5 անգամ կամ 12.1 մլրդ դրամով՝ հիմնականում պայմանավորված տեխնոլոգիաների ոլորտում գործունեություն իրականացնող առևտրային կազմակերպություններին և անհատ ձեռնարկատերերին պետական աջակցության նպատակով հաշվետու ժամանակահատվածում միջոցների հատկացմամբ, որոնք 2022 թվականի առաջին կիսամյակում չէին հատկացվել:

*Պաշտպանության բնագավառում գիտական և գիտատեխնիկական նպատակային հետազոտությունների* ծրագրի շրջանակներում միջոցներն ուղղվել են հատուկ գիտահետազոտական և փորձակոնստրուկտորական աշխատանքների ֆինանսավորմանը: Ծրագրի շրջանակներում օգտագործվել է նախատեսված միջոցների 6%-ը՝ 83.1 մլն դրամ՝ ապահովելով 6% կատարողական՝ պայմանավորված նրանով, որ հաշվետու ժամանակահատվածում ներկայացված 27 հայտերից 12-ը տարբեր հիմնավորումներով մերժվել են շահագրգիռ մարմինների կողմից, մյուսները գտնվել են քննարկման փուլում, իսկ գործող պայմանագրերից 9-ը գտնվել են ընդունման փուլում: Արդյունքում 2022 թվականի առաջին կիսամյակի համեմատ Պաշտպանության բնագավառում գիտական և գիտատեխնիկական նպատակային հետազոտությունների ծրագրի շրջանակներում կատարված ծախսերը նվազել են 94.5%-ով կամ 1.4 մլրդ դրամով:

ՀՀ ԲՏԱՆ պատասխանատվությամբ իրականացվող այլ ծրագրերից *Հեռահաղորդակցության ապահովման* ծրագրի շրջանակներում օգտագործվել է 539.7 մլն դրամ կամ նախատեսված միջոցների 64.9%-ը: Հատկացված միջոցներն ուղղվել են չորս միջոցառումների իրականացմանը: Շեղումը հիմնականում պայմանավորված է ՀՀ տարածքում բազային և շարժական ռադիոմոնիտորինգի համակարգի ներդրման միջոցառման կատարողականով: Վերջինիս շրջանակներում իրականացվել են 1 գլխավոր (MS) և ֆիքսված չսպասարկվող կայանի շահագործման հանձնման-ընդունման նախատեսված աշխատանքները: Միջոցառման ծախսերը կազմել են 320.9 մլն դրամ կամ ծրագրային ցուցանիշի 53.5%-ը: Վերջինս հիմնականում պայմանավորված է նրանով, որ ավտոմեքենաների ներկրման գործընթացի ձգձգման հետևանքով շարժական կայանի ներդրման աշխատանքները չեն իրականացվել: Նշված միջոցառմանը կատարված հատկացումներով է պայմանավորված նախորդ տարվա առաջին կիսամյակի համեմատ Հեռահաղորդակցության ապահովման ծրագրի ծախսերի 2.2 անգամ (294.7 մլն դրամ) աճը:

*ՀՀ ֆինանսների նախարարության* պատասխանատվության ներքո իրականացվել են 3 ծրագրեր՝ նախատեսված 4-ի փոխարեն, որոնց 2023 թվականի առաջին կիսամյակում ՀՀ պետական բյուջեից տրամադրվել է 117.9 մլրդ դրամ՝ ապահովելով ծրագրի 89.7% կատարողական: 2022 թվականի առաջին կիսամյակի համեմատ նախարարության ծախսերն աճել են 20%-ով (19.6 մլրդ դրամով)՝ պայմանավորված Պետական պարտքի կառավարման ծրագրի շրջանակներում կատարված ծախսերի աճով:

1. *ՀՀ ֆինանսների նախարարության կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2022թ. առաջին կիսամյակի փաստ** | **2023թ. առաջին կիսամյակի ճշտված պլան** | **2023թ. առաջին կիսամյակի փաստ** | **Կատարո-ղականն ճշտված պլանի նկատմամբ (%)** | **2023թ. առաջին կիսամյակը 2022թ. առաջին կիսամյակի նկատմամբ (%)** | **2023թ. և 2022թ. տարբե-րությունը** |
| **ԸՆԴԱՄԵՆԸ** | **98,279.6** | **131,448.9** | **117,924.9** | **89.7** | **120.0** | **19,645.3** |
| Պետական պարտքի կառավարում | 96,888.1 | 129,339.9 | 116,535.5 | 90.1 | 120.3 | 19,647.4 |
| Այլ ծրագրեր | 1,391.6 | 2,109.0 | 1,389.5 | 65.9 | 99.8 | (2.1) |

ՀՀ ֆինանսների նախարարությանը հատկացված միջոցների գերակշիռ մասը բաժին է ընկել *Պետական պարտքի կառավարման* ծրագրին, որի շրջանակներում օգտագործվել է նախատեսված միջոցների 90.1%-ը՝ 116.5 մլրդ դրամ: Նշված գումարի հիմնական մասն ուղղվել է կառավարության պարտքի սպասարկմանը: Նախորդ տարվա առաջին կիսամյակի համեմատ Պետական պարտքի կառավարման ծրագրի ծախսերն աճել են 20.3%-ով կամ 19.6 մլրդ դրամով[[33]](#footnote-33):

ՀՀ ֆինանսների նախարարության այլ ծրագրերից *Հանրային ֆինանսների կառավարման բնագավառում պետական քաղաքականության մշակման, ծրագրերի համակարգման և մոնիտորինգի* ծախսերը կազմել են 1.3 մլրդ դրամ՝ ապահովելով ծրագրի 65.7%-ը: Շեղումը հիմնականում առաջացել է «Ռուսաստանի Դաշնության կողմից Հայաստանի Հանրապետությանն անհատույց ֆինանսական օգնության դրամաշնորհային ծրագրի շրջանակներում խորհրդատվական ծառայությունների ձեռքբերում» և «ՌԴ-ի կառավարության աջակցությամբ իրականացվող ԵՏՄ-ի անդամակցության շրջանակներում ՀՀ-ին տեխնիկական և ֆինանսական աջակցություն ցուցաբերելու դրամաշնորհային ծրագիր» միջոցառումների հետաձգմամբ, որոնց շրջանակներում նախատեսված էր համապատասխանաբար 181.7 մլն դրամի և 169.5 մլն դրամի օգտագործում։ Չի օգտագործվել են նաև «Պետական բյուջետային ծրագրերի գնահատում» միջոցառման համար նախատեսված 75 մլն դրամը, քանի որ ԱՄՀ ներկայացուցիչների հետ ընթանում են քննարկումներ միջոցառման իրականացման նպատակահարմարության վերաբերյալ: Շեղումներ են արձանագրվել նաև ծրագրի մյուս միջոցառումներում։ Մասնավորապես՝ ՀՀ միջազգային վարկանիշի տրամադրման միջոցառման շրջանակներում օգտագործվել է նախատեսված միջոցների 9.4%-ը՝ 10 մլն դրամ, որը տրամադրվել է Moodys վարկանիշային ընկերության կողմից վարկային դեֆոլտի (երկարաժամկետ և կարճաժամկետ, դրամային և արտարժութային) վարկանիշների 1 վերանայման նպատակով, իսկ Fitch և Standard&Poor'se վարկանիշային գործակալությունների կողմից վճարման պահանջ չի ներկայացվել: Ֆինանսական կառավարման համակարգի վճարահաշվարկային ծառայությունների գծով ծախսերը կատարվել են 62.2%-ով՝ կազմելով 98.8 մլն դրամ, իսկ «Պլանավորում, բյուջետավորում, գանձապետական ծառայություններ, պետական պարտքի կառավարում, տնտեսական և հարկաբյուջետային քաղաքականության մշակում և մոնիտորինգ» միջոցառման շրջանակներում օգտագործվել է նախատեսված միջոցների 92.7%-ը՝ շուրջ 1.2 մլրդ դրամ: Շեղումները հիմնականում պայմանավորված են նրանով, որ հունիս ամսին մատուցված ծառայությունների դիմաց վճարումները կատարվել են հուլիսին:

*ՀՀ արտակարգ իրավիճակների նախարարության* պատասխանատվությամբ 2023 թվականի առաջին կիսամյակում կատարվել է պետական բյուջեի 5 ծրագիր՝ նախատեսված 6-ի փոխարեն: Ծախսերը կազմել են 7.7 մլրդ դրամ կամ ծրագրված ցուցանիշի 87.6%‑ը: Շեղումը հիմնականում պայմանավորված է նախարարության ծախսերի գերակշիռ մասը կազմող «Փրկարարական ծառայություններ» ծրագրի կատարողականով: Վերջինով է հիմնականում պայմանավորված նաև նախորդ տարվա առաջին կիսամյակի համեմատ ՀՀ արտակարգ իրավիճակների նախարարության պատասխանատվությամբ իրականացվող ծախսերի 40.9% (2.2 մլրդ դրամ) աճը:

1. *2023թ. առաջին կիսամյակում ՀՀ արտակարգ իրավիճակների նախարարության կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2022թ. առաջին կիսամ-յակի փաստ** | **2023թ. առաջին կիսամյակի ճշտված պլան** | **2023թ. առաջին կիսամյակի փաստ** | **Կատարո-ղականն առաջին կիսամյակի ճշտված պլանի նկատմամբ (%)** | **2023թ. առաջին կիսամյակը 2022թ. առաջին կիսամյակի նկատմամբ (%)** | **2023թ. և 2022թ. տարբե-րությունը** |
| **ԸՆԴԱՄԵՆԸ** | **5,476.5** | **8,812.7** | **7,717.7** | **87.6** | **140.9** | **2,241.1** |
| Փրկարարական ծառայություններ | 4,354.0 | 6,725.8 | 6,023.1 | 89.6 | 138.3 | 1,669.1 |
| Այլ ծրագրեր | 1,122.5 | 2,086.9 | 1,694.6 | 81.2 | 151.0 | 572.1 |

Հաշվետու ժամանակահատվածում *«Փրկարարական ծառայություններ»* ծրագրի շրջանակներում օգտագործվել է ավելի քան 6 մլրդ դրամ կամ նախատեսված միջոցների 89.6%-ը: Շեղումը հիմնականում արձանագրվել է «Փրկարարական ծառայություններ» միջոցառման ծախսերում, որոնք կազմել են 5.8 մլրդ դրամ՝ ապահովելով 91.4% կատարողական: Շեղումը հիմնականում պայմանավորված է ապրանքների և ծառայությունների համար հատկացված միջոցների՝ նախատեսվածից պակաս օգտագործմամբ: Նշված միջոցառման շրջանակներում մարտունակության բարձրացման նպատակով նախատեսված 120 ուսումնավարժանքներն ամբողջությամբ իրականացվել են:

2023 թվականի առաջին կիսամյակում ԱԻՆ փրկարար ծառայության շենքի ապահովվածության և պայմանների բարելավման միջոցառման շրջանակներում նախատեսված բոլոր արդյունքային չափորոշիչները կատարվել են ամբողջությամբ. թվով 7 օբյեկտներում՝ 4212.1 մ2 մակերեսով, կատարվել են կապիտալ վերանորոգման աշխատանքներ: Միջոցառման շրջանակներում օգտագործվել է շուրջ 207 մլն դրամ՝ ապահովելով 99.9% կատարողական:

Հաշվետու ժամանակահատվածում Արտակարգ իրավիճակներում մարդասիրական աջակցության կազմակերպման միջոցառմանը կատարված հատկացումներն ուղղվել են Ռուս-հայկական մարդասիրական արձագանքման կենտրոնի պահպանմանը: Նշված միջոցառման ծախսերը կատարվել են նախատեսված ծավալով՝ կազմելով շուրջ 16.3 մլն դրամ:

Նախորդ տարվա առաջին կիսամյակի համեմատ «Փրկարարական ծառայություններ» ծրագրի ծախսերն աճել են 38.3%-ով կամ 1.7 մլրդ դրամով, որը հիմնականում պայմանավորված է «Փրկարարական ծառայություններ» միջոցառման ծախսերի 33.8% (1.5 մլրդ դրամ) աճով:

Հաշվետու ժամանակահատվածում ՀՀ ԱԻՆ պատասխանատվությամբ իրականացվող այլ ծրագրերից *Սեյսմիկ պաշտպանության* ծրագրի շրջանակներում հատկացված միջոցներն ուղղվել են սեյսմիկ պաշտպանության ոլորտում ծառայությունների տրամադրմանը: Միջոցառման շրջանակներում «Սեյսմիկ պաշտպանության տարածքային ծառայություն» ՊՈԱԿ-ի կողմից իրականացվել են սեյսմիկ վտանգի մոնիտորինգի ապահովման, դրա հետ կապված այլ երկրորդային վտանգների գնահատման, ՀՀ տարածքում և տարածաշրջանում տեղի ունեցող երկրաշարժերի գրանցման, մշակման և դրանց մասին հաղորդագրությունների տրամադրման աշխատանքներ: Միջոցառման շրջանակներում առաջին կիսամյակում երկրաֆիզիկական, երկրադինամիկական և այլ դաշտերի մոնիտորինգի, սեյսմիկ վտանգի, այդ թվում՝ ընթացիկ սեյսմիկ վտանգի գնահատման նպատակով իրականացվել են 252292 դիտարկումներ, սեյսմիկ պաշտպանության տարրերի և վարքականնոնների ուսուցանման, ՏԻՄ-երի աշխատողների նախապատրաստման նպատակով կազմակերպվել է 246 միջոցառում: Հատկացված միջոցներն օգտագործվել են ամբողջությամբ՝ կազմելով 316.2 մլն դրամ: Նախորդ տարվա առաջին կիսամյակի համեմատ Սեյսմիկ պաշտպանության ծրագրի շրջանակներում կատարված ծախսերը չեն փոփոխվել:

*ՀՀ ներքին գործերի նախարարության* պատասխանատվությամբ 2023 թվականի առաջին կիսամյակում կատարվել է *Ներքին գործերի նախարարության ոլորտի քաղաքականության մշակման, կառավարման, կենտրոնացված միջոցառումների, մոնիտորինգի և վերահսկողության* ծրագիրը, որի շրջանակներում օգտագործվել է շուրջ 87.7 մլն դրամ կամ նախատեսված միջոցների 61.1%‑ը: Հատկացված միջոցներով իրականացվել են երկու միջոցառումներ։ Շեղումը հիմնականում պայմանավորված է Ներքին գործերի նախարարության ոլորտի քաղաքականության մշակման, կառավարման, կենտրոնացված միջոցառումների, մոնիտորինգի և վերահսկողության միջոցառման ծախսերի կատարողականով, որը կազմել է 59.2%` 76.7 մլն դրամ: Շեղումը հիմնականում պայմանավորված է ՀՀ ներքին գործերի նախարարության կազմավորման ընթացքում գտնվելու պատճառով հաստիքների մասնակի համալրմամբ:

*ՀՀ վիճակագրական կոմիտեի* պատասխանատվությամբ 2023 թվականի առաջին կիսամյակում կատարվել է *Ազգային պաշտոնական վիճակագրության արտադրության և տարածման* ծրագիրը, որի գծով ծախսերը կազմել են 832.6 մլն դրամ կամ ծրագրված ցուցանիշի 87.6%‑ը: Մասնավորապես՝ 559.6 մլն դրամ է տրամադրվել «Վիճակագրության քաղաքականության մշակում և իրականացում, պաշտոնական վիճակագրական տեղեկատվության մշակում, արտադրում և տարածում» միջոցառմանը, 244.2 մլն դրամ՝ «Վիճակագրական տեղեկատվության հավաքում» միջոցառմանը, որոնք կատարվել են համապատասխանաբար 86.9%-ով և 99.3%-ով: Ծրագրված ցուցանիշներից շեղումները պայմանավորված են այն հանգամանքով, որ հաշվետու ժամանակահատվածում մատուցված որոշ ծառայությունների դիմաց ֆինանսավորումն իրականացվել է հուլիս ամսին: Միջոցառումների շրջանակներում հիմնականում ապահովվել են նախատեսված արդյունքային ցուցանիշները: ՀՀ վիճակագրական կոմիտեի տեխնիկական կարողությունների զարգացմանը հատկացված 28.7 մլն դրամից օգտագործվել է 1.2 մլն դրամը, քանի որ տեղեկատվական ցանցի տեղադրման, սպասարկման և համակարգչային ցանցի կառուցման ծառայությունները մատուցվել են հունիս ամսին, որոնց դիմաց վճարումը տեղափոխվել է հաջորդ եռամսյակ: Նախորդ տարվա նույն ժամանակահատվածի համեմատ Ազգային պաշտոնական վիճակագրության արտադրության և տարածման ծրագրի գծով ծախսերն աճել են 5.2%‑ով (40.9 մլն դրամով)՝ հիմնականում պայմանավորված աշխատանքի վարձատրության ծախսերի աճով: ՀՀ վիճակագրական կոմիտեի ծախսերը նախորդ տարվա նույն ժամանակահատվածի համեմատ նվազել են 9.4%-ով կամ 86.2 մլն դրամով՝ պայմանավորված 2022 թվականին Վիճակագրական համակարգի ամրապնդման ազգային ռազմավարական ծրագրի ավարտով:

*ՀՀ հանրային ծառայությունները կարգավորող հանձնաժողովին* *Հանրային ծառայությունների ոլորտի կարգավորման* ծրագրի շրջանակներում 2023 թվականի առաջին կիսամյակում տրամադրվել է 370.4 մլն դրամ, որը կազմել է ծրագրված ցուցանիշի 77.8%‑ը՝ հիմնականում պայմանավորված տնտեսումներով, ինչպես նաև աշխատակիցների երկրորդ եռամսյակի պարգևատրումները հուլիսին վճարելու հանգամանքով: Հատկացված միջոցներից 368.1 մլն դրամն ուղղվել է «Հանրային ծառայությունների ոլորտում կարգավորման իրականացում» միջոցառմանը: Հաշվետու ժամանակահատվածում հանձնաժողովի կողմից տրամադրվել է թվով 36 լիցենզիա՝ կանխատեսված 10-ի փոխարեն, որը պայմանավորված է էլեկտրաէներգիայի արտադրության և հեռահաղորդակցության բնագավառում լիցենզիա ստանալու հայտերի քանակով: Վերոնշյալ միջոցառման ծախսերի աճով պայմանավորված՝ նախորդ տարվա առաջին կիսամյակի համեմատ ՀՀ հանրային ծառայությունները կարգավորող հանձնաժողովի ծախսերն աճել են 13.9%‑ով կամ 45.2 մլն դրամով:

*ՀՀ կենտրոնական ընտրական հանձնաժողովին* կողմից 2023 թվականի առաջին կիսամյակում *Ընտրական գործընթացների համակարգման, կանոնակարգման և տեղեկատվության տրամադրման* ծրագրի շրջանակներում օգտագործվել է նախատեսված միջոցների 66.8%-ը՝ 336.5 մլն դրամ: Շեղումը հիմնականում պայմանավորված է Երևանի ավագանու ընտրությունների կազմակերպման միջոցառմանը հատկացված 100 մլն դրամը չօգտագործելու հանգամանքով: Երևան քաղաքի ավագանու անդամների ընտրությունների կազմակերպման գործընթացը սկսված է, վճարումները նախատեսվում է կատարել երրորդ և չորրորդ եռամսյակներում: Տեղական ինքնակառավարման մարմինների ընտրությունների կազմակերպման միջոցառման ծախսերը կազմել են 112.1 մլն դրամ կամ ծրագրված ցուցանիշի 76.3%-ը: Միջոցներն ուղղվել են 2023 թվականի մարտի 26-ին կայացած ՏԻՄ ընտրությունների ծախսերի ֆինանսավորմանը՝ փաստացի ներկայացված փաստաթղթերի հիման վրա: Նախորդ տարվա նույն ժամանակահատվածի համեմատ ՀՀ կենտրոնական ընտրական հանձնաժողովի ծախսերն աճել են 76.8%-ով (146.2 մլն դրամով)՝ հիմնականում պայմանավորված ՏԻՄ ընտրությունների կազմակերպման ծախսերի աճով:

*Մրցակցության պաշտպանության հանձնաժողովին* 2023 թվականի առաջին կիսամյակում *«Տնտեսական մրցակցության պաշտպանություն»* ծրագրի իրականացման համար տրամադրվել է 242.1 մլն դրամ, որը կազմել է ծրագրված ցուցանիշի 96.9%‑ը: Շեղումը պայմանավորված է նրանով, որ գնման գործընթացը տեխնիկական պատճառներով հետաձգվել է և տեղափոխվել հաջորդ եռամսյակ: Հաշվետու ժամանակահատվածում տնտեսական մրցակցության իրավիճակի գնահատման նպատակով կատարվել են 52 ուսումնասիրություններ՝ նախատեսված 40‑ի փոխարեն, որը պայմանավորված է անբարեխիղճ մրցակցության դեպքերի բացահայտման աճով և պարենային ապրանքային շուկաներում առկա իրավիճակով: Նախորդ տարվա առաջին կիսամյակի համեմատ Մրցակցության պաշտպանության հանձնաժողովի ծախսերն աճել են 12.1%‑ով կամ 26.2 մլն դրամով:

*ՀՀ կադաստրի կոմիտեի* պատասխանատվությամբ 2023 թվականի առաջին կիսամյակում կատարվել է *Անշարժ գույքի կադաստրի վարման բնագավառում պետական քաղաքականության իրականացման* ծրագիրը, որի գծով ծախսերը կազմել են շուրջ 1.7 մլրդ դրամ կամ նախատեսվածի 84.8%‑ը: Շեղումը հիմնականում պայմանավորված է Գույքի նկատմամբ իրավունքների պետական գրանցման, գույքի և դրա նկատմամբ գրանցված իրավունքների և սահմանափակումների վերաբերյալ տեղեկատվության տրամադրման, ինչպես նաև ՀՀ կադաստրի կոմիտեի տեխնիկական հագեցվածության բարելավման ծախսերի կատարողականով: Նշված առաջին միջոցառման շրջանակներում 800-ի դիմաց իրականացվել են 810 հանրային իրազեկման միջոցառումներ՝ պայմանավորված նախատեսվածից բարձր պահանջարկով: Միջոցառման շրջանակներում օգտագործվել է ավելի քան 1.6 մլրդ դրամ կամ նախատեսված միջոցների 90.6%-ը: Վերջինս հիմնականում պայմանավորված է թափուր հաստիքների առկայության արդյունքում աշխատավարձի գծով նախատեսված միջոցների տնտեսմամբ, ինչպես նաև կնքված պայմանագրերի համաձայն ապրանքների և ծառայությունների ձեռքբերման ժամանակացույցով:

ՀՀ կադաստրի կոմիտեի տեխնիկական հագեցվածության բարելավման միջոցառման շրջանակներում օգտագործվել է ավելի քան 15.9 մլն դրամ կամ նախատեսված միջոցների 19%-ը: Ցածր կատարողականը պայմանավորված է վճարման համար հիմք հանդիսացող փաստաթղթերը հաշվետու ժամանակահատվածում չներկայացվելու հանգամանքով:

Նախորդ տարվա առաջին կիսամյակի համեմատ ՀՀ կադաստրի կոմիտեի պատասխանատվությամբ իրականացվող ծախսերը նվազել են 9.4%‑ով կամ 172.3 մլն դրամով` հիմնականում պայմանավորված 2022 թվականի պետական բյուջեից ՀՀ տարածքի օդալուսանկարահանման, օրթոֆոտոհատակագծերի և թվային բարձունքային մոդելի ստեղծման աշխատանքների համար միջոցներ տրամադրելու հանգամանքով, որի գծով հաշվետու տարվա առաջին կիսամյակում միջոցներ չեն նախատեսվել:

*Հեռուստատեսության և ռադիոյի հանձնաժողովին* պատասխանատվությամբ 2023 թվականի առաջին կիսամյակում *Տեսալսողական մեդիայի ոլորտի կանոնակարգման* ծրագրի շրջանակներում պետական բյուջեից տրամադրվել է 147.8 մլն դրամ՝ ապահովելով ծրագրված ցուցանիշի 91.8% կատարողական: Շեղումը հիմնականում պայմանավորված է հանձնաժողովում առկա թափուր հաստիքներով, աշխատողների արձակուրդների տեղափոխմամբ, մրցույթների արդյունքում ավելի էժան ապրանքների և ծառայությունների ձեռքբերման պայմանագրերի կնքմամբ, ինչպես նաև հունիս ամսվա հարկային հաշիվները հուլիսին ներկայացվելու հանգամանքով: Նախորդ տարվա առաջին կիսամյակի համեմատ հանձնաժողովի ծախսերն աճել են 11.4%-ով կամ 15.1 մլն դրամով:

Տեսալսողական մեդիայի ոլորտի կանոնակարգման ծառայությունների միջոցառման շրջանակներում իրականացվել է տեսալսողական հաղորդումների պատրաստման և հեռարձակման՝ օրենսդրության պահանջների և լիցենզիայի պայմանների պահպանման նկատմամբ մշտադիտարկում և վերահսկողություն (1980 եթերային օր), տրամադրվել են տեսալսողական մեդիածառայություն մատուցողի կարգավիճակի 2 հեղինակազորման վկայագրեր, իրականացվել է տեսալսողական 16 ծրագրերի դիստրիբյուտորների ծանուցումների հաստատում: Իրականացվել է նաև տեսալսողական մեդիածառայություն մատուցողների, ցանցային ու մասնավոր մուլտիպլեքս օպերատորների, տեսալսողական ծրագրերի դիստրիբյուտորների գործունեության հետ կապված 56 դիմումների քննարկում:

*ՀՀ պետական եկամուտների կոմիտեի* պատասխանատվությամբ 2023 թվականի առաջին կիսամյակում իրականացվել է «Հարկային և մաքսային ծառայություններ» ծրագիրը, որի շրջանակներում օգտագործվել է ավելի քան 15.3 մլրդ դրամ կամ նախատեսված միջոցների 86.6%‑ը: Ծրագրված ցուցանիշից շեղումը հիմնականում պայմանավորված է նրանով, որ չեն օգտագործվել Վերակառուցման և զարգացման եվրոպական բանկի աջակցությամբ իրականացվող Մեղրիի սահմանային անցակետի ծրագրի շրջանակներում ՀՀ ՊԵԿ նոր շենքային պայմանների ապահովման նպատակով նախատեսված 1.9 մլրդ դրամի միջոցները: Վերջինս պայմանավորված է նրանով, որ ՊԵԿ շենքերի կառուցման համար հայտարարված միջազգային մրցույթի արդյունքում հաղթող է ճանաչվել օտարերկրյա կազմակերպություն, որին գործունեության թույլտվությունը տրամադրվել է երկրորդ եռամսյակում, արդյունքում աշխատանքները սկսվել են նախատեսված ժամկետից ուշ: Ծրագրի շրջանակներում իրականացվել են տասնմեկ միջոցառումներ, որոնցից չորսի համար նախատեսված շուրջ 5.6 մլրդ դրամ միջոցներն օգտագործվել են ամբողջությամբ: Շուրջ 9 մլրդ դրամ օգտագործվել է «Հարկային և մաքսային ծառայություններ» միջոցառման շրջանակներում՝ կազմելով նախատեսվածի 96.7%‑ը, ինչը հիմնականում պայմանավորված է տնտեսումներով: Նախորդ տարվա առաջին կիսամյակի համեմատ ՀՀ պետական եկամուտների կոմիտեի պատասխանատվությամբ իրականացվող ծախսերն աճել են 21.3%‑ով կամ շուրջ 2.7 մլրդ դրամով, որը հիմնականում պայմանավորված է դրոշմապիտակների ձեռքբերման ծախսերի 42.9% (1.6 մլրդ դրամ) աճով:

*ՀՀ ազգային անվտանգության ծառայության* պատասխանատվությամբ 2023 թվականի առաջին կիսամյակում կատարվել են 20.7 մլրդ դրամի ծախսեր՝ ապահովելով ծրագրված ցուցանիշի 90.2%-ը: Հատկացված միջոցներով իրականացվել են երկու ծրագրեր։ Շեղումը հիմնականում պայմանավորված է Ազգային անվտանգության ծրագրի կատարողականով։ Նախորդ տարվա նույն ժամանակահատվածի համեմատ ՀՀ ազգային անվտանգության ծառայության ծախսերն աճել են 2.2%-ով կամ 439.6 մլն դրամով` հիմնականում պայմանավորված Ազգային անվտանգության ծրագրի շրջանակներում կատարված ծախսերի աճով:

Հաշվետու ժամանակահատվածում շուրջ 2.1 մլրդ դրամ է տրամադրվել *Պետական պահպանության ապահովման* ծրագրին` կազմելով ծրագրված ցուցանիշի 91.6%-ը: Շեղումը հիմնականում պայմանավորված է «Պետական պահպանության ծառայություններ» միջոցառման կատարողականով: Միջոցառման շրջանակներում ապահովվել է մշտապես պահպանվող 10 օբյեկտների 24-ժամյա անվտանգությունը: Ծրագրված ցուցանիշից շեղումը հիմնականում պայմանավորված է միջազգային պայմանագրերով մատակարարումների թույլտվության ստացման ժամկետով, ինչպես նաև ապրանքների մատակարարման և աշխատանքների կատարման ժամանակացույցերի փոփոխությամբ ու իրավական ակտերի փոփոխության անհրաժեշտությամբ: Նշված միջոցառման շրջանակներում կատարված ծախսերի աճով է պայմանավորված նախորդ տարվա առաջին կիսամյակի համեմատ Պետական պահպանության ապահովման ծրագրի ծախսերի 3.5% (70.1 մլն դրամ) աճը:

2023 թվականի առաջին կիսամյակում *Ազգային անվտանգության* ծրագրին պետական բյուջեից տրամադրվել է շուրջ 18.7 մլրդ դրամ` կազմելով ծրագրված ցուցանիշի 90.1%‑ը: Ծրագրված ցուցանիշից ծախսերի շեղումը հիմնականում պայմանավորված է հետախուզական, հակահետախուզական, ռազմական հակահետախուզության, հանցագործությունների դեմ պայքարի և պետական սահմանի պահպանության գործունեության կազմակերպման միջոցառման ծախսերի 91% կատարողականով, որի շրջանակներում օգտագործվել է 12.8 մլրդ դրամ: Վերջինս հիմնականում պայմանավորված է գնային առաջարկ չլինելու պատճառով մրցույթների չկայացմամբ և վերահայտարարմամբ, ինչպես նաև գնումների արդյունքում առաջացած տնտեսումներով։ Ազգային անվտանգության ծրագրի կատարողականը մասամբ պայմանավորված է նաև ազգային անվտանգության համակարգի տեխնիկական հագեցվածության բարելավման և ազգային անվտանգության համակարգի շենքային ապահովվածության բարելավման ծախսերի կատարողականով: Առաջին միջոցառման շրջանակներում օգտագործվել է 254.7 մլն դրամ կամ նախատեսված միջոցների 33.5%-ը: Շեղումը պայմանավորված է գնային առաջարկ չներկայացնելու արդյունքում որոշ մրցույթների չկայացմամբ և վերահայտարարմամբ, ինչպես նաև տնտեսումներով: Հաշվետու ժամանակահատվածում Ազգային անվտանգության համակարգի շենքային ապահովվածության բարելավման միջոցառման շրջանակներում օգտագործվել է շուրջ 564.3 մլն դրամ կամ նախատեսված միջոցների 66.1%-ը: Շեղումը հիմնականում պայմանավորված է եղանակային վատ պայմաններով և սահմանային լարված իրավիճակի հետ կապված՝ շինարարական աշխատանքների դանդաղ ընթացքով: Միջոցառման շրջանակներում նախատեսված 1672.8-ի դիմաց կառուցվել են 1138 քառակուսի մետր ընդհանուր մակերեսով շենքեր և շինություններ:

Նախորդ տարվա առաջին կիսամյակի համեմատ Ազգային անվտանգության ծրագրի ծախսերն աճել են 2%-ով կամ 369.5 մլն դրամով, որը հիմնականում ձևավորվել է հետախուզական, հակահետախուզական, ռազմական հակահետախուզության, հանցագործությունների դեմ պայքարի և պետական սահմանի պահպանության գործունեության կազմակերպման միջոցառման ծախսերի 7.6% (902.9 մլն դրամ) աճի և «Պաշտպանության բնագավառի այլ ծախսեր» միջոցառման ծախսերի 7% (376.9 մլն դրամ) նվազման արդյունքում:

*ՀՀ ոստիկանության* պատասխանատվությամբ հաշվետու ժամանակահատվածում իրականացվել են 2 ծրագրեր, որոնց տրամադրվել է շուրջ 31.4 մլրդ դրամ՝ կազմելով ծրագրված ցուցանիշի 77.2%-ը: Շեղումը հիմնականում պայմանավորված է Ոստիկանության ոլորտի քաղաքականության մշակման, կառավարման, կենտրոնացված միջոցառումների, մոնիտորինգի ու վերահսկողության ծրագրի կատարողականով: Նշված ծրագրի շրջանակներում կատարված ծախսերի նվազմամբ է պայմանավորված նախորդ տարվա առաջին կիսամյակի համեմատ ՀՀ ոստիկանության պատասխանատվությամբ իրականացվող ծրագրերի գծով ծախսերի 12.5% (4.5 մլրդ դրամ) նվազումը:

2023 թվականի առաջին կիսամյակում *Ոստիկանության ոլորտի քաղաքականության մշակման, կառավարման, կենտրոնացված միջոցառումների, մոնիտորինգի ու վերահսկողության* ծրագրի շրջանակներում օգտագործվել է շուրջ 30.7 մլրդ դրամ կամ նախատեսված միջոցների 77%-ը: Ծրագրի շրջանակներում իրականացվել են տասը միջոցառումներ, որոնցից գրեթե բոլորի գծով արձանագրվել են շեղումներ: Առավել խոշոր շեղումներն արձանագրվել են «ՀՀ ոստիկանության կարիքի բավարարում» ու «Ոստիկանության ոլորտի քաղաքականության մշակում, կառավարում, կենտրոնացված միջոցառումների, մոնիտորինգի և վերահսկողության իրականացում» միջոցառումների գծով:

Հաշվետու ժամանակահատվածում շուրջ 11.2 մլրդ դրամ ուղղվել է Ոստիկանության ոլորտի քաղաքականության մշակման, կառավարման, կենտրոնացված միջոցառումների, մոնիտորինգի և վերահսկողության միջոցառմանը, որը կատարվել է 88.8%-ով՝ հիմնականում պայմանավորված կնքված պայմանագրերով պարտավորությունների վճարման ժամանակացույցերով, ինչպես նաև «Տեսալուսանկարահանող էլեկտրոնային համակարգերի կառավարման կենտրոն» ՊՈԱԿ-ի պահպանման ծախսերը հուլիս ամսին կատարելու հանգամանքով:

Հասարակական կարգի պահպանության, անվտանգության ապահովման և հանցագործությունների դեմ պայքարի միջոցառումների ծախսերը կազմել են շուրջ 11.1 մլրդ դրամ՝ ապահովելով 94.4% կատարողական, որը հիմնականում պայմանավորված է ՀՀ ներքին գործերի նախարարությունում ընթացող կազմակերպաիրավական փոփոխությունների (այդ թվում` 2023 թվականի հոկտեմբեր ամսից թվով 4 մարզի պարեկային ծառայության գործարկում) հետևանքով աշխատանքի վարձատրության համար նախատեսված միջոցների պակաս օգտագործմամբ, ինչպես նաև պայմանագրային առանձին ընթացիկ պարտավորությունների վճարումները հուլիս ամսին կատարելու հանգամանքով:

Պետական պահպանության ծառայությունների կազմակերպման և իրականացման միջոցառման շրջանակներում պետական պահպանության ծառայությունների կողմից պահպանվող օբյեկտների թիվը կազմել է 3246՝ նախատեսված 3600-ի դիմաց՝ պայմանավորված նրանով, որ պետական պահպանության գլխավոր վարչության ծառայողների կողմից իրականացվել է միայն հատուկ կարևորագույն օբյեկտների պահպանությունը, իսկ մասնավոր հիմնարկների պահպանության իրականացումն ազատականացվել է, արդյունքում նվազել է պահպանվող օբյեկտների թիվը: Միջոցառման ծախսերը կազմել են շուրջ 3.6 մլրդ դրամ կամ ծրագրված ցուցանիշի 92.6%-ը, որը հիմնականում պայմանավորված է ՀՀ ներքին գործերի նախարարությունում ընթացող կազմակերպաիրավական փոփոխությունների (այդ թվում` 2023 թվականի հոկտեմբեր ամսից 4 մարզերում պարեկային ծառայության գործարկում) հետևանքով աշխատանքի վարձատրության համար նախատեսված միջոցների պակաս օգտագործմամբ:

Ճանապարհային երթևեկության անվտանգության ապահովման և ճանապարհատրանսպորտային պատահարների կանխարգելման միջոցառման շրջանակներում ծախսերը կատարվել են 89.4%-ով՝ կազմելով շուրջ 3.1 մլրդ դրամ: Շեղումը հիմնականում պայմանավորված է պայմանագրային ընթացիկ առանձին պարտավորությունների վճարումները հուլիս ամսին իրականացնելու հանգամանքով:

Նախորդ տարվա առաջին կիսամյակի համեմատ Ոստիկանության ոլորտի քաղաքականության մշակման, կառավարման, կենտրոնացված միջոցառումների, մոնիտորինգի ու վերահսկողության ծրագրի ծախսերը նվազել են 12.8%-ով կամ շուրջ 4.5 մլրդ դրամով:

2023 թվականի առաջին կիսամյակում *Ոստիկանության կրթական ծառայությունների* ծրագրին հատկացված միջոցներն ուղղվել են Ոստիկանության ծառայողներին նախնական, միջին և բարձրագույն կրթական ծառայությունների մատուցմանը: Ծրագրի շրջանակներում բակալավրիատի կրթական ծրագրով առկա ուսուցում է ստացել ՀՀ ոստիկանության 99 ծառայող՝ նախատեսված 124‑ի դիմաց, մագիստրատուրայի կրթական ծրագրով առկա ուսուցում է ստացել 3 ծառայող, միջին մասնագիտական կրթական ծրագրով ուսուցում է ստացել ՀՀ ոստիկանության 34 ծառայող՝ նախատեսված 56-ի դիմաց: Ծրագրի շրջանակներում օգտագործվել է 654.9 մլն դրամ, որը կազմել է նախատեսված միջոցների 83.3%‑ը: Նշված գումարից 384.3 մլն դրամն օգտագործվել է բարձրագույն մասնագիտական կրթության, 161.4 մլն դրամը՝ միջին մասնագիտական կրթության, 109.1 մլն դրամը՝ նախնական մասնագիտական կրթության ծառայությունների ֆինանսավորման նպատակով, որոնք երեքն էլ կատարվել են 83.3%-ով: Շեղումը հիմնականում պայմանավորված է հունիս ամսվա ընթացքում մատուցված կրթական ծառայությունների դիմաց վճարումները հուլիս ամսին կատարելու հանգամանքով: Նախորդ տարվա նույն ժամանակահատվածի համեմատ ծրագրի ծախսերն էական փոփոխություն չեն կրել:

*Հանրային հեռարձակողի խորհրդին Ռադիո և հեռուստահաղորդումների հեռարձակման* ծրագրի շրջանակներում 2023 թվականի առաջին կիսամյակում ՀՀ պետական բյուջեից հատկացվել է ավելի քան 3.7 մլրդ դրամ, որը կազմել է ծրագրային ցուցանիշի 99.8%-ը: Նախորդ տարվա նույն ժամանակահատվածի համեմատ Հանրային հեռարձակողի խորհրդի ծախսերն աճել են 8.4%-ով կամ 290.2 մլն դրամով՝ հիմնականում պայմանավորված ընդհանուր ուղղվածության հեռուստատեսային ծառայությունների գծով ծախսերի աճով:

Ընդհանուր ուղղվածության հեռուստատեսային ծառայությունների շրջանակներում իրականացվել է «Տեսալսողական մեդիայի մասին» ՀՀ օրենքի պահանջներին համապատասխան տարբեր թեմատիկ ուղղվածության հեռուստահաղորդումների պատրաստում և հեռարձակում Հանրային հեռուստաընկերության Առաջին ալիքի և Միջազգային ալիքի եթերներում՝ յուրաքանչյուրում 4332 ժամ տևողությամբ, և Հանրային հեռուստաընկերության Լրատվական ալիքի եթերում՝ 4344 ժամ տևողությամբ՝ յուրաքանչյուր ալիքում նախատեսված 4344-ի դիմաց: Ծրագրային ցուցանիշներից շեղումները պայմանավորված են պրոֆիլակտիկ աշխատանքների իրականացմամբ: Միջոցառման ծախսերը կազմել են 3.1 մլրդ դրամ կամ նախատեսվածի 100%-ը:

*ՀՀ հաշվեքննիչ պալատին* *Հանրային ֆինանսների և սեփականության ոլորտում հաշվեքննության* ծրագրի շրջանակներում 2023 թվականի առաջին կիսամյակում ՀՀ պետական բյուջեից տրամադրվել է 386.4 մլն դրամ, որը կազմել է ծրագրված ցուցանիշի 84.9%-ը: Շեղումը հիմնականում պայմանավորված է արտասահմանյան գործուղումների գծով ծախսերի և թափուր աշխատատեղերի առկայության արդյունքում աշխատանքի վարձատրության գծով ծախսերի տնտեսմամբ: Նախորդ տարվա առաջին կիսամյակի համեմատ ծախսերի 7.3% (30.5 մլն դրամ) նվազումը ևս հիմնականում պայմանավորված է թափուր հաստիքների առկայության արդյունքում աշխատանքի վարձատրության գծով ծախսերի նվազմամբ: Հաշվետու ժամանակահատվածում ՀՀ հաշվեքննիչ պալատի կողմից իրականացվել են թվով 25 հաշվեքննություններ՝ նախատեսված 27-ի փոխարեն, իսկ 2023թ. գործունեության ծրագրով իրականացվող մյուս 2 կատարողականի հաշվեքննությունները գտնվել են ընթացքում և ավարտին կհասցվեն երրորդ և չորրորդ եռամսյակներում:

*Մարդու իրավունքների պաշտպանի աշխատակազմի* պատասխանատվությամբ *Մարդու իրավունքների պաշտպանության* ծրագրի շրջանակներում 2023 թվականի առաջին կիսամյակում ՀՀ պետական բյուջեի միջոցներով կատարվել են 206.4 մլն դրամ ծախսեր՝ ապահովելով ծրագրված ցուցանիշի 72%-ը: Շեղումը հիմնականում պայմանավորված է մարդու իրավունքների և հիմնարար ազատությունների պաշտպանության ծառայությունների տրամադրման միջոցառման կատարողականով, ինչպես նաև Հայաստանի իրավապահ համակարգում գենդերային հավասարության խթանման միջոցառման համար նախատեսված միջոցները չօգտագործելու հանգամանքով:

Մարդու իրավունքների և հիմնարար ազատությունների պաշտպանության ծառայությունների տրամադրման միջոցառման շրջանակներում նախատեսված արդյունքային չափորոշիչների գծով արձանագրվել են ինչպես գերակատարումներ, այնպես էլ թերակատարումներ: Միջոցառման ծախսերը կազմել են ավելի քան 204.7 մլն դրամ՝ ապահովելով 81.1% կատարողական, որը հիմնականում պայմանավորված է թափուր հաստիքների առկայության արդյունքում աշխատանքի վարձատրության ծախսերի տնտեսմամբ, ինչպես նաև գնման ընթացակարգերով սահմանված պայմանագրերի կնքման և ապրանքների մատակարարման ժամկետներով:

Հայաստանի իրավապահ համակարգում գենդերային հավասարության խթանման համար նախատեսված 20.9 մլն դրամ միջոցները չեն օգտագործվել՝ պայմանավորված մարդու իրավունքների պաշտպանին ապրիլ ամսին նշանակելու հետևանքով Մեծ Բրիտանիայի և Հյուսիսային Իռալանդիայի Միացյալ Թագավորության կառավարության կողմից ֆինանսական միջոցների նախատեսված ժամկետից ուշ (2023 թվականի հունիսի 29-ին) հատկացմամբ:

Նախորդ տարվա առաջին կիսամյակի համեմատ Մարդու իրավունքների պաշտպանի աշխատակազմի պատասխանատվությամբ իրականացվող ծախսերը նվազել են 1.3%-ով կամ 2.7 մլն դրամով, որը հիմնականում պայմանավորված է Մարդու իրավունքների և հիմնարար ազատությունների պաշտպանության ծառայությունների գծով ծախսերի 1.3% նվազմամբ:

*ՀՀ միջուկային անվտանգության կարգավորման կոմիտեին* հատկացված միջոցներով իրականացվել է *Միջուկային և ճառագայթային անվտանգության կարգավորման* ծրագիրը, որի կատարողականը 2023 թվականի առաջին կիսամյակում կազմել է 89.2% կամ 133 մլն դրամ՝ պայմանավորված այն հանգամանքով, որ որոշ ապրանքների մատակարարումը և ծառայությունների մատուցումը կատարվել է հունիսի վերջին, որի հետևանքով ֆինանսավորումն իրականացվել է հուլիսին: Ծրագրի շրջանակներում հաշվետու ժամանակահատվածում իրականացվել են ՀՀ միջուկային անվտանգության կարգավորման կոմիտեի կողմից նախատեսված միջուկային և ճառագայթային անվտանգության նորմերի ու կանոնների, լիցենզիայի պայմանների և պահանջների համապատասխանության նախատեսված 20 տեսչական ստուգումները, տրամադրվել է ատոմային էներգիայի օգտագործման բնագավառում գործունեության իրականացման 425 լիցենզիա՝ կանխատեսված 393-ի փոխարեն: Նախորդ տարվա համեմատ կոմիտեի ծախսերը նվազել են 2.5%-ով (3.4 մլն դրամով):

*ՀՀ քննչական կոմիտեի* կողմից իրականացված *«ՀՀ քննչական ծառայություններ»* ծրագրի շրջանակներում 2023 թվականի առաջին կիսամյակում կատարվել են շուրջ 4.5 մլրդ դրամ ծախսեր՝ կազմելով ծրագրային ցուցանիշի 80.1%-ը: Շեղումը հիմնականում արձանագրվել է քրեական գործերով վարույթի իրականացման միջոցառման գծով՝ պայմանավորված հունիսի վերջին մատակարարված ապրանքների և ծառայությունների դիմաց վճարումները երրորդ եռամսյակում իրականացնելու հանգամանքով, և ՀՀ քննչական կոմիտեի տեխնիկական հագեցվածության բարելավման նպատակով նախատեսված 127.6 մլն դրամը չօգտագործելու արդյունքում՝ տեսաձայնագրման սարքերի պայմանագրով նախատեսված ժամկետում չմատակարարվելու պատճառով: Նախորդ տարվա առաջին կիսամյակի համեմատ կոմիտեի ծախսերն աճել են 32%-ով կամ 1.1 մլրդ դրամով՝ հիմնականում պայմանավորված քրեական գործերով վարույթի իրականացման միջոցառման ծախսերի աճով, որոնք կազմել են շուրջ 4.3 մլրդ դրամ կամ ծրագրված ցուցանիշի 83.2%-ը և 28%-ով (933.2 մլն դրամով) գերազանցել նախորդ տարվա ցուցանիշը: Միջոցառման շրջանակներում վարույթում գտնվող քրեական գործերի թիվը կազմել է 149415՝ կանխատեսված 42000-ի դիմաց, ստացված դիմումների և բողոքների թիվը՝ 12426՝ կանխատեսված 13000-ի դիմաց:

*ՀՀ քաղաքաշինության կոմիտեի* պատասխանատվությամբ հաշվետու ժամանակահատվածում պետական բյուջեի միջոցներով կատարվել են 331.8 մլն դրամ ծախսեր՝ կազմելով ծրագրված ցուցանիշի 45.3%-ը: Հատկացված միջոցներն ուղղվել են *Քաղաքաշինության և ճարտարապետության բնագավառում պետական քաղաքականության իրականացման և կանոնակարգման* *ծրագրին*: Շեղումը հիմնականում պայմանավորված է քաղաքաշինության բնագավառում պետական ծրագրերի իրականացման ապահովման միջոցառման կատարողականով, որը կազմել է 21.1% կամ 76.8 մլն դրամ: Միջոցառման շրջանակներում Աշոտաբերդ թաղամասի կառուցման նախագծանախահաշվային փաստաթղթերը ներկայացվել են համալիր փորձաքննության, ձեռք բերելուց հետո կիրականացվի գնման գործընթաց, իսկ Շուռնուխ բնակավայրում բնակելի թաղամասի կառուցման աշխատանքներն ընթանում են բնականոն հունով, սակայն կատարողական ակտեր կապալառուների կողմից չեն ներկայացվել: Չի օգտագործվել շենքերի և շինությունների մատչելիության և անձնագրավորման միջոցառման շրջանակներում նախատեսված 65 մլն դրամը: Միջոցառման շրջանակներում իրականացվում են շենքերի և շինությունների ինժեներատեխնիկական վիճակի հետազննություններ, մասնագիտական եզրակացությունների, նախագծանախահաշվային փաստաթղթերի ձեռքբերում, շենքերի և շինությունների անձնագրավորում, որոնք հաշվետու ժամանակահատվածում չեն ավարտվել:

Քաղաքաշինության և ճարտարապետության բնագավառում պետական քաղաքականության մշակման, իրականացման, համակարգման, պլանավորման, մոնիտորինգի, կապիտալ ծրագրերի կատարման, պետական գնումների իրականացման ծառայության միջոցառման ծախսերը կազմել են 249 մլն դրամ կամ ծրագրված ցուցանիշի 85.8%-ը՝ հիմնականում պայմանավորված վճարումների մի մասը հաջորդ եռամսյակ տեղափոխելու հանգամանքով: Նախորդ տարվա առաջին կիսամյակի համեմատ ՀՀ քաղաքաշինության կոմիտեի ծախսերը նվազել են 49.1%-ով (320.4 մլն դրամով)՝ հիմնականում պայմանավորված 2022 թվականին իրականացված միկրոռեգիոնալ մակարդակի համակցված տարածական պլանավորման փաստաթղթերի մշակման միջոցառման ծախսերով (277 մլն դրամ), որի գծով 2023 թվականի առաջին կիսամյակում նախատեսված 7.8 մլն դրամը չի օգտագործվել, քանի որ ՀՀ Շիրակի մարզի (մասամբ) համայնքների համակցված տարածական պլանավորման փաստաթղթերի նախագծերի մշակման աշխատանքները հաշվետու ժամանակահատվածում չեն ավարտվել:

*Կոռուպցիայի կանխարգելման հանձնաժողովի* պատասխանատվությամբ 2023 թվականի առաջին կիսամյակում ՀՀ պետական բյուջեի միջոցներով կատարվել են 129.3 մլն դրամ ծախսեր՝ կազմելով ծրագրված ցուցանիշի 76.4%-ը: Հատկացված միջոցները հիմնականում ուղղվել են Կոռուպցիայի կանխարգելման համակարգի զարգացման ապահովման ծրագրի շրջանակներում «Կոռուպցիայի կանխարգելում և բարեվարքության համակարգի զարգացում» միջոցառմանը, որը կատարվել է 77.6%-ով՝ կազմելով 164.2 մլն դրամ: Ցածր կատարողականը հիմնականում պայմանավորված է հաստիքներն ամբողջությամբ չհամալրվելու հանգամանքով, ինչպես նաև որոշ վճարումների տեղափոխմամբ երրորդ եռամսյակ։ Նախորդ տարվա նույն ժամանակահատվածի համեմատ Կոռուպցիայի կանխարգելման հանձնաժողովի ծախսերն աճել են 4.4%-ով կամ 5.4 մլն դրամով:

*ՀՀ պետական վերահսկողական ծառայությանը* *Պետական վերահսկողական ծառայությունների* ծրագրի շրջանակներում 2023 թվականի առաջին կիսամյակում տրամադրվել է 358.3 մլն դրամ, որը կազմել է ծրագրված ցուցանիշի 68.8%-ը: Շեղումը հիմնականում պայմանավորված է պետական վերահսկողական ծառայության շենքային պայմանների ապահովման համար նախատեսված շուրջ 141 մլն դրամ միջոցները չօգտագործելու հանգամանքով: Վերջինս պայմանավորված է նրանով, որ գնման պահանջը վերացել է, քանի որ վարչական շենքը նախատեսվում է հատկացնել այլ գերատեսչության:

ՀՀ վարչապետին ՀՀ Սահմանադրությամբ և օրենքներով վերապահված վերահսկողական լիազորությունների իրականացման միջոցառման շրջանակներում արդյունքային չափորոշիչների գծով արձանագրվել են և՛ թերակատարումներ, և՛ գերակատարումներ: Մասնավորապես՝ ըստ փաստացի ստացված հանձնարարագրերի իրականացվել են թվով 28 ուսումնասիրություններ՝ նախատեսված 20‑ի դիմաց, 75 մշտադիտարկումներ՝ նախատեսված 150-ի դիմաց: Միջոցառման ծախսերը կազմել են ավելի քան 355.5 դրամ՝ 94.3%-ով ապահովելով ծրագրային ցուցանիշը: Շեղումը հիմնականում պայմանավորված է որոշ ծախսային հոդվածների գծով գնման կարիքի բացակայությամբ, ինչպես նաև որոշ գնման պայմանագրերի համաձայն վճարման ժամկետների երկարաձգմամբ: Նշված միջոցառման ծախսերի 17.2% (52.1 մլն դրամ) աճով պայմանավորված՝ նախորդ տարվա առաջին կիսամյակի համեմատ ՀՀ պետական վերահսկողական ծառայության ծախսերն աճել են 14.4%-ով (45 մլն դրամով):

*Հակակոռուպցիոն կոմիտեի* պատասխանատվությամբ իրականացվող *Կոռուպցիոն հանցագործությունների բացահայտման և քննության ապահովման* ծրագրին 2023 թվականի առաջին կիսամյակում ՀՀ պետական բյուջեից տրամադրվել է 845.3 մլն դրամ՝ ապահովելով ծրագրային ցուցանիշի 67.5% կատարողական, որը պայմանավորված է կատարված ծախսերի դիմաց վճարումների մի մասի տեղափոխմամբ երկրորդ կիսամյակ: Միջոցները հիմնականում ուղղվել են «Կոռուպցիոն հանցագործությունների բացահայտում և քննություն» միջոցառմանը, որի ծախսերը կազմել են 799.7 մլն դրամ կամ ծրագրված ցուցանիշի 66.9%-ը: Միջոցառման շրջանակներում հաշվետու ժամանակահատվածում վարույթում քննված քրեական գործերի ընդհանուր թիվը կազմել է 1231՝ կանխատեսված 1000-ի դիմաց, բացահայտված կոռուպցիոն հանցագործությունների թիվը՝ 1104՝ կանխատեսված 860-ի դիմաց: Բարձր ցուցանիշները պայմանավորված են կոմիտեի օպերատիվ-հետախուզական ստորաբաժանման ակտիվ գործունեությամբ:

*Հայաստանի Հանրապետության մարզպետարաններին* մարզերում տարածքային պետական կառավարման ծրագրերի շրջանակներում 2023 թվականի առաջին կիսամյակում ՀՀ պետական բյուջեից ընդհանուր առմամբ տրամադրվել է ավելի քան 2.3 մլրդ դրամ, որը կազմել է ծրագրված ցուցանիշի 90.3%-ը։ Միջոցները հիմնականում օգտագործվել են մարզերի կողմից տարածքային պետական կառավարման ապահովման միջոցառումների շրջանակներում:

Հատկացումներն ըստ մարզերի ներկայացված են Աղյուսակ 34-ում:

Նախորդ տարվա առաջին կիսամյակի համեմատ մարզպետարանների ծախսերն աճել են 6.5%-ով կամ 143.1 մլն դրամով:

1. *ՀՀ պետական բյուջեից հատկացումներն ըստ մարզերի (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2022թ. առաջին կիսամ-յակի փաստ** | **2023թ. առաջին կիսամ-յակի ճշտված պլան** | **2023թ. առաջին կիսամ-յակի փաստ** | **Կատարո-ղականն ճշտված պլանի նկատմամբ (%)** | **2023թ. առաջին կիսամյակը 2022թ. առաջին կիսամյակի նկատմամբ (%)** | **2023թ. և 2022թ. տարբե-րությունը** |
| **ԸՆԴԱՄԵՆԸ** | **2,186.8** | **2,578.9** | **2,329.9** | **90.3** | **106.5** | **143.1** |
| Արագածոտնի մարզպետարան | 184.4 | 225.6 | 203.5 | 90.2 | 110.4 | 19.1 |
| Արարատի մարզպետարան | 196.4 | 230.6 | 183.8 | 79.7 | 93.6 | (12.6) |
| Արմավիրի մարզպետարան | 209.3 | 242.3 | 237.8 | 98.1 | 113.6 | 28.5 |
| Գեղարքունիքի մարզպետարան | 283.1 | 326.6 | 264.4 | 80.9 | 93.4 | (18.7) |
| Լոռու մարզպետարան | 248.4 | 277.6 | 273.1 | 98.4 | 109.9 | 24.7 |
| Կոտայքի մարզպետարան | 223.4 | 263.4 | 244.2 | 92.7 | 109.3 | 20.8 |
| Շիրակի մարզպետարան | 242.3 | 302.4 | 272.9 | 90.2 | 112.6 | 30.6 |
| Սյունիքի մարզպետարան | 224.0 | 264.1 | 242.4 | 91.8 | 108.2 | 18.4 |
| Վայոց ձորի մարզպետարան | 169.4 | 199.4 | 176.5 | 88.5 | 104.2 | 7.1 |
| Տավուշի մարզպետարան | 206.2 | 246.9 | 231.4 | 93.7 | 112.2 | 25.2 |

*ՀՀ կառավարության* պատասխանատվությամբ նախատեսված «ՀՀ կառա­վա­րության պահուստային ֆոնդ» և «Արտասահ­մանյան պատվիրա­կու­թյունների ընդունելությունների և պաշտոնական գործուղումների կազմակերպում» ծրագրերի գծով «Հայաստանի Հանրապետության 2023 թվականի պետական բյուջեի կատարումն ապահովող միջոցառումների մասին» ՀՀ կառավարության 2022 թվականի դեկտեմբերի 29-ի N 2111-Ն որոշմամբ առաջին կիսամյակի համար նախատեսվել էին ընդհանուր առմամբ 10.3 մլրդ դրամի միջոցներ: ՀՀ կառավարության լիազորությունների շրջանակներում կատարված փոփոխությունների և վերաբաշխումների արդյունքում նշված ծրագրերին հատկացված միջոցները սահմանված կարգով ուղղվել են ՀՀ 2023 թվականի պետական բյուջեով նախատեսված ելքերի լրացուցիչ ֆինանսավորմանը՝ հատկացումների չափով ավելացնելով համապատասխան ծրագրերի և միջոցառումների գծով նախատեսված գումարները, ինչպես նաև բյուջեով չնախատեսված ելքերի ֆինանսավորմանը՝ բյուջետային ծախսերի ծրագրային դասակարգման մեջ ավելացնելով նոր ծրագրեր և/կամ միջոցառումներ՝ ելնելով այդ ելքերի ուղղություններից, նպատակներից, ակնկալվող արդյունքներից և դրանց համար պատասխանատու պետական մարմիններից: ՀՀ կառավարության լիազորությունների շրջանակներում կատարված փոփոխությունների և վերոհիշյալ սկզբունքով կատարված վերաբաշխումների արդյունքում ՀՀ կառավարության պատասխանատվության ներքո գտնվող վերոհիշյալ ծրագրերի շրջանակներում չօգտագործված միջոցները կազմել են 657.4 մլն դրամ: Մասնավորապես՝ «ՀՀ կառա­վա­րության պահուստային ֆոնդ» ծրագրին հատկացված միջոցներից չի օգտագործվել 622.3 մլն դրամը, «Արտասահ­մանյան պատվիրակությունների ընդունելությունների և պաշտոնական գործուղումների կազմակերպում» ծրագրին հատկացված միջոցներից՝ 35.1 մլն դրամը:

# ՀՀ 2023 ԹՎԱԿԱՆԻ ԱՌԱՋԻՆ ԿԻՍԱՄՅԱԿԻ ՊԵՏԱԿԱՆ ԲՅՈՒՋԵԻ ՀԱՎԵԼՈՒՐԴԸ

2023 թվականի առաջին կիսամյակում ՀՀ պետական բյուջեն կատարվել է 134.3 մլրդ դրամ հավելուրդով՝ ծրագրված 125.5 մլրդ դրամ պակասուրդի և նախորդ տարվա նույն ժամանակահատվածի 72.4 մլրդ դրամ հավելուրդի դիմաց: Բյուջեի հավելուրդը հիմնականում պայմանավորված է եկամուտների գերակատարմամբ և ծախսերի համեմատաբար ցածր կատարողականով, որի արդյունքում ֆինանսավորման ներքին աղբյուրներում նախատեսված բյուջեի ազատ միջոցներն աճել են 168.4 մլրդ դրամով: Բացի այդ, ցածր ցուցանիշ է արձանագրվել արտաքին աղբյուրներից ստացվող վարկերի գծով, որոնք կազմել են 18.9 մլրդ դրամ կամ կիսամյակային ծրագրի 17.5%-ը:

1. *ՀՀ պետական բյուջեի պակասուրդի ֆինանսավորման աղբյուրները (մլրդ դրամ)*[[34]](#footnote-34)

|  |  |  |  |  |  |
| --- | --- | --- | --- | --- | --- |
|  | **2022թ. առաջին կիսամ-յակի փաստ** | **2023թ. առաջին կիսամ-յակի ճշտված պլան** | **2023թ. առաջին կիսամ-յակի փաստ** | **Կատարո-ղականն առաջին կիսամյակի ճշտված պլանի նկատմամբ (%)** | **2023թ. առաջին կիսամյակը 2022թ. առաջին կիսամյակի նկատմամբ (%)** |
| **Պակասուրդ (հավելուրդ)** | **(72.4)** | **125.5** | **(134.3)** | **(107.0)** | **185.5** |
| Ներքին աղբյուրներ, այդ թվում` | 19.3 | 175.5 | (3.3) | (1.9) | (17.1) |
| * Փոխառու միջոցներ | 116.8 | 121.1 | 159.2 | 131.5 | 136.3 |
| * Ֆինանսական զուտ ակտիվներ | (97.5) | 54.4 | (162.5) | (298.7) | 166.7 |
| Արտաքին աղբյուրներ, այդ թվում` | (91.7) | (50.0) | (131.0) | 262.0 | 142.8 |
| * Փոխառու միջոցներ | (1.7) | 55.6 | (28.7) | (51.6) | 1675.4 |
| * Ֆինանսական զուտ ակտիվներ | (90.0) | (105.6) | (102.3) | 96.9 | 113.7 |

Հաշվետու ժամանակահատվածում ֆինանսավորման ներքին աղբյուրներից փոխառու միջոցների հաշվին պետական բյուջեի պակասուրդի ֆինանսավորումն ապահովվել է գանձապետական պարտատոմսերի տեղաբաշխումից զուտ մուտքերի հաշվին, որոնք կազմել են 159.2 մլրդ դրամ՝ 31.4%-ով գերազանցելով առաջին կիսամյակի ծրագիրը: Ծրագրային ցուցանիշի գերակատարումը պայմանավորված է կանխատեսածի համեմատ իրականացված ավելի մեծ ծավալով տեղաբաշխումներով: 2023 թվականի առաջին կիսամյակի ընթացքում ընդհանուր առմամբ տեղաբաշխվել են 320,590.66 մլն դրամի պարտատոմսեր, և տեղաբաշխումից ստացված մուտքը կազմել է 295,763.63 մլն դրամ, իսկ պարտատոմսերի մարմանը/հետգնմանն ուղղվել է 136,591.48 մլն դրամ: Հաշվետու ժամանակահատվածի ընթացքում տեղաբաշխվել են 1,285.8 մլն դրամի խնայողական արժեկտրոնային պարտատոմսեր, որոնցից մուտքը կազմել է 1,292.87 մլն դրամ:

Կատարված գործառնությունների արդյունքում 2023 թվականի հունիսի 30-ի դրությամբ պետական գանձապետական պարտատոմսերը բնութագրող ցուցանիշները եղել են հետևյալը.

* միջին կշռված եկամտաբերությունը կազմել է 10.89% (2022թ. նույն ժամանակահատվածում` 10.37%),
* մինչև մարումը մնացած միջին ժամկետայնությունը` 3,073 օր (2022թ. նույն ժամանակահատվածում 3,592 օր).
* մարման բեռի բաշխվածությունը մինչև 2052 թվականն է.
* շրջանառության մեջ գտնվող պարտատոմսերի ծավալն անվանական արժեքով կազմել է 1,676.6 մլրդ դրամ (2022թ. նույն ժամանակահատվածում ՝ 1,347.7 մլրդ դրամ), որի 7.84%-ը (131.46 մլրդ դրամը) կազմել են կարճաժամկետ պարտատոմսերը, 35.35%-ը (592.76 մլրդ դրամը)՝ միջնաժամկետ պարտատոմսերը, 56.48%-ը (946.94 մլրդ դրամը)՝ երկարաժամկետ պարտատոմսերը և 0.33%-ը (5.48 մլրդ դրամը)՝ խնայողական պարտատոմսերը:

2023 թվականի հունիսի 30-ի դրությամբ շրջանառության մեջ գտնվող գանձապետական պարտատոմսերի 93.97%-ը (1,575.61 մլրդ դրամ) ձեռք է բերվել ռեզիդենտների կողմից, իսկ մնացած ծավալը՝ 6.03%-ը ( 101.03 մլրդ դրամ)` ոչ ռեզիդենտների կողմից:

3.1 մլն դրամ տրամադրվել է մուրհակների մարմանը` նախատեսված 6.6 մլն դրամի դիմաց՝ պայմանավորված մուրհակատերերի կողմից մարման ներկայացված մուրհակների ծավալով։

2023 թվականի առաջին կիսամյակի ընթացքում ներքին աղբյուրներից ֆինանսական զուտ ակտիվների հաշվին բյուջեի պակասուրդի ֆինանսավորումը կազմել է ‑162.5 մլրդ դրամ` առաջին կիսամյակում ծրագրված 54.4 մլրդ դրամի դիմաց, որը հիմնականում պայմանավորված է ֆինանսավորման ներքին աղբյուրներում բյուջեի ազատ միջոցների՝ առաջին կիսամյակում նախատեսված 62 մլրդ դրամ օգտագործման դիմաց 168.4 մլրդ դրամ աճով, որից 6 մլրդ դրամն ուղղվել է կայունացման դեպոզիտային հաշվի համալրմանը:

1. *Ներքին ֆինանսական ակտիվների հաշվին դեֆիցիտի ֆինանսավորումը (մլրդ դրամ)*

|  |  |  |  |  |
| --- | --- | --- | --- | --- |
|  | **2022թ. առաջին կիսամյակիփաստ** | **2023թ. առաջին կիսամյակիճշտված պլան** | **2023թ. առաջին կիսամյակի փաստ** | **Կատարո-ղականն առաջին կիսամյակի ճշտված պլանի նկատմամբ (%)** |
| **Ֆինանսական զուտ ակտիվներ** | **(97.5)** | **54.4** | **(162.5)** | **(298.7)** |
| Բաժնետոմսերի և կապիտալում այլ մասնակցության ձեռքբերում | (3.4) | (5.1) | (5.1) | 99.9 |
| Վարկերի և փոխատվությունների տրամադրում (արտաքին աջակցությամբ իրականացվող նպատակային ծրագրերի շրջանակներում) | (0.9) | (16.4) | (6.4) | 38.8 |
| Տրամադրված վարկերի և փոխատվությունների վերադարձից մուտքեր | 16.9 | 14.0 | 17.5 | 125.1 |
| Այլ ֆինանսական ակտիվներ | (110.1) | 62.0 | (168.4) | (271.7) |

Կիսամյակային ծրագրով նախատեսվել էր արտաքին աջակցությամբ իրականացվող նպատակային ծրագրերի շրջանակներում շուրջ 16.4 մլրդ դրամ վարկերի տրամադրում ՀՀ ռեզիդենտներին, որից փաստացի տրամադրվել է 6.4 մլրդ դրամ: Շեղումը հիմնականում պայմանավորված է նրանով, որ չեն իրականացվել Համաշխարհային բանկի աջակցությամբ իրականացվող առևտրի և ենթակառուցվածքների զարգացման ծրագրի շրջանակներում Ազգային վենչուրային Ֆոնդի 3.9 մլրդ դրամ ներդրումները՝ ՀԲ-ի կողմից վենչուրային ֆոնդի կառավարիչի ընտրության վերաբերյալ անհրաժեշտ փաստաթղթերի հաստատման բացակայությամբ պայմանավորված, չի տրամադրվել Արևելյան Եվրոպայի էներգախնայողության և շրջակա միջավայրի գործընկերության տարածաշրջանային հիմնադրամի աջակցությամբ իրականացվող Երևանի էներգաարդյունավետության ծրագրի երկրորդ փուլի վարկային ծրագրի շրջանակներում նախատեսված 2 մլրդ դրամը, քանի որ համաձայնագրերը գտնվել են կնքման փուլում, իսկ Վերակառուցման և զարգացման եվրոպական բանկի աջակցությամբ իրականացվող Երևան քաղաքի հանրային տրանսպորտի նոր երթուղային ցանցի շարժակազմերի ներդրման ֆինանսական աջակցության ծրագրի շրջանակներում տրամադրվել է նախատեսված միջոցների 62.9%-ը՝ 5.9 մլրդ դրամ, քանի որ առկա են ավարտական հաշիվներ, որոնք Երևանի քաղաքապետարանի հաստատումից հետո կներկայացվեն վճարման: Վերջին միջոցառման շրջանակներում նախատեսված ավտոբուսներն ամբողջությամբ ձեռք են բերվել:

209.9 մլն դրամ (նախատեսված միջոցների 58.6%-ը) տրամադրվել է «Կոտայքի և Գեղարքունիքի Կոշտ կենցաղային թափոնների կառավարում» ՍՊԸ-ին՝ Վերակառուցման և զարգացման եվրոպական բանկի աջակցությամբ իրականացվող Կոտայքի և Գեղարքունիքի մարզերի կոշտ թափոնների կառավարման ծրագրի շրջանակներում: Ցածր կատարողականը պայմանավորված է պատվիրատուի կողմից բացահայտված շինարարական թերությունների առկայությամբ, որոնք գտնվում են շտկման փուլում:

Վերակառուցման և զարգացման միջազգային բանկի աջակցությամբ իրականացվող էլեկտրամատակարարման հուսալիության ծրագրի լրացուցիչ ֆինանսավորման ծրագրի շրջանակներում «Բարձրավոլտ էլեկտրացանցեր» ՓԲԸ-ին տրամադրվել է 101.8 մլն դրամ ենթավարկ կամ նախատեսված միջոցների 20.9%-ը՝ պայմանավորված նրանով, որ ընկերության կողմից խախտվել են պայմանագրային պարտավորությունները, և ընթանում են բանակցություններ ծրագրի շարունակության և նպատակահարմարության շուրջ: Նույն պատճառով է պայմանավորված Վերակառուցման և զարգացման միջազգային բանկի աջակցությամբ իրականացվող «Աշնակ» և «Արարատ» ենթակայանների վերակառուցման ծրագրի շրջանակներում «Բարձրավոլտ էլեկտրացանցեր» ՓԲԸ-ին տրամադրված ենթավարկի կատարողականը, որը կազմել է 44.9%՝ 142.2 մլն դրամ:

Նախկինում պետական բյուջեից ռեզիդենտներին տրամադրված վարկերից հաշվետու ժամանակահատվածում վերադարձվել է շուրջ 17.5 մլրդ դրամ՝ ծրագրված 14 մլրդ դրամի դիմաց, ինչը մասամբ պայմանավորված է «Հայկական ատոմակայան» ՓԲԸ-ին տրամադրված վարկի և COVID-19 տնտեսական հետևանքների չեզոքացման 3-րդ միջոցառման շրջանակներում տրամադրված վարկերի վաղաժամկետ մարմամբ: Վերադարձված միջոցներից շուրջ 8.2 մլրդ դրամը վճարվել է «Հայկական ատոմակայան» ՓԲԸ-ի կողմից՝ ապահովելով ծրագրի 37.7%-ով գերակատարում, 1.8 մլրդ դրամը՝ ՀՀ կենտրոնական բանկից, որն ամբողջությամբ ապահովել է ծրագիրը, 1.3 մլրդ դրամը՝ «Երևանի Ջերմաէլեկտրակենտրոն» ՓԲԸ-ի կողմից, որը կազմել է ծրագրի 111.3%-ը և 1.1 մլրդ դրամը՝ «Բարձրավոլտ էլեկտրական ցանցեր» ՓԲԸ-ի կողմից, որը կազմել է ծրագրի 100.8%-ը: Ծրագրված մուտքերի գերազանցումը նաև պայմանավորված է հաշվարկներում կիրառվող լողացող տոկոսադրույքի աճով: COVID-19 տնտեսական հետևանքների չեզոքացման 3-րդ միջոցառման շրջանակներում տրամադրված վարկերից հաշվետու ժամանակահատվածում վերադարձվել է 1.3 մլրդ դրամը, որն առաջին կիսամյակի պետական բյուջեում նախատեսված չէր:

Բաժնետոմսերի և կապիտալում այլ մասնակցության ձեռքբերման նպատակով տրամադրվել է 5.1 մլրդ դրամ, որից 5 մլրդ դրամը (100%)՝ Տնտեսական երկարաժամկետ զարգացմանն ուղղված առաջին միջոցառման շրջանակներում ներդրումների խթանման նպատակով «Ձեռնարկատեր+Պետություն հակաճգնաժամային ներդրումներ» ոչ հրապարակային մասնագիտացված պայմանագրային ներդրումային ֆոնդին:

2023 թվականի առաջին կիսամյակում ՀՀ պետական բյուջեի պակասուրդի արտաքին ֆինանսավորման աղբյուրներում -28.7 մլրդ դրամ են կազմել փոխառու զուտ միջոցները:

1. *Արտաքին փոխառու միջոցների հաշվին դեֆիցիտի ֆինանսավորումը (մլրդ դրամ)*

|  |  |  |  |  |  |
| --- | --- | --- | --- | --- | --- |
|  | **2022թ. առաջին կիսմյակի փաստ** | **2023թ. առաջին կիսամյակի ճշտված պլան** | **2023թ. առաջին կիսամյակի փաստ** | **Կատարո-ղականն առաջին կիսամյակի ճշտված պլանի նկատմամբ (%)** | **2023թ. առաջին կիսամյակը 2022թ. առաջին կիսամյակի նկատմամբ (%)** |
| **Փոխառու զուտ միջոցներ** | **(1.7)** | **55.6** | **(28.7)** | **(51.6)** | **1675.4** |
| Վարկերի և փոխատվությունների ստացում | 51.1 | 107.8 | 18.9 | 17.5 | 37.0 |
| Ստացված վարկերի և փոխատվությունների մարում | (52.8) | (52.3) | (47.6) | 91.0 | 90.1 |

2023 թվականի առաջին կիսամյակի ընթացքում արտաքին աղբյուրներից փոխառու զուտ միջոցների հաշվին ՀՀ պետական բյուջեի պակասուրդը ֆինանսավորվել է արտաքին վարկատուների աջակցությամբ իրականացվող նպատակային ծրագրերի շրջանակներում ստացված վարկային միջոցների հաշվին, որոնք կազմել են 18.9 մլրդ դրամ կամ առաջին կիսամյակի ծրագրված ցուցանիշի 38.8%-ը: Բյուջետային աջակցության նպատակով նախատեսված 59.1 մլրդ դրամ վարկային միջոցները չեն ստացվել: Մասնավորապես՝ վարկերի ստացման ընթացակարգերի իրականացմամբ պայմանավորված՝ ՎԶՄԲ վարկը (39.5 մլրդ դրամ) ստորագրվել է 04.04.2023թ, սակայն ուժի մեջ է մտել 07.07.2023թ, իսկ ՕՊԵԿ-ի Միջազգային զարգացման հիմնադրամի (ՕՄԶՀ) վարկի (19.6 մլրդ դրամ) գծով համաձայնագիրը դեռևս չի ստորագրվել:

2023 թվականի առաջին կիսամյակում արտաքին վարկատուների աջակցությամբ իրականացվող նպատակային ծրագրերի շրջանակներում վարկային միջոցները հիմնականում տրամադրվել են ԱԶԲ, ՀԲ և ՎԶԵԲ կողմից:

1. Արտաքին աղբյուրներից նպատակային վարկերի ստացումն ըստ վարկատուների (մլրդ դրամ)
2. *ՀՀ պետական բյուջեից արտաքին վարկերի մարմանն ուղղված միջոցները (մլրդ դրամ)*

|  |  |  |  |  |
| --- | --- | --- | --- | --- |
|  | **2022թ. առաջին կիսամյակի փաստ** | **Կշիռն ընդամենը մարումներում (%)** | **2023թ. առաջին կիսամյակի փաստ** | **Կշիռն ընդամենը մարումներում (%)** |
| **Արտաքին վարկերի մարում** | **52.8** | **100.0** | **47.6** | **100.0** |
| Միջազգային կազմակերպություններ | 35.7 | 67.6 | 30.2 | 63.5 |
| Օտարերկրյա պետություններ | 16.6 | 31.4 | 17.0 | 35.7 |
| Առևտրային բանկեր | 0.5 | 1.0 | 0.4 | 0.9 |

2023 թվականի առաջին կիսամյակի ընթացքում վարկերի մարմանն ուղղվել է 47.6 մլրդ դրամ՝ կազմելով ծրագրի 91%-ը: Շեղումը պայմանավորված է հետևյալ գործոններով.

* արտաքին վարկերի գծով ստացումների պլանի թերակատարում ըստ առանձին վարկային ծրագրերի: Մասնավորապես մեծ ազդեցություն է թողել Գերմանիայի KfW «Ախուրյան գետի ջրային ռեսուրսների ինտեգրված կառավարման ծրագիր, I փուլ» վարկի գծով մասհանման պլանի թերակատարումը, ինչով պայմանավորված պլանավորված 1,335.7 մլն դրամ մարման փոխարեն փաստացի մարվել է վարկի գծով պարտքի մնացորդը՝ 414,418.0 եվրո (175.0 մլն դրամ),
* ԱՄՆ դոլարի նկատմամբ SDR-ի կանխատեսումային և փաստացի ձևավորված փոխարժեքների տարբերությունը,
* արտարժույթների նկատմամբ ՀՀ դրամի կանխատեսումային և փաստացի վճարումների համար կիրառված փոխարժեքների տարբերությունը: Այսպես՝ կառավարության արտարժութային պարտքի մարման գծով վճարումների համար 2023թ. առաջին կիսամյակի ընթացքում կիրառված ԱՄՆ դոլար / ՀՀ դրամ միջին կշռված փաստացի փոխարժեքը կազմել է 392.18, մինչդեռ 2023թ. պետական բյուջեի ծրագրավորման ընթացքում արտարժութային մուտքերի և ելքերի փոխարկման համար կիրառվել է 395.19 փոխարժեքը (01.11.2022թ. դրությամբ ՀՀ կենտրոնական բանկի կողմից հրապարակված միջին փոխարժեք):

Նախորդ տարվա նույն ժամանակահատվածի համեմատ ստացված արտաքին վարկերի և փոխատվությունների մարմանն ուղղված փաստացի վճարումները նվազել են 5.2 մլրդ դրամով կամ 9.9%-ով, իսկ դոլարային արտահայտությամբ աճել են 8․451 մլն ԱՄՆ դոլարով: Դա հիմնականում պայմանավորված է եղել արտարժույթների նկատմամբ ՀՀ դրամի փոխարժեքների փոփոխությամբ: Այսպես 2022 թվականի առաջին կիսամյակի ընթացքում կիրառված ԱՄՆ դոլար / ՀՀ դրամ միջին կշռված փաստացի փոխարժեքը կազմել էր 467.71՝ 2023 թվականի առաջին կիսամյակի 392.18 փոխարժեքի դիմաց: Կատարված մարումների շուրջ 82.2%-ը բաժին է ընկնում թվով 5 վարկատուների՝ Զարգացման Միջազգային Ընկերակցություն (26.8%), Ասիական Զարգացման Բանկը (20.5%), Ռուսաստանի Դաշնություն (16.8%), Գերմանիա (9.7%) և Վերակառուցման և Զարգացման Միջազգային Բանկ (8.4%):

Կատարված մարումների կառուցվածքում լողացող տոկոսադրույքով վարկերի գծով վճարումների տեսակարար կշիռը կազմել է 22%, ֆիքսված տոկոսադրույքով վարկերի գծով վճարումների տեսակարար կշիռը՝ 78%:

Արտաքին ֆինանսական զուտ ակտիվների հաշվին պետական բյուջեի ֆինանսավորումը հաշվետու ժամանակահատվածում կազմել է ‑102.3 մլրդ դրամ` 96.9%-ով ապահովելով առաջին կիսամյակի ծրագրով նախատեսված ցուցանիշը: Շեղումը հիմնականում պայմանավորված է արտաքին աղբյուրներից ստացված վարկային և դրամաշնորհային միջոցների մնացորդից 2.4 մլրդ դրամ օգտագործմամբ` նախատեսված 193 մլն դրամի փոխարեն: 103.6 մլրդ դրամ ուղղվել է Լեռնային Ղարաբաղին վարկի տրամադրմանը: Վրաստանի կողմից ՀՀ նկատմամբ ունեցած վարկային պարտավորությունների մարումը կազմել է 169.8 մլն դրամ կամ ծրագրային ցուցանիշի 98%-ը՝ պայմանավորված ԱՄՆ դոլարի նկատմամբ ՀՀ դրամի կանխատեսումային և փաստացի ձևավորված փոխարժեքների տարբերությամբ:

1. *ՀՀ պետական բյուջեի պակասուրդի արտաքին ֆինանսական զուտ ակտիվները (մլրդ դրամ)*

|  |  |  |  |  |  |
| --- | --- | --- | --- | --- | --- |
|  | **2022թ. առաջին կիսամ-յակի փաստ** | **2023թ. առաջին կիսամ-յակի ճշտված պլան** | **2023թ. առաջին կիսամ-յակի փաստ** | **Կատարո-ղականն առաջին կիսամյակի ճշտված պլանի նկատմամբ (%)** | **2023թ. առաջին կիսամյակը 2022թ. առաջին կիսամյակի նկատմամբ (%)** |
| **Ֆինանսական զուտ ակտիվներ,** այդ թվում` | **(90.0)** | **(105.6)** | **(102.3)** | **96.9** | **113.7** |
| Վարկերի և փոխատվությունների տրամադրում (Լեռնային Ղարաբաղին) | (93.1) | (103.6) | (103.6) | 100.0 | 111.3 |
| Տրամադրված վարկերի և փոխատվություն-ների վերադարձից մուտքեր (Վրաստանից) | 0.2 | 0.2 | 0.2 | 98.0 | 86.2 |
| Բաժնետոմսերի և կապիտալում այլ մասնակցության ձեռքբերում | (-1.0) | (2.4) | (1.4) | 57.4 | 141.7 |
| Այլ | 3.8 | 0.2 | 2.4 | 1256.9 | 63.7 |

# ՀՀ ՊԵՏԱԿԱՆ ՊԱՐՏՔԸ

2023 թվականի հունիսի 30-ի դրությամբ ՀՀ պետական պարտքը կազմել է 4,289.7 մլրդ դրամ (11,103.9 մլն ԱՄՆ դոլար): ՀՀ դրամով և ԱՄՆ դոլարով արտահայտված` նախորդ տարեվերջի համեմատ ՀՀ պետական պարտքի ցուցանիշներն աճել են անհամաչափորեն` համապատասխանաբար 2.5%-ով և 4.4%-ով: Դա պայմանավորված է եղել 2022 թվականի վերջի և 2023 թվականի հունիսի վերջի դրությամբ ձևավորված ԱՄՆ դոլար / ՀՀ դրամ փոխարժեքների տարբերությամբ՝ փոփոխությունը կազմել է -1.8%՝ 393.57-ից նվազելով մինչև 386.32: ՀՀ պետական պարտքում 2,487.2 մլրդ դրամը (6,438.1 մլն ԱՄՆ դոլարը) կազմել է արտաքին պարտքը, 1,802.5 մլրդ դրամը (4,665.9 մլն ԱՄՆ դոլարը)՝ ներքին պարտքը:

1. *ՀՀ պետական պարտքը*

|  |  |  |  |  |
| --- | --- | --- | --- | --- |
|  | **Առ 31.12.2022թ.** | **Առ 30.06.2022թ.** | **Փոփոխություն, գումար** | **Փոփոխություն (%)** |
| ***(մլրդ դրամ)*** |  |  |  |  |
| **ՀՀ պետական պարտք** | **4,186.7** | **4,289.7** | **103.0** | **2.5** |
| ՀՀ կառավարության պարտք, այդ թվում՝ | 3,969.7 | 4,079.2 | 109.5 | 2.8 |
| * ՀՀ կառավարության արտաքին պարտք | 2,319.7 | 2,276.6 | (43.1) | (1.9) |
| * ՀՀ կառավարության ներքին պարտք | 1,650.0 | 1,802.5 | 152.6 | 9.2 |
| ՀՀ կենտրոնական բանկի պարտք (արտաքին) | 217.0 | 210.5 | (6.5) | (3.0) |
| ***(մլն ԱՄՆ դոլար)*** |  |  |  |  |
| **ՀՀ պետական պարտք** | **10,637.7** | **11,103.9** | **466.3** | **4.4** |
| ՀՀ կառավարության պարտք, այդ թվում՝ | 10,086.4 | 10,559.0 | 472.7 | 4.7 |
| * ՀՀ կառավարության արտաքին պարտք | 5,894.1 | 5,893.2 | (0.9) | (0.0) |
| * ՀՀ կառավարության ներքին պարտք | 4,192.3 | 4,665.9 | 473.6 | 11.3 |
| ՀՀ կենտրոնական բանկի պարտք (արտաքին) | 551.3 | 544.9 | (6.4) | (1.2) |

2023 թվականի հունիսի 30-ի դրությամբ ՀՀ պետական պարտքը 2022 թվականի տարեվերջի համեմատությամբ աճել է 103.0 մլրդ դրամով կամ 466.3 մլն ԱՄՆ դոլարով: Պարտքի աճը պայմանավորված է եղել կառավարության ներքին պարտքի աճով: ՀՀ կենտրոնական բանկի արտաքին պարտքը նվազել է 6.5 մլրդ դրամով կամ 6.4 մլն ԱՄՆ դոլարով: ՀՀ կառավարության պարտքի տեսակարար կշիռը պարտքի ծավալում կազմել է 95.1%, իսկ ՀՀ կենտրոնական բանկի արտաքին պարտքի կշիռը՝ 4.9%:

Պարտքի ծավալի փոփոխությանը նպաստել են ՀՀ դրամի նկատմամբ կառավարության պարտքի զամբյուղում ներառված արտարժույթների փոխարժեքների փոփոխությունը (օրինակ, ԱՄՆ դոլարի նկատմամբ ՀՀ դրամի փոխարժեքի փոփոխությունը -1.8%-ով՝ 393.57-ից նվազել է մինչև 386.32), ինչպես նաև 2023 թվականի հունվարի 1-ից մինչև 2023 թվականի հունիսի 30-ն իրականացված գործառնությունները՝ փոխառու միջոցների ներգրավում և մայր գումարի մարումներ, մասնավորապես.

* պետական գանձապետական պարտատոմսերի գծով կատարված 320.6 մլրդ դրամի տեղաբաշխումները (մուտքը 295.8 մլրդ դրամ) և 136.6 մլրդ դրամի մայր գումարի մարումները/հետգնումները,
* արտաքին վարկերի գծով կատարված 48.7 մլն ԱՄՆ դոլարի մասհանումները և 121.3 մլն ԱՄՆ դոլարի մայր գումարի մարումները,
* 5.3 մլրդ դրամի նոր ներքին երաշխիքների տրամադրումը:

Նշենք, որ եթե պահպանվեր 2022 թվականի դեկտեմբերի 31-ի դրությամբ ձևավորված ՀՀ դրամի նկատմամբ կառավարության պարտքի զամբյուղում ներառված փոխարկման համար կիրառված ԱՄՆ դոլար / ՀՀ դրամ փոխարժեքը, ապա պարտքի ծավալը կավելանար 154.4 մլրդ դրամով՝ 109.5 մլրդ դրամով ավելացման փոխարեն:

Կառավարության պարտքի կառուցվածքում արձանագրված փոփոխությունները հիմնականում պայմանավորված են եղել վերը նշված գործոններով և գործառնություններով: Մասնավորապես, 2023թ. հունիսի 30-ի դրությամբ 2022թ. դեկտեմբերի 31-ի համեմատությամբ.

* աճել է ոչ ռեզիդենտների կողմից ձեռքբերված պետական գանձապետական պարտատոմսերի տեսակարար կշիռն ընդամենը գանձապետական պարտատոմսերի մեջ՝ 3.1 տոկոսային կետով,
* ներքին պարտքի կշիռն ավելացել է 2.6 տոկոսային կետով,
* դրամով ներգրաված պարտքի կշիռն ավելացել է 3.4 տոկոսային կետով,
* ռեզիդենտների կողմից ձեռքբերված պարտատոմսերի տեսակարար կշիռն արտարժութային պարտատոմսերի մեջ աճել է 5 տոկոսային կետով,
* ֆիքսված տոկոսադրույքով պարտքը ավելացել է 0.6 տոկոսային կետով,
* ըստ մինչև մարումը մնացած միջին կշռված ժամկետի և ըստ թողարկման (ներգրավման) ժամկետայնության կառուցվածքում համապատասխանաբար 3.2 և 2.4 տոկոսային կետերով նվազել է երկարաժամկետ պարտքի կշիռը:

1. *ՀՀ կառավարության պարտքը*

|  |  |  |  |  |
| --- | --- | --- | --- | --- |
| **մլրդ դրամ** | **Առ 31.12.2022** | **Առ 30.06.2023** | **Փոփոխու-թյուն,**  **մլրդ դրամ** | **Փոփոխու-թյուն (%)** |
| ***ՀՀ կառավարության պարտք*** | **3,969.7** | **4,079.2** | **109.5** | **2.8** |
| որից` |  |  |  |  |
| **Արտաքին պարտք** | **2,319.7** | **2,276.6** | **(43.1)** | **(1.9)** |
| արտաքին վարկեր և փոխառություններ | 1,772.6 | 1,716.3 | (56.3) | (3.2) |
| ոչ ռեզիդենտների կողմից ձեռքբերված պետական գանձապետական պարտատոմսեր | 44.0 | 101.0 | 57.0 | 129.5 |
| ոչ ռեզիդենտների կողմից ձեռքբերված արտարժութային պետական պարտատոմսեր | 500.2 | 456.4 | (43.8) | (8.8) |
| արտաքին երաշխիքներ | 2.9 | 3.0 | 0.1 | 3.4 |
| **Ներքին պարտք** | **1,650.0** | **1,802.5** | **152.5** | **9.2** |
| ներքին վարկեր և փոխառություններ | - | - |  |  |
| ռեզիդենտների կողմից ձեռքբերված պետական գանձապետական պարտատոմսեր | 1,452.3 | 1,575.6 | 123.3 | 8.5 |
| ռեզիդենտների կողմից ձեռքբերված արտարժութային պետական պարտատոմսեր | 188.5 | 219.7 | 31.2 | 16.6 |
| ներքին երաշխիքներ | 9.2 | 7.2 | (2.0) | (21.7) |

1. Աղբյուրը՝ PMI by S&P Global, <https://www.pmi.spglobal.com/Public/Release/PressReleases?language=en> [↑](#footnote-ref-1)
2. Աղբյուրը՝ Տնտեսական վերլուծությունների բյուրո, <https://www.bea.gov/> [↑](#footnote-ref-2)
3. Աղբյուրը՝ Եվրոստատ, <https://ec.europa.eu/eurostat/> [↑](#footnote-ref-3)
4. Աղբյուրը՝ Չինաստանի վիճակագրության ազգային բյուրո, <http://www.stats.gov.cn/> [↑](#footnote-ref-4)
5. Աղբյուրը՝ ՌԴ տնտեսական զարգացման նախարարություն, <https://economy.gov.ru/> [↑](#footnote-ref-5)
6. ՌԴ 2023թ. երկրորդ եռամսյակի տնտեսական աճի ցուցանիշը նախնական գնահատական է՝ հիմնված տնտեսական ակտիվության ցուցանիշի վրա: [↑](#footnote-ref-6)
7. ԱՄՆ համար դիտարկվել է դաշնային ֆոնդերի արդյունավետ տոկոսադրույքը, ԵԳ՝ հիմնական վերաֆինանսավորման տոկոսադրույքը, Չինաստան՝ վարկավորման մեկ տարվա տոկոսադրույք (one-year loan prime rate), ՌԴ՝ հիմնական տոկոսադրույքը: [↑](#footnote-ref-7)
8. Աղբյուրը՝ Համաշխարհային բանկ, <https://www.worldbank.org/en/research/commodity-markets> [↑](#footnote-ref-8)
9. Աղբյուրը՝ ՄԱԿ – ի պարենի և գյուղատնտեսության կազմակերպություն <https://www.fao.org/worldfoodsituation/foodpricesindex/en/> [↑](#footnote-ref-9)
10. Ճյուղերի մանրամասն ցուցանիշները ներկայացված են Աղյուսակ 1-ում: [↑](#footnote-ref-10)
11. Պետական բյուջեի կապիտալ ծախսերի և պետական բյուջեի միջոցների հաշվին իրականացված շինարարության ծավալների տարբերությունը, ի թիվս այլ գործոնների, պայմանավորված է նաև արտաքին վարկերով շինարարության իրականացման և պետական բյուջեից ֆինանսավորման ժամկետների տարբերությամբ։ [↑](#footnote-ref-11)
12. ՏԱՑ-ի աճին ճյուղերի նպաստումները ՀՀ ֆինանսների նախարարության գնահատականներն են: Գյուղատնտեսության ցուցանիշը ոչ բոլոր հաշվարկներում է ներկայացված, քանի որ այն հրապարակվում է եռամսյակային պարբերականությամբ՝ պայմանավորված գյուղատնտեսության սեզոնայնությամբ և բնակլիմայական ոչ կայուն պայմաններից կախված ամսական արտադրության տատանողականության հարթեցման անհրաժեշտությամբ: [↑](#footnote-ref-12)
13. Համախառն պահանջարկի ցուցանիշները ՀՀ ֆինանսների նախարարության գնահատականներն են: [↑](#footnote-ref-13)
14. Այստեղ ներկայացված են հիմնական միջոցներում ներդրումները՝ հաշվի առնելով, որ 2019 թվականից ՀՀ ՎԿ-ի կողմից համախառն կուտակման մեջ հաշվառվող պաշարների փոփոխության մեջ ներառում են նաև վիճակագրական շեղումները: [↑](#footnote-ref-14)
15. Ներդրումների ճյուղային կառուցվածքի ցուցանիշները վերաբերում են ներդրումների՝ կապիտալ շինարարությանն ուղղվող մասին: Ավելի մանրամասն տե՛ս Շինարարություն հատվածում: [↑](#footnote-ref-15)
16. Ներմուծման տվյալները ներկայացված են ՍԻՖ գներով: [↑](#footnote-ref-16)
17. Աղբյուրը` ՀՀ վիճակագրական կոմիտե, «Հայաստանի Հանրապետության սոցիալ-տնտեսական վիճակը» ամսական զեկույցներ: [↑](#footnote-ref-17)
18. Մանրամասն ցուցանիշները ներկայացված են Աղյուսակ 1-ում: [↑](#footnote-ref-18)
19. Ապրանքների լայն տնտեսական դասակարգմամբ (BEC) տվյալները ՀՀ ՖՆ գնահատականներն են (կիրառվել են արտաքին առևտրի 4-անիշ վիճակագրությունից BEC-ին անցման միջազգային փորձում ընդունված անցումային բանալիներ): [↑](#footnote-ref-19)
20. Մանրամասն ցուցանիշները ներկայացված են Աղյուսակ 1-ում: [↑](#footnote-ref-20)
21. Աղբյուր՝ ՀՀ ԿԲ: [↑](#footnote-ref-21)
22. Ընդգրկված չեն կուտակված տոկոսները: Վարկերի մեջ ներառված են նաև ֆակտորինգային, լիզինգային գործառնությունները և ռեպո համաձայնագրերը: [↑](#footnote-ref-22)
23. Աղբյուրը՝ ՀՀ ԿԲ և ՀՀ ՖՆ հաշվարկներ: Առանց դրամի արժևորման վարկերի և ավանդների աճի տեմպերը ՀՀ ՖՆ գնահատականն են՝ արտարժութային վարկերի և ավանդների հաշվարկի համար հիմք ընդունելով 2022 թվականի փետրվարի վերջի ԱՄՆ դոլար/ՀՀ դրամ փոխարժեքը։ [↑](#footnote-ref-23)
24. Աղբյուրը՝ ՀՀ ՖՆ գնահատական

    Հարկաբյուջետային ազդակի հաշվարկներում օգտագործված հարկային եկամուտների ցուցանիշները ճշգրտվել են միասնական գանձապետական հաշվի՝ համապատասխան ժամանակահատվածի շարժի ցուցանիշով: Ծախսերում ներառվել են Covid-19-ին ուղղված վարկավորման գումարները: [↑](#footnote-ref-24)
25. *Աղյուսակներում նպաստումները հաշվարկվել են նախորդ տարվա կշիռների հիման վրա:* [↑](#footnote-ref-25)
26. Հաշվետվության մեջ ներկայացված ցուցանիշների հանրագումարների և դրանց բաղադրիչների միջև շեղումները պայմանավորված են կլորացումներով: [↑](#footnote-ref-26)
27. Այն օրենսդրական փոփոխությունները, որոնք կարող էին ազդեցություն ունենալ հարկային եկամուտների և պետական տուրքերի գծով 2023 թվականի առաջին կիսամյակի պետական բյուջեի մուտքերի վրա, ներկայացված են առանձին տեղեկանքով՝ [5.Տեղեկանքներ\4.Հարկային օրենսդրության փոփոխություններ.docx](5.Տեղեկանքներ/4.Հարկային%20օրենսդրության%20փոփոխություններ.docx): [↑](#footnote-ref-27)
28. Ներառված են Հայաստանի Հանրապետությունում ամուսնության բացակայության մասին տեղեկանք տալու (27.3 մլն դրամ), ՀՀ քաղաքացիություն ստանալու և ՀՀ քաղաքացիությունը փոխելու (31.8 մլն դրամ), Մշակութային արժեքները արտահանելու կամ ժամանակավոր արտահանելու իրավունքի եզրակացություն (թույլատրող փաստաթուղթ) տալու (345 հազար դրամ) և Գյուտերի, արդյունաբերական դիզայնների, բույսերի սորտերի, ապրանքային նշանների, աշխարհագրական նշումների, ծագման տեղանունների, երաշխավորված ավանդական արտադրանքի, ֆիրմային անվանումների, ինտեգրալ միկրոսխեմաների տոպոլոգիաների իրավական պահպանության հետ կապված իրավաբանական նշանակություն ունեցող գործողությունների (189.2 մլն դրամ) համար ՀՀ պետական բյուջե վճարվող պետական տուրքերը: [↑](#footnote-ref-28)
29. Արտաքին աջակցությամբ իրականացվող վարկային և դրամաշնորհային ծրագրերի շրջանակներում կատարված ծախսերի վերաբերյալ տեղեկատվությունը ներկայացված է հետևյալ հավելվածներում՝ [4.Հավելվածներ\3. 2023\_I կիսամյակ\_վարկ.xls](4.Հավելվածներ/3.%202023_I%20կիսամյակ_վարկ.xls), [4.Հավելվածներ\4. 2023\_I կիսամյակ\_դրամաշնորհ.xls](4.Հավելվածներ/4.%202023_I%20կիսամյակ_դրամաշնորհ.xls): [↑](#footnote-ref-29)
30. ՀՀ պետական բյուջեի ծախսերն ըստ տնտեսագիտական դասակարգման ներկայացված են հետևյալ տեղեկանքում՝ [5.Տեղեկանքներ\1.Ծախսեր\_տնտեսագիտական դաս..xls](5.Տեղեկանքներ/1.Ծախսեր_տնտեսագիտական%20դաս..xls): [↑](#footnote-ref-30)
31. Բյուջետային ծախսային ծրագրերի և միջոցառումների գծով ֆինանսական և արդյունքային (կատարողական) ցուցանիշների վերաբերյալ տեղեկատվությունը ներկայացված է հետևյալ հավելվածներում՝

    [4.Հավելվածներ\1. 2023\_I կիսամյակ\_ամփոփ ըստ ծրագրերի.xls](4.Հավելվածներ/1.%202023_I%20կիսամյակ_ամփոփ%20ըստ%20ծրագրերի.xls),

    [4.Հավելվածներ\2. 2023\_I կիսամյակ\_ պատասխանատու,ծրագիր,միջոցառում.xls](4.Հավելվածներ/2.%202023_I%20կիսամյակ_%20պատասխանատու,ծրագիր,միջոցառում.xls),

    [6. 2023\_I կիսամյակ\_արդյունքային\_ ըստ պատասխանատուների.xls](6.%202023_I%20կիսամյակ_արդյունքային_%20ըստ%20պատասխանատուների.xls),

    [7. 2023\_ I կիսամյակ\_արդյունքային\_ ըստ կատարողների.xls](7.%202023_%20I%20կիսամյակ_արդյունքային_%20ըստ%20կատարողների.xls): [↑](#footnote-ref-31)
32. Նախկինում ՀՀ ԿԳՄՍ նախարարության պատասխանատվությամբ իրականացվող Ազգային արխիվի ծրագրի «Արխիվային ծառայություններ» միջոցառումը 2023 թվականին ներառվել է ՀՀ արդարադատության նախարարության «Իրավական իրազեկում և տեղեկատվության ապահովում» ծրագրում: [↑](#footnote-ref-32)
33. Պարտքի սպասարկման ծախսերի առավել մանրամասն վերլուծությունը ներկայացված է պետական բյուջեի ծախսերի տնտեսագիտական դասակարգման վերլուծության բաժնում: [↑](#footnote-ref-33)
34. Պակասուրդի ֆինանսավորման աղբյուրների մասին մանրամասն տեղեկատվությունը ներկայացված է հետևյալ հավելվածում՝ [4.Հավելվածներ\5. 2023\_I կիսամյակ\_դեֆիցիտ.xls](4.Հավելվածներ/5.%202023_I%20կիսամյակ_դեֆիցիտ.xls), իսկ ֆինանսական ակտիվների ձեռքբերման ու ներգրավված փոխառու միջոցների մարման գծով ելքերի արդյունքային ցուցանիշները՝ հետևյալ տեղեկանքում՝[5.Տեղեկանքներ\3.Դեֆիցիտ\_արդյունքային ցուցանիշներ.xls](5.Տեղեկանքներ/3.Դեֆիցիտ_արդյունքային%20ցուցանիշներ.xls): [↑](#footnote-ref-34)